
Džema taip norėjo šio darbo, kad būtų pasiryžusi dėl jo net žudyti. 

Na, gal ir ne žudytų, bet tikrai galėtų sulaužyti keletą rankų 
ir kojų. 

Stovėdama greta ponios Freizer, ji žvelgė į sandėlį, ant kurio 
medinių lentynų buvo tvarkingai išdėliotos nešvarios senos dėžės, ir 
galvojo, kad tokio grožio dar nematė gyvenime. „Autentiški šaltiniai“ 
klykė jos galvoje. Žiūrėjo į krūvas dokumentų, prie kurių niekas 
nebuvo prisilietęs šimtus metų. 

Aukšta ir išdidi ponia Freizer išdidžiai žvelgė į Džemą ir 
aiškiai laukė, kol ši ką nors pasakys. Bet kaip Džema sugebėtų žo- 
džiais išreikšti užplūdusius jausmus? Kaip ji nusakytų savo begalinį 
susižavėjimą istorija? Kaip paaiškintų nuotykio ir atradimo pojūtį, 
kurį jai sužadino šie dokumentai? Arba džiuges;į, kurį kelia naujos 
informacijos ieškojimas, naujų... 

— Tikriausiai vaizdas pernelyg pribloškiantis, — taip sakyda- 
ma ponia Freizer išjungė elektros jungiklį, aiškiai parodydama, kad 
Džemai jau laikas palikti neįkainojamas dėžes ir paslaptingą jų turinį. 

Džema nenoriai nusekė paskui ponią Freizer į jaukią svetainę. 
Net ir svečių namelis, kuris bus skirtas šį darbą gausiančiam žmogui, 
buvo dailus. Didžiulė svetainė, vienu galu sujungta su virtuve, didelis 
miegamasis su atskira vonia ir sandėlis, kurį jos ką tik apžiūrėjo. 

Namo priekyje — taip pat didelis ir erdvus darbo kambarys su dvivė- 
rėmis stiklinėmis durimis, atsiveriančiomis į didžiulę veją su gėlynais. 
Lauke, iškart už pastogės automobiliui, įrengtas trivietis garažas, nuo 
grindų iki lubų prikrautas nesurūšiuotų dokumentų dėžių. 

Džemos galva net ūžė nuo darbo užduoties masto. Ji labai 
apsidžiaugė, kai istorijos disertacijos vadovas elektroniniu paštu 
pranešė, kad susitarė dėl pokalbio apie laikiną darbą mažame Edilino 
miestelyje Virdžinijos valstijoje. Bet kai vadovas paaiškino, kad tą 
patį universitetą baigusi moteris norėtų pasisamdyti žmogų, kuris 
išnagrinėtų jos šeimos dokumentus ir parašytų istoriją, Džemai tokia 
mintis pasirodė juokinga. Ko gi ta moteris tikisi? Proprosenelės ir 
Eliso salos*? Nuobodu, visiškai nuobodu. 

Kitą rytą ji užsuko pas vadovą, ketindama mandagiai jam 
pateikti savo atsakymą. Džema atsiprašė ir atsisakė pasiūlymo, pra- 
nešdama, kad egzaminus jau išlaikė, todėl dabar turės susitelkti ties 
darbu prie daktaro disertacijos. 

— Manau,tau vertėtų pažvelgti į šitą, — tarė jis ir padavė laišką, 
išspausdintą ant prabangaus sunkaus pergamento. 

Laiške buvo rašoma, kad ponia Peregrina Freizer iš Anglijoje 
esančios savo vyro šeimos nuosavybės nusipirko kelis šimtus dėžių 
su dokumentais, kurių anksčiausi siekia šešioliktą amžių. Ji ieško 
žmogaus, galinčio sukataloguoti dokumentus ir parašyti iš sukauptų 
žinių istoriją. 

Džema per stalą pažvelgė į savo vadovą. „Šešioliktas amžius“ ir 
„keli šimtą dėžių“ nepriminė įprastos genealogijos užsakymo. 

— Kas dar matė šiuos dokumentus? — paklausė ji. 

— Žiurkės, pelės, — tardamas šiuos žodžius, vyras ištiesė 
Džemai storai prikimštą voką. — Viskas paaiškinta štai čia. Namas 


Anglijoje buvo pastatytas karalienės Elžbietos epochoje ir nuo to 


* Vienas gausiausiai emigrantus priėmusių uostų Amerikoje. (Cia ir toliau — vert. 


pastabos.) 


Širdiės troškimai 5 


laiko jo palėpėje kauptų dokumentų niekas nelietė. Šeima... — jis 
ištraukė iš voko popieriaus lapą ir įsistebeilijo į jį. — Jie buvo Ryp- 
tono grafai. Namą pardavė daugmaž Amerikos revoliucijos metu, 
tačiau kita karta sugebėjo jį perpirkti. Neseniai namas vėl buvo 
parduotas, bet šįkart jį įsigijo įmonė ir... panorusi ištuštinti palėpę... 
surengė aukcioną. 

Džema prisėdo. Tiksliau, ji vos nealpdama įvirto į kėdę. 

— Vadinasi, toji ponia Freizer... — pradėjo ji. 

— Nuvyko į Angliją ir nusipirko visus popierius, kurių per 
kelis šimtmečius prisikaupė palėpėje. Tiksliai neįvardijama, kiek ji 
sumokėjo, tik minima, kad suma buvo „daugiatūkstantinė“. Atrodo, 
aukcione kilo tikras statymų karas, tačiau ponia Freizer sugebėjo 
įsigyti viską. Man susidaro įspūdis, kad ji siaubinga moteris. Gauna 
viską, ko užsigeidžia. 

Džema pažvelgė į laišką, kurį laikė rankoje. 

— Ir niekas nežino, kas rašoma tuose dokumentuose? — ne- 
tikėjo ji. 

— Ne. Aukciono rengėjai sunešė viską žemyn ir suskirstė vie- 
netais, dėl kurių buvo varžomasi. Jie neatidarė nė vienos dėžės, su- 
kėlusios statymų karštinę. Niekas nežino, galbūt jose viso labo namų 
ūkio sąskaitos, įdomios tik šeimos nariams. Tikriausiai jautienos 
kiekis, kurį grafas nusipirko tūkstantis septyni šimtai keturiasdešimt 
antraisiais, galėtų sudominti tik palikuonis, bet ne ką nors kitą. Ir 
tikrai ne daktaro disertacijos komisiją, — jis nutilo. — Tačiau gali 
būti, kad dėžėse yra šis tas, kas sudomintų didesnę auditoriją, — 
pridūrė su šypsena. 

Džema bandė įsisąmoninti informaciją. Ji pasiteiravo: 

— Per kiek laiko, šios moters manymu, vienas žmogus, be 
pagalbininkų, sugebės peržiūrėti visus dokumentus ir remdamasis 
jais parašyti šeimos istoriją? 

— Pradžiai ji siūlo dvejų metų laikotarpį, įskaitant nemokamą 
apgyvendinimą jos šeimai priklausančiame pastate, naudojimąsi 

automobiliu ir dvidešimt penkių tūkstančių dolerių metinį atlygini- 
mą. Jei poros metų neužteks... — jis gūžtelėjo, — manau, skirs tiek 
laiko, kiek reikės. Jei neturėčiau žmonos ir vaikų, pats pabandyčiau 
imtis šio darbo. 

Džema vis dar stengėsi suvokti faktus. Jei pasiūlymas rimtas, 
ji galėtų parašyti disertaciją, remdamasi kokia nors gausiuose do- 
kumentuose rasta medžiaga. Kol kas dar nebuvo sugalvojusi darbo 
temos, o ką jau kalbėti apie informacijos rinkimą. 

— O kur kabliukas? — parūpo Džemai. 

— Yra nemenkas konkursas. 

Iš vadovo dvejonės Džema suprato, kad išgirs nemalonių 
naujienų. 

— Kas tokie? — paklausė ji. 

— Kirkas Lorensas ir Aila Vilmont. 

Džemos veide pasirodė nuostaba. Jie visi trys buvo to paties 
amžiaus ir rašė baigiamąjį doktorato darbą, tačiau daugiau panašumų 
tarp savęs ir jų Džema nerado. Ji nesuprato: 

— Kodėl gi jie užsinorėjo tokio darbo? Gyventi mažame 
Virdžinijos miestuke, kažkieno svečių namelyje? Ir kelerius metus 
skaityti dokumentus? Visiškai į juos nepanašu. 

— Girdėjau, kad šeimoje yra trys sūnūs. Nevedę. Turtingi. 

Džema prunkštelėjo: 

— Vadinasi, dėl Ailos viskas aišku. O Kirkas? 

— Kiek suprantu, kol mokosi, jis gauna pinigus iš velionio 
tėvo palikimo. Jam tereikia apžavėti damą Freizer, ir tada galės net 
keleriems metams atidėti studijų baigimą. Girdėjau, jei iškart po 
baigimo Kirkui nepavyktų rasti darbo, jam tektų imtis šeiminio 
langų ir durų verslo. — Vyras pažvelgė į Džemą. — O remiantis 
tais dokumentais, galima parašyti publikaciją. 

Džema neteko žado. Iš disertacijos parašyta publikacija galėjo 
tapti lūžiu akademinėje karjeroje. Išspausdinus publikaciją, Kirkas 


Širdiės troškimai 7 


galėtų išsisukti nuo dalyvavimo šeiminiame versle, o Ailai neberei- 
kėtų taip desperatiškai ieškoti vyro, kuris ją išlaikytų. 

Džema pagalvojo, kaip lipšniai ir išauklėtai moka elgtis Aila ir 
Kirkas, ir nesunkiai įsivaizdavo, kaip jie pakeri nedidelio miestuko 
moterį. Tačiau net mintis, kad Džema negalėtų su jais lygintis, ne- 
atėmė jai noro pamėginti. 

— O kaip ta ponia Freizer sužinojo apie mane? — paklausė ji. 

— Pasirodo, universiteto prezidentas yra senas ponios Freizer 
draugas. Prieš porą mėnesių jis paprašė Istorijos fakultetą reko- 
menduoti šiam darbui tinkančius studentus. Visi pasiūlėme savo 
kandidatus, o ponia Freizer susiaurino sąrašą iki trijų asmenų, su 
kuriais norėtų pasikalbėti, ir tu esi viena iš jų. Be to, aš parašiau 
liaupsinančią rekomendaciją, teigiančią, kad niekas neatliks darbo 
taip gerai, kaip tu. 

— Neabejoju, kad ir kiti, bent jau pusė jų, parašė tą patį apie 
Kirką ir Ailą. 

— Jokios abejonės, — pritarė vadovas. — Skirtumas tik tas, 
kad aš parašiau tiesą. Juk nueisi su ja į pokalbį, ar ne? 

— Žinoma. Norėčiau bent užmesti akį į tą lobį, — atsakė 
Džema ir, atvėrusi jo kabineto duris, atsisukdama pridūrė: — Juk 
suprantate, kad jei ponia Freizer tame miestelyje turi nekilnojamo- 
sios nuosavybės, vadinasi, teks susidurti su uždarais klubais, golfu ir 
vakarienėmis su trimis šakutėmis. Ji norės, kad pas ją apsigyventų 
tokie žmonės kaip Kirkas su Aila, o ne Džema Ranford, kuri... 

— Kuri per savaitę padaro daugiau, nei tie du malonumų ieš- 
kotojai per metus. 

— Dėkoju, — tarė Džema, persimesdama per petį sunkų krepšį. 

Jis džiaugėsi, kad mergina pabandys gauti šį darbą. Jei kas ir 
nusipelnė pertraukėlės, tai tik Džema. Dar niekada neturėjo taip 
uoliai dirbančio studento. 


— Tai kur susiruošei? — paklausė vadovas. 


— Spėkit. 

Jis šyptelėjo: 

— Kumščiuoti berniukų? 

— Atspėjote. Juk turiu kažkaip priversti juos mokytis. 

Išeidama iš kabineto, Džema į portfelį įsikišo voką. 

Vakare, uždariusi miegamojo duris ir įsitaisiusi lovoje, Džema 
ėmė tyrinėti popierius, kuriuos jai buvo paruošusi ponia Freizer. 
Perskaitė apie aukcioną Anglijoje, apie Edilino miestuką, kuris yra 
už penkiolikos kilometrų nuo Viljamsbergo, Viljamo ir Marijos 
koledžo, ir susimąstė. Apie vienuoliktą sugrįžo viena iš poros jos 
kambario draugių, sukeldama kikenimo ir bildančių baldų kakofo- 
niją. Ji su naujuoju savo vaikinu užsidarė miegamajame ir netrukus 
pasigirdo kitoniški garsai. 

Džema užsitraukė ant galvos antklodę ir pasišviesdama lempele 
toliau naršė atsiųstus dokumentus. Ten buvo ir Freizerių nekilno- 
jamojo turto nuotraukos. Tai dešimties hektarų ploto sklypas su 
didžiuliu namu ir tarp medžių stovinčiais dviem svečių nameliais. 
Freizeriams priklausė automobilių salonų tinklas Virdžinijos vals- 
tijoje, o tarp lapų ji rado Ričmondo salono lankstinuką. Jų valdų 
aprašyme kartojosi vienas žodis — „didžiausias“. 

Bet Džemai visiškai nerūpėjo reklaminis lankstinukas. Jos 
dėmesį prikaustė mintis apie galimybę tyrinėti dokumentus, kurių 
niekas nėra lietęs kelis šimtus metų. 

Gretimame kambaryje pasigirdo bumbtelėjimas, lyg kas būtų 
nukritęs nuo lovos. 

— Taip pat ten rasiu tylą ir ramybę, padėsiančias man susitelkti 
ties darbu, — balsu ištarė Džema. 

Intymūs garsai suintensyvėjo, todėl Džema užsidengė galvą 
pagalve. Ji neišgalėjo išsinuomoti atskiro buto. Beveik visi pinigai, 
kuriuos užsidirbdavo mokydama daugiausia universiteto sporto 
komandų narius, buvo skiriami studijoms. Net pati negalėjo patikėti, 
kad sugeba išgyventi iš tokių menkų pajamų. 


Pradėjus ruoštis disertacijai, iškilo rimtų mokymosi problemų, 

ir ji ėmė nerimauti dėl pinigų. Kruopštus tyrimas daug kainuoja. 
Jei imtųsi tyrinėti istorinį įvykį, nutikusį už jos universiteto regiono 
(o tai vienintelis būdas surinkti naujos medžiagos), į išlaidas įeitų 
kelionė, įskaitant maistą ir gyvenamosios vietos nuomą. O kur dar 
knygos, kitos priemonės ir fotokopijos. Pastaruosius metus Dže- 
ma gyveno bijodama, kad nebeišsiteks. Bet gavusi mokslo daktaro 
laipsnį ji galės rinktis ne darbą eiliniame koledže, o dėstymą pres- 
tižiniame universitete. Jeigu pavyktų parašyti disertaciją remiantis 
Freizerių medžiaga, išsispręstų jei ne visos, tai bent dauguma šių 
problemų. 

Garsai koridoriaus gale dar labiau sustiprėjo, ir Džema, mėgin- 
dama nuslopinti triukšmą, prisispaudė prie ausies pagalvę. 

— Pabandysiu, — sušnibždėjo ji. — Tikriausiai pralaimėsiu 
prieš malonumų ieškotojus, bet pasistengsiu iš visų jėgų. 

Taip ji atsidūrė svečių namelyje ir dabar stovėjo šalia autokra- 
tiškosios ponios Freizer. Iš oro uosto Džema atvyko truputį prieš 
vienuoliktą, gražų pavasario rytą, ir ponia Freizer jai pranešė, kad 
Kirkas su Aila čia jau lankėsi. Džema suvokė turėjusi nuspėti, jog 
visada mėgstantys pirmauti Kirkas ir Aila nepraleis progos prisista- 
tyti anksčiau nei susitarta. Tikriausiai ponia Freizer jau spėjo juos 
įsimylėti, mąstė Džema. Juk Kirkas ir Aila garsėjo savo žavesiu. 
„Jiedu yra tikri Istorijos fakulteto žiburiai, — kartą pasakė dėsty- 
tojas per fakulteto studentų vakarėlį. — Protingi ir apsiskaitę. Ko 
dar gali norėti.“ Toks buvo pašnekovo atsakymas. Džema nugirdo 
jų pokalbį, nes tuo metu nešiojo ant padėklo gėrimus — tai buvo 
vienas iš daugelio jos papildomų darbų. 

— Mano ratai stovi čia, — dirstelėjusi pro svetainės langą, tarė 
ponia Freizer. 

Lauke stovėjo nedidelis sunkvežimiukas su atvira priekaba gale. 
Prie jo vairo sėdėjo augalotas patrauklus vyras. 

— Ar nenorėtum susipažinti su mano sūnumi? — pasiteiravo 
ponia Freizer. 

Džema suprato, kad pagal visas etiketo taisykles ji turėtų išeiti 
į lauką ir susipažinti su jos sūnumi, bet dabar nenorėjo palikti svečių 
namelio ir jame sukrauto lobio. 

— O gal labiau norėtum kurį laiką čia pabūti viena? — ponios 
Freizer balsas skambėjo švelniai, tartum ji būtų kalbėjusi su vaiku. 

— Čia, — tik tiek pavyko išspausti Džemai. 

— Ką gi, gerai, — pasakė ponia Freizer ir pasuko durų link. — 
Pietūs pirmą valandą, iki namo galima nueiti pėsčiomis per dešimt 
minučių... o gal norėtum, kad tave kas nors pavėžėtų? 

— Pasivaikščiosiu, — atsakė Džema ir stebėjo, kaip moteris 
įlipa į sunkvežimį ir išvažiuoja. 

Džema atsiduso iš palengvėjimo ir kone griūdama nuskubėjo 
į darbo kambarį. Šis kvepėjo šviežiais dažais, todėl atrodė kaip po 
remonto. Palei tris sienas stovėjo vyšnios medžio lentynos su spin- 
telėmis apačioje. Priešais dvivėres stiklines duris — didžiulis seno- 
vinis stalas su žalvariniais kraštų apkaustais. Džema nebuvo baldų 
ekspertė, tačiau spėjo, kad stalas pirktas tame pačiame aukcione kaip 
ir dokumentai. Grindys padengtos moderniu pablukusiu kilimu, 
kurio raštas imitavo rankų darbo audimą. Ant jo buvo patiestas 
didelis, beveik visiškai sunešiotas rytietiškas kilimas, tikriausiai kelis 
šimtmečius mindytas žmonių kojų. Prie durų kabėjo dvi nuotraukos, 
vaizduojančios ant žirgų sėdinčius vyrus, ir greta stovinčius šunis, 
pasiruošusius vytis grobį. 

Džemai ši vieta atrodė pasakiška. Ji norėjo amžinai pasilikti 
kambaryje, pro kurio stiklines duris matėsi sodas, o stovinčiose 
lentynose laukė krūvos nepaliestų dokumentų. 

Mergina dairėsi po patalpą, nekantraudama viską apžiūrėti. 
Lentynos buvo nukrautos medinėmis ir kartoninėmis dėžėmis, be- 
veik suirusiais krepšiais, jose stovėjo pora metalinių vonelių ir begalė 
popierių stirtų, perrištų senoviniais kaspinais. Ant grindų gulėjo du 
oda aptraukti lagaminai, skrynia-suoliukas ir kelios mažos skrynelės, 


kurių viena buvo prismaigstyta vinių. 

Džema nė nežinojo, nuo ko pradėti. Ji nedrąsiai ištiesė kone 
drebančias rankas ir paėmė dėžę, skirtą skrybėlei, kurios amžius 
turbūt siekė dvidešimto šimtmečio pradžią, bet nuoširdžiai tikėjosi, 
kad joje ras visai ne skrybėlę. Mados istorija nebuvo jos pirmoji 
meilė. 

Pamačiusi viduje sudėtus laiškus, Džema sulaikė kvapą. Turbūt 
labiausiai pasaulyje ji mėgo laiškus ir dienoraščius. Prie durų stovėjo 
patogus krėslas, bet Džema nekreipė į jį dėmesio; prisėdusi ant senojo 
kilimo, išsitraukė pirmąją laiškų šūsnį. Iš tamsiu grogreno kaspinu 
perrišto pluošto išsiėmė pirmąjį laišką ir jį išlankstė. 

Dalies laiško nebuvo,o išlikęs tekstas atrodė parašytas kampuo- 
tu, virpančiu, sunkiai įskaitomu šriftu. Atrodė, kažkas ypač pasistengė 
išsaugoti likusią laiško dalį. 


Dabar jau esu sena moteris ir gyvenime mačiau daugiau, 
nei kam nors derėtų, ypač tą klaikų karą, kuris vos nesuskaldė 
mūsų šalies, tačiau labiausiai man į atmintį įstrigo širdį draskanti 
brangiojo Džiuljano ir Vinės istorija. Niekada netikėjau tos moters 
ašaromis, kai ji pasakė, kad Džiuljano mirtis tebuvo nelaimingas 
atsitikimas. Dar blogiau — nemanau, kad ja patikėjo ir Juvanas. 
Išduosiu tau paslaptį, kurią tikėjausi nusinešti į kapus. Prisimeni, 
kokia kilo panika, kai dingo Zuikių švilpynė? Kaip ir visi, puoliau 
ieškoti, tačiau žinojau, kad jos niekas nesuras, nes tą seniai prabė- 
gusią vasarą aš ją pasiėmiau keliaudama į Angliją. Norėjau pa- 
naudoti jos magiškas galias savanaudiškai, bet galiausiai ėmiau 
pildyti Vinės norus. Niekada niekam nesakiau, bet manau, kad 
tai stebuklingasis akmuo padėjo jiems susilaukti neregėtai gra- 
žaus kūdikio. Praeitą savaitę viską surašiau ir paslėpiau saugioje 
vietelėje. Tikiuosi, tą istoriją perskaitys visi Preizeriai ir sužinos, 
ką Oldridžų šeimai padarė žmogus, susijungęs su jų gimine 
santuokos saitais. Viliuosi, kad vieną dieną tos moters palikuonys 

neteks tų valdų. Jos jiems nepriklauso! Jau turiu eiti. Mano seni, 
maudžiantys sąnariai neleidžia ilgai rašyti. 


Su meile Tamsena 


— Oho! — garsiai ištarė Džema. Ji ką tik užtiko paslaptingą 
meilės istoriją. Dirstelėjusi į laikrodį nusprendė, kad iki pietų dar 
marios laiko, ir atsigulusi ant pilvo ėmė atidžiai skaityti. 


Kolinas Freizeris raukė antakius. Šiandien jam reikėjo atlikti dar 
penkiasdešimt darbų, bet štai, jis sėdi prie vairo ir važiuoja pasiimti 
iš svečių namelio vieną savo mamos studenčių. Kiti du jau buvo 
namie ir šnekučiavosi su mama taip meiliai, lyg būtų seniai nesimatę 
giminaičiai. Jauna moteris, vardu Aila, nesiliovė kartoti, kaip viskas 
„rafinuota“, o vyrukas bandė prisitrinti prie Kolino brolio Lenio, 
kalbėdamas apie automobilius. Lenis dar būdamas aštuonerių per- 
rinko greičių dėžę, todėl buvo akivaizdu, kad pretendentas į darbą, 
Kirkas, nieko nenusimano apie daiktus su ratais. 

Jaunėlis Kolino brolis Šeimusas stovėjo kitoje kambario pusėje 
ir vartė tarp pirštų monetą. Tėvai uždraudė jam, šeimos dailininkui, 
ką nors paišyti, bijodami, kad jis jamžins kurį nors studentą kandžia 
karikatūra ir taip padarys gėdą savo tėvams, tiksliau, motinai. Tėtis 
visada juokdavosi iš Šeimuso piešinių. 

Viskas prasidėjo maždaug prieš trejus metus, kai ponia Frei- 
zer sužinojo, kad paskutinysis grafas Ryptonas, tolimas jos vyro 
giminaitis, staiga mirė ir jo titulas buvo panaikintas. Jai parūpo, ar 
titulą galima susigrąžinti, nes tokiu atveju jos vyras taptų grafu, o ji 
pati — grafiene. 

Vieną vakarą, kai visa šeima sėdėjo svetainėje, ponia Freizer 
iškėlė šį klausimą ir trys jauniausi sūnūs prapliupo juokais. Šeimu- 

sas, kuris vis dar lankė vidurinę, čiupo bloknotą ir nupaišė pašaipią 
mamos su karūna karikatūrą. 

Kaip sakoma, jai visai nebuvo juokinga. 

Alėja Freizer išėjo iš kambario iškėlusi smakrą. 

— Na, prisidirbot! — tarė jos vyras. — Mane kelioms savai- 
tėms uždarys į šuns būdą. Leni! Baik vaipytis ir geriau galvok apie 
atsiprašymą, — jis metė žvilgsnį į jaunėlį. — O tu, jaunuoli, su savo 
piešiniu... — ponas Freizeris nebaigė, lyg gresianti bausmė būtų 
tokia baisi, kad net nedrįstų jos ištarti balsu. 

Giliai atsidusęs jis pakilo iš savo mėgstamiausio krėslo ir ruošėsi 
eiti ieškoti žmonos. Tarpduryje sustojo ir kreipėsi: 

— Jūsų mamai titulas labai daug reiškia, todėl prašau daugiau 
iš jos nebesijuokti. Jei jau ji nori būti dama, tai, po velnių, tegu ir 
būna. Supratot? 

Praslinkus porai gerų minučių po jo išėjimo, trys jauniausieji 
sūnūs vėl raitėsi iš juoko. 

Lenis, trečias pagal amžių, atsisuko į vyriausiąjį Koliną, nes šis 
nesijuokė. 

— Nagi, pralinksmėk. Nejaugi tau visiškai nejuokinga? 

Kolinas kilstelėjo antakį: 

— Man įdomiausia, kokių žygių imsis mūsų brangioji mama, 
bandydama išsiaiškinti, ar tėtis iš tiesų yra grafas. 

Peregrinas, sutrumpintai vadinamas Peru, antras pagal amžių 
sūnus, tarė: 

— Manai, privers tėtį nupirkti jai pilį? 

— Apjuostą apsauginiu grioviu? — pridūrė Lenis. 

Peras apsimetė, kad rankoje laiko kardą, ir puolė prie Lenio. 

— Ar tarp mūsų, brolių, įsiliepsnos neapykanta ir turėsime 
kautis dėl titulo? — paklausė jis. 

Šeimusas paišė brolių vaizduojamos kovos eskizą ir nepakel- 
damas galvos pasakė: 

— Titulas pereis Kolinui. Judviem teks jį nužudyti, jei norėsite 
tapti grafais. 

Po šių žodžių, ištiesę rankas, laikančias nematomus kardus, 
Lenis su Peru atsisuko į brolį, sėdintį ilgos sofos gale. 

— Visai nesunku, — tarė Lenis ir teatrališkai dūrė broliui. 

Bet Kolinas akimirksniu atsistojo. Jis čiupo Lenį už liemens ir 
persimetė sau per petį. 

Tuo metu į kambarį įžengė ponas Freizeris. 

— Jei jūs, berniukai, ką nors sudaužysit, išskaičiuosiu iš jūsų 
arbatpinigių, — perspėjo jis. 

Prunkšdamas Kolinas pastatė brolį ant grindų. Nors tėvas į 
juos kreipėsi kaip į vaikus, Kolinui buvo neseniai suėję dvidešimt 
septyneri, o Leniui ir Perui — dvidešimt penkeri ir dvidešimt šešeri. 

— Kaip mama? — pasidomėjo Kolinas. 

— (erai, — atsakė tėvas. 
pasakyti, kad tai dar tik pradžia. Kai ponia Freizer ko nors imdavosi, 
ji virsdavo gamtos stichija, tornadu, siautulingai nušluojančiu nuo 
žemės paviršiaus viską, kas pasitaiko jos kelyje. Ir atrodė, kad šitas 
grafo Ryptono reikalas buvo vienas tokių projektų. 

Viskas vyko prieš trejus metus, tačiau neseniai buvo paskelbta, 
kad Anglijoje esantis grafų namas parduodamas, tad ponui Freize- 
riui prireikė pasitelkti visus iškalbos sugebėjimus, idant atkalbėtų 
savo žmoną nuo jo pirkimo. Galiausiai jie priėjo kompromisą: ji 
nusipirks visus popierius, arba, kaip ji vadino, „mūsų istoriją“, kurie 
buvo saugomi name, ir galiausiai atsisiųs juos į Virdžiniją. 

Poniai Freizer parvykus iš aukciono ir dar nespėjus ateiti sąs- 
kaitoms, šeima galvojo, kad ji parsiveš kokias penkias dėžes senų 
popierių. Tačiau pasirodė šeši kurjerių sunkvežimiai, kurie pristatė 
profesionaliai sukrautas skrynias, krepšius, dėžes ir netgi lagaminus, 
prikimštus senų susiglamžiusių dokumentų. 

Ponas Freizeris nebuvo patenkintas, nes jam teko iš svečių na- 

melio išvaryti dvi senovines mašinas ir taip atlaisvinti erdvę žmonos 
atsivežtiems popieriams. 

— Alėja, — sukaupęs visą kantrybę tarė ponas Freizeris, žvelg- 
damas į dokumentų kalną, — kas peržiūrės visą šitą... šitą... 

— Nesijaudink, brangiausiasis, viskuo pasirūpinau. Paskambi- 
nau Fredžiui ir mes su juo ilgai šnekučiavomės, kol nusprendėme, 
ką daryti. Jis pasiūlė tiesiog nuostabų planą. 

— Fredis? — įtempęs žandikaulį ištarė ponas Freizeris. 

Frederikas Dž. Taunsendas buvo universiteto, kurį baigė jo 
žmona, prezidentas — taip pat ir jos buvęs vaikinas. Už kurio ji vos 
neištekėjo. 

— Ir kaipgi laikosi senasis Fredis? — pro sukąstus dantis iškošė 
ponas Freizeris. 

— Puikiai, kaip visada. Jis pažadėjo man atsiųsti gabiausių 
studentų anketas, tikriausiai doktorantų. Pokalbiui išsirinksiu kokius 
penkis ar keturis. Ar tau atrodo per daug? Gal reikėtų apsiriboti 
trimis. Taip, tai puiki mintis. Fredis pažadėjo atrinkti tik pačius 
geriausius. Ką tu manai, brangusis? 

Ponas Freizeris žiūrėdamas į žmoną primerkė akis. Jis pa- 
jusdavo, kai būdavo mulkinamas. Ji daug ką nutylėjo, pavyzdžiui, 
atlyginimą, kurį tikriausiai jau pažadėjo, ir kiek laiko pasirinktas 
žmogus jiems dirbs. O kadangi nusprendė sukrauti savo turtą į svečių 
namelio garažą, jis įtarė, kur studentas bus apgyvendintas. 

— Manau, — tarė ponas Freizeris iš lėto, — kad mudviem 
reikia prisėsti ir tu man viską papasakosi. 

— Žinoma, brangusis, — šypsodamasi atsakė ji, — su mielu 
noru viską išklosiu. | 

Tą vakarą vykusios vakarienės metu šeimai buvo pranešta, kad 
ketinama nusisamdyti žmogų, kuris dvejus metus ar ilgiau gyvens 
viename iš svečių namelių ir skaitys bei kataloguos iš Anglijos par- 
sivežtus dokumentus. 


— Dvejus metus? — nustėro Peras. 


Širdiės troškimai 


Lenis tarė: 

— Tegu tik būna moteris. Ir graži. 

— Manau, tau pakanka ir trijų merginų, kurias dabar turi, — 
priminė ponas Freizeris, bet Lenis tik išsišiepė. 

Ponia Freizer kreipėsi į vyriausią sūnų: 

— Kolinai, o ką tu galvoji? 

Visa šeima žinojo, kad Kolinas savo nuomonės neišsako garsiai. 
Mama dažnai kartodavo: jos vyriausias sūnus gimė savarankiškas — 
jis vaikščiodavo kur norėdavo ir kada norėdavo. Tėvas sakydavo, kad 
likimas jo nepaglostė. Sulaukęs trejų, Kolinas jau turėjo du mažesnius 
brolius, kaprizingai pasiglemžiančius visą dėmesį. Jo tėtis dirbo po 
septyniasdešimt valandų per savaitę, o mama rūpinosi dviem įno- 
ringais vaikais, tad Kolinas savimi išmoko pats pasirūpinti — jis 
nelindo į akis kitiems su savo norais ir poreikiais. 

— Manau, — iš lėto tarė Kolinas, — kad šis užmojis išeis tau 
] gera. 

Šeimusas, paskutinis iš penkių sūnų, kitais metais išvyks mokytis 
į koledžą, todėl mama liks viena. Ediline gyveno tik Kolinas, bet 
miestelyje jis praleisdavo tiek nedaug laiko, jog rodėsi, kad gyvena 
kitoje valstijoje. Ko gero, mamai būtų kur kas smagiau, jei šalia ap- 
sigyventų žmogyus, tauškiantis istorijas apie šeimos praeitį. Galbūt 
kartais net padėtų užsimiršti, kad jos vaikai išsibarstė po visą šalį. 

Bet dabar, prabėgus porai mėnesių, jis suprato, kad reikėjo ak- 
tyviau dalyvauti priimant sprendimą dėl žmogaus, apsigyvensiančio 
greta jų ilgesniam laikui. Kolinas jau matė du pretendentus, ir nė 
vienas jam nepatiko. Tiek mergina, tiek vaikinas buvo aukšti ir liesi 
it kurtai, abu apsirengę brangiais ir elegantiškais drabužiais. Mote- 
ris gręžė Lenį žvilgsniu, kuriame tiesiog švietė neoninis vestuvinio 
pyrago ženklas, o vyrukas, kurį Kolinas stebėjo, pakėlęs lėkštę tyri- 
nėjo gamintojo pavadinimą. Kol kas nė vienas iš jų nė nedirstelėjo į 
knygą ir nė iš tolo nebuvo panašu, kad juos domintų svečių namelyje 


sukrautos nešvarios dėžės. 

Kolinas jau įsivaizdavo ateitį. Tas, kurį nusamdys, slampinės 
aplinkui ir bandys bet kokia kaina įsilieti į šeimą. O minkšta motinos 
širdis, žinoma, neprieštaraus. Jis įsivaizdavo, kaip pas juos apsigyvena 
tas vyrukas ir po dvidešimties metų mama sako: „Vaikai išsilakstė, 
tad kodėl Kirkas negali palaikyti man draugijos?“ 

Kuo toliau, tuo labiau Kolinui ėmė rodytis, kad mamos pla- 
nas — tai didžiulė katastrofa. 

O paskutinė pretendentė į darbą net nepasirodė per pietus. 
Lenis labai nudžiugo, išvydęs pirmąją merginą, todėl pasisiūlė nueiti 
parsivesti ir antrosios. Leniui patiko moteriška draugija — kuo jų 
daugiau, tuo geriau. 

Paklausta apie trečiąją kandidatę, ponia Freizer atsakė: 

— Palikit ją ramybėje. 

Išgirdęs atsakymą, Kolinas krenkštelėjo. Atrodo, mama jau 
buvo apsisprendusi, ką nusamdys, todėl visiškai nesidomėjo trečiąja 
kandidate. Bet Kolinas vylėsi, kad ji bus suinteresuota ne vien šei- 
mos turtais. 

— Mama, — jiems einant pietauti prabilo Kolinas, — manau, 
kita mergina taip pat turėtų čia dalyvauti ir reikėtų su ja pasikalbėti. 

— Jau išsiaiškinau apie ją viską, ką norėjau. Gal tiesiog smagiai 
papietaukime? Su Kirku ir Aila juk taip linksma, tiesa? 

— Taip, neapsakomai, — ištarė jis pro šalį praeinančiai ma- 
mai. — Tiesiog manau... 

Mama atsisuko: 

— Jei ji tave taip domina, gali pas nueiti ir ją pasikviesti. Palikau 
svečių namelyje, manau, ji vis dar ten. 

Ponia Freizer nužingsniavo į svetainę. 

Kolinas jau buvo beeinąs mamai įkandin, bet tarpduryje sustojo. 
Ant svetainės stalo buvo išdėlioti geriausi porceliano indai, o namų 
šeimininkė Reičelė vilkėjo balta uniforma. Sutikusi Kolino žvilgsnį, 
ji tik gūžtelėjo pečiais, bandydama pasakyti, kad visa ši ištaiga — jo 


mamos sumanymas. 

Kolino tėvai atsisėdo už abiejų stalo galų, bet atrodė, kad po- 
nas Freizeris mieliau leistų laiką kur nors kitur. Lenis sėdėjo greta 
gražiosios panelės Ailos, o iš kitos pusės buvo pasodintas žavingasis 
Kirkas. 

Priešingoje stalo pusėje buvo paruoštos trys vietos, skirtos 
Šeimusui, Kolinui ir trečiajai kandidatei. 

Ponia Freizer paprašė vyriausiojo sūnaus sėstis. 

Kolinas žengė į priekį, bet nesisėdo. 

— Aš... — pradėjo jis, — aš tik... 

Jis mostelėjo per petį svečių namelio pusėn ir išskubėjo. Įšokęs 
į sodo traktoriuką, paspaudė akceleratorių. 

Kol atvyko iki svečių namelio, taip smarkiai raukė savo tamsius 
antakius, kad atrodė, jie beveik susiliečia viduryje. Kolinas pasistatė 
traktoriuką ir žengė namelio link. Susipažinęs su dviem pirmaisiais 
studentais, nusprendė verčiau iš anksto patikrinti, ką veikia trečioji. 
Reikėjo džiaugtis, kad ji netempia iš namuko daiktų į savo automo- 
bilį. Ir kas buvo apsėdę jo motiną, kai ši leido nepažįstamam žmogui 
pasilikti vienam šiame namelyje? Jame buvo pilna vertingų Anglijoje 
pirktų antikvarinių daiktų, kuriuos, praėjus kelioms savaitėms po 
dokumentų pristatymo, atvežė autobusiukai. 

Kolinas jau buvo nustvėręs bibliotekos durų rankeną ir ruošėsi 
Įeiti vidun, kai staiga išvydo ją. Mergina sėdėjo ant seno kilimo, nu- 
gara atsirėmusi į spinteles, kurias pastatė tik praeitą savaitę. Aplinkui 
buvo išsidėliojusi šešias mamos pargabentas dėžes. 

Mergina sėdėjo nusukusi veidą, tačiau po palaidais drabužiais 
Jis pastebėjo smulkų ir tvirtą kūną, o tamsiai blondiniški jos plaukai 
siekė pečius. Į rankovę buvo įsisegusi vieną rašiklį, antrą laikė rankoje 
ir dar tris skirtingas spalvas buvo pasidėjusi ant grindų. Prie kelio 
gulėjo stora užrašų knygelė su atverstu prirašytu puslapiu. 

Koljis žiūrėjo, mergina pasilenkė, padėjo ant grindų seną laišką 
primenantį popierių ir ėmė rašyti į knygelę. Pastabą paraštėje pasi- 
žymėjo kitokia spalva. 

Paskui ji pakėlė galvą, ir Kolinas pagalvojo, kad tuoj jį pastebės, 
stovintį anapus stiklinių durų, tačiau jos žvilgsnis atrodė išplaukęs, 
ir Kolinas suprato, kad mergina regi tik tai, kas vyksta jos galvoje. 
simpatiška — ne graži, kaip jo draugė Džinė, ir ne užburianti, kaip 
pusseserė Sara, bet visai miela. Jam atrodė, kad šios merginos vieta... 
biblioteka. Buvo iš tų merginų, kurios sekmadieniais lankosi bažny- 
čioje ir penktadieniais gamina troškinius. 

Tačiau Koliną pribloškė tai, kad dar niekada gyvenime jam 
neteko matyti tokio... na, tokio /aimingo žmogaus. Ji atrodė kaip 
žmogus, darantis tai, ką mėgsta, ir tada, kai reikia. Jei Šeimusas 
nupaišytų jos portretą, pavadintų jį „Pasitenkinimu“. 

Vyro nerimas nuslūgo. Štai ką jis įsivaizdavo, kai mama pirmą 
kartą užsiminė apie žmogų, kurį ruošiasi samdyti šeimos istorijai 
tyrinėti. 

Kolinas šypsodamasis paspaudė rankeną ir atidarė duris. Kad 
tik jos neišgąsdintų jo išvaizda... 


Prasivėrusios durys pažadino Džemą iš transo. Pakėlusi akis išvydo 
tarpduryje stovintį didžiulį vyrą. Jo antakiai buvo tankūs ir tamsūs, 
žandikaulis — kvadratinis, ir jis atrodė gana išvaizdžiai. 

Vyrukas vilkėjo ankštokus, raumenis išryškinančius marški- 
nius, ir Džemai dingtelėjo, kad ji tikriausiai galėtų išvardyti visus 
jo atliekamus pratimus. Jau ketverius metus dirbo su sportininkais, 
tad puikiai žinojo, kiek pastangų reikalauja toks išpuoselėtas kūnas. 

Jo išraiška nesiskyrė nuo „jos“ sportininkų veidų. Pirmą kartą 
susitikę jie stebi, kaip kitas žmogus sureaguos į įspūdingas jų kūno 
apimtis. Džema spėjo, kad šis stambus vyras tankiais antakiais žmo- 
nėms dažnai atrodydavo bauginantis. 


Bet tik ne Džemai. Prie tokios išvaizdos vaikinų ji buvo pripra- 

tusi, dažnai sukdavosi tarp „savo berniukų“, todėl jautėsi visai jau- 
kiai — priešingai, nei šalia ponios Freizer su deimantiniais auskarais. 

Stodamasi Džema jam nuoširdžiai nusišypsojo. 

— Sveikas. Tikriausiai atėjai manęs nuvežti į pietus? — ji pa- 
sižiūrėjo į laikrodį. Buvo pusė antros. — O, varge. Pavėlavau, ar ne? 

— Visiškai, — atsakė Kolinas, uždarydamas sau už nugaros 
duris. Jis galva mostelėjo į atidarytas ant žemės stovinčias dėžes: — 
Aptikai ką nors įdomaus? 

— Meilę, tragediją ir užuominas apie daiktą, kurį žmonės laikė 
stebuklingu, — atsakė ji. 

Jis atsisėdo į didelį krėslą, stovintį prie durų. 

— Tiek daug išsiaiškinai per tokį trumpą laiką? — nustebo. 

Džema atsuko vyrui nugarą ir siektelėjo knygų lentynos. Jos 
kelnės truputį apsitempė, ir Kolinas aiškiau pamatė merginos figūrą. 
Tokios kojos tikrai neatsiranda visą dieną sėdint. 

— Dar nesu tikra, — tarė ji, — bet manau, kad kažkur čia gali 
būti paslėptas tikras lobis. — Ji atsisuko. — O tu esi vienas iš ponios 
Freizer sūnų? 

— Esu vyriausiasis. Kolinas. 

Vyras stebėjo, kaip ji tvarko ant grindų paskleistus popierius 
ir dėlioja į lentynas knygas. Jam kažkuo patiko merginos ramybė. 

— Aš esu Džema, ir manau, kad tavo mamos man nepavyko 
sužavėti, ar ne? — tyliai paklausė ji, dėdama į lentyną seną skrybėlės 
dėžę. — Nemandagiai pasielgiau praleidusi pietus. Aila su Kirku 
niekada... 

— Jie taip įsitraukę skaičiuoja sidabrinius stalo įrankius, kad 
tikrai nepastebi, kas dalyvauja, o kas — ne, — atsakė Kolinas. 

Džema atsisuko ir pažvelgė į jį su nuostaba. 

— Bent jau vyrukas tai tikrai skaičiuoja, — tęsė Kolinas, — o 
mergina ruošiasi pranešti mano broliui, kokio dydžio sužadėtuvių 
žiedo pageidaus. 

— O tuesi pastabus, ar ne? 

— Nea. Esu tik eilinis stambus ir bukas buvęs amerikietiškojo 
futbolo žaidėjas. 

Džema nujautė, kad prisidengdamas lengvabūdiškumu Kolinas 
stengiasi ją iškvosti. 

— Stambus? — pasiteiravo ji. — Gal juokauji? Dėstau ameri- 
kietiškojo futbolo komandai ir prieš porą mano studentų net dviejų 
durų šaldytuvai atrodo lyg grakštumo įsikūnijimas. 

Kolinas šyptelėjo: 

— Jiems reikėtų susitikti su mano jaunėliu broliu. Jis dar auga, 
bet jau nerimaujame, kad atrodys kaip hameris. 

— Nejaugi tavo šeimai teks jį įregistruoti ir nupirkti automo- 
bilio numerius? 

— Ne, bet kartais jis užsideda užpakalinius žibintus. 

Jie abu nusijuokė. 

Kolinas jau Žiojosi kažką sakyti, bet suskambo jo mobilusis 
telefonas. Jis pasirausė kelnių kišenėje, išsitraukęs pažiūrėjo į skam- 
binančiojo numerį ir atsiliepė. 

— Juk dar nebaigėte pietauti, tiesa? — paklausė jis ir nutilo. — 
A. Aišku. Čia? Dabar? Ne, e, tiesą sakant, aš... Aš keliauju į miestą, 
ten ir pavalgysiu, — klausydamasis atsakymo, sužiuro į Džemą. — 
Atleisk, mama, pasimatysime per vakarienę. 

Kolinas išjungė telefoną. 

— Jie visi traukia čia. Aš išvykstu. Gal nori važiuoti drauge 
papietauti? 

— Norėčiau, tačiau manau, kad jau ir taip įžeidžiau tavo motiną, 
todėl geriau pasiliksiu. Bet ačiū už pasiūlymą. 

Džema apsidairė norėdama įsitikinti, kad viską sudėjo taip, 
kaip rado prieš tai. Tuomet atsisuko į Koliną, vis dar sėdintį krėsle. 

— Geriau jau spruk. Girdžiu jų balsus, — pasakė ji. 

— Manau, kad luktelėsiu, — persigalvojęs tarė Kolinas. — Tu 
išties trokšti šio darbo, ar ne? 


— Net ngsivaizduoji, kaip aš jo noriu! Visiškai neįsivaizduoji. 

— Atvirai sakant, įsivaizduoju. Kartą ir aš turėjau norą. 

— Aris išsipildė? 

— Taip. 

Džema jam nusišypsojo, nors ir negalėjo suprasti, kaip toks 
turtingas vyrukas galėjo ko nors trokšti lygiai taip pat kaip ji šio 
darbo. Išgirdusi šaižų Ailos juoką, ji žvilgtelėjo pro stiklines duris. 
Vos už kelių metrų tarp Kirko ir Ailos žengė ponia Freizer — trijulė 
atrodė kaip seni draugai. Akivaizdu, kad ponios Freizer ir jos sūnaus 
nuomonės smarkiai skyrėsi. Gaila, jog tai 7i spręs, ką samdyti. 

Džema žengtelėjo prie durų, bet Kolinas ją aplenkė ir atidarė 
mamai duris. 

— Kolinai, — nustebo ponia Freizer, — galvojau, išvažiavai 
papietauti į miestą. 

— Niekaip nepavyko atplėšti Džemos nuo darbo, tad nutariau 
palaukti. 

— Šit kaip? Judu spėjote susidraugauti? 

— Ją domina tik tavo nuobodūs seni popieriai, — plačiau ati- 
darydamas duris jos dviem palydovams atsakė Kolinas. 

— Sveikas dar kartą, — sučiulbėjo Aila, lyg jiedu su Kolinu 
būtų seniai pažįstami. — Džema, brangioji, praleidai išties rafinuotus 
pietus. 

Aila priėjo ir pakštelėjo Džemai į skruostą. 

Džema išpūtė akis. Jos su Aila tikrai nesisuko tuose pačiuose 
ratuose, ką jau kalbėti apie bučinius sveikinantis. 

— Džema, — taip pat pakšteldamas jai į skruostą pasisveikino 
Kirkas, — argi čia ne nuostabu? 

— Išties, — pritarė ji. 

— Pasakiškai sutvarkėte šį namelį, — poniai Freizer kalbėjo 
Aila. — Tik nesakykite, kad pati kūrėte interjero dizainą. 

— Nusipirkau kelis daiktus, anksčiau priklausiusius vyro šei- 


mai, — droviai atsakė ponia Freizer. 

— Mama, tu nupirkai viską, prie ko galėjo prisiliesti pirmojo 
Freizerio rankos, — paprieštaravo Kolinas. 

— Šeimusas, — ištarė Džema, ir visi į ją atsisuko. 

— Taip, mano jaunylis, — pasakė ponia Freizer, — nežinojau, 
kad judu spėjote susipažinti. 

Kirkas pridūrė: 

— Koks malonus jaunuolis. Esu didis jo talento gerbėjas. 

— Manau, Džema kalba apie protėvį Šeimusą, — paaiškino 
Kolinas, — apie tą, kuris padėjo įkurti Ediliną. 

Visi vėl į ją sužiuro ir Džema linktelėjo. Mergina iš jaudulio 
negalėjo pratarti nė žodžio. Džema taip troško šio darbo, kad beveik 
prarado kalbos dovaną. 

— Iš kur apie jį sužinojai? — susidomėjo ponia Freizer. 

Džema giliai įkvėpė ir pradėjo: 

— Šis vardas minimas Edilino miestelio tinklalapyje bei jūsų 
šeimos genealogijos medyje. Ėmiau domėtis, kodėl po jo tarp gi- 
minės kartų įvyko lūžis. Naršiau internete ir aptikau informaciją, 
kad aštuoniolikto amžiaus pabaigoje senąjį giminės namą perpirko 
į Ameriką išvykusių Šeimuso ir Prudencijos Freizerių sūnus. Tačiau 
vėliau pavardė buvo pakeista į Lankasterius ir Freizeriai daugiau 
nebeminimi. Ar šį perskyrimą lėmė nuotolis tarp Amerikos ir An- 
glijos, o gal buvo kokia kita priežastis? 

Baigusi kalbėti pastebėjo, kaip į ją spokso ponia Freizer, Aila 
ir Kirkas. Jiems už nugarų stovinčio Kolino akys spinduliavo, tarsi 
jis būtų mėgavęsis reginiu. 

Džema žengtelėjo atgal: 

— Atleiskite. Nenorėjau kišti nosies į svetimus reikalus. Man 
tik smalsu. 

— Taip, ką gi, — ištarė ponia Freizer ir atsisuko į Ailą. — 
Atsakydama į tavo klausimą pasakysiu, kad dizainerio paslaugomis 
nesinaudojau. 


— Bet viskas atrodo atlikta taip profesionaliai. Gal galėtume 

dar kartą apžiūrėti svetainę? — paklausė Aila ir pažiūrėjo į Džemą 
lyg sakydama, kad ši ką tik neteko darbo. 

— Žinoma, — ponia Freizer įėjo į kambarį pirma ir Aila uždarė 
paskui jas duris. 

— Nesugebėjai nulaikyti liežuvio, ar ne? — metė Kirkas Dže- 
mai ir taip pat išėjo. 

Kambaryje jie vėl liko dviese ir Džema pažvelgė į Koliną per- 
sigandusi: 

— Kokia aš plepė! Kodėl negalėjau ko nors paklausti apie 
kilimą arba stalą? 

— Nes tau jie visiškai nerūpi. 

— Tiesa, bet galėjau bent apsimesti... — ji nutilo. — Einu pas 
juos ir pasistengsiu tavo mamai įrodyti, kad nesu pats nemandagiau- 
sias žmogus pasaulyje. — Džema stabtelėjo tarpduryje. — Nagi! 
Greitai pasakyk, kas tavo mamai patinka. 

— Šiuo momentu jos didžiausia aistra yra aristokratiškoji mano 
tėvo giminė. 

— Bet aš ką tik... — ji išpūtė akis. 

— Būtent. Tu apie juos paklausei, be to, pademonstravai, kad 
ir pati pasidomėjai jų istorija. 

Džema stovėjo klapsėdama akimis. 

— Tačiau jai įdomiau kalbėti apie interjero dizainą su Aila, — 
pasakė ji. 

— Man irgi taip pasirodė, kol pastebėjau, kokiu veidu ji klausosi 
tavęs. Mano mama nieku gyvu neišsiduoda ką sugalvojusi. Trumpam 
paskolink savo užrašų knygelę. 

— Bet... 

— Prašau, pasitikėk manimi. 

Džema nesuprato, ką Kolinas sumanė, bet išsitraukė iš savo 
didelės rankinės knygelę ir jam padavė, o pati nuskubėjo į svetainę 


su kitais. 

— Miestelis atrodo tiesiog pasakiškas, — nesiliovė Aila, — ir 
jei aš gaučiau šį darbą, mielai įsiliečiau į jo bendruomenę. 

— O aš laukiu nesulaukiu, kol galėsiu imtis tyrimo, — tarė 
Kirkas. — Koks nepaprastas yra tas atradimo jausmas, istorijos at- 
kūrimo jaudulys, galimybė sužinoti ką nors, ko nežino niekas kitas... 

Jo akys buvo nukreiptos į tolį, ir Džema dar nebuvo mačiusi 
tokio jo žvilgsnio, nors pastaruosius ketverius metus drauge lankė 
paskaitas. Ji nedalyvavo su Kirku nė viename grupiniame projekte, 
nes Džemos darbo krūvis paprasčiausiai nesuteikė galimybės prisi- 
derinti prie kito grafiko. 

— Visiškai su tavimi sutinku, — pritarė Aila. — Kaip bus 
smagu pasinerti į šiuos dokumentus. Jei bendravimas su jūsų šeima 
man neteiktų tiek džiugesio, būčiau jau pradėjusi darbą. 

— O ką tu pasakysi? — žiūrėdama į Džemą, paklausė ponia 
Freizer. 

— Ji jau pradėjo dirbti, — tarė Kolinas, paduodamas motinai 
Džemos užrašų knygutę. 

Ponia Freizer pervertė puslapius. Tik penki jų buvo primar- 
ginti smulkia Džemos rašysena, bet matėsi, kad ten sutalpinta daug 
informacijos. 

— Tau patinka naudotis kelių spalvų rašikliais? — paklausė ji. 

— Aš kartais naudoju net aštuonias skirtingas spalvas, — įsi- 
terpė Kirkas, neleisdamas Džemai nė žodžio pratarti. 

— O aš naudojuosi spalvotų taškelių sistema, — išbėrė Aila, — 
ak, kaip bus smagu imtis šių dokumentų. 

— Džema, tu irgi taip manai? — pasidomėjo ponia Freizer. — 
Galvoji, kad bus smagu? 

— Mano manymu, šį darbą tiksliau apibūdintų žodis „įtemp- 
tas, — atsakė Džema. — Spėju, kad didžioji dokumentų dalis, gal 
net aštuoniasdešimt procentų, yra namų ūkio sąskaitos, todėl rašant 
istoriją nė kiek nepravers. Jei norite sužinoti apie savo vyro šeimos 
finansinius reikalus, rekomenduoju nusisamdyti istoriką buhalterį. 

— Džema tikriausiai nori pasakyti, kad... — žiojosi Kirkas. 

Ponia Freizer pakėlė delną. 

— Vadinasi, tu dirbtum tik su dvidešimčia procentų medžia- 
gos? — paklausė ji. 

Džemai atrodė, kad ji ir vėl susimovė, bet pažvelgusi į Koliną 
sulaukė iš jo pritariamo galvos linktelėjimo. 

— Taip, — tvirtai atsakė Džema. — Visų pirma, peržiūrėčiau 
kiekvieną dėžę ir surūšiuočiau dokumentus. Sau nenaudingus po- 
pierius atidėčiau, o dienoraščius, laiškus ir asmeninius dokumentus 
persineščiau į biblioteką ir sėsčiau prie jų dirbti. 

Ponia Freizer sekundėlę žiūrėjo ; Džemą, tuomet atsigręžė į 
Ailą: 

— O nuo ko tu pradėtum darbą? 

— Pradėčiau taip pat, — greitai atsakė Aila. — Tai standartinė 
procedūra. 

Džema metė žvilgsnį į Ailą. Nebuvo jokios „standartinės proce- 
"dūros“ pradedant dirbti su istorine medžiaga. Kiekvienas tyrinėtojas 
turėjo savo metodą. 

Ponia Freizer atsisuko į savo sūnų: 

— Ko gero, eisiu numigti. Turbūt grįšiu į namą su Kirku ir 
Aila, o judu su Džema nuvažiuokite papietauti? Tikriausiai abu 
esate praalkę. O jei jau būsite mieste, gal parodysi jai ir savo biurą? 

Gręždamasi ponia Freizer padavė Džemai jos užrašų knygutę, 
bet nieko nepasakė. Ji pakėlė akis į Ailą ir Kirką. 

— Vakar aš paprašiau, kad baseine įjungtų šildymą. Galbūt 
judu norėtumėte paplaukioti? 

Netrukus Kolinas su Džema ir vėl liko dviese svečių namelyje. 

— Ak, — tarė Džema, sėsdamasi ant sofos, — niekaip nesu- 
prantu, ar tavo mama mane mėgsta, ar nekenčia. — Ji pažiūrėjo į Ko- 
liną. — O pasiūlymas vykti su tavimi yra apdovanojimas ar bausmė? 

— Nesu tikras. Dabar tai galėtų reikšti ir viena, ir kita. Šiuo 
momentu ji ant manęs truputį pyksta, nes nepritariau jos minčiai 


28 Jude Deveraux 


apgyvendinti svečių namelyje nepažįstamą žmogų. Iš pradžių man 
toks planas patiko, bet kai pamačiau Kirką su Aila... tiesiog sakykime, 
kad jei galėtų, mama būtų iškaršusi man kailį. — Kolinas atsisuko 
į Džemą. — Nori papietauti mieste? 

— Būtų malonu, — atsakė ji. 

— Tuomet eime į mašiną ir aš pasistengsiu, kad mūsų niekas 
nepamatytų. Nenoriu, kad tiedu bandytų prie mangs prisigerinti, — 
tarė jis. 

Išėję iš svečių namelio, jiedu pasuko pro medžius apsodintos 
vejos link. Beeidama pro didįjį namą, Džema pastebėjo stambaus 
sudėjimo paauglį, stebintį juos pro stiklines duris. Galiausiai jie 
pasiekė priešais namą esančią stovėjimo aikštelę. Tarp šešių automo- 
bilių stovėjo ir išsinuomota Džemos mašina, dėl kurios visa aikštelė 
panėšėjo į dėvėtų automobilių prekyvietę. 

Kolinas iš kišenės išsitraukė raktelius. 

— Manau, tarpduryje pastebėjau tavo jauniausiąjį brolį. 

— Ko gero, — atsakė Kolinas, sukdamas prie džipo, kuris at- 
rodė skirtas važinėtis po kalnus. — Vadinasi, apie mus bus pranešta. 

— Tavo brolis — plepys? — pasiteiravo Džema. 

— Blogiau. Jis — menininkas. 

Stovėdama kitoje automobilio pusėje, Džema klausiamai pa- 
žvelgė į Koliną. 

— Rašytojai visus savo nutikimus papasakoja knygose, o mano 
brolis — piešiniuose. Šį vakarą jis jau bus įamžinęs mus kokiuose 
penkiuose piešiniuose. Tikriausiai pavaizduos, kaip mudu sprunkame 
nuo Kirko ir Ailos. 

Džema nusišypsojo, išgirdusi tokius taiklius žodžius, ir įsėdo į 
džipą greta jo. Jis įgudusiai ir mikliai atbulas išmanevravo tarp trijų 
jam kelią užstojusių mašinų. 

Važiuodamas Kolinas paklausė: 

— Ar tiks sumuštiniai? 


— Mėgstu viską, jei nereikia gaminti pačiai. 

— Nuplaukia mano troškinio teorija. 

— Ką turi omenyje? 

— Palaikiau tave mergina, sugebančia pagaminti fantastišką 
troškinį. 

— Iš tokio spėjimo sunku pasakyti, kokią nuomonę apie mane 
susidarei, bet pasakysiu: aš nemėgstu, kai man klijuojamos etiketės. 

Sukdamas į pagrindinį kelią, Kolinas žvilgtelėjo į ją tarsi klaus- 
damas, ar neįsižeidė. 

— Netikras zuikis, — tarė ji. 

— Ką? 

— Apsiverktum paragavęs mano gaminto netikro zuikio. 

— Iš džiaugsmo ar iš siaubo? 

Džema šyptelėjo: 

— Tai jau mano paslaptis. 

Važiuodami per nedidelį Edilino miestuką abu kurį laiką tylėjo. 
Gatvės driekėsi nuo aikštės centre augančio didžiulio ąžuolo. Inter- 
netiniame miestelio tinklalapyje Džema buvo skaičiusi, esą tikima, 
jog šis ąžuolas yra palikuonis medžio, išaugusio iš sėklos, kurią iš 
Škotijos atsivežė moteris — jos vardu ir buvo pavadintas miestelis. 

Miestelio centro pastatai traukė Džemos kaip istorikės akį. Kai 
kurie jų atrodė modernūs, pastatyti po Antrojo pasaulinio karo, bet 
kiti buvo senesni, tikriausiai iškilę dar prieš Pilietinį karą. Atrodo, 
šio miestelio nepalietė kieta Šermano ranka. 

Ji žvilgtelėjo į Koliną. 

— Apie kokį biurą kalbėjo tavo mama? Tu dirbi? 

— Nori paklausti, ar turiu savo verslą, ar tik gyvenu iš savo tėvo 
prekybos automobiliais? 

Džema iškart nuraudo. Kaip tik tai ji ir norėjo sužinoti. 

— Aš... — ji nutilo. 

— Nieko tokio. Iš pradžių visi taip pamano, tiesą sakant, du 
mano broliai dirba pas jį. Bet mane neseniai paskyrė Edilino šerifu. 

— Tikrai? — Džema išpūtė akis. — Tai tu turi savo biurą, turi 
pavaduotoją ir pilną ginklų spintą? O kokie nusikaltimai vykdomi 
šiame miestelyje? 

Kolinas nusijuokė: 

— Ar tau iš tiesų viskas taip įdomu, ar čia tik man taip atrodo? 

— Mane domina viskas. Na, tai pasakok. 

— Turiu visus tavo išvardytus dalykus, o mano jurisdikcija 
siekia Ediliną supančius miškus, tad darbo tikrai netrūksta. Po pietų 
parodysiu savo darbovietę. 

Džema sudvejojo: 

— O tavo mamai nepasirodys, kad aš kaip ir Aila taikausi į 
vieną iš jos sūnų? 

— Ji nekiša nosies į asmeninį mūsų gyvenimą. Tai palikai namie 
laukiantį vaikiną? 

— Su paskutiniuoju išsiskyriau prieš pusę metų. 

Pravažiavęs pro miestelį, Kolinas pasuko siauru keliuku. Viršuje 
kabėjo tankūs medžių vainikai ir rodėsi, kad jiedu važiuoja į mišką. 

— O tavo mokoma futbolo komanda? Ten vaikino neturi? — 
paklausė jis. 

— Jie laiko mane savo motina. 

— Kažkodėl abejoju. 

— Visiškai rimtai, jie vadina mane panele Džei ir išsipasakoja 
visus savo rūpesčius. 

— Pavyzdžiui? 

— Matau, smalsi esu ne aš viena. 

— Toks jau mano darbas, — atsakė Kolinas ir pasuko į auto- 
mobilių stovėjimo aikštelę prie maisto prekių parduotuvės. 

Tai nebuvo eilinis prekybos centras stiklinėmis durimis, o žemas 
ir ilgas pastatas, kurio truputį išsikišęs į priekį stogas atstojo verandą. 
Todėl statinys labiau priminė medžiotojų namelį Adirondake. Jei 
ne pastato duris varstantys žmonės, Džema nė nepagalvotų, kad 
tai — maisto prekių parduotuvė. 

Kolinas išjungė variklį ir sėdėjo prie vairo žiūrėdamas į Džemą, 
lyg būtų laukęs jos atsakymo. 

Džema gūžtelėjo: 

— Tiesiog sakykime, kad teko daug ką sužinoti apie apsisau- 
gojimo priemones ir pasekmes, ištinkančias jomis nesinaudojant. 
Galima teigti, kad dauguma konsultacijų yra įvadas vaikinams, 
atsidūrusiems toli nuo namų. Kartais jaučiuosi kaip lytinio švietimo 
mokytoja. 

— Pranešk, jei turi kokios kūrybinės medžiagos, — rimtai tarė 
Kolinas. 

— Kad galėtum ją perduoti savo įgaliotiniams? 

— Žinoma, — atsakė Kolinas. — Jie man labiausiai rūpi, nes 
esu jų viršininkas, todėl jaučiu pareigą juos šviesti. 

Jis šypsodamasis išlipo iš automobilio ir palaukė, kol ateis 
Džema. Drauge jiedu pasuko į parduotuvę. 

Įėjus į vėsią prieblandą, dešinėje pasirodė spalvomis ir tobulumu 
švytintis maisto produktų skyrius. Džema sekė iš paskos Kolinui, 
traukiančiam į parduotuvės galą. 

— Kolinai! — pasigirdo moteriškas balsas ir jis sustojo. 

Tai buvo jauna moteris, kurios veide atsispindėjo pastaruoju 
metu patiriama nemiga. O priežastys buvo akivaizdžios: už rankos ji 
laikė dvejų metų berniuką, neramiai šokant; per amžius nepakitusią 
pantomimą pavadinimu „greičiau į tualetą“. Dar ant klubo buvo 
pasisodinusi pusės metų mergaitę, kramtančią bandelę. 

Matėsi, kad Kolinas nebe pirmą kartą paima mergaitę ant rankų. 
Dėkingai šypsodamasi mama su berniuku leidosi bėgti. 

— Ir kaipgi laikaisi, panele Ketlina? — paklausė Kolinas ant 
rankų laikomos mergaitės, ir ši nusišypsojo. 

Žvilgtelėjęs į Džemą, jis vėl patraukė gilyn į parduotuvę, o 
mažoji Ketlina jo tvirtose rankose atrodė saugi ir laiminga. 

Džema žvalgėsi po parduotuvę. Lentynose buvo sudėliotos 

išties prabangios prekės ir ji pagalvojo, kad tokia vieta ne jos kišenei. 
Jai parūpo, kur yra milžiniškas ir pigus prekybos centras. 

Džema nusekė Koliną iki aukštos stiklinės vitrinos, kurioje 
buvo sukrautos šviežios jūrų gėrybės. Ir vėlgi kaina pasirodė jai 
neįkandama. 

— Kolinai! — iš už prekystalio į jį kreipėsi gerai atrodanti 
pagyvenusi moteris. — Kaip tik tavęs ir ieškojau. 

Jam dar nespėjus atsakyti, pribėgo maždaug ketverių metų 
berniukas. Vienoje rankutėje jis laikė žaislinį sunkvežimį, kitoje — 
jo ratus. Ant vaiko skruostų matėsi džiūstančios ašaros ir jis žvelgė 
į Koliną kaip į Supermeną. 

— Šerife? — sušnabždėjo berniukas bežadžiu balsu. 

Kolinas norėjo paimti sunkvežimį, bent rankos buvo užimtos. 

Džema negalvodama paėmė iš jo glėbio mergaitę, o Kolinas 
pritūpė, kad galėtų žvelgti tiesiai į berniuką, ir įdėjo sunkvežimiui 
ratus. Berniukas puolė bėgti, bet iš už kampo pasirodė jo mama. 

— Štai kur tu, Metju. Nelakstyk! Ak, Kolinai! Ačiū. 

— Visada prašom, — atsakė jis mamai, kuri pasiėmusi berniuką 
dingo iš akių. Pasirodė pirmoji mama, ir Džema atidavė jai mergaitę. 
Visą šį laiką juos stebėjo už prekystalio stovinti moteris. 

— Viskas po senovei, ar ne, Kolinai? — paklausė ji. 

— Panašiai. Kodėl gi manęs ieškojai, Ele? Gal kas nors įsilaužė? 

— Pokštininkas. Ar gali pristatyti mano siuntinuką? 

— Mūsų mylimam žmogeliukui? 

— Man tai tikrai mylimiausiam, nes jis padėjo mano dukrai. 
Gal gali į jo ūkį nuvežti porą dėžių? 

— O kodėl jis pats negali atvažiuoti pasiimti, ko jam reikia? 

— Jo vėl tyko ponios iš klubo. 

Kolinas išsišiepė: 

— Gerai, supakuok. Manau, Džemai būtų įdomu išvysti Mer- 
lino ūkį. 

— Kiek suprantu, Džema yra tavo jaunoji padėjėja auklytė? 
Mergina, stovinti už tavęs? 

Atsisukęs Kolinas pamatė, kaip Džema tyrinėja ką tik nuo 
orkaitės iešmo numautas vištas. 

— Džema, čia Elė Šo, mano... Kas man esi? 

— Pirmos ar antros kartos ketvirtos eilės pusseserė, — pasakė 
Elė Džemai. — Viena gyventoja neseniai sudarė kelių Edilino šei- 
mų genealogiją, tad pagaliau sužinojome, kokiais giminystės ryšiais 
esame susiję. Paspausčiau ranką, bet... — atsiprašė Elė, nes mūvėjo 
gumines pirštines. 

— Malonu susipažinti, — tarė Džema. — Ši parduotuvė pri- 
klauso jums? 

— Kaip aš išsidaviau? — susidomėjo Elė. 

— Valdingumu, — atsakė Kolinas. Išgirdęs verkiantį vaiką, 
greitai išbėrė: — Gal gali paruošti sumuštinių? Išsinešti? 

— Mūsų miestelyje Kolinas atlieka Aeitininko, užburiančio 
vaikus, vaidmenį, — pasakė Elė Džemai, smalsiai žvilgčiodama į 
juos abu. 

— Nagi, liaukis, — ištarė Kolinas. — Aš bandau ją sužavėti 
pasakojimu, kad esu šerifas ir sprendžiu niekšiškus miestelio nusi- 
kaltimus. 

— Sakai, sužavėti? — sukluso Elė. 

Džema nusprendė viską sudėlioti į savo vietas: 

— Esu viena iš pretendentų į ponios Freizer siūlomą darbą. 

— Ak, taip, kažkas turės iškuopti tą šlamštą, kurį ji parsigabe- 
no iš Anglijos. — Elė pažvelgė į Koliną. — O kur kiti du to darbo 
siekiantys Žmonės? 

— Mirksta baseine prie namų. Mama nuėjo nusnausti. 

Elė purkštelėjo: 

— Tavo mama gyvenime nėra ėjusi nusnausti. 

— Pats žinau, — atsakė jis su šypsena. 


Elė vėl nukreipė žvilgsnį į Džemą: 

— Kokių gi sumuštinių norėtumėt? 

— Su kepta jautiena, — vienbalsiai atsakė abu. 

— O su kokiom salotom? Turiu kopūstų su morkomis arba 
bulvių salotų. 

— Kopūstų su morkomis, — vėl vienbalsiai patvirtino Džema 
su Kolinu. 

— Tuojau. 

Elė nusisuko ir nusišypsojo. 

— Gal nori apsidairyti? — pasiteiravo Kolinas. 

— Kad galėčiau papasakoti apie parduotuvę Ailai, kai ji čia 
apsigyvens? 

— Kaip tik tai ir turėjau omenyje. 

Kolinas tik norėjo paerzinti, bet iš Džemos veido suprato, kad 
jai išties svarbu gauti šį darbą. Jis tyliai pridūrė: 

— Vakare pasišnekėsiu su mama, pakalbinsiu tėtį, kad jis irgi 
su ja pasitartų. Ir Šeimusas taip pat. Galbūt trise galėsime įkalbėti 
motiną nusisamdyti tinkamiausią žmogų. 

Jis norėjo kalbėti toliau, bet nutilo, nes prie jų nuo sausų pus- 
ryčių lentynos atbėgo moteris. 

— Kolinai! — kreipėsi ji. — Šiandien buvau tavo biure, bet 
Roja pasakė, kad esi išvykęs šeimos reikalais. Taip džiaugiuosi, kad 
tave sutikau. 

— Tara, pasikartojo tas pats? — paklausė Kolinas. 

Džema pirmą kartą išvydo jo „šerifo išraišką“. Vyras akimirksniu 
surimtėjo, erzinimo ir juokavimo lyg nebūta. 

Moteris pranešė: 

— Kažkas vėl išmindžiojo mano gėles. 

Džema vos sulaikė šypseną. Per televizorių rodo tiek daug 
žmogžudysčių ir kitų baisių nusikaltimų, o ši moteris nerimauja 
dėl savo tulpių? 

— Ar Roja išliejo pėdsakus? 

— Taip. Ji atskubėjo iškart, kai aš paskambinau. 

Džema išpūtė akis. Išlieti pėdsakus? Atrodo, reikalai kur kas 
rimtesni nei pora nulaužtų gėlyčių. 

— Kolinai, aš nežinau, ko griebtis, — toliau kalbėjo Tara. — 
Turiu du mažus vaikus, o Džimio taip ilgai nebūna namie... 

Kolinas ištiesė ranką ir apkabino moterį, o ši priglaudė jam prie 
krūtinės skruostą ir stengėsi tramdyti ašaras. 

— Gal nori apsistoti mūsų svečių namelyje? — paklausė Ko- 
linas, nuleidęs ranką moteriai ant nugaros. — Didesnysis užimtas, 
bet jūs su vaikais galite apsigyventi antrajame. 

Ji atsitraukė ir tarė: 

— Ne,viskas bus gerai. Tavo rekomenduotas žmogus jau mon- 
tuoja kameras, o Džimis grįžta šį vakarą, tad viskas bus gerai. — Tara 
iš kišenės išsitraukė nosinaitę ir pūsdama nos; atkreipė dėmesį į 
Džemą. — Čia tavo naujoji mergina? 

— Esu viena iš norinčiųjų kataloguoti Freizerių dokumentus, — 
greitai išpylė Džema, truputį atsitraukdama nuo Kolino. Ji nenorėjo 
tapti mažo miestelio apkalbų objektu. 

Sprendžiant iš tuščio Taros žvilgsnio, ši visiškai nenutuokė apie 
ką Džema kalba. 

— Jei tu patinki Kolinui, tuomet balsuoju už tave, — tarė ji ir 
užmetė akį į vežimėlį. — Reikia skubėti, kol šitas neatitirpo. Kolinai, 
dėkoju... už viską. 

— Turi mano mobiliojo numerį. Jei ką nors išgirsi ar pamatysi, 
skambink, ir aš atvyksiu. 

— Ačiū, — padėkojo moteris ir nustūmė tolyn savo pirkinių 
vežimėlį. 

Kolinas atsisuko į Džemą, lyg nebūtų įvykę nieko ypatinga. 

— Štai šiose lentynose Elė sudėjusi sausus pusryčius. Jei tu 
mėgsti „Kellogg's“ su razinomis — o juos mėgsta visi normalūs 
žmonės, — turėtum būti dėkinga man. Pasakiau Elei, kad jei 
nepradės prekiauti „Kellogg's“ su razinomis, aš nuvyksiu į Vil- 


jamsbergą ir... 

— Kas čia buvo? — nutraukė jį Džema. — Prašau, paaiškink, 
kitaip galvą nusilaušiu bespėliodama. 

Kolinas gūžtelėjo pečiais: 

— Dar nieko konkretaus nežinome. Kažkas naktimis vaikštinėja 
po Taros gėlių lysves. Vakar lengvai palijo, tad mano pavaduotoja 
Roja padarė pėdsakų išlajas. Senamadiška technika, bet mes juk ir 
esame senamadiškas miestukas, be to, mūsų biudžetas ribotas. 

— Manai, taip daro koks nors piktavalis, siekiantis ją pagąsdinti, 
ar plėšikas... ar dar blogiau? 

— Niekas jos neapiplėšė, Taros galiniame kieme nėra praėjimo, 
bet šie įvykiai Tarai įvarė baimės. Ji net įsirengė stebėjimo kameras. 

— O tujai pasiūlei vietą apsistoti, — pridūrė Džema. 

— Taip, panašiais atvejais pasiūlome svečių namelius. Elė mums 
moja. Sumuštiniai paruošti. 

Džema nusekė jį į parduotuvės galą ir palaukė, kol Elė įdavė 
Kolinui baltą maišelį. 

— Kalbėjaisi su Tara? — paklausė Elė. 

— Aha, — atsakė Kolinas. — Panašu, kad taip besielgiantis 
žmogus nelinki nieko bloga, bet dėl visa ko būsiu atidus. 

— Tu visada atidus. Beje, Teiloras šįryt jau nuvežė dėžes į Mer- 
lino ūkį, tad tau nebereikės važiuoti. Ar jau susipažinai su naujuoju 
miestelio gyventoju? Daktaru Burdžesu? 

— Dar nespėjau, — tarė Kolinas, — bet girdėjau apie jį. — Jis 
atsisuko į Džemą. — Čia atsikėlė į pensiją išėjęs Anglijos istorijos 
dėstytojas. Anksčiau dėstė Oksforde, o dabar panoro apsigyventi 
šalia Viljamsbergo. 

— Labai įdomu, norėčiau su juo susipažinti. 

— Deja, vargšo sveikata šlubuoja, — paaiškino moteris ir atsi- 
suko į Džemą. — Jei ketinate valgyti lauke, iš anksto pasakau, kad 
netoliese yra vaikų žaidimų aikštelė. Jie pasiglemš Koliną. 

— Dėkoju už perspėjimą, — atsakė vyras ir atsitraukė, kad 
Džema galėtų eiti prima, o jis sektų iš paskos. Prie kasos stovėjo 


didžiulis šaldytuvas, pilnas vaisių sulčių. 


Širdies troškimai 37 


— Rinkis, — pasiūlė Kolinas. 

— Bet kurį su avietėmis, — prisipažino Džema, kol Kolinas 
laikė atidaręs šaldytuvo duris. — O ką geri tu? 

— Aš esu limonado mėgėjas. 

— Rausvo ar geltono? 

Jis dėbtelėjo į merginą. 

— Taip, supratau. Mano berniukai taip pat neprisiliestų prie 
ko nors rausvo. 

— Vadinasi, tapau vienu iš tavo berniukų? 

Jiedu patraukė prie paskutinės kasos, kur mergina asmeniškai 
pasisveikino su Kolinu. Vyras parodė jai maistą, ši linktelėjo ir jiedu 
išėjo. Ko gero, jis turėjo ten sąskaitą. 

— O pasakiusi, kad esi vienas iš mano mokinių, greičiau gausiu 
darbą? — prie durų paklausė Džema. 

— Kodėl, tavo manymu, atsivežiau tave į pačią lankomiausią 
vietą Ediline? 

— Nenutuokiu. 

— Šiuo metu kuriam nors mano šeimos nariui paskambino 
mažiausiai trys moterys, rekomenduojančios pasamdyti tave. 

— Ir kodėl gi jos turėtų skambinti? Jos manęs nepažįsta ir net 
nematė kitų kandidatų. 

— Cha! Jos žino ne tik tavo vardą, bet tikriausiai jau išsiaiškino 
ir socialinio draudimo numerį. 

Džema nusijuokė: 

— Šis miestelis dar baisesnis už koledžo bendrabutį. Sužinome, 
kas kokia tema rašo darbą, dar nespėję atsiversti pirmosios knygos. 

Kolinas stovėjo prie pagrindinių durų ir žiūrėjo, kas dedasi 
lauke. Kairėje, po plačiu pavėsinės stogu, buvo įrengti staliukai, prie 
jos būriavosi mamos su mažais vaikais. Tarp jų buvo ir jauna mama, 
kurios dukrą teko palaikyti Kolinui ir Džemai. 

— Atrodo, ten išties baisu, — sumurmėjo jis. 


— Atrodai išsigandęs. 

— Siaubingai. Jos žino, kad moku keisti vystyklus. 

Akivaizdu, kad jis kalbėjo ne apie akademinį gyvenimą. 

— Duok savo automobilio raktelius. 

— Ką? 

— Duok raktelius, aš apvažiuosiu aplink ir paimsiu tave iš galo. 

— Mano džipo pavarų dėže nėra automatinė. 

— O, ne. Su sankabos svirtimi ir panašiai? Kaipgi man pavyks 
su ja susidoroti? — paklausė Džema ir erzindama bejėgiškai su- 
mirksėjo blakstienomis. 

Puse lūpų šyptelėjęs Kolinas padavė jai mašinos raktelius. 

— Greitai pasimatysime, — tarė jis. 

Džema linktelėjo ir palengva žengė pro parduotuvės duris. Ji 
jautė varstančius mamų žvilgsnius, tačiau neatsisuko. Priėjusi Ko- 
kurį jai buvo nusamdžiusi mama, reikalavo, kad mergina išmoktų 
naudotis mechanine pavarų dėže, ir šiuo metu Džema dėl to tik 
džiaugėsi. 

Įjungusi atbulinę pavarą, suprato, kad variklio galia padidinta. 
Nors Kolinas teigė nesąs susijęs su šeiminiu automobilių verslu, jo 
vairuojamas džipas toli gražu nebuvo standartinis. 

Vieną akimirką Džemą apėmė panika, nes perjungus pirmą 
pavarą mašina šovė į priekį lyg grobį besivejantis gepardas. Net kai 
suko už parduotuvės, atrodė, kad automobilis lekia tik ant dviejų ratų, 
nors ji stengėsi važiuoti kiek įmanoma lėčiau. Mergina vos suvaldė 
mašiną, kai išvydo prie parduotuvės laukiant Koliną. Jis kalbėjosi 
su dviem vyrukais, kurie ryšėjo prijuostes ir krovė iš sunkvežimių 
dėžes. Džemai pavyko gražiai sustabdyti džipą, pastatyti jį į vietą ir 
persėsti į keleivio sėdynę. 

Kolinas atsisėdo šalia, maistą bei gėrimus padėjo ant galinės 
sėdynės. 


— Susitvarkei? — pasiteiravo jis. 

— Lengviausiai, — atsakė Džema, tuomet jiedu susižvalgė ir 
prapliupo juoktis. 

— Šitas prietaisas turbūt ryja naikintuvų kurą, — pastebėjo ji. 

— Matai tą raudoną mygtuką? — jis parodė pirštu į automo- 
bilinį žiebtuvėlį. — Jį paspaudus, ratai susitraukia ir automobilis 
pakyla į orą. 

— Visai tikėtina. Narsus šerifas pakyla į orą, bėgdamas nuo 
nešvarių vystyklų. 

Kolinas juokdamasis išvažiavo iš aikštelės, pasuko už kampo ir 
jie vėl atsidūrė prie miestelio centro. 

— Nesvarbu, kurią šio miestelio vietą išsirinksi pavalgyti, bus 
visiškai tas pat, kas valgyti parduotuvėje. Ediline aš esu gana gerai 
žinomas. 

— Jaučiu, kad tuoj pasigirs „bet“, — pastebėjo ji. 

— Turiu paslaptį. Nori ją pamatyti? 

— Žinoma, — atsakė Džema, tačiau jos balse pasigirdo nerimo 
gaidelė. Ji taip gerai šio vyro nepažinojo, kad numanytų, kokios gali 
būti jo paslaptys. 

— Praeitą savaitę nusipirkau namą, ir niekas, net mano šeima, 
nežino, kad jį įsigijau. 

Džema atsiduso, nors net nepajuto, kaip buvo sulaikiusi kvapą. 

— O ar tas namas senas? — viltingai paklausė ji. 

— Ne, deja. Edilino standartais jis ganėtinai naujas. Pastatytas 
tūkstantis devyni šimtai keturiasdešimt šeštaisiais ar tūkstantis de- 
vyni šimtai keturiasdešimt septintaisiais, bet neseniai buvo visiškai 
atnaujintas. 

— A, — jos balse pasigirdo nusivylimas. 

— Šiek tiek primena Frenką Loidą Raitą. 

— Ą, — iškart nudžiugo Džema. 

— Namą atstatė mano pusbrolis Lukas. Kurį laiką jis ten 
gyveno, bet vėliau susituokė su moterimi, kuriai priklauso Edilino 
dvaras, tad persikėlė pas ją. Mes su juo sudarėme slaptą sandorį, ir 
nuo šiol namas priklauso man. 

— Edilino dvaras, — ištarė Džema nuostabos pilnomis aki- 
mis. — Mačiau jo nuotraukas miestelio tinklalapyje. Ar jis išties 
atrodo taip įspūdingai? 

— Kur kas geriau. Pasistengsiu, kad būtinai jį pamatytum. 

— Kol dar neišvykau, — pastebėjo Džema ir suraukė antakius. 

Per pastarąsias porą valandų darbas jai ėmė reikšti daugiau 
nei vien Freizerių šeimos dokumentų tvarkymą. Ji susipažino su 
žmonėmis ir įsitraukė į jų problemas. Ir galbūt jiedu su Kolinu jau 
tampa draugais. O gal net ir daugiau negu draugais. Jis traukė ją 
tiek išore, tiek vidumi. 

— Jei išvyksi, — pataisė Kolinas, statydamas automobilį prie 
labai gražaus namo. 

Norėdama paslėpti šypseną, kurią sukėlė Kolino balso tonas, 
Džema pasilenkė į priekį, kad geriau apžiūrėtų pastatą. Platus iš- 
sikišęs namo stogas ir fasade išmūryti gėlių loveliai tikrai priminė 
Frenko Loido Raito stilių. Langų ir durų rėmai buvo padaryti iš 
tamsaus medžio ir dvelkė jaukumu. 

Kolinui spustelėjus nuotolinio valdymo pultelį, atsidarė garažo 
vartai. Jis buvo visiškai tuščias, nesimatė net sodo laistymo žarnos. 
Kai už nugaros vartai užsivėrė, Kolinas, paėmęs nuo galinės sėdynės 
maistą, paklausė: 

— Gal nori apžiūrėti namą? 

— Su malonumu, — atsakė Džema, tuomet išlipo iš mašinos 
ir nusekė jam iš paskos. 

Tarp šoninių namo durų ir garažo buvo dengta perėja. Suręsta 
iš trijų rūšių medžio, lentos impregnuotos, norint išsaugoti natūralią 
kiekvienos medienos spalvą. 

Džema ranka perbraukė turėklus: 

— Nori pasakyti, kad viską padarė tavo pusbrolis Lukas? O gal 
pasisamdėte darbininką? 

— Jis yra stalius. 


Išsitraukęs raktus, Kolinas atrakino šonines duris ir jiedu įėjo 

į virtuvę. Ši buvo nuostabi: čia stovėjo naujos gelsvos spalvos spin- 
telės ir tamsaus aukso spalvos granitiniai stalviršiai. Santechnika 
pagaminta iš nerūdijančio plieno. 

Virtuvė vedė į valgomąjį, pro kurio puikios apdailos langus 
matėsi gatvė. 

— Oho! — tarė Džema, ir Kolinas jai šyptelėjo. 

Dešinėje buvo svetainė, beveik visiškai atskirta siena nuo vir- 
tuvės ir valgomojo. Vienoje pusėje stovėjo knygų lentynų apsuptas 
židinys ir didžiulis televizorius. Ant grindų buvo patiestas didelis 
rytietiškas kilimas — vienintelis daiktas šiame kambaryje. Baldų 
nesimatė. 

— Nieko prieš, jei teks sėstis ant grindų? — pasiteiravo Kolinas. 

— Labiausiai mėgstu sėdėti ant grindų. 

— Bet tik jei aplinkui pridėliota dešimt atverstų knygų ir 
rankoje laikai užrašų knygutę. O kiek žymeklių spalvų naudoji tu? 

— Septynias, viena mažiau, nei teigė naudojantis Kirkas. Reikės 
paklausti, kokia yra aštuntoji spalva. 

Jiedu atsisėdo ant kilimo ir, išsidėlioję ant popierinių pakuočių 
maistą, ėmė valgyti. 

— Kaip skanu, — pasakė Džema. 

— Viskas, ką pagamina Elė, yra skanu. 

Džema apžvelgė nuostabų kambarį. Jo gale buvo stiklinės durys, 
atsiveriančios į kiemą, už kurio matėsi sodas. 

Ji vėl atsisuko į Koliną ir pagalvojo, koks jis simpatiškas. Per 
pastaruosius porą metų tiek daug laiko leido su sportininkais, kad 
jai pradėjo patikti stambesni vyrukai. Bet, be mokomų vaikinukų, 
dar buvo ir jų treneriai. Su vienu iš asistentų Džema susitikinėjo 
keletą mėnesių. Bet galiausiai nutraukė santykius, nes jai įkyrėjo 
vien sportu apsiribojantys vaikino interesai. 

Kažkoks nenusakomas jausmas kuždėjo, kad ji irgi patinka 
Kolinui. Tačiau Kolinas pasuko pokalbį taip, kad ji turėjo prisipa- 


žinti neturinti vaikino, bet pats nieko neprasitarė apie savo asmeninį 

gyvenimą. Jei darbo vadovas nebūtų užsiminęs, kad visi trys sūnūs 
dar nevedę, ji išvis nieko nežinotų. 

— O tavo merginai patinka šis namas? — pasiteiravo Džema. 

— Juk sakiau, kad namo dar niekam nerodžiau. 

Tobulai išsisuko nuo atsakymo, pamanė Džema ir prisiekė sau, 
kad geriau jau prasmegs skradžiai, nei mėgins ką nors išsiaiškinti 
apie jo meilės reikalus. 

— Namas man labai patinka, — galiausiai ištarė ji. — Tikriau- 
siai jausiesi čia labai laimingas. 

Kolinas prisitraukė arčiau sienos, atsirėmė į ją nugara ir kurį 
laiką tylėjo, lyg svarstydamas, ką pasakyti. 

— Per pastaruosius pusantrų metų trys mano draugai... tiksliau 
tariant, keturi, vedė, todėl ir pats ėmiau mąstyti apie savo ateitį... — 
Jis pažvelgė į merginą ir šiltai nusišypsojo. — Tikriausiai pasakiau 
net per daug. 

Džema būtų su malonumu išklausiusi dar daugiau, bet negalėjo 
kamantinėti, nes jie buvo ką tik susipažinę. 

Kurį laiką abu tylėjo ir Džema paklausė apie Kolino brolius. 

— Parazitai, — atsakė jis, tačiau balse buvo tiek meilės, kad 
pasidarė kone nejauku. Jiems bevalgant Kolinas papasakojo apie 
savo šeimą, ir Džema suprato, kokie artimi ryšiai juos visus sieja. 

Jis papasakojo apie savo brolius Lenį ir Perą, kurie dirbo šeimi- 
niame automobilių versle. Kalbėjo apie Šeimuso talentą, dėl kurio 
šeima nori suteikti jam geriausią meninį išsilavinimą. 

— Mama it besirengiantis mūšiui generolas tyrinėja universi- 
tetus, tačiau kol kas dar nerado tinkamo savo brangiajam vaikučiui. 

Galiausiai jis prašneko apie savo seserį Arielę, kuri greitai atvyks 
į Ediliną dirbti gydytoja. Atrodė, kad Kolino krūtinė net išsipūtė iš 
pasididžiavimo. 

— Kaip aš tau pavydžiu, — jam baigus, atsiduso Džema. 

— O kaip laikosi tavo šeima? 

— Turiu mamą ir seserį, abi visiškai vienodos. Juokiasi iš tų 
pačių dalykų, kasdien skambina viena kitai. Jos — tikras duetas. 


Širdies troškimai 43 


— O tu prie jų pritampi? 

— Ne, — atsakė ji. — Mudu su tėčiu buvome geriausi draugai, 
bet jis mirė, kai man tebuvo dvylika, ir aš... — Džema gūžtelėjo 
pečiais. — Nesmagūs prisiminimai. Bet gera naujiena yra ta, kad 
mano sesuo ištekėjo už labai turtingo vyro, turinčio santechnikos 
įmonę, ir ji man siunčia išties gražias dovanas. Atsidėkodama turiu 
prižiūrėti jos vaikus, kartais net savaitėmis. 

Kolinas nusijuokė: 

— Tai kokių gi dovanų ji tau atsiuntė? 

— „Kindle“ skaityklę, sporto reikmenis, naujausią nešiojamąjį 
kompiuterį ir „BlackBerry“ telefoną. O jei gausiu šį darbą, pažadėjo 
padovanoti ir „iPad“ planšetę. 

— Rodosi, tu jai išties rūpi, — pastebėjo Kolinas. 

— Ji man — taip pat, tačiau nesibičiuliaujame. Sesuo jau turi 
du vaikus, bet nori dar ir trečio. Ji ir mama jaudinasi, kad aš niekada 
neištekėsiu. 

— Vadinasi, jai jokiu būdu negalima susitikti su 72220 mama. 
Mano vargšei seseriai taip įgriso mamos kalbos apie vaikus, kad 
pernai Arielė prisiekė persirišti kiaušintakius. 

— Radikalus sprendimas. 

— Mano sesuo mėgsta viską dramatizuoti. 

— O kas gi yra tas „jūsų mylimas žmogeliukas“? Be to, ar tik 
Merlino ūkis nebus ta vieta, kurioje pernai buvo surasti paveikslai? 

Kolinas susijuokė ir vos nepaspringo sumuštiniu: 

— O tu rimtai nepraleidi nieko pro ausis, tiesa? 

— Apie tą ūkį skaičiau miestelio tinklalapyje ir norėčiau suži- 
noti kuo daugiau. Tai ten tas pats ūkis? 

— Taip, — atsakė jis, — atrodo, tu jau žinai, kad Merlino ūkis... 

— Buvo pastatytas tūkstantis devyni šimtai septyniasdešimt 
ketvirtaisiais, ar klystu? 

Kolinas iš nuostabos papurtė galvą, žiūrėdamas į ją: 

— Įtariu, kad galėtum pasakyti, kas tuo metu buvo Anglijos 
karalius ir kokie įvykiai dėjosi pasaulyje. 

Džema išties galėjo visa tai papasakoti, bet jos nedomino da- 
lykai, kuriuos jau žinojo. 

— Paveikslai sukrėtė istorikų pasaulį, tad, be jokios abejonės, 
man teko apie juos nugirsti. Jie priklausė Merlino ūkio savininkei... 
nepamenu jos pavardės. 

— Sara Šo, mano pusseserė. Vėliau ji ištekėjo už detektyvo, 
kuris ir surado paveikslus. Šie buvo sukrauti slaptame senojo namo 
kambariuke. Tau būtinai reikia jį pamatyti. Kambarys neįtikimai 
gudriai įrengtas už židinio. 

Džemos akyse plykstelėjo ugnelė, bet ji nesakė nieko, tik laukė, 
kol Kolinas papasakos daugiau. 

— Beje, — tęsė Kolinas, — Maikas su Sara kol kas gyvena 
Fort Loderdeilyje. Jie sugrįš gyventi čia po kelerių metų, kai Maikas 
išeis į pensiją. 

— O paveikslai?.. — priminė ji. 

— Ak, taip, teisingai. Aštuonioliktame amžiuje juos nutapė 
mūsų giminaitis... 

— Čarlzas Albertas Jeitsas, — užbaigė Džema. 

— Neabejoju, kad tu esi teisi, — pasakė Kolinas. — Džosė, 
ta moteris, kuriai priklauso Edilino dvaras, mano, kad paveikslus 
nutapė moteris. Ji... 

— Oho! — išpūtusi akis tarė Džema. — Moteris tūkstantis sep- 
tyni šimtai devyniasdešimt devintaisiais nukeliavo prie San Chuano 
upės ir piešiniuose įamžino jos florą bei fauną? Koks stulbinamas 
atradimas! 

Kolinas nusijuokė, tačiau jį stebino merginos atmintis ir žinios. 

— Tau 6ūžina susipažinti su Džose ir Sara. 

Baigdamas valgyti sumuštinį jis žiūrėjo į Džemą ir matė, kad ji 
šiuo metu mąsto apie paveikslus ir juos nupaišiusią moterį. Nors ir 
neketino to sakyti, jam /ažai patiko, kad ji neužsiminė apie paveikslų 
vertę. Paveikslų atradimo žinia pasklido po pasaulį: apie juos kalbėjo 
per BBC kanalą ir Paryžiuje. Kurį laiką į miestelį plaukė susidomėję 

turistai. Išskyrus pora išimčių, žmonės kalbėjo vien žik apie pinigus. 
Kokia tų paveikslų vertė? Kolinui šis klausimas buvo taip įgrisęs, 
kad jis paprasčiausiai sumurmėdavo „milijoninė“ ir perleisdavo 
smalsuolius savo pavaduotojai Rojai. 

Bet rodėsi, kad Džemai mažiausiai rūpi finansinė atradimo 
pusė, — ir tai jam labai patiko. 

Ji baigė valgyti sumuštinį. 

— Vadinasi, Sara yra Elės dukra? O kas tas „mylimas žmoge- 
liukas“, kuris jai padėjo? 

— Tau puikiai seksis tvarkytis su dokumentais! — pasakė Koli- 
nas. — Taip, Sara yra Elės dukra, o ponas Langas yra Merlino ūkio 
prižiūrėtojas. Jis jau įpusėjęs aštuntą dešimtį, todėl pasirūpiname 
juo. Kai čia atvyksta Maikas su Sara, jis persikelia į mūsų atnaujintą 
namuką. 

Kolinas nesirengė pasakoti Džemai, kad ponas Langas nuolatos 
skundžiasi turistais, bet to, yra nepatenkintas, jog jam tenka gyventi 
greta namo, kurį jis laiko savu. 

Džema taip pat norėjo sužinoti, ką Elė vadino „poniomis iš 
klubo“, besitaikančiomis į senuką, bet nusprendė, kad jau uždavė 
pakankamai klausimų. 

Ji atsistojo ir paklausė: 

— Nieko prieš, jei pasivaikščiosiu ir apžiūrėsiu namą? 

— Jauskis kaip namie. 

Kolinas labai džiaugėsi, kad jai taip patinka jo namas. 

Mergina patraukė koridoriumi ir apžiūrėjo tris miegamuosius 
ir du vonios kambarius. Pagrindinis miegamasis turėjo duris į sodą. 
Džema jas pravėrė ir žengė laukan. Nors nebuvo augalų žinovė, 
galėjo lažintis, kad tokių medžių sodinukų tikrai nerastum nusi- 
pirkti vietinėje parduotuvėje. Ne, ši vieta atrodė kaip miniatiūrinis 
botanikos sodas, į kurį pasižiūrėti galėtum tik sumokėjęs už bilietą. 

Džema susimąstė apie tai, ką matė miestelyje, apie šį vyrą, jo 
šeimą ir namą, ir ją staiga apėmė ilgesys. Po tėvo mirties ji niekur 

nesijautė esanti namuose. Džema labiausiai troško atrasti savo vietą 
ir savo Žmogų. 

Ji svarstė, kaip jaučiasi žmogus, užaugęs miestelyje, kuriame visi 
žino jo vardą. Ne tik vardą, bet pažįsta jį asmeniškai. Parduotuvėje 
sutikti žmonės taip pasitikėjo Kolinu, kad nedvejodami jo glėbyje 
paliko vaikus. Net ir pastarieji žinojo, kad Kolinas sutaisys bet kokį 
sulūžusį žaislą. Džema išgirdo, kaip jis ateina koridoriumi. 

— Viskas gerai? — stovėdamas už nugaros pasidomėjo vy- 
ras. — Juk nieko nenutiko, ar ne? 

Jis pastebėjo liūdną merginos žvilgsnį, tad Džema iškart pakeitė 
išraišką ir paaiškino: 

— Ne. Tiesiog grožėjausi vaizdu. Tavo sodas atrodo didesnis 
už eilinį kiemą. 

— Bus koks hektaras. 

— Nejaugi ir sodą pasodino tavo pusbrolis Lukas? 

— Tikrai taip. Be to, jis vardu Lukas Adamsas. 

Džema neparodė jokios emocijos. 

— Lukas Adamsas? Kuris rašo romanus? — patikslino Kolinas. 

— Atsiprašau. Aš niekada neskaitau grožinės literatūros. Tie- 
siog neturiu laiko. 

Jis nusišypsojo. 

— Kažkas nauja. Paprastai paminėjus Luko slapyvardį žmonės 
ima kone alpėti. 

— Sakai, alpėti? — šypsodamasi pasiteiravo Džema. — Įtariu, 
kad tu irgi paskaitinėjai dokumentus, kuriuos parsigabeno tavo 
mama. 

— Tiesą sakant, keletą jų bandžiau perskaityti. Bet suskambė- 
davo mano telefonas ir turėdavau lėkti. Arba tiesiog užmigdavau. 
Sunku įsivaizduoti, kaip koks nors žmogus gali trokšti to darbo 
taip kaip tu. Imu nenustygti, jei tenka sėdėti biure. — Jis iš kišenės 
išsitraukė vibruojantį mobilųjį ir žvilgtelėjo į jį. — Mama parašė 
žinutę, kad Džinė jau atėjo. Manau, laikas keliauti. 

— Žinoma! — pritarė Džema. — Nenoriu ir vėl įžeisti tavo 
mamos. 

— Nemanau, kad bent kartą ją įžeidei. 

— Norėčiau ir pati būti tuo tokia tikra. 

Priėjusi virtuvės duris, ji atsisuko ir tarė: 

— Šiandien puikiai praleidau laiką. Džiaugiuosi, kad teko 
susipažinti su žmonėmis, o ypač man patiko tavo namas. Ačiū. 

— Nėra už ką, — atsakė Kolinas. — Gal nori vairuoti tu? 

— Gal geriau šokčiau ant greitojo traukinio stogo. 

— Ką gi, tuomet eime, — paragino jis. — Patikrinsime, ar 
Kirkas nepaspruko su mano mamos brangenybėmis. 

— Ir ar Aila su tavo broliu nepabėgo iš namų kaip pora įsi- 
mylėjėlių. 

— Šeimusas būtų užkirtęs tam kelią. 

Jiedu išėjo iš namo juokdamiesi. 


Džema išsitiesė ant Kolino vaikystės kambario lovos ir apsidairė. Tai 
buvo paauglio kambarys, bet užuot apklijavęs sienas amerikietiškojo 
futbolo žaidėjų ar kitų sportininkų plakatais, jis buvo pasikabinęs 
nuotraukas žmonių, kurių Džema nežinojo. Tačiau numanė, kad, 
ko gero, jie buvo teisėsaugos agentai, realūs žmonės, o ne televizijos 
serialų personažai. Ir susimąstė, kodėl gi Kolinas netapo FTB arba 
CŽV agentu. Bet ji jau žinojo atsakymą: jis mylėjo Edilino miestuką 
ir jo gyventojus. 

namus. Kai prieš porą valandų tądien čia atvyko Džema, tarpdu- 
ryje ją iškart pasitiko ponia Freizer ir nedelsdama nulydėjo į svečių 
namelį, kur parodė dokumentus. Džema neturėjo laiko išsitraukti 
savo bagažo ir juo labiau nežinojo, kur teks apsistoti didžiuliame 
Freizerių name. 

Kolinas pranešė, kad jis paprašė mamos apgyvendinti Džemą 
jo senajame kambaryje. 

— Išorėje yra atskiri laiptai, todėl galėsi išeiti ir grįžti kada 
panorėjusi, — pasakė jis. — Be to, kambarys trečiame aukšte, taigi 
turėsi asmeninę erdvę. 

— Tu turėjai nuosavus laiptus? Atrodo, jaunystėje buvai labai 
užsiėmęs, — paerzino Džema. 

Tačiau Kolinui jos žodžiai nepasirodė juokingi: 

— Mane taip dažnai iškviesdavo naktimis, kad dešimtoje klasėje 
tėvas pagaliau įtaisė man laiptus, idant nežadinčiau namiškių. 

Džema nesuprato, apie ką jis kalba: 

— Nori pasakyti, kad dar lankydamas mokyklą ėjai šerifo 
pareigas? 

— Ne, bet daug kur užsirašydavau kaip savanoris. Be to, visą 
gyvenimą buvau... — jis sudvejojo. 

— Didelis kaip buldozeris? 

— Daugiau ar mažiau, — išsišiepė vyras. — Būdamas keturio- 
likos prisidėdavau prie gaisrininkų ir laikydavau žarną. 

— Nejaugi tokio amžiaus berniukui užsiimti panašia veikla 
nedraudžia įstatymai? 

— Taigi, bet po to, kai šešis kartus iššokau pro langą ir tris kartus 
Įbėgau į liepsnojantį pastatą, viltis priversti mane likti namuose žlugo. 
Įtariu, žarną man duodavo laikyti tik dėl to, kad nejudėčiau iš vietos. 

— Na, tuomet viskas aišku. Vadinasi, dėl to šeima perkėlė tavo 
kambarį į viršų ir įrengė atskirus laiptus? 

— Visiškai teisingai. 

Pasukęs į įvažą Kolinas pranešė, kad Lenis jau nunešė Džemos 
bagažą į kambarį, tad ji gali pailsėti. 

— Šį kartą vakarienę ruoš Džinė, — pridūrė jis. 

— O ji — tavo draugė? 

— Ji yra visos šeimos draugė. Dirba teisininke Ričmonde ir 
mėgsta gaminti ypatingus patiekalus. 

— Labai noriu su ja susipažinti. 

Netrukus jiedu atsidūrė laiptų, kylančių palei visą namo sieną, 
apačioje. Džema nujautė, kad Kolinas nori ją palydėti, bet ji norėjo 
likti viena. Šis vyras taip jai patiko ir traukė, kad nenorėjo imtis sku- 
botų ar netinkamų veiksmų. Be to, geriau kurį laiką laikytis atokiau 
nuo sūnaus žmogaus, iš kurio tikiesi gauti darbą. 

— Aš ir pati susigaudysiu, — paaiškino ji. 


50 Jude; Deveraux 


— Aš tik parodysiu tau... 

— Ne, nereikia. Noriu kurį laiką paskaityti savo užrašus. 

— Aišku, — sutiko Kolinas, bet atrodė nusiminęs. — Nusileisk 
apie šeštą. Pasivaišinsime gėrimais ir tada pavakarieniausime. 

— Žinoma, — pažadėjo Džema ir ėmė kopti laiptais, bet 
Kolinas nesitraukė. Džema suprato: jis nori įsitikinti, kad ji saugiai 
užlips į viršų. Nuėjo tik tuomet, kai mergina jau stovėjo prie durų. 

Gulėdama ant jo lovos Džema mąstė apie tai, ką tądien pamatė 
ir išgirdo. Įspūdžių netrūko. Iš pradžių tie nepaliesti dokumentai, 
kuriuos išvydusi dėl darbo ji pasiryžo net žmogžudystei. O tada į 
svečių namelį užsuko Kolinas, su kuriuo ir praleido likusią dieną. 

Džema mąstė, kokie skirtingi jųdviejų gyvenimai. Jis visą laiką 
gyveno vienoje vietoje. Tikriausiai su dabartiniais draugais susipažino 
dar pradinėse klasėse. O kur dar gausus giminaičių būrys. 

O Džemos gyvenimas, likus septyneriems metams iki stojimo 
į universitetą, tapo permainingas. Ir visai ne dėl to, kad persikėlė 
gyventi kitur — mokykloje žmonės vis keitėsi. Per tuos metus ji 
turėjo keturias artimas drauges. Visos jos buvo pasiryžusios stoti į 
doktorantūros studijas, tačiau viena po kitos susirado vyrus, susituokė 
ir metė mokslus. Visos keturios jau turėjo vaikų, o susirašinėjimas 
apsiribojo vienu elektroniniu laišku per tris keturis mėnesius. 

Džemos gyvenime atsiradę vyrai taip pat persikraustė. Vienas 
jų maldavo vykti drauge. Bet mergina jam pasakė, kad yra pasiryžusi 
likti, nes turi susidariusi gyvenimo planą ir nesirengia nuo šio nukryp- 
ti. O iš tiesų ji tiesiog to vyro nemylėjo ir nenorėjo keliauti drauge. 

Jos tikslai nesikeitė nuo pat pradžių. Baigusi doktorantūrą ir 
susiradusi gerą darbą universitete, planavo susikurti pastovų gyve- 
nimą, turėti vyrą, namus ir savo šeimą. 

Jei ištekėčiau už tokio vyro kaip Kolinas, mąstė Džema. Ji susi- 
darė įspūdį, kad Kolinas yra Nerealiojo Halko ir kaubojaus iš septinto 
dešimtmečio nespalvotų televizijos serialų hibridas. Vieną akimirką 
moterys jam numeta savo kūdikius, o kitą prašo jas apsaugoti. Jei 

moterys nebūtų kalbėjusios su juo apie rimtus dalykus, Džema būtų 
pamaniusi, kad Kolinas miestelyje šimtą metų dirba auklyte. 

Bet jis tikrai nėra senas. Kolinas — jaunas, patrauklus, be to... 
potencialaus jos darbdavio sūnus, priminė sau Džema. 

Ji atsikėlė ir vaikštinėdama po kambarį ėmė apžiūrinėti Kolino 
daiktus. Ant grindų kampe stovėjo didžiulis trofėjus su užrašu LINI- 
JOS PUOLĖJAS, CENTRAS. Ant spintos durų buvo priklijuoti kaspinai 
už plaukimo, ledo ritulio ir konkūrų sporto laimėjimus. 

Tikriausiai jojo ant fryzų veislės žirgo, pagalvojo Džema, 
įsivaizduodama viduramžių kovą, į kurią kariai joja didžiuliais ir 
stambiais žirgais. Turimos istorijos žinios leido jai numanyti, kad 
Kolinui puikiai tiktų šarvai. 

Ant komodos viršaus stovėjo dėžutė, primenanti papuošalų 
skrynelę. Tačiau ten nebuvo jokių vertingų daiktų, tik metalinė 
žvaigždutė su užrašu ŠERIFAS. Panašu, kad ši žvaigždutė buvo nešio- 
jama ir su ja žaidžiama daugybę metų. Jos kampeliai buvo švelniai 
apdilę ir nugludinti. 

Kolinas tikriausiai dar būdamas kūdikiu išsiskyrė dydžiu, o 
pamačiusi šią žvaigždę Džema nesunkiai įsivaizdavo jį vaikystėje, 
išdidžiai nešiojantį šerifo ženkliuką. Džema šypsodamasi paglostė 
žvaigždę ir dirstelėjo į laikrodį. Jei nenori pavėluoti vakarienės, reikia 
nusimaudyti po dušu ir persirengti. 

Po pusvalandžio Džema jau žvelgė į veidrodį, žinodama, kad 
iš visų jėgų stengėsi atrodyti kuo gražiau. Ji neryškiai pasidažė, 
užsimovė tamsias kelnes, apsivilko melsvai žalsvus šilkinius marški- 
nius. Apsiavė panešiotus, bet nublizgintus batelius žema pakulne. Ir 
priminė sau, kad jos tikslas yra gauti darbą, o ne tapti šeimos nare. 

Jau buvo padėjusi ranką ant durų rankenos, kurias pravėrusi 
patektų į nepažįstamą namą, bet išsigandusi persigalvojo. Ji atsidarė 
šonines duris, žengė į nedidelę verandą ir nusileido laiptais žemyn. 
O kas dabar? — paklausė savęs. Gal nueiti prie paradinių durų ir 
spustelėti skambutį? 

— Po velnių! — išgirdo moters balsą. 

Už poros metrų buvo stiklinės durys, už kurių Džema išvydo 
didžiulę modernią virtuvę. Jos viduryje stovėjo aukšta graži mo- 
teris, susikėlusi savo Žžvilgančius juodus plaukus į purų šinjoną. 
Buvo apsirengusi šilkines kelnes ir smaragdinės spalvos palaidinę, 
krentančią ant gana įspūdingos krūtinės. Džema visiškai kitaip 
įsivaizdavo moterį, kurią Kolinas pavadino „šeimos drauge“, at- 
eisiančia pagaminti vakarienės. Džema meldėsi, kad tik ji nebūtų 
Kolino mergina. 

Nepaisydama viso savo grožio ir elegancijos, moteris buvo 
pasilenkusi ties stalviršiu ir laikė iškėlusi kairiąją ranką, kuria sruvo 
kraujas. Ji tylėjo įsmeigusi stiklinį žvilgsnį į varvantį kraują. 

Džema atplėšė duris, įbėgo vidun, čiupo moterį už riešo ir 
nutempė ją iki kriauklės. Atsukusi šaltą vandenį, pakišo po srove 
moters ranką. 

— Kur vaistinėlė? — paklausė Džema, bet moteris nieko 
neatsakė. 

Džema nuo stalo pagriebė rankšluostį ir apvyniojo juo įpjautą 
pirštą. Paskui užsuko vandenį, padėjo moteriai atsisėsti ant aukštos 
medinės baro kėdės, o pati išėjo ieškoti pleistro. Dideliame maisto 
atsargų sandėliuke aptiko ant sienos kabančią baltą metalinę dėžutę, 
kurioje rado pleistrų. 

Laikydama rankose dėžutę, Džema grįžo pas moterį, kuri nuo 
jos išėjimo, rodėsi, nė nemirktelėjo. Džema gailėjosi palikusi mobi- 
lųjį viršuje. Jis praverstų, jei tektų kviesti greitąją. Tačiau prisiminė, 
kad netoliese turėtų būti Kolinas, o jis žinos, ką tokiu atveju daryti. 

Džema švelniai nuvyniojo rankšluostį nuo moters piršto. 
Norėjo pasižiūrėti, ar žaizda gili ir ar reikia kviesti pagalbą. Tačiau 
pamačiusi, kad įpjovimas negilus ir visai nedidelis, įtariai pažvelgė 
į moterį, bet ši vis dar sėdėjo nepratardama nė žodžio, o jos gražus 
veidas buvo netekęs spalvos. 

Džema atsargiai ant piršto užklijavo pleistrą sakydama: 

— Manau, viskas bus gerai. 

Moteris nieko neatsakė. 

— Mano vardas Džema. Esu viena iš pretendentų į darbą ir... 

— Rageliai! — sukliko moteris, pašoko, puolė prie orkaitės ir 
atidarė jos dureles. Ji jau siekė čiupti įkaitusią skardą, tačiau kairiąją 
ranką laikė iškėlusi, o dešinė buvo plika, todėl negalėjo jos ištraukti. 

— Aš ištrauksiu, — tarė Džema ir pasiėmusi puodkėles ištraukė 
skardą su duonos rageliais. 

— Esu tikra skystablauzdė, — vėl atsisėdusi ant baro kėdės pra- 
bilo moteris. — Pamačiusi kraują, ypač savo, tampu visiška bailė. Esu 
Džinė Koldvel ir dėkoju tau už viską. Jei nebūtum atėjusi, tikriausiai 
būčiau apalpusi ir sugadinusi vakarienę. Tuomet Freizeriams tektų 
užsisakyti picą, o vyrukams tai išties patiktų, — Džinė atsiduso. — 
Gal geriau nereikėjo manęs gelbėti. 

Džema šyptelėjo, bet Džinės veidas vis dar buvo išbalęs. 

— Gal tu pasėdėk, o aš viską sutvarkysiu, — pasiūlė Džema. 

Ant visų šešių degiklių kunkuliavo puodai. 

— Moki gaminti? — paklausė Džinė. 

— Nė kiek, užtat puikiai sugebu vykdyti nurodymus. Užsiimu 
tuo nuo penkerių metų. 

— Ak, taip, mokykla. Prisimenu, kad negalėjau sulaukti, kada 
pagaliau išsilaisvinsiu nuo mokytojų. Tuomet dar nežinojau, kad 
mokytojas, palyginti su viršininku, atrodo kaip angelas. 

— Vadinasi, tau nedėstė daktaras Fredriksonas. 

Džinė nusišypsojo: 

— Kolinas sakė, kad turi humoro jausmą. 

— Tikrai? — paklausė Džema, džiaugdamasi komplimentu. 
Juk ji nesakytų tokių dalykų, jei būtų jo mergina, ar ne? 

— Ar reikia ką nors daryti su kuriuo nors patiekalu? 

— Išjunk viršutinį kairį degiklį ir pamaišyk oranžinį puodą. 
Puiku. Girdėjau, kad Kolinas drauge su tavimi paspruko šiandien 
iš pietų? 

Džema neatsisuko. Jos širdis apmirė išgirdus, kaip savininkiškai 
Džinė ištarė Kolino vardą. 

— Jis... — nedrąsiai pradėjo Džema. 

— Nekaltinu nė vieno iš jūsų, — pasakė Džinė. — Jau susipaži- 
nau su Aila ir Kirku. Ji atėjo čia ir puolė man aiškinti, kaip gaminti. 
Atsikračiau jos paprašiusi supjaustyti svogūnus. Tuomet pasirodė tas 
besistaipantis Kirkas ir įkišo šaukštą į mano itališką veršieną. Pasakė, 
kad trūksta druskos. Kolinas jį išvedė, kitaip būčiau sugrūdusi jo 
veidą į puodą. Gal nori vyno? 

Džema labai stengėsi neišsiduoti, bet visą dieną lydėjusi euforija 
ėmė blėsti. 

Iš butelio, stovinčio ant akmeninio stalviršio, Džinė prisipylė 
taurę raudonojo vyno. 

— Turiu išgerti prieš vakarieniaudama su tais dviem, — ji 
mostelėjo į spintelę, ir Džema atidariusi pamatė ten sustatytas vyno 
taures. — Atleisk, kad esu tokia invalidė, bet visą dieną praleidau 
teisme. Visiškai nejaučiu kojų. Tuomet teko važiuoti apie šimtą ki- 
lometrų iš Ričmondo, o kai atvykau, mane supažindino su ta Aila. 
Ji tikriausiai mano, kad mums lemta tapti geriausiomis draugėmis. 

Džema linktelėjo — ji džiaugėsi, kad Džinė nebekalba apie 
Koliną. 

— Esu tikra, kad Aila mano, jog laimėjo ji. Manęs ji nelaiko 
verta dėmesio konkurente, todėl nesivargina su manimi rungtis nei 
čia, nei universitete. 

— Neįsivaizduoju jos tarp tos krūvos dokumentų, kuriuos 
pargabeno Alėja, tad ko gi ji siekia iš tiesų? 

— Manau,ji nusitaikiusi į Lenį, bet Kolinas mano, kad ją labiau 
domina Šeimusas. 

Džema stebėjo, kaip pasikeis Džinės išraiška, išgirdus Kolino 
vardą, bet ji išliko tokia pati. Arba jiedu nebuvo pora, arba Džinė 
jautėsi visiškai užtikrinta. 


Džinė nusijuokė: 

— Neabejoju, kad Kolinas taip ir pasakė. Bet čia nėra Pero, 
jų kito brolio, o jis pats gražiausias. Aila jam sušoktų striptizą. Su- 
mažink ugnį po didesniu troškintuvu. Kolinui nepatinka pervirusi 
jautiena. Ačiū. 

— Blogiausia... — tarė Džema, palengva gurkšnodama vyną. 

Ji vis dar negalėjo patikėti akivaizdžiu faktu: Kolinas ir Džinė 
buvo pora. 

—-...kad Aila patinka poniai Freizer, — užbaigė sakinį mergina. 

— Nebūčiau tokia tikra, — nesutiko Džinė ir pašnibždomis 
pridūrė: — Niekada neatspėsi, ką galvoja Freizeriai. 

— Netgi Kolinas? 

— Jis išvis nepermatomas! Oi, kiek istorijų galėčiau tau papa- 
sakoti! — kalbėjo Džinė. — Jis pažįsta daugybę žmonių, klausosi jų 
problemų ir jais pasirūpina. Bet net ir tie, kurie laiko Koliną geriausiu 
draugu, nenutuokia apie jo problemas. Jis niekam nieko nepasakoja. 

— Pasistengsiu to nepamiršti, — pasakė Džema ir prisiminė, 
kaip Kolinas išsisukinėjo nuo asmeniškų klausimų. Ji bandė susitai- 
kyti su mintimi, kad Kolinas turi porą. 

— Bet tu dėl to nesijaudink. Kiekvienas Freizeris turi savo 
paslapčių. Gal galėtum sudėti ragelius į krepšelį ir juos apdengti? 
Dėkoju. Esi puiki virėjo padėjėja. Kur aš baigiau? 

— Pasakojai apie įgimtą Freizerių slapukiškumą. 

— Slapukiškumas. Nėra taiklesnio žodžio jiems apibūdinti. 
Bet net jei Alėja ir taikstosi su nesibaigiančiais Ailos bei Kirko 
postringavimais, dar nereiškia, kad darbą gaus vienas iš jų. Žinau, 
Kolinas jau pasakė mamai, kad samdytų tave, ir aš, be abejonės, 
balsuosiu taip pat. 

Atrodė, Džinė tikrai yra laikoma šeimos nare. 

— Bet gal iš pradžių reikėtų su manimi susipažinti? — paklausė 
Džema. 

Džinė iškėlė ranką su užklijuotu pirštu sakydama: 

— Visada balsuoju už žmones, kurie išgelbsti mano gyvybę. 

— Kad toli gražu. Nors buvo nemažai kraujo, o kūne jo kiekis 
nėra toks jau ir didelis. Kas žino, kaip viskas galėjo baigtis? 

— Sutinku, — pritarė Džinė ir pakėlė taurę tostui. — Manau, 
mudvi puikiai sutarsime. Nors ir norėčiau, kad nebūtum tokia graži. 

— Anksčiau man niekas nėra to sakęs. 

— Brangute, pašviesinus plaukus sruogelėmis, gražiai apkirpus 
ir padoriai padažius akis... — ji nebaigė sakinio ir smalsiai sužiuro 
į Džemą. 

— Kas? — sukluso Džema. 

— Tiesiog pagalvojau apie miestelio gyventoją, kuris tobulai 
tau tiktų. 

Ji paliko nuo kėdės ir priėjo prie viryklės. Buvo penkiolika 
centimetrų aukštesnė už Džemą ir apsiavusi aukštakulniais atrodė 
kaip ką tik nužengusi iš Paryžiaus gatvės. 

— O gal galėtum vietoj manęs sutarkuoti sūrį? Spėju, Freizeriai 
ims reikalauti maisto po dešimties minučių. Jie suvalgo nežmoniškus 
kiekius, ypač mėgsta jautieną. Pasakiau Kolinui... 

— Ką tu man pasakei? 

Abi moterys atsisuko. Kolinas buvo nusiprausęs ir persirengęs 
juodomis kelnėmis ir baltais marškiniais, ne tokiais ankštais, kokiais 
vilkėjo anksčiau. Atrodė taip gražiai, kad Džema nesugebėjo suval- 
dyti jos širdį ir kūną užklupusio jaudulio. Įsivaizdavo, kaip pasistiebia 
ant pirštų galiukų ir rankomis apsiveja vyro kaklą. Džema nujautė, 
kaip puiku priglusti prie tvirto jo kūno. 

— Ar nesugebėčiau tavęs įkalbinti užsirišti kaklaraiščio? — 
paklausė Džinė, eidama jo link ir apsikabindama rankomis kaklą. 
Ji norėjo pabučiuoti Koliną į lūpas, bet vyras pasuko galvą ir jos 
bučinys nuslydo ant žando. 

Džema nusisuko. Po velnių, po velnių, po šimts velnių! — 
pagalvojo Džema. Juk ji neatsilieka nuo Ailos, kai žiūri į vieną iš 
Freizerių, matydama jo akyse vestuvių varpus. 

— Džema tau padeda gaminti ar jūs tiesiog čia slepiatės? — 
paklausė Kolinas. 

— Slepiamės! — vienu balsu atsakė Džema ir Džinė. 

— Tikiuosi, tavo mama negalvoja nusamdyti vieno iš tų dvie- 
jų, — tarė Džinė, kai Kolinas nuo jos atsitraukė ir patraukė viryklės 
link. 

— Tikiuosi, ne. Kas čia bus? — paklausė atsistojęs greta Dže- 
mos. 

— Neįsivaizduoju, bet kvepia dieviškai, — atsakė ji ir žengtelėjo 
atgal. Jis kvepėjo taip puikiai, kad ji negalėjo stovėti šalia. 

— Išties, — Kolinas pakėlė dangtį. — Gal turite šaukštą? 

— Prašom, — paduodama šaukštą iš kitos pusės atsakė Džinė. 

— Štai kur jūs! — už nugarų pasigirdo ponios Freizer balsas. — 
Džine, brangioji, įpilk man taurę vyno. O gal geriau, Kolinai, įpilk 
man stikliuką tekilos. 

Džema liko stovėti prie viryklės ir stebėjo, kaip Kolinas su 
Džine suskubo pildyti ponios Freizer pageidavimų. Ir negalėjo liautis 
galvojusi, kokia jiedu graži pora — abu aukšti ir gražūs, o jis toks 
tvirtas ir raumeningas. 

Ponia Freizer sudribo ant baro kėdės, užsivertė Kolino paduotą 
stikliuką ir užsigėrė jį puse taurės vyno. 

— Dabar jaučiuosi kur kas geriau, — pasakė ji. 

— Dėl kokios priežasties nutarei prisigerti? — paklausė Koli- 
nas, kilstelėdamas antakį. 

— Tikrai nesakyčiau, kad nuo tokio kiekio galima prisigerti. 
Tiesą sakant... 

Ponia Freizer nutilo, nes baigė gerti likusį vyną ir iškėlė taurę, 
prašydama dar. 

— Kurvisi dingo? — įėjęs į virtuvę paklausė ponas Freizeris. — 
“ Alėja, nejaugi tu geri? Be manęs? Kolinai! Alkoholio ir greitai! 

Jis pačiupo kitą stikliuką ir pripylė tėčiui. Po antro stikliuko 


ponas Freizeris susmuko ant baro kėdės greta žmonos ir tarė: 

— Alėja, jeigu tu pasamdysi kurį nors iš tų dviejų studentų, 
man teks su tavimi išsiskirti. 

— Jei man užtektų kvailumo taip pasielgti, visai neprieštarau- 
čiau, — atsakė ji. 

Džema stovėjo atokiau nuo visų ir sulaikė kvapą. 

— Vadinasi, darbą gauna Džema? — pasitikslino Kolinas. 

Jis stovėjo šalia Džinės, laikydamas rankoje tekilos butelį. 

— Žinoma, — atsakė ponia Freizer, per sūnaus petį pažiūrėda- 
ma į Džemą. — Nuo pat pradžių buvau tuo tikra. Kai pamatei tuos 
senus dokumentus, pamaniau, tuoj patirsi orgazmą. 

— Mama! — pyktelėjo Kolinas, bet Džinė juokėsi. 

Ponia Freizer nenuleido nuo Džemos akių: 

— Net neįsivaizduoji, kiek patyčių man teko patirti iš savo šei- 
mos vien dėl to, kad norėjau išsiaiškinti šeimos istoriją. Bet aš iškart 
pamačiau, kad tu galvoji taip pat kaip aš. O Kolinas tave dievina! 

— Mama, aš nemanau, kad... — pradėjo Kolinas. 

— Tristanas, — ištarė Džinė ir visi sužiuro į ją. — Pamaniau, 
kad daktaras Trisas ir Džema būtų puiki pora. 

— Puiku, — pritarė ponia Freizer. — Jam jau seniai laikas 
sukurti šeimą. 

Džema žengtelėjo į priekį ir pasirėmė į stalviršį: jai reikėjo už ko 
nors nusitverti, nes keliai jau nebelaikė. Ji gavo darbą. Ji tikrų tikriau- 
siai gavo šį darbą. Ateinančius dvejus metus, o gal ir ilgiau, gyvens 
nuostabiame svečių namelyje ir narplios dokumentuose slypinčias 
paslaptis. Be to, jai jau paskirtas pasimatymas su vietiniu gyventoju. 

Šią akimirką Džemos ateitis atrodė tokia graži, kad mergina 
net pagalvojo apie galimybę pasiieškoti darbo Viljamo ir Marijos 
koledže. Galbūt ten pavyks įsidarbinti dėstytoja ir pasilikti Ediline 
amžiams. 

Jie žiūrėjo į Džemą laukdami atsakymo, bet ši neketino atskleisti 
savo minčių. 

— O kokios srities daktaras yra Tristanas? — pasidomėjo 
Džema. 

— Medicinos, — atsakė Džinė. — Jei būtum palikusi mane 
kraujuoti, jis jau būtų čia. 

Džinei užsiminus apie įsipjautą pirštą, visi pradėjo klausinėti, ir 
Džema atsitraukė. Jie keturiese stovėjo aplink stalą ir klausėsi Džinės 
pasakojimo, kaip ši įsipjovė pirštą ir Džema ją išgelbėjo. Džema 
stovėjo šalia stiklinių durų, tad tyliai išsmuko laukan. 

Sustojusi prie didžiulio medžio, aplipusio rausvais žiedais, 
mergina kelis kartus giliai įkvėpė. Pagaliau, pamanė ji. Šis nuostabus 
namas taps pirmąja jos nuolatinio darbo vieta. 

— Jautiesi priblokšta? — už nugaros paklausė Kolinas. 

— Ne, — pasakė Džema, — visiškai ne. 

— Tave gąsdina mano šeima? 

— Priešingai. Bet... 

— Bet kas? 

— Visi jūs, įskaitant ir Džinę, atrodote tokie artimi vienas 
kitam. Pažadu nesikišti į jūsų tarpą. 

— Tu visiškai nesikiši. Mama kas vakarą tave kviesis vakarienės ir... 

— Nereikia! — tvirtai pasakė Džema. — Atvykau čia dirbti, 
tuo ir apsiribosiu. 

Kolinas žiūrėjo į ją su jau pažįstama provokuojama šypsenėle: 

— Iš tikrųjų tu nori skaityti valgydama, argi ne tiesa? 

— Tikrai taip. 

— Gerai. Pasakysiu mamai, kad ji negali tavęs įsivaikinti. Kol 
sesuo gyvena Kalifornijoje, mama neturi mergaitės, kurią galėtų api- 
pilti dovanomis. Bet nesistebėk, jei retsykiais atsiras nauja batų pora. 

— Džinė sakė, kad man reikia kirpėjo. 

Ji tikėjosi, kad paminėjus Džinės vardą Kolinas prasitars apie 
jų santykius, pavyzdžiui, kad tokių nėra. 


Kolinas suraukė antakius: 

— Džinė kartais perlenkia lazdą. Man patinka tavo plaukai. 
Geriau grįžkime į vidų. Kiti du studentai išvyks rytoj ryte. 

— Tikiuosi, niekas nepraneš, kad jie negavo darbo, kol nebaig- 
sime valgyti. Jei Kirkas su Aila pasius, vakarienė tikrai nebus smagi, 
o Džinė taip stengėsi. 

— Užjausk savo priešus, — patarė Kolinas, ranka laikydamas 
stiklines duris, ir Džema pralindo po jo ranka. — Laikausi tokio 
požiūrio. , 

— Atleisk, bet tai greičiau savisauga. Kai pranešite jiems šią 
žinią, norėčiau būti užrakinta tavo kambaryje viršuje. 

— Nori pasislėpti drauge su mano senu šerifo ženkleliu? 

— Būtent. Ar tai jis ir paskatino tapti šerifu? 

Kolinas nusišypsojo: 

— Mama tiesiog mėgaujasi istorijomis, kaip aš nesiskyriau su 
tuo ženkleliu nuo pat tos dienos, kai gavau jį antrojo gimtadienio 
proga, iki kol man suėjo aštuoneri. Ji vaizdingai papasakoja, kad 
kai maudydavausi drauge su broliais, man tekdavo ženkliuką pri- 
klijuoti lipnia juostele. Jei kokią dieną liksite dviese, paklausk jos 
apie ženklelį. 

— Būtinai, — pažadėjo Džema. Ją nutvilkė malonus virpulys, 
kai pagalvojo, jog galės čia gyventi ir uždavinėti klausimus. — Tai 
štai ko tu norėjai. Minėjai, kad kadaise norėjai kažko taip pat stipriai, 
kaip aš — šio darbo. Tu troškai būti Edilino šerifu. 

Kolinas nusišypsojo taip šiltai, kad Džema žengtelėjo artyn. 

— Taip, — pripažino jis, — esi visiškai teisi. 

Nė vienas iš jų nematė, kad kambario gale žiūrėdama į juos 
Džinė suraukė antakius. 


Gulėdama ant lovos Džema tyrinėjo Kolino kambario lubas ir 
svarstė, ar jau galima leistis žemyn. Vakarykštė vakarienė praėjo 
savotiškai ir net, galima sakyti, ne itin maloniai. Ji kalbėjo nedaug, 
tik porą kartų pagyrė Džinės maistą, o daugiau beveik visą laiką 
tylėjo. Manė, kad ėmusi kalbėti išsiduos, jog jai pavyko gauti šį darbą. 

Džema sėdėjo šalia Kolino, jam iš kitos pusės įsitaisė Džinė, o 
priešais atsidūrė Kirkas su Aila, tarp kurių buvo pasodintas Lenis. 
Ponas ir ponia Freizeriai pasirinko stalo galus. O jaunajam Šeimusui 
kažkaip pavyko išsisukti nuo šios kankynės. 

Daugiausia kalbėjo Aila, pasakodama nuotaikingas istorijas iš 
universiteto gyvenimo. Jiedu su Kirku baigė magistrantūrą kitose mo- 
kymo įstaigose, todėl universitete praleido mažiau laiko nei Džema. 

Aila mokėjo pasakoti nutikimus, ir visi juokėsi iš jos istorijų 
apie dėstytojus ir studentus. Tačiau pokalbis pasisuko nemalonia 
linkme, jai ėmus kalbėti apie Džemą. 

— Džema yra nuolatinė universiteto gyventoja, — kalbėjo 
Aila. — Ten ji praleidžia daugiau laiko nei dauguma dėstytojų. 

— Mes vadiname ją Motule Žąsimi, — įsiterpė Kirkas. 

— Tiesa, — pritarė Aila, dėdamasi į burną kąsnį, — ją nuolatos 
sekioja amerikietiškojo futbolo žaidėjų pulkelis. Vaikštinėja paskui 


po visą miestelį. 

— O kadją girdėtumėt! — pradėjo Kirkas ir ėmė kalbėti falce- 
tu: — „Kas toks buvo Musolinis ir ką reiškia fašistas?“ „Kas pasirašė 
Nepriklausomybės Deklaraciją, ir jei išgirsiu kurį nors juokiantis 
iš Džono Henkoko* pavardės, pašalinsiu iš aikštės.“ „Kodėl Pietūs 
negalėjo laimėti valstijų tarpusavio kare? Prisiminkite, ką sakė Retas.“ 

Džema apsidžiaugė, kad iš jos balso mėgdžiojimo juokėsi tiktai 
Aila. 

— Tavo veikla „universitete atrodo labai pagirtina, — pasakė 
ponia Freizer, metusi į Kirką ledinį žvilgsnį. 

Pastarasis niekaip nesureagavo, todėl Džema nusprendė, kad 
jau suprato negavęs darbo. Bet rodėsi, kad jis mano, jog laimėjo Aila. 

O pati Aila visą vakarą neįstengė nuleisti akių nuo Lenio. Jiedu 
vis dirsčiojo vienas į kitą, ir porą kartų Aila net kone sukrizeno. 

Abu kartus Džema su Džine susižvalgė pro Koliną. Kai jos 
pažiūrėjo viena į kitą antrą kartą, Kolinas paklausė: 

— Aš jums nemaišau? Gal norite sėdėti greta? 

— Ne, — atsakė Džinė, — tiesiog grožiuosi vaizdu. 

Ir žvilgsniu leido suprasti, kad ji grožisi būtent Ko/inu. 

Tas žvilgsnis išsklaidė paskutines Džemos abejones apie jų san- 
tykius. Džema nuleido galvą, kad niekas nepastebėtų jos išraiškos. Ji 
gavo darbą, todėl neturėjo teisės jaustis lyg visko netekusi. Bet kaip 
tik taip ji ir jautėsi. Džemai nebuvo lengva iškęsti, rodos, niekada 
nesibaigsiančios vakarienės. Atėjus laikui patiekti desertą, ji jau buvo 
pasiruošusi išbėgti iš kambario. Dalis jos norėjo pranešti Ailai, kad 
ši negaus darbo, tad gali liautis prieš visus kvailintis. 

Po vakarienės Džema pasisiūlė padėti viską sutvarkyti, bet ponia 
Freizer, paleidusi tarnaitę namo, paprašė Ailos ir Kirko „pagalbos“. 
Ir išėjo, palikusi jiems visą darbą. 

Džema žinojo, kad po tvarkymosi Aila ir Kirkas bus nekokios 
nuotaikos. Ji nenorėjo to matyti. Kai pastebėjo pro svetainę praei- 


* 


Pavardės Hlancock dėmuo cock angliškai reiškia vulgarų penio pavadinimą. 

nantį Šeimusą, po pažastimi pasikišusį eskizų bloknotą, paskubomis 
visiems palinkėjo labos nakties ir nuskubėjo jam iš paskos. Šeimusas 
nulydėjo ją iki viršuje esančio Kolino kambario ir nuėjo. Mergina 
džiaugėsi išsmukusi iš apačioje tvyrančios įtampos, tačiau miego toli 
gražu nenorėjo. Pagaliau likusi viena, ėmė svarstyti, kokią įtaką jos 
gyvenimui padarys šis darbas. Ji net nesuvokė, kiek rūpesčių sukėlė 
disertacijos klausimas, kol galiausiai viskas išsisprendė. 

Nusirengdama drabužius ir vilkdamasi pižamą Džema mąstė, 
kad čia jai teks gyventi ištisus dvejus metus. Ir kuo daugiau sužino- 
jo apie darbą, miestelį ir šeimą, tuo jai darėsi smagiau. O nuostabi 
prabėgusi diena su Kolinu bus tiesiog maloniai praleistas laikas ir 
tiek. Teks pasitenkinti tuo, kad jiedu liks draugais. 

Vien nuo minties, kad nors ir rytoj galėtų nakvoti svečių 
namelyje, apsupta visų tų senų dokumentų, Džema ėmė šokti po 
kambarį. Jai reikėjo grįžti namo, susikrauti daiktus ir tuomet sugrįžti 
į Virdžiniją. Viskas užtruks mažiausiai savaitę, bet susitvarkiusi 
pagaliau galės imtis darbo. 

Ji nustojo suktis ir atsigulė į lovą, tačiau miego dar nenorėjo, 
tad išsitraukė iš lagamino savo pamėgtąją skaityklę ir ėmė ieškoti 
Luko Adamso. Galbūt truputis grožinės literatūros padės jai užmig- 
ti. Susiradusi pirmąją jo knygą, spustelėjo mygtuką „Pirkti“, ir po 
trisdešimties sekundžių ekrane pasirodė romanas. Džema pradėjo 


skaityti, ir šviesa jos kambaryje negeso iki trečios ryto. 


Nors buvo dar tik rytas, jai jau atrodė vėlu, nes šeštą arba pusę septin- 
tos Džema jau būdavo sporto salėje. Žinojo, kad laikas leistis žemyn, 
bet bijojo susitikti su Aila ir Kirku, kurie, sužinoję, kad pralaimėjo 
Džemai, tikrai nepasitrauktų oriai. 
— Džema Ranford, — tarė ji sau garsiai, — esi tikra bailė. 
Keldamasi iš lovos ji užmetė akį į skaityklę, ant kurios puika- 

vosi nespalvota Emilės Dikinson nuotrauka, ir pajuto pagundą sėsti 
skaityti toliau. Ją visiškai pakerėjo Luko Adamso romano veiksmas, 
kuris rutuliojosi aštuonioliktame amžiuje, todėl nuoširdžiai norėjo 
su juo susipažinti. 

Džema greitai apsirengė ir nusileidusi šoniniais laiptais įėjo 
į virtuvę. Ten sutiko namų šeimininkę Reičelę, su kuria susipaži- 
no vakar, tačiau šiandien Reičelė nevilkėjo uniformos. Tai buvo 
jauna ir graži mergina, tamsiais plaukais ir tamsiomis akimis. Ji 
mūvėjo džinsais, vilkėjo marškinėlius ir nė kiek nepriminė namų 
tvarkytojos. 

— Laimėtoja! — vos išvydusi Džemą tarpduryje sušuko Rei- 
čelė. 

— Ta pati, — sėsdamasi prie stalo atsakė Džema. — Kas naujo? 

— Bijai tos žiežulos Ailos? — traukdama iš orkaitės skardą su 
sausainiais paklausė Reičelė. 

— Siaubingai. 

— Gali nusiraminti, nes iš ryto ponia F išvijo juos abu. Vaizdelis 
buvo nekoks. 

— Tikrai? — Džema išpūtė akis. 

Reičelė prislopino balsą: 

— Atrodo, vakar Aila su Leniu prisiišdykavo. 

Džema nusijuokė: 

— Numanau, kad poniai Freizer tai nepatiko. 

— Lenis yra tikras mergišius. Prie tavęs nelindo? 

— Ne, visiškai. 

— A, tiesa. Juk ponia F paprašė Kolino tave saugoti, ar ne? 
Lenis apsiramina tik tuo atveju, jei vyresnysis brolis pareiškia savo 
nuosavybės teises. 

— Nieko panašaus nebuvo, — atsakė Džema, bet apsidžiaugė 
tai išgirdusi. — Mudu su Kolinu nuvykome į miestą papietauti, nes 
aš pavėlavau. Gal galėčiau paragauti sausainių? 

— Nea. Man buvo pasakyta, jei čia pasirodysi, nusiųsti tave 

pusryčiauti į valgomąjį drauge su likusiais Freizerių šeimos nariais. 
Lenis buvo gėdingai išvarytas atgal į Ričmondą. — Reičelė išsi- 
šiepė. — Mama jam neatleis dar kokias tris ar keturias dienas. O 
Šeimusas leidžia laiką su mokyklos draugais. 

— O Kolinas su Džine? 

— Kolinas darbe, o Džinė išvyko. Ji čia pasirodo tik tam, kad 
pagamintų kokį nuostabų patiekalą, užšoktų ant Kolino ir išvažiuotų 
toliau dirbti teisininkės darbo. 

Džemos įtarimai vėl pasitvirtino ir ji bandė nuslėpti nusivylimą, 

— Atrodo, tau nepatinka Džinė, — pastebėjo Džema. 

Reičelė į keptuvę įdėjo kumpio riekę. 

— Ji šauni. Per praeitas Kalėdas man padovanojo „Prada“ ran- 
kinę. Gimtadieniui tikiuosi gauti porą „Manolo“ batelių. Ji visada 
maloni ir taktiška, moka mane prajuokinti. Nieko prieš ją neturiu. 

— Bet?.. 

Reičelė atsisuko veidu į Džemą ir tarė: 

— Kolinas mano, kad Džinė atsikels į Edilinuką, pagimdys 
jam trejetą vaikučių ir jie gyvens ilgai ir laimingai. 

Džema prisiminė Kolino įsigytą namą ir jo kalbas apie šeimas 
sukūrusius draugus. Atrodė, kad Reičelė kalba tiesą. Ji paklausė: 

— O argi dabar moteriai nėra madinga mesti karjerą ir tapti 
namuose sėdinčia mama? 

Reičelė prunkštelėjo: 

— Tu matei Džinę. Manai, Edilinas jai atrodo pakankamai 
intriguojantis? 

Džema dar nebuvo apžiūrėjusi viso žavingojo miestuko, bet, 
tiesą sakant, net ji negalėjo įsivaizduoti jame vaikštinėjančios Džinės, 
avinčios aukštakulniais ir vilkinčios savo prabangiais drabužiais. 

— Ji galėtų būti nebent mere, — tarė Džema. 

— Ir rūpintis dingusių šunų reikalais? Nemanau. — Reičelė 


oo. eo 

Skambina ponas F Jis sėdi prie stalo, o maisto dar nėra. Jam tai 
prilygsta didžiulei katastrofai. 

— Jis tau parašė iš valgomojo? 

Reičelė šypsojosi: 

— Taigi. Nupirko man „BlackBerry“ ir apmoka telefono sąskai- 
tas vien tam, kad galėtų parašyti, kur sėdi ir kur jam patiekti maistą. 
Ilgainiui pamatysi, kad Freizeriai yra kitokie nei likusieji žmonės. 

Telefonas vėl .suvibravo. 

— Jis primena, kad atsiųsčiau prie stalo tave. 

Džema atsistojo nuo baro kėdės ir tarė: 

— Jei Kirko ir Ailos nebėra, mielai papusryčiausiu su ponais 
Freizeriais. — Nutilusi ji pažiūrėjo Reičelei į akis. — Ar turėčiau ką 
nors žinoti apie šiuos žmones? Kurį laiką čia gyvensiu. 

— Jie malonūs. Galbūt truputį išlepinti pinigų, tačiau geri. 
Tik saugokis Lenio, nebent norėtum tapti dar viena įpjova jo lovos 
atkaltėje, ir leisk Šeimusui tave piešti. Ir neįsimylėk Pero, kai jis čia 
atvyks. Tėvai to dar nežino, bet jo širdis jau užimta. 

Džema perbraukė delnu per šaltą stalviršį ir pasiteiravo: 

— O kaip Kolinas? 

Reičelė neatsakė, tad Džema pakėlė į ją akis. 

Mergina šypsojosi, bet jos akys kibirkščiavo: 

— Kolinas iš jų visų geriausias. Tačiau turėtum žinoti, kad jis 
yra aklai ištikimas ir... 

— Ir ką? 

— Jis priklauso Džinei. Pameni drakoną, su kuriuo dėl princesės 
Fionos kovojo Šrekas? 

— Taip. 

— Palyginti su Džine, tas drakonas — tik trapi plaštakė. Ne- 
sikėsink į Koliną, nebent esi pasiryžusi kautis iki mirties. 

— Dėkui, — pasakė Džema ir pajudėjo durų link. — O kaip 
dėl daktaro? Kažkokio Tristano? 


Reičelė dramatiškai sumojavo ranka: 

— Daktaras Trisas yra nepasiekiamas. Nereali svajonė. Kalnas, į 
kurį dar niekas nėra įkopęs. Manyk, kad tau pasisekė, jei pavyks nueiti 
su juo į pasimatymą, bet jei dovanosi jam savo širdį, ji bus sudaužyta. 

Džema kilstelėjo antakį. 

— Šis miestelis iš tiesų nejtikimas, — taip sumurmėjusi, ji 
nuėjo į valgomąjį. 

Stalo gale sėdėjo ponas Freizeris ir skaitė laikraštį. 

— Pačiu laiku, — nepakėlęs galvos pasakė jis. — Mirštu iš bado. 

— Atleiskite, bet čia tik aš, — tarė Džema ir atsisėdo greta, — 
o ne maistas. Tačiau Reičelė jau kepa tvenkinuko dydžio kumpį. 

Ponas Freizeris padėjo laikraštį ir nusišypsojo: 

— Skamba puikiai. Po vakarykščių įvykių man reikia pasistip- 
rinti. Ar Reičelė tau jau papasakojo visus gandus? 

— Kiek suprantu, Ailai nelemta sugrįžti. 

Ponas Freizeris sukikeno: 

— Žmona galvoja, kad bet kuri moteris mūsų sūnus gali su- 
gundyti vien pokalbiu. Nors, mano nuomone, su tokiais pasiūlymais 
sutinka vienintelis Lenis. Jeigu jis kada... 

Džema žinojo, ką jis nori pasakyti, todėl nutraukė paaiškin- 
dama: 

— Didžiąją laiko dalį praleidžiu tarp jaunų sveikų vyrų. Moku 
susitvarkyti. 

— Puiku! — nudžiugo ponas Freizeris ir sužiuro į Reičelę, kuri 
įžengė į kambarį nešina pilnu maisto padėklu. 

— Kol tavęs laukiau, numečiau penkis kilogramus! 

— Galėtumėt numesti bent dešimt! — nesutriko Reičelė. — O 
kur ponia F? 

— Kalbasi telefonu. Ji turi paskambinti mažiausiai penkiems 
žmonėms ir papasakoti apie Džemos darbą bei merginos išdaigas 
su Leniu. 


Reičelė papurtė galvą: 

— Niekas nesikeičia. Norėsite aviečių ar persikų džemo? Ne. 
Pala. Norėsite abiejų. 

— Kodėl gi ne? Turime atšvęsti Džemos apsilankymą. 

— Visada ras pasiteisinimą, — metė Reičelė ir vėl nuėjo į 
virtuvę. 

Likę vieni, Džema su ponu Freizeriu ėmė krautis į lėkštes 
maistą. 

— Kokios markės automobilio norėtum? — pasiteiravo ponas 
Freizeris. 

— Duzenbergo, — greitai atsakė ji. 

— Va kas dūzgia tavo galvoje, — pajuokavo ponas Freizeris. 

— Sveika, Džema, — pasisveikino įėjusi į kambarį ponia Freizer 
ir atsisėdo kitame stalo gale. Prailginimai šįkart nuimti, todėl dabar 
stalas buvo trumpesnis nei vakar. 

— Iš anksto perspėju, kad šioje šeimoje nepradėtum juokauti 
apie automobilius, nes pokštai nesiliaus ir galiausiai tu nebeišmanysi 
kaip jiems atsikirsti. 

— Tai tikras iššūkis istorikui, — Džema pasižiūrėjo į poną 
Freizerį. — Ką pasakysite apie Duriją? 

— Jas gamino „Duryea Motor Wagon Company“, — pradėjo 
ponas Freizeris. — Įmonę įkūrė broliai Čarlzas ir Frenkas Durijai. 
Tūkstantis aštuoni šimtai devyniasdešimt trečiaisiais jie pagamino 
„Fajetoną damoms“, o po poros metų laimėjo Chicago Times-Herald 
lenktynes. Bet vėliau broliai susipyko. Nelaiminga pabaiga. 

— Šiuo atveju išties pralaimėjau, — pripažino Džema. 

— Ar žinojai, kad Šeimusas Freizeris, atsikėlęs čia iš Škotijos 
maždaug tūkstantis septyni šimtai septyniasdešimtaisiais, gamino 
vežimus Džordžo Vašingtono kariuomenei Foržo slėnyje? 

Džema taip išpūtė akis, kad šios pasidarė kaip lėkštės: 

— Tikrai? 

— Mano šeimoje iš lūpų į lūpas keliauja pasakojimas, kad tas 
žmogus buvo aistringas vežimų gerbėjas. Tikriausiai šiandien jį 

palaikytume psichikos sutrikimų turinčiu ligoniu ir išsiųstume pas 
psichologą. Bet tuo metu jis tiesiog buvo pats geriausias vežimų 
meistras. 

— Toks geras, kad net padėjo laimėti karą prieš didįjį priešą, — 
pridūrė Džema. — Jis tikras didvyris. 

Ponas Freizeris pažiūrėjo į ją kone meilės sklidinu žvilgsniu. 

— Dėl Dievo meilės, lapine, — įsiterpė ponia Freizer, — leisk 
mergaitei pavalgyti. Turėsite apsčiai laiko istorijai aptarinėti. 

Jos žodžiai skambėjo priekaištingai, tačiau akys net švietė iš 
laimės. 

— Šiuo metu reikėtų aptarti praktinius reikalus. Džema turės 
atsikraustyti į Ediliną, todėl privalome sugalvoti, kaip čia atgabenti 
jos daiktus. 

— Galiu tau paskolinti sukvežimuką, suvažinėtum ten ir at- 
gal, — pasiūlė ponas Freizeris. — Bet tikriausiai viskas priklauso 
nuo tavo bagažo kiekio. 

— Ketinu išskristi rytoj ryte, — pasakė Džema. — Tuomet 
išsinuomosiu automobilį ir atvažiuosiu, daug daiktų neturiu. 

— Net knygų? 

Visi atsisuko ir išvydo tarpduryje stovintį Koliną. Jis nusišypsojo 
Džemai ir atsisėdęs priešais ją įsidėjo į lėkštę kiaušinienės. 

— Turiu kelias knygas, — tarė ji, atsakydama jam šypsena. 
Vyras atrodė pailsėjęs ir laimingas. — Bet ne tiek daug, kaip galvoji. 

— Tikriausiai nori atsisveikinti su žmonėmis, — priminė ponia 
Freizer, ir visi sužiuro į Džemą. — Vakar vakare Aila bandė pasakyti, 
kad tavo gyvenime yra nemažai jaunų vyrukų. 

— Aš jiems dėstau, — atsakė Džema, — ir... net gėda sakyti, 
bet jie buvo tokie įsitikinę, kad gausiu šį darbą, jog surengė išleistuvių 
vakarėlį dar prieš man išvykstant. 

Džema leidosi į prisiminimus. Jos studentai sportininkai ma- 
loniai ją nustebino. Jie padovanojo krūvą šmaikščių dovanėlių, įskai- 
tant mažytes boksavimosi pirštines ir marškinėlius nukirpta apačia. 

Vaikinai dažnai patraukdavo Džemą per dantį, nes ji sportuodavo 
apsirengusi palaidais, figūrą slepiančiais drabužiais. Po valandą tru- 
kusių linksmybių vienas stambiausių vaikinų persimetė merginą per 
petį ir nunešė iki pat jos buto. Kiti sekė iš paskos, tad ją supo daugiau 
nei tona jaunų raumeningų vyriškų kūnų. Išties įkvepianti patirtis. 

— Tuomet viskas nuspręsta, — konstatavo ponia Freizer. — 
Mes parsisiųsime visus jos daiktus ir Džemai neteks išvykti. 

— Nežinau... — pradėjo Džema. 

Ponas Freizeris žiūrėjo į žmoną lyg ko nors nesuprasdamas. 

— Manau,tai tobulas sprendimas, — taip pasakiusi, ponia Frei- 
zer atsistojo, atsidarė indaujos stalčiuką ir išsitraukė raktų ryšulėlį, 
kurį ištiesė Džemai. — Štai raktai nuo svečių namelio ir garažo. Jei 
suteiksi man visą reikalingą informaciją, pasamdysiu darbuotojus, 
kurie supakuos ir parsiųs visus tau reikalingus daiktus. 

— Negaliu jums užkrauti tokio rūpesčio, — sutriko Džema. 

Prie jos palinko ponas Freizeris: 

— Užtikrinu, kad mano žmona yra tikra daiktų pakavimo ir 
persiuntimo specialistė. Po visų tų jos siuntinių Anglija, ko gero, 
liko tuščia. 

Džemą draskė prieštaringi jausmai: ji nenorėjo sukelti papil- 
domų rūpesčių ar išlaidų, bet drauge norėjo pasilikti čia. Pažvelgė 
į rankoje laikomus raktus. Jie buvo sukabinti ant „Frazer Motors“ 
žiedo ir ji gniaužė juos taip stipriai, kad šie įsirėžė į odą. 

— Gerai, — galiausiai sutiko. — Bet jei čia pasiliksiu, man 
reikės nusipirkti higienos priemonių ir... 

— Kolinas tau viską parodys, — greitai atsakė ponia Freizer. — 
Kolinas nuveš tave, kur tik panorėsi ir kada tik panorėsi. 

Ponas Freizeris įtariai pažiūrėjo į žmoną, tuomet dirstelėjo į 
sūnų. 

— Nusivežk ją į Viljamsbergą ir parūpink automobilį, — tarė jis. 

— Be to, jai reikės kanceliarinių priemonių, — pridūrė ponia 
Freizer. 

— Be abejo, kaipgi be spalvotų rašiklių, — kandžiai pastebėjo 
Kolinas. 

— Taip, o dabar keliaukit, — pasakė ponia Freizer. — Šiandien 
turiu daug darbų, o judu man tik trukdytumėt. 

Kolinas per stalą pažvelgė į Džemą: 

— Atrodo, mus nori išprašyti. 

Džema nusišypsojo. Ji mielai praleistų su juo dar vieną dieną! 

Vos tik Kolinas su Džema išėjo iš kambario, Peregrinas Freizeris 
atsisuko į žmoną ir lėtai pratarė: 

— Alėja, ką čia sugalvojai? 

Žmona atsakė ne iš karto, tad jis delnu persibraukė veidą. 

— Atrodo, imu uždavinėti šį klausimą kas antrą dieną, — pa- 
stebėjo ponas Freizeris. 

Alėja vis dar nieko nesakė, tik sėdėjo ir žiūrėjo į jį neįskaitoma 
veido išraiška. 

— Nusileidau tau dėl tų senų popierių, o dabar moku studentui 
algą ir padengiu jo išlaikymo išlaidas. Žinau, galime sau tai leisti,bet 
matau, kad į savo planą įtraukei vyriausiąjį mūsų sūnų, todėl noriu 
sužinoti, ką sumanei. 

Alėja atsiduso ir tarė: 

— Esame susituokę jau daugiau nei trisdešimt metų, todėl 
turėtum žinoti, ko trokštu labiausiai pasaulyje. 

— Kad koks nors įgaliotinis Anglijoje paskelbtų tave dama? — 
jo klausime nuskambėjo visa nusivylimo gama. Freizeris negalėjo 
pakęsti tokio žmonos elgesio. Atrodė, jog taip ji bando pasakyti, kad 
jei iš tiesų mylėtų, intuityviai žinotų, ko ji nori. 

— Jei manai, kad tai yra didžiausia ir nuoširdžiausia svajonė 
mano gyvenime, tuomet visiškai nieko apie mane nežinai. 

Peregrinas atsispyrė pagundai pažvelgti į laikrodį, nes žinojo, 
kad toks poelgis sukeltų vaidą. Kaip jis norėjo nueiti į darbą, užbaigti 
keletą sutarčių ir tuomet eiti žaisti golfo su savo draugu daktaru 


Henriu So. Bet kartu jam rūpėjo išsiaiškinti, ką rezga Žmona, nes 

kartais jos planai sukeldavo rūpesčių. Nors visi ankstesni Alėjos su- 
manymai lietė jį arba jų vaikus (išskyrus norą gauti grafienės titulą), 
kartais jie baigdavosi nenumatytomis pasekmėmis. 

Kai dar mokykloje besimokydama Arielė pasiskundė neturinti 
draugų, Alėja tapo mokyklos sirgalių komandos rėmėja, į kurios 
pareigas įėjo ir uniformų pirkimas, bet tik su sąlyga, kad Arielė taip 
pat bus priimta į komandą. Šis planas pavyko. Kai šešiolikmetis 
Lenis iš drovumo vengdavo lankytis šokiuose, Alėja išsiuntė jį visai 
vasarai į Paryžių mokytis baleto. Jis buvo vienintelis heteroseksualus 
jaunuolis grupėje. Šis planas nebuvo toks sėkmingas. 

— Alėja, — sukaupęs visą kantrybę tarė Peregrinas, — aš iš 
tikrųjų nežinau... 

Jis nebaigė minties, nes prisiminė, ką jo žmona pasakė prieš 
daugybę metų. Kai Kolinui dar tebuvo ketveri, ji tarė: „Manau, jis 
mums padovanos protingų, gražių anūkų.“ Komentaras nuskambėjo 
taip keistai, ypač turint omenyje vaiko amžių, kad jis Peregrinui 
įstrigo visam laikui. 

— Anūkai, — sušnabždėjo jis. 

Alėja jam šiltai nusišypsojo, taip išreikšdama pritarimą, tačiau 
Peregrinas vis tiek nieko nesuprato. 

— Nori pasakyti, kad tau nebesvarbus grafienės titulas? — 
paklausė jis. 

— Visiškai ne! Nejaugi mano šeima laiko mane tokia tuščia- 
garbe ir mano, jog man svarbiausia... — atrodė, ji nesugalvoja, kaip 
tiksliai žodžiais išreikšti užplūdusį siaubą. 

Peregrinas atsilošė kėdėje ir paklausė: 

— Ir kiek gi laiko tu jau rezgi... šį planą? Kad ir koks jo tikslas. 

— Pirmoji anūko susilaukė Eleonora Šo, — greitai išpylė ji. 
Alėją užplūdo energija ir ji atsistojo. — Ir dabar kiekviena šio mies- 
telio moteris jau turi anūkų. 


Jis suprato, ką žmona nori pasakyti. Anūkų turėjo ne kiekviena 

moteris, o beveik visos septynių miestelį įkūrusių šeimų palikuonės, 
kurios jau buvo užauginusios savo vaikus. 

— Elė Šo turi tris vaikaičius ir jos jauniausioji dukra Sara jau 
laukiasi. Ji susituokusi tik kelis mėnesius. O Helena Konor. Dvy- 
nukai! Ir jų marti vaikams davė jos senelių vardus! 

Alėja buvo aukšta moteris įspūdinga krūtine — šiuo jos kūno 
ypatumu Peregrinas džiaugėsi visą gyvenimą — bet kai ji išsitiesdavo 
visu ūgiu, kartais atrodydavo išties grėsmingai. 

— Jie visi turi anūkus, kuriais gali žavėtis ir juos lepinti, — tęsė 
Alėja. — Helena turi tik vieną vaiką, bet jau sulaukė dviejų vaikaičių 
ir jų bus dar daugiau. O ką aš turiu? Penkis vaikus, bet jokios vilties 
sulaukti anūkų. 

— Arielė tikriausiai ištekės už to vyruko Frenko Tyzeno, — 
nuolankiai atsakė Peregrinas. 

Jis net nenumanė, kad žmoną slegia tokia problema. Peregrinas 
tikėjo, kad tokie dalykai anksčiau ar vėliau nutinka, bet reikia palikti 
juos gamtos valiai. 

Alėja skėstelėjo rankomis: 

— Mūsų dukra dar net nebaigė rezidentūros, o tu manai, kad 
ją baigusi iškart užsimanys tapti motina? 

— Galbūt... 

Alėja piktai į jį dėbtelėjo: 

— Manai, aš su ja apie tai nesišnekėjau? Manai, mes su ja kaip 
mama su dukra nepasikalbame apie vaikų planavimą? Apie jos kiau- 
šinėlių amžių, apie tai, kiek metų vyrui, už kurio ji ruošiasi tekėti 
bent šiuo metu. Atrodo, Frenkas yra trečiasis vyriškis, su kuriuo ji 
pradėjo rimtus santykius? 

Peregrino veidas nekrustelėjo, bet viduje jis prisiekė: kai tik 
galės, iškart paskambins dukrai ir pasakys, kad myli ją tokią, kokia yra. 

— O mūsų berniukai, — nesiliovė Alėja, — Lenis niekada 
nesusituoks. Jam geriau... net nenoriu galvoti apie jo elgesį. Perui 
patinka stebėti, kaip moterys neriasi iš kailio dėl jo gražaus veidelio. 

Šio malonumo jis tikrai neišmainys į moterį, kuriai reikia padėti 
buities darbuose. 

Peregrinui ėmė rodytis, kad jo namuose verda gyvenimas, apie 
kurį jis nė nenutuokė. Jis klausėsi susižavėjęs. 

— O kaip Šeimusas? — pasiteiravo jis. 

— Ar jis buvo pasimatyme? Bent vieną kartą? 

— Ne, nemanau, — atsakė Peregrinas, nors anksčiau apie tai 
niekada nesusimąstė. Jis žinojo, kad sirgalių šokėjos kartais paprašy- 
davo Šeimusą pabūti piramidės centru, vadinasi, ant jo užsikardavo 
penkios merginos trumpais sijonėliais. Bet Peregrinas nė karto ne- 
girdėjo Šeimuso kalbant apie tą triuką, juo labiau laidant nešvankius 
komentarus. 

— Vadinasi, lieka tik Kolinas, — ištarė Peregrinas. Kai žmonos 
veidas įrausdavo nuo aistrų, jis žinodavo, kaip nuraminti sukilusias 
emocijas. 

Alėja atsisėdo ir tarė prislopintu balsu: 

— „Berniukui“ jau trisdešimt metų. 

— Jis turi Džinę. 

Alėja nenuleido nuo vyro akių. 

— Tau neatrodo, kad jiedu su Džine susituoks? 

— Susituoks ir išsiskirs, — atsakė ji. 

Peregrinas iš nuostabos net išsižiojo: 

— Maniau, tau patinka Džinė. 

— Myliu ją beveik kaip savo dukrą. Man labai patinka leisti su 
ja laiką. Ji moka mane prajuokinti. Man patinka su ja kalbėtis. Su ja 
smagu apsipirkinėti. Bet ji Kolinui netinka. 

— Nemanai, kad sūnus pats gali nuspręsti, kas jam tinka, o 
kas ne? 

Alėja nieko neatsakė, tačiau Peregrinas nenuleido nuo jos akių. 
Rodėsi, ji bando kažką jam pasakyti savo žvilgsniu, bet jis nesuprato 
ką. Kaipgi visi šie išvardyti dalykai siejasi vienas su kitu? 

Pagaliau jam dingtelėjo atsakymas. 

— Jei tu nesieki tapti grafiene... vadinasi, pasamdei Džemą 
Kolinui, tiesa? Ir visa tai — visas tas senų dokumentų pirkimas, 
svečių namelio remontas, specialisto samdymas — skirta Kolinui? 

Alėjos žvilgsnis bylojo, kad ji nesitikėjo iš vyro tokios aštrios 
įžvalgos. Moteris tarė: 

— Mūsų sūnus; šerifo pareigas žiūri labai rimtai ir jis niekada 
neprasidėtų su moterimi, esančia jo jurisdikcijoje. Ar pasakojau, kad 
kai kartą laukiau Kolino mašinoje, jam duris atidarė Doloresa Kosta, 
apsivilkusi vien rausvais naktinukais? 

Gal penkiasdešimt kartų, pagalvojo Peregrinas, bet garsiai ne- 
pasakė. Jis paklausė apie tą nutikimą Kolino, ir šis prapliupo kvatotis. 
Ta moteris yra vieniša motina ir jos trejų metų sūnelis visą naktį 
karščiavo, todėl ji vilkėjo tik pižamą ir chalatą, kurį jai užmetė dukra. 
Peregrinas numanė, kad abi istorijos turi tiesos, nes ne kartą buvo 
matęs, kaip moterys bando vilioti Koliną, tačiau sūnus jas ignoruoja. 
Visi Edilino gyventojai buvo tarsi Kolino globotiniai ir jis niekada 
nesiryžtų užmegzti artimesnių santykių su sergimu žmogumi. 

Kaip tik dėl šios priežasties Peregrinui rodėsi, kad Džinė 
Kolinui kuo puikiausiai tinka. Jo darbo grafikas nebuvo apibrėžtas. 
Kolinui bet kuriuo metu galėjo paskambinti žmogus ir paprašyti 
pagalbos, pavyzdžiui, atvežti daktarą gimdyvei, kai lauke siaučia pūga, 
surasti miške pasiklydusį žmogų arba sugauti pasiutlige sergantį šunį. 
Normali žmona piktintųsi, jei vyras tiek laiko praleistų darbe, tačiau 
Džinė sparčiai kilo karjeros laipteliais. Tokia užsiėmusi moteris tikrai 
nesijaudins, jei vyras nepasirodys namie šeštą valandą. 

— Žinai, ką padarė Kolinas? — paklausė Alėja. 

— Abejoju. 

— Jis nusipirko Luko Konoro namą. 

— Tą, kurį suremontavo? 

— Taip. 


— Labai gražus namas. Kiek Kolinas už jį sumokėjo? Ar jis?.. 

Alėja įrėmė į vyrą žvilgsnį. Jei jau sūnus nusipirko namą, vadi- 
nasi, persikraustys iš to siaubingo buto virš savo biuro ir tikriausiai 
susitupės, o gal net ir ves. Nejaugi Alėja dėl to nesidžiaugia? A. 
Štai kas. Peregrinas nemąstė apie tai anksčiau, bet jis neįsivaizdavo, 
kad Džinė galėtų būti mama. Rodėsi neįmanoma, jog ji sugebėtų 
visą naktį slaugyti sergant vaiką ir ryte atidaryti duris, vilkėdama 
nešvaria pižama. Tiesą sakant, jis apskritai nesugebėjo įsivaizduoti 
jos gyvenančios Ediline. 

— Tai ar dabar supranti? — paklausė Alėja. 

— Ar visa tai sugalvojote drauge su tavo vaikinu Fredžiu? 

Peregrinas žinojo, kad žmona su minėtu vyru nesimatė nuo to 
laiko, kai šis tapo universiteto prezidentu, bet įtarė, kad jiedu palaikė 
ryšį. „Frazer Motors“ tris kartus parėmė universitetą automobiliais. 

— Jei nenori to daryti dėl Fredžio, padaryk tai dėl manęs. 
Prašau, — maldavo žmona. 

Alėja nusišypsojo vyrui puse lūpų ir tarė: 

— Mudu su Fredžiu kruopščiai išanalizavome kiekvieno 
pretendento savybes. Nenorėjau, kad atvyktų žmogus, negalintis 
persikelti į mažą miestelį dėl stiprių šeiminių saitų. Nejaugi tu ne- 
nusivylei ta mergina, Aila? 

— O ką tada čia veikė Kirkas? — susidomėjęs paklausė jis. — 
Gali nesakyti. Jei būtų pasirodžiusios trys merginos, Kolinas iškart 
būtų atspėjęs tavo ketinimus. 

Alėja jam šiltai nusišypsojo. 

— O Džema Kolinui patinka, — sušnabždėjo Peregrinas. 

— Net labiau nei tikėjausi. Kai Fredis pasakė, kad ta mergina 
moko futbolo žaidėjus, supratau, jog tarp jų gali užsimegzti santykiai. 

— O kas dabar? — dirstelėjęs į laikrodį, pasiteiravo Peregri- 
nas. Teks pamiršti darbą ir iškart keliauti žaisti golfo. Jam reikėjo 
pasportuoti ir pravėdinti galvą. 

— Pasistengsiu, kad jie kuo daugiau laiko praleistų drauge. 

Peregrinas pakilo nuo kėdės. Jam neatrodė, kad žmonos pla- 
nas gali kam nors pakenkti. Džinė su Kolinu išsiskirtų nebe pirmą 
kartą, ir, savaime suprantama, būtų ašarų, bet jis viską galėtų suversti 
žmonai. Tačiau gaila Džinės. Toji mergina jam patiko, be to, mėgo 
jos gaminamą maistą. 

— Ką gi, brangioji, — tarė jis, — piršliauk, kiek patinka, tik 
papasakok man, kaip tau sekasi. — Jis nutilo. — O ką darysi dėl 
daktaro Triso? Atrodo, girdėjau, kad jį kažkas minėjo? Galbūt jiedu 
su Džema patiks vienas kitam. 

— Jo širdį bandė užkariauti visos Edilino moterys. Abejoju, kad 
tokiai mokslų pelytei kaip Džema pavyktų jį sužavėti. Jis nekreipia 
dėmesio net į Džinę. 

Koledžo laikais Peregrinas susitikinėjo su daugybe merginų, 
kurios buvo kur kas gražesnės ir patrauklesnės už Alėją, bet suprato 
ją esant ta vienintele, kai pirmą kartą išvydo išeinančią iš sporto salės. 
Vyko krepšinio varžybos, ir kol jis į ją žiūrėjo, į jo galvą atsitrenkė 
kamuolys. Visa mokykla prapliupo juoktis. Po keturių mėnesių Alėja 
jau buvo nėščia, o dar po poros jiedu susituokė. 

Jis pabučiavo žmoną į skruostą. 

— Tikiuosi, brangioji, esi teisi ir visada gauni tai, ko nori. Tik 
nesiimk drastiškų veiksmų, gerai? 

— Patikslink, ką reiškia „drastiški“. 

Peregrinas nenorėjo galvoti, kas gali atsitikti. 

— Gal vakare pasikepkime kepsnių ant grotelių? — pasiūlė jis. 

— Puiku. Paprašysiu Reičelės juos paruošti. Gerai praleisk 
laiką, brangusis. Perduok daktarui Henriui nuo manęs linkėjimų. 


Džema užlipo į viršų pasiimti daiktų, o kai nusileido, pamatė prie 
džipo stovintį Koliną ir kalbantį mobiliuoju telefonu. Jis neatrodė 
gerai nusiteikęs. Pamatęs Džemą, greitai atsisveikino, padėjo ragelį 
ir įsidėjo mobilųjį į kišenę. 

Ji atsisėdo į keleivio sėdynę ir tylėjo, kol jis išsukinėjo iš auto- 
mobilių aikštelės į pagrindinį kelią. 

— Ar nutiko kas nors bloga? — pasiteiravo Džema. 

— Ne, nieko nenutiko. Viskas gerai. Ar jau nusprendei, kokio 
automobilio norėtum? 

— Tavo tėčiui sakiau, kad noriu duzenbergo. — Nesulaukusi 
jokios reakcijos, Džema pridūrė: — Gal geriau nuvažiuokime au- 
tomobilio kitą kartą? Kai būsi geresnės nuotaikos? 

Įsukęs į greitkelį, Kolinas išmynė sankabą, perjungė trečią 
pavarą, ir ji net atsilošė kėdėje. 

— Ne, man reikia nukreipti mintis. Ar žinai, kur aš gyvenu? 

— Kažkur miestelyje? 

— Gyvenu bute virš savo biuro. Anksčiau apačioje buvo įsikū- 
rusi moteriškų drabužių parduotuvė, o viršutinis aukštas naudotas 
kaip sandėlis. Visoje patalpoje yra vos keli langai ir viskas trenkia 
naftalinu. 


Džema ėmė pamažu viską suprasti. 

— Vadinasi, tu nori persikraustyti į naująjį namą, — spėjo ji. 

— Būtent. Bet kaip pati matei, neturiu baldų. Džinė pažadėjo 
rytoj kartu su manimi važiuoti jų nupirkti. Tačiau ji atsiuntė balso 
pašto žinutę, kad pirmadienio rytą gavo svarbią bylą, todėl negalės 
grįžti dar savaitę. 

Džema prisiminė, ką jai kalbėjo Reičelė. Jei Džinė neturi laiko 
atvykti čia savaitgaliui, kaip ji ketina gyventi šiame miestuke? 

— Lažinuosi, kad neprasitarei, jog jos laukia didžiulė staigme- 
na, — tarė mergina. 

Džemai neatrodė, kad Džinė yra iš tų žmonių, kuriems patiktų 
kažkieno kito išrinktas namas, bet tai nebuvo jos reikalas. Ji tik norėjo, 
kad Kolinas papasakotų apie savo santykius su Džine. 

Tačiau jis nesuprato merginos užmačių. 

— Ar tu ką nors nusimanai apie baldus? — paklausė jis. 

— Mano žinios baigiasi ties tūkstantis aštuoni šimtai šešias- 
dešimtaisiais, bet išmanau ir Bauhauzo mokyklą. Nors visada buvau 
abejinga Miso van der Roje darbams. O ir rokokas nekelia susižavė- 
jimo, nors sunku įsivaizduoti skirtingesnius stilius, ar ne? 

Kolinas žiūrėjo į ją. 

— Ak. Tu klausi apie šiuolaikinius baldus, ar ne? Tuos, kuriuos 
gali įsigyti parduotuvėse. Ne, apie juos nieko neišmanau. 

— Puikiai sutarsi su mano tėvu. Jis gyvena istorinių automobilių 
pasaulyje. Ir ypač liūdi, kad nė vienas jo vaikų nepaveldėjo šios aistros. 

— Miinėjai, kad pas jį dirba du tavo broliai. 

— Dirba, bet ne iš meilės, — atsakė Kolinas. 

Džema niekaip nesuvokė, kodėl tėvas, turintis sūnų šerifą, 
greitai gydytoja tapsiančią dukterį ir menininką sūnų, gali jaustis 
nepatenkintas. 

— Galbūt... — žiojosi Džema, bet ją nutraukė trumpų nuotolių 
radijo stotelė. 

— Kolinai! — pasigirdo vyro balsas. — Ar esi? 


Jis pasiėmė mikrofoną. 

— Taip, Tomai. Ko reikia? 

— Ar toli esi nuo Keikryko upelio išsišakojimo? 

— Maždaug dešimties minučių nuotoliu, — tarė jis ir dirstelėjo 
į Džemą. — Luktelk. 

Jis perjungė žemesnę pavarą ir, nė kiek nesumažindamas greičio, 
apsuko automobilį devyniasdešimties laipsnių kampu. 

Džema įsikibo į dureles ir savo kėdę ir pasijuto lyg mugės 
karuselėje arba NASA pratybų įrenginyje. 

Bet Kolinas lyg niekur nieko tęsė pokalbį: 

— Jau liko aštuonios minutės. Kas atsitiko? 

— Ketverių metų berniukas įsiropštė į medį ir sėdi ant šakos, 
kuri greitai nuluš. Jau penkiolika minučių stengiuosi jį įkalbėti, 
kad šoktų man į glėbį, bet jis nesiklauso. Sako, kad aš per senas ir 
jo nepagausiu, — vyro balse girdėjosi nuoskauda. — Jau iškviečiau 
gaisrininkų mašiną su kopėčiomis, bet pagalvojau, kad jei esi neto- 
liese, galėtum jį prikalbinti. Čia yra ir Karlas, bet... 

— Penkios minutės, — pasakė Kolinas ir išjungęs mikrofoną 
uždėjo ant stogo raudoną žiburėlį ir paleido sireną. Jis žvilgtelėjo į 
Džemą: 

— Atleisk, bet turiu padidinti greitį. 

Ji nieko nepasakė, tik išplėtė akis. Jie skriejo vingiuotu keliu 
beveik šimto kilometrų per valandą greičiu. Priešais matė tik kelis 
kelio metrus. Jei mašina... 

Džemos mintis nutrūko, nes priešais išniro pikapas su pritvir- 
tinta valtimi ir atrodė, kad Kolinas tuoj įsirėš jam į galą. Jis kryptelėjo 
į kairę ir kone susidūrė su priešais važiuojančiu automobiliu. Džema 
pasiruošė artėjančiai avarijai. 

Greta važiavęs sunkvežimis kone per stebuklą nuspaudė stab- 
džius ir nėrė į dešinę, o automobilis įgudusiai pasuko į kairę ir priekiu 
įsirėmė į medžius. Priekyje kelias atrodė tuščias, todėl Kolinas nė 


neketino mažinti greičio. 


Širdiės troškimai 81 


Jiems tolstant nuo įvykio vietos, Džema atsisuko pasižiūrėti. 
Abu automobiliai sustojo ir iš sunkvežimio išlipęs aukštas vyras 
patraukė automobilio link. 

Džema vėl atsisėdo tiesiai. Jie jau važiavo šimto kilometrų per 
valandą greičiu. 

— Sunkvežimyje sėdėjo Lukas, rašytojas, — pasakė Kolinas, — 
o automobilį vairavo Ramzis. Jis yra advokatas. 

— Malonu su jais susipažinti, — vis dar įsikibusi į kėdę pratarė 
Džema. 

Kolinas nusijuokė ir staigiai pasuko dešinėn, nors ten nesimatė 
jokių kelio pėdsakų. 

— Nenorėjau tavęs išgąsdinti, bet žinojau, kad jie pasitrauks. 
Abu jie yra mano giminaičiai. 

Ji norėjo paklausti, ką jis būtų daręs, jei kelyje būtų pasirodęs 
būrys turistų, bet nutylėjo, nes šiuo metu svarbiausia buvo laikytis 
įsikibus. Jiedu važiavo per duobes ir kauburius, todėl vienas mašinos 
ratas pakildavo, o kitas nusileisdavo. Džema šokčiojo taip smarkiai, 
kad net galva pasiekdavo lubas. 

— Kertame kampą, — bandydamas perrėkti sireną ir metalo 
žvangėjimą bagažinėje, paaiškino Kolinas. — Važiuojame pro Mer- 
lino ūkį, — tarė mosteldamas į dešinę. 

Tolumoje, pusiau pasislėpęs už medžių, stovėjo aštuonkampis 
pastatėlis aukštu smailu stogu, primenančiu raganos kepurę. Žemų 
pastato durų dešinėje sienoje buvo išmūryta kiaurymė. 

Nereikėjo būti istoriku, kad suprastum, jog pastatas yra i/in 
senas. 

— Čia... — pradėjo Džema, — ar čia?.. 

— Pusrūsis. Viduje teka vanduo, — perjungdamas pavaras 
surėkė Kolinas. 

Per porą akimirkų jis išlaviravo tarp kelių didelių medžių, ir jie 
pamatė stovinčią apygardos šerifo mašiną. Kolinas sustabdė auto- 


mobilį apsuptas žvyro ir dulkių debesies. 

Džema užsikosėjo, bet Kolinas iššoko iš džipo, šiam dar ne- 
spėjus visiškai sustoti. Automobilis vis dar riedėjo, ir ji suprato, 
kad Kolinas paliko jai išjungti variklį. Džema peršoko į jo sėdynę, 
nuspaudė stabdžius ir išjungė variklį. 

Pažvelgusi pro priekinį stiklą, išvydo Koliną ir porą pareigūnų 
rudomis uniformomis, stovinčius prie medžio, į kurį buvo trenkęs 
žaibas. Medis skilo pusiau ir viena jo dalis nuvirto ant žemės. Vaikas 
lengvai ja užliptų.aukštyn. 

Viršuje, ant žemyn linkstančios šakos, sėdėjo berniukas. Jis 
buvo šviesių plaukų ir žvelgė mėlynomis, baimės kupinomis akimis. 
Apačioje stovėjo jo mama ir ramiai šnekino vaiką nejudėti, kad šaka 
nenulūžtų. 

Nenuleisdama nuo berniuko akių, Džema priėjo prie Kolino. 

— Jie čia bus dar po dešimties minučių, — pasakė apygardos 
šerifas Tomas. Tai buvo aukštas ir žilstelėjęs patrauklios išvaizdos 
vyras, įžengęs į penktą dešimtį. Jis atsisuko nugara į vaiko motiną. 

— Karlas bandė jį iškelti, bet šaka trekštelėjo. Manai, sugebėtum 
jį sugauti, jei kristų? 

— Žinoma, — tyliai atsakė Kolinas, kad jo neišgirstų mama. — 
Atrodo, šaka greitai nuluš. Manau, reikėtų jį iš ten iškrapštyti tuojau 
pat. 

Jis priėjo prie medžio ir pažvelgė į viršuje sėdintį berniuką. 

— Sveikas, — tarė Kolinas ir nutilo. 

— Šonai, — pašaukė berniuko mama. 

— Šonai, mano vardas Kolinas, aš — miestelio šerifas ir, kaip 
matai, esu labai stiprus. Norėčiau, kad paleistum šaką ir kristum 
žemyn. Aš tave sugausiu. Panašiai kaip žaidžiant futbolą. Ar gerai? 

— Ne! —suklykė berniukas ir dar tvirčiau įsikibo šakos. Medis 
pavojingai trekštelėjo. 

— Jis visur laipioja, — slopindama kylančią isteriją pratarė jo 
mama. — Lipa ant virtuvės stalo, užsikaria ant spintelių viršaus. Vie- 
ną rytą atidariau spintelę virš kriauklės, o jis ten sėdi ir šypsosi. Jis... 

Kolinas uždėjo jai ant peties ranką, ir moteris nutilo. Jis vėl 
atsigręžė į berniuką. 

— Gerai, Šonai, tuomet pasistenk nejudėti. Sutinki, drauguži? 

Vaikas buvo įsilipęs į kelių metrų aukštį, bet nebūtų skirtumo, 
jei jis kybotų dešimtame pastato aukšte. Net jei Kolinas, norėdamas 
pagauti berniuką, sulauktų, kol nuluš šaka, abiem grėstų galimybė 
rimtai susižaloti. 

— Sirgalių komanda, — ištarė greta Džemos stovintis Tomas. 

Ji atsisuko ir pamatė, kad šis Žiūri tiesiai į ją. 

— Jaunėlis Kolino brolis drauge su penkiomis sirgalėmis daro 
žmonių piramidę. Viena iš merginų stovi jam ant pečių. 

Iš pradžių Džemą nustebino tokios keistos šnekos. Juk šią aki- 
mirką vietiniai sportiniai triukai tikrai nebuvo pagrindinė problema. 
Tačiau supratus užuominą jos veidas nušvito. 

— Manai, sugebėsi? — paklausė Tomas. — Žinoma, jei ber- 
niukas sutiks. Jis sunkokas vaikas ir jį išlaikyti reikia jėgos. 

Jis nepatikimai ją nužvelgė. 

Džema buvo apsirengusi įprastais rūbais — laisvais džinsais 
ir trimis sluoksniais viršutinių drabužių. Ji buvo pratusi dirbti tarp 
jaunų vyrų, tad išmoko nesirengti per daug atvirai. Sportavo irgi 
kaip vyras — su svarmenimis. 

Džema atsisegė ir nusivilko medvilninį švarkelį, po kuriuo 
vilkėjo rausvus medvilninius marškinius. Nusivilkusi ir juos, liko 
stovėti vilkėdama ryškiai rožinę palaidinukę su petnešėlėmis, pro 
kurią matėsi tokios pat spalvos nėriniuoti liemenėlės kraštai. 

Ji pastebėjo, kad sportuojantys vyrai daugiausia dėmesio skiria 
viršutinei kūno daliai. Atrodė, kad jiems svarbiausi yra bicepsai ir 
deltos raumenys. Džema prieš trejus metus nutarė treniruotis ir 
mokyti vienu metu, ir tuomet ji vargiai iškeldavo virš galvos porą 
kilograminių svarmenų. O dabar kilnojo olimpinę štangą, sveriančią 
daugiau kaip dvidešimt kilogramų. 


Džema stovėjo priešais Tomą nusimetusi kūną slėpusius dra- 


84 Jude Deveraux 


bužius, ir buvo aiškiai matyti, kad ji sportuoja. Nuo bokso ir nugaros 
raumenų treniruočių merginos rankos buvo įgavusios gražią formą. 

— Šaunuolė, — šypsodamasis tarė Tomas. 

Už jų nugarų šiepėsi smulkutis jaunas pareigūnas, ant kurio 
kortelės buvo užrašyta Karlo pavardė. 

— Ar tikrai sugebėsi užsiropšti ant mūsų Kolino mūvėdama 
šitas kelnes? Gal nusirenk ir jas, — pasiūlė jis. 

Tomas nepritariamai sužiuro į savo pavaldinį ir atsigręžė į 
Koliną, kuris stebėjo berniuką. 

— Kolinai! Ši panelė... 

Tomas pažiūrėjo į ją. 

— Džema, — prisistatė ji. 

— Džema atliks Šeimuso triuką ir padės nukelti berniuką. 

— Kad jis nemažai sveria. Ji ne... — buvo besakąs Kolinas, 
tačiau atsisukęs į Džemą išplėtė akis. 

Džemos figūra buvo fantastiška! Jos kūnas turėjo moteriškų 
apvalumų, bet drauge buvo raumeningas ir tvirtas. Didelės krūtys 
pūpsojo virš liemens, kurį jis galėtų apkabinti. Jam pritrūko žodžių. 

— A, gerai, — pagaliau pralemeno. 

— Tikėjausi, kad sutiksi jai padėti, — pasakė Tomas. 

Džema atsistojo priešais Koliną ir jis su pasigėrėjimu pasižiū- 
rėjo į ją. 

— O tie tavo studentai tikrai išmokė tave poros pratimų, ar 
ne? — paklausė vyras. 

Galbūt dėl to, kad nevilkėjo kaip visada kelių drabužių sluoks- 
nių, gal dėl Kolino žvilgsnio, o gal todėl, kad jau kelis mėnesius su 
niekuo nesusitikinėjo, Džema pajuto galingą geismo antplūdį. Ji 
troško Kolino. Vyro, kuris priklausė kitai. Priklausė drakonui. 

— Klausyk, Kolinai, — įsiterpė Karlas, — o Džinė apie judu 
žino? 

Kolinas žvilgsniu liepė pareigūnui užsičiaupti, tuomet vėl nu- 

— Jei pakelčiau panelę Džemą ant pečių, ar leistum, kad ji 
tave paimtų? 

Berniukas pažiūrėjo į Džemą, kurios krūtis menkai dengė 
palaidinukė su petnešėlėmis, ir kone nusišypsojo. 

— Aha, — pasakė berniukas, — ji graži. 

Kolinas atsisuko į Džemą: 

— Iš to berniuko išaugs dar vienas Lenis. Ar jį pakelsi? 

— Manau, kad taip, — atsakė Džema, bet širdis daužėsi jai 
gerklėje. Kai šaka dar sykį trekštelėjo ir berniuko mama užsidengė 
delnu burną, kad nesuklyktų, Džema galvojo tik apie viena: o kas, 
jei neišlaikysiu berniuko? 

— Gerai, — tarė Kolinas ramiai, tyliai ir tvirtai, kaip tikras tre- 
neris. — Lipk man ant kojos ir aš užsikelsiu tave ant pečių. Laikysiu 
už čiurnų ir padėsiu išlaikyti pusiausvyrą. Kai jausiesi pakankamai 
tvirtai, pabandyk jį paimti. Tegu jis pats pasileidžia, netrauk jo. Kai 
jau turėsi jį glėbyje, nepaleisk, o visa kita padarysiu aš pats. Aišku? 

— Taip, — atsakė Džema. 

Niekas nepastebėjo, kad Karlas pradėjo filmuoti mobiliuoju 
telefonu ir truputį atsitraukė, norėdamas apimti visą vaizdą. 

Kolinas atstatė sulenktą dešinę koją, kad Džema galėtų užlipti 
jam ant šlaunies. Stengdamasis padėti, ištiesė rankas. Pastebėjęs 
merginos akyse dvejonę ir baimę, nusprendė padrąsinti. Nors gerai 
Džemos nepažinojo, matė, kad ji mėgsta iššūkius. Jis tarė: 

— Nagi, tos moksleivės laipioja ant mano jaunėlio brolio. Kuo 
gi tu užjas prastesnė? 

Jo balso tonas, taip primenantis trenerius, su kuriais Džemai 
teko sportuoti, beveik išsklaidė baimę. Ji nusiavė batus, įsikibo į jo 
rankas ir padėjo ant šlaunies pėdą. 

Kai Džema tvirtai atsistojo, Kolinas suėmė jos kojas ir pažiū- 
rėjo į ją. 

— Aš tave kilstelėsiu ir tu užlipk man ant pečių. Pasiruošusi? 

Džema linktelėjo. Ji žvilgtelėjo į viršuje esantį berniuką. Šis 
nejudėdamas stebėjo juos susižavėjęs. 

Kolinas iškėlė Džemą į viršų lyg stumdamas svarmenis. Tuo 
momentu ji pagalvojo, kad šį pratimą tokio sudėjimo vyras tikriausiai 
atlieka su pora keturiasdešimties kilogramų svorio svarmenų, o ji 
svėrė tikrai mažiau nei tie svarmenys drauge sudėjus. 

Atsistojusi ant plačių pečių, Džema bandė surasti pusiausvyrą 
laikydamasi jam už galvos. Vyras tvirtai laikė suėmęs jos kulkšnis ir, 
kai Džema visiškai išsitiesė, žingtelėjo atgal. 

Kai atsistojo; jos galva buvo tame pačiame aukštyje kaip ir ber- 
niuko ir jų veidus skyrė keliasdešimt centimetrų. Ji jam nusišypsojo. 

— Jėga, ar ne? — norėdama padrąsinti tarė Džema. 

— Aha. Gal jau gali mane iškelti? 

— Žinoma. Ištiesiu rankas ir tu į mane įsikibsi, gerai? 

Berniukas linktelėjo. 

Džema siektelėjo šakos ir Kolinas žengė žingsnį į priekį. Džema 
atsidūrė prie pat persigandusio vaiko. Ji išskėtė rankas. 

— Tik nešok, o po truputį leiskis man į glėbį, gerai? 

Berniukas vėl linktelėjo ir netrukus įkrito Džemai į glėbį. Jis 
iš tiesų buvo sunkus, Džema vos nenuvirto atgal, bet ji taip smarkiai 
apsikabino rankomis vaiką, kad vos begalėjo kvėpuoti. 

Kolinas nelaukė, ko! ji atgaus pusiausvyrą. Jis paleido merginos 
kulkšnis ir žengė žingsnį atgal. Vieną akimirką Džema ir berniukas 
tiesiog pakibo poros metrų aukštyje, nes jų niekas nelaikė. 

Kitą akimirką Džema, stipriai įsikibusi berniuką, jau skriejo 
žemyn, kur juos sugavo tvirtos ir raumeningos Kolino rankos. 
Būdama jo glėbyje Džema skruostu jautė, kaip smarkiai plaka vyro 
širdis. Berniukas, rodėsi, nė už ką jos nepaleis. 

Tuojau pat vaiką pasiėmė jo mama, ir šis ėmė raudoti iš pa- 
lengvėjimo. 

Kolinas nepaleido Džemos ir vis dar laikydamas ją glėbyje 
paklausė: 

— Tau viskas gerai? 

— Taip. 

Ji žinojo, kad turi atsistoti ant žemės, bet Kolino laikoma jautėsi 
tokia saugi. Akimirką prie jo net prisiglaudė. Rodėsi, kad pasaulyje 
yra tik jie vienudu. 

— Dėkoju, — už nugaros nuskambėjo Tomo balsas. — Ačiū 
abiem. 

Tolumoje pasigirdo sirenos. Artėjo ugniagesių mašina. 

— Atsargiai! — suriko Karlas. 

Kolinas, tebelaikydamas Džemą, šoko atgal, parvertė Tomą kaip 
tik tuo metu, kai lūžo ir žemėn nukrito šaka, kurios buvo įsikibęs 
berniukas. 

Nurimus triukšmui ir nusėdus dulkėms, išryškėjo žmonių krūva, 
kurios apačioje gulėjo Tomas. 

— Kolinai, — ištarė jis, — myliu tave kaip savo tikrą sūnų, bet 
jei, po velnių, nuo manęs nenulipsi, man subliūkš plaučiai. 

— Atleisk, — tarė Kolinas ir nusirito nuo jo, o Džema atsistojo. 

Kolinas atsisėdo ir su pasididžiavimu pažvelgė į Džemą. 

— Gerai pasirodei, — tarė jis, — puikiai laikai pusiausvyrą. Ir... 

— Po paraliais! — sušuko Tomas, nes Džemos veidas staiga 
išbalo. Ji lėtai pasisuko ant kulno ir palengva susmuko žemėn. Tomas 
laiku ją sugavo. 

Kolinas iškart šoko ant kojų ir pripuolė prie Tomo. 

— Jai potrauminis šokas? — paklausė jis. 

— Ne, — atsakė Tomas ir ištiesė rankas. Jos buvo kruvinos. 

Tomas įgudusiais judesiais pakėlė Džemos marškinėlių apačią. 
Medžio šaka prarėžė jai šoną. 

— Arterijos nepaliestos, bet, atrodo, žaizda pakankamai gili ir 
gali reikėti siūti, — pasakė Tomas. 

— Paskambink Trisui, — paprašė Kolinas. — Pasakyk, kad 
būsiu pas jį po septynių minučių. 

Laikydamas sąmonės netekusią Džemą, jis puolė prie džipo. 

Už jo vis dar stovėjo ir filmavo Karlas. Jis baigė filmuoti tik 
tuomet, kai Kolinas trenkė džipo durimis ir nukūrė tolyn. 


Daktaras Edvardas Burdžesas lėtai atidarė automobilio dureles, 
atrėmė savo lazdelę į šaligatvį ir atsargiai pasilenkdamas mėgino 
išlipti. Jo veidą perkreipė skausmo grimasa, kai perkėlė kūno svorį 
ant kojos ir įsirėmęs rankomis pagaliau išsikrapštė iš automobilio. 
Kitoje gatvės pusėje verandą šlavė jo kaimynė, kuri pažiūrėjo į daktarą 
su užuojauta. Ji pasisveikindama pamojo delnu, o jis atsakydamas 
netvirtai kilstelėjo ranką. 

Smarkiai pasirėmęs ant lazdos, vyras užrakino automobilį, 
tuomet gunktelėjo ir žengė ant šaligatvio. Remdamasis į staktą, 
atsirakino namo spyną. Atvėręs duris, jis vėl atsisuko pamojuoti 
kaimynei. Žinojo, kad ji nenuleis akių, kol jis saugiai nepasieks namų. 

Įžengęs vidun, daktaras Burdžesas atsirėmė nugara į uždarytas 
duris. Ir atsiduso. 

— Prakeikta smalsi senė, — sumurmėjo sviesdamas lazdą į prie 
durų esančią vazą. Lazda skambiai barkštelėjo. 

Pasilenkęs jis pakėlė kelnių klešnę, nusiėmė kelio įtvarą ir metė 
jį lazdos link. Tuomet atsitiesė, atmetė atgal pečius, pasukiojo kaklą. 
Traukdamas sieninės spintelės link, atsisagstė marškinius, išsiėmė 
pagalvę, kuria buvo apsijuosęs liemenį, ir numetė ją ant grindų. 

Porą kartų giliai įkvėpė, pasitrynė tvirto ir lygaus pilvo odą. 
Paskui, atsidaręs spintelę, įsipylė išgerti. Nenustebo pamatęs, kad 

kibirėlis prikrautas ledo. Įsimetė porą gabaliukų į stiklinę ir užpylė 
juos trisdešimties metų senumo škotišku viskiu, tuomet atsisuko ir 
kurį laiką laukė. 

Prieš jam išeinant, bjaurusis krėslas, vienas iš nuomojamo namo 
baldų, buvo pasuktas į kitą pusę. 

— Slepiesi? — gurkštelėjęs paklausė jis. 

Krėslas atsisuko, ir į jį pažvelgė gražuolė dukterėčia. 

— Kas gi privertė tave atsikraustyti į mažąjį Ediliną? — pa- 
klausė ji. 

— Džine, brangioji, — tarė jis, — nejaugi taip reikia sveikintis 
su dėde? 

Ji patapšnojo pirštu viršutinę lūpą. 

— O ar taip reikia sveikintis su dukterėčia? 

Vyras nusiplėšė žilus ūsus ir pasidėjo juos ant spintelės lenty- 
nėlės. 

— Ar jau valgei? Galėčiau pagaminti... — pradėjo jis. 

— Žinau, ką gali pagaminti. Juk pats to mane ir išmokei, ne- 
pameni? Kodėl čia atvykai? 

— Atvažiavau aplankyti tavęs, — atsakė jis. — Kaip laikosi 
tavo mama? 

— Ji laikosi pakankamai puikiai, turint omeny tai, ką tu jai 
padarei. 

— Džine, Džine, Džine, — paklausė jis, — kodėl taip neman- 
dagiai su manimi kalbi? 

— Nesu tikra. Galbūt dėl to, kad nulaužęs mano mamos banko 
kodus ištuštinai jos sąskaitą. Du kartus. O gal dėl to, kad vieną vaka- 
rą, išvykęs su tavimi, tėtis taip ir nebegrįžo namo. Gali rinktis pats. 

Jis gūžtelėjo pečiais: 

— Juk jau kalbėjome apie tai. Maniau, viskas liko praeityje. Be 
to, tavo tėčio refleksai buvo ne geresni už vėžlio. Niekada nesupratau, 
kaip jis gali būti mano brolis, reikėjo atlikti DNR testą. 

Džinė įtūžusi pakilo nuo krėslo. 

— Esu labai gera vietinio šerifo draugė. Man tereikia užsiminti, 
ir jis išvarys tave iš miestelio. 

— Draugė, bet ne daugiau, — eidamas lauko durų link, tarė 
jis. — Girdėjau, kad dabar jo negali atplėšti nuo gražios jaunos 
merginos, apsigyvenusios pas jo tėvus. Tiesą sakant, prieš valandą 
kažkas man juos parodė per... kaip tas daiktas vadinasi? „YouTube“. 
Tas išradimas bjauriai kišasi į privatumą. Bet, turiu pripažinti, tikrai 
gėrėjausi jos neįtikimai nuostabiu kūnu. O juk mergina atrodo dar 
visiškai jaunučė. 

Džinė atsisuko į jį sukandusi dantis. 

— Mudu su Kolinu mylime vienas kitą. 

— Tikrai? — dirbtinai šypsodamasis pasiteiravo vyras. 

Jis buvo netoli penkiasdešimties, bet net ir nusidažęs tamsius 
plaukus žilai atrodė labai patraukliai, be to, išsaugojo liekną kūną. 
Buvo jaunesnysis Džinės tėvo brolis, kurį dievino ir lepino jų mama, 
ir net suaugęs puikiai sugebėdavo išsisukti iš nemalonumų, kurių 
prisidarydavo besimokydamas vagystės meno. 

Džinė tvirtai nužingsniavo durų link. 

— Tau kelia nerimą patikos fondas, iš kurio jis gyvena? 

Jis uždėjo ranką ant josios, laikančios rankeną. Vyro veidas 
staiga sušvelnėjo: 

— Argi dėdė negali pavydėti? — paklausė jis. — Visada buvau 
mėgstamiausias vyras tavo gyvenime, o dabar sužinau, kad mano 
mylimiausia dukterėčia susidėjo su... — jis šyptelėjo, — su šerifu. 
Žinoma, noriu jį kiek tik galima labiau apjuodinti. 

Džinė akimirką nusigręžė. Kai norėdavo, jis sugebėdavo būti 
išties žavingas, be to, juos siejo įdomi praeitis. Jai išties knietėjo 
sužinoti, ką dėdė veikia Ediline. Gal vėl nusitaikė į jos motiną, o 
galbūt susirado kitą auką? Žinojo, kad pykdama nieko neišsiaiškins. 
Be to,jis pats ją ir išmokė slėpti savo jausmus. Ji atsisuko ir šyptelėjo. 

Pamanęs, kad Džinė palūžo, dėdė apsikabino ją per pečius. Jie 


abu buvo aukšti ir liekni, o jis už ją vos vienuolika metų vyresnis. 

Iki dešimties metų amžiaus Džinė galvojo, kad dėdė Adrijanas yra 
šauniausias ir protingiausias vyras žemėje. Visą tiesą sužinojo tik po 
kurio laiko. Jis nuolatos ką nors rezgė ir viskas, ką kalbėjo, buvo melas. 

— Nagi, — tarė jis, — prisimindami senus gerus laikus, paval- 
gykime drauge. Man visada patiko suktis su tavimi virtuvėje. 

Džinė sutiko, bet tik todėl, kad norėjo išsiaiškinti jo užma- 
čias. Kol gamino maistą — o tai jiems pavyko atlikti draugiškai ir 
lengvai — su juo kalbėjosi. Neva pasakodama apie savo gyvenimą, 
bandė jį įbauginti. Vos prieš keletą mėnesių, kai buvo atliekamas aš- 
tuoniolikto amžiaus paveikslų tyrimas, į Ediliną privažiavo daugybė 
FTB ir specialiųjų tarnybų agentų. 

— Dabar čia gyvena superdetektyvas, — užbaigė ji. 

Ji neketino užsiminti, kad Maikas Niulandas didžiąją laiko dalį 
praleidžia Fort Loderdeilyje. 

— Žinau, — žaižaruodamas tamsiai mėlynomis akimis tarė 
Adrijanas. — Džine, brangioji, nurimk. Atvykau čia aplankyti tavęs. 
— Kodėl? — paklausė ji, statydama ant stalo daugiaryžį. 

— Ar nepasirodysiu senamadiškas, jei pasakysiu, kad iš meilės? 

Džinė žinojo, kad jis meluoja. Kai buvo dar vaikas, Adrijanas 
pasirodydavo jos kambaryje vidury nakties. Nesivargindavo pa- 
skambinti ar pasibelsti į duris. Džinė prabusdavo ir išvysdavo jį, 
stovintį kambaryje ir žiūrintį į ją. Jis priglausdavo prie lūpų pirštą, 
rodydamas, kad ji tylėtų. Mergaitė atsistodavo ir jį apsikabindavo, o 
jis apipildavo ją dovanomis. Ji gaudavo gražių prancūziškų suknelių 
su raukinukais, minkščiausios itališkos odos batų ir lėlių, kurios 
keldavo pavydą visoms draugėms. Paaugusi sulaukdavo auskarų su 
tikrais safyrais, o baigusi mokyklą gavo dovanų perlų vėrinį. 

Jos mama persigando, pirmą kartą sužinojusi, kad naktį į jų 
namus įsmuko jos svainis. Ji norėjo namuose įrengti signalizaciją. 

— Nepadės, — pasakė jos vyras, vyresnysis brolis. 

Bet mama juo nepatikėjo. Ji fanatiškai užrakinėdavo namo 
duris ir langus bei įjungdavo signalizaciją. Tačiau vieną rytą Dži- 

nė pasirodė virtuvėje vilkėdama suknele, marginta gluosnio šakų 
puokštelėmis: jų ilgi, siauri, skirtingų atspalvių žali lapeliai buvo 
perrišti rausvu kaspinėliu. Ant suknelės etiketės buvo parašyta „Baby 
Dior“ ir Džinė pasakė, kad naktį ją gavo iš dėdės Adrijano. Mama 
vos nepuolė į isteriją ir ėmė rėkti, kad nori ant visų įėjimų uždėti 
metalines grotas. 

Vyras tik uždėjo jai ant peties ranką ir pabandė nuraminti: 

— Visas tavo pastangas jis palaikys dar vienu iššūkiu. Gali 
pristatyti kamerų, grotų, visko, kas šauna į galvą, bet jei jis panorės 
pasimatyti su savo dukterėčia, taip ir padarys. 

— Bet juk ji tik vaikas! Jis pažadina ją vidurnaktį ir man tai 
nepatinka! 

— Negaliu to pats pakgs/i! — užsidegė tėvas. — Visą gyvenimą 
negalėjau to pakęsti. Kai buvau paauglys, o jis vis dar lankė pradinę, 
nuolatos landžiodavo į mano kambarį. Pačius asmeniškiausius daik- 
tus sudėjau į dėžę su spyna, kurią įdėjau dar į vieną dėžę, o jas abi —;į 
trečią. Kiekvieną užrakinau skirtinga spyna. Kitą rytą, per pusryčius, 
Adrijanas išdėliojo mano daiktus visiems prieš akis ant stalo. 

Mama po truputį rimo: 

— Ojei paprašytume jo ateiti dieną pro paradines duris? 

— Nemanai, kad aš jau bandžiau? Jis nesutiko. Tiesiog leisk 
jam matytis su Džine ir nebandyk veltis į jo žaidimą. 

— Bet... — ji niekaip nesugalvojo, kaip paprieštarauti. 

Visos bėdos prasidėjo po jos tėčio mirties, kai Džinė mokėsi 
pirmame koledžo kurse. Jos tėtis buvo buhalteris ir savo vienturtei 
dukrai įsteigė patikos fondą, kuris turėjo padengti mokslo išlaidas, 
tad pirmieji metai koledže prabėgo lengvai. Neskaitant tėvo netek- 
ties kančių, ji mėgavosi gyvenimu ir finansinė jo pusė nekėlė jokių 
rūpesčių. 

Bet kai vieną vasaros atostogų dieną Džinė grįžo namo, rado 
mamą klykiančią. Džinės patikos fondas buvo ištuštintas, draudimo 
pinigai dingo, dviejų taupomųjų sąskaitų balansas rodė nulį. 

— Žinau, kad tai jo darbas! — pasakė ponia Koldvel, kai jos 
sugrįžo iš banko. 

— Kieno? — nesuprato Džinė. 

— Tavo tėčio brolio, štai kieno. 

— Dėdės Adrijano? Maniau, jis kalėjime, — atsakė Džinė. 

— Jį paleido praeitą savaitę, — tarė ponia Koldvel. — Ir žinau, 
kad tai jo darbas. 

Kiti metai buvo siaubingi. Policija nerado jokių įrodymų, kad 
pinigus pasisavino Adrijanas. 

— Tai tiesiog ne;manoma, — pasakė jie. 

Džinė įtarė, kad jie buvo įsitikinę, jog pinigus išsiėmė mama, 
norėdama išvengti mokesčių. 

Džinė padėjo mamai mokėti paskolą, nes jos įkeitė namą, kurį 
tėvas stengėsi visiškai išpirkti. Ji pasiėmė studento paskolą ir susi- 
rado darbą, kad galėtų baigti paskutinius mokslo metus. Nebeliko 
laiko susitikimams su draugais ar pasimatymams. O blogiausia — ji 
prarado viltį įstoti studijuoti teisę. Mokslas per daug kainavo. 

Per tuos siaubingus metus Džinė nieko negirdėjo apie dėdę 
Adrijaną. Bet mama nesiliovė juo skundusis. Jai teko atsisakyti 
labdaringos veiklos ir eiti trinkti plaukų į greta esantį grožio saloną. 
Jos abi žinojo, kad galiausiai teks parduoti savo mylimus namus. 

Bet viskas baigėsi maždaug po metų. Vieną naktį, kaip ir buvo 
įpratęs, Džinės kambaryje pasirodė Adrijanas. 

Ji pažvelgė į jį. Per pastaruosius metus dėdė tapo priešu, kaltu 
dėl jas užklupusio skurdo. 

— Tai tu?.. — žiojosi sakyti Džinė, bet Adrijanas kaip visada 
priglaudė pirštą prie lūpų. Jis mėgo paslaptis. 

Jis padavė jai mėlyno aksomo dėžutę. Ją atidariusi, Džinė iš- 
vydo nuostabų žiedą, puoštą deimantais ir rausvaisiais safyrais. Kai 
ji pakėlė galvą, dėdės kambaryje jau nebebuvo. 

Kitą rytą poniai Koldvel paskambino iš banko ir pranešė, kad vi- 


sos jos pajamos sugrįžo — drauge su dvylikos procentų palūkanomis. 


94 Jude Deveraux 


Buvusiam ponios Koldvel vyro partneriui prireikė nemažai 
pastangų įtikinti Mokesčių inspekciją, kad šios įplaukos nėra naujos 
pajamos ir už jas nereikia mokėti keturiasdešimties procentų dydžio 
mokesčio, bet galiausiai jam pavyko. 

Ponia Koldvel išėjo iš darbo, o Džinė įstojo į teisės studijas, 
bet šie įvykiai pakeitė jos mamą. Ji tapo pagiežinga, pikta ir visur 
stengėsi įžvelgti slaptus kėslus. 

Nors Džinė nepasakojo mamai, bet studijų metais ji nemažai 
laiko praleido su dėde. Ji manė, kad dėdė įstūmė jas į tokį pragarą 
dėl to, kad nelaikė jų žmonėmis. Džinei atrodė, kad jei iš tiesų jas 
būtų zy/ė7ęs, būtų stojęs jų ginti ir niekada daugiau nebeskaudinęs. 

Kol Džinė studijavo teisę, Adrijanas išmokė merginą gaminti 
valgį, rengtis, net šokti. Be jos mamos žinios jis kelis kartus buvo 
atsiuntęs lėktuvo bilietus, ir Džinė turėjo galimybę lankytis egzo- 
tiškuose kraštuose, kuriuose sutiko neįtikimai įdomių žmonių — su 
pora iš jų buvo įsivėlusi net į trumpus romanus. Dėdės dėka ji įgijo 
rafinuotumo, kurio stigo daugumai kitų studentų. Mokslai sekėsi 
puikiai, o asmeninis gyvenimas kunkuliavo. 

Vienintelis jų santykių trūkumas buvo griežtas atsisakymas 
šnekėti apie tai, ką jis padarė mamai ar pačiai Džinei. 

Adrijano nuomone, visa ta istorija jau buvo praeitis, todėl nėra 
reikalo apie ją kalbėti. 

Džinei baigus studijas, dėdė pranyko taip pat staigiai, kaip ir 
buvo pasirodęs, ir jie nieko apie jį negirdėjo porą metų. 

Bei kai Džinė gavo gerai apmokamą darbą Ričmonde, Virdži- 
nijos valstijoje, jai paskambino mama ir tarė: 

— Jis ir vėl tai padarė. 

Džinė puikiai suprato, kį mama turi omenyje. Šį kartą pasi- 
keitė Džinė. Pasirodė, kad žmogui, su kuriuo ji praleido tiek dienų 
ir savaitgalių, kuris tiek daug ją išmokė, ji nieko nereiškė ir jis dar 
kartą apvogė jos mamą. 

Nors ir nebuvo lengva, Džinė pusantrų metų rėmė mamą ir 
niekada jai neužsiminė apie santykius su dėde Adrijanu. 

Kai pinigai vėl sugrįžo į ponios Koldvel sąskaitą, pyktis moterį 
visiškai palaužė. Dėl vyro netekties ir du kartus patirto skurdo ji 
atrodė vyresnė nei yra. Kai Džinė paskutinį kartą lankėsi namie, 
aptiko mamą, užkasinėjančią sode auksines monetas. 

— Paslėpsiu, kad ir vėl neatimtų, — paaiškino ji. 

Į tikrovę Džinę grąžino Adrijano balsas. 

— Papasakok man viską apie tą savo mylimąjį, — paprašė jis 
ir paragavo daugiaryžio. 

Anksčiau Džinė matydavo jį valgant; tik iš porcelianinių indų 
ir su sidabriniais įrankiais, todėl sutriko išvydusi dėdę sėdintį prie 
pigių indų, kuriuos jis išsinuomojo drauge su namu. 

— Jis mielas. Jis geras, — atsargiai pasakė Džinė. 

— Tai kodėl gi jis tau dar nepasipiršo? 

Džinė primerkė akis. Kuklus gyvenimo būdas galėjo būti tik 
priedanga, o gal iš tiesų reiškė, kad jis neturi pinigų. Kai jų prisireik- 
davo, Adrijanas griebdavosi visų įmanomų priemonių. 

— O kodėl tave tai domina? Jei tikiesi, kad aš žinau Kolino 
banko kodą, ir tau pavyks jį iš manęs išpešti, galiu iškart pasakyti: 
jo nežinau, todėl nieko neišdegs. 

— Pagieža damai nepritinka, — atsakė Adrijanas, — o tavo 
amžiaus... 

Jis nutilo, nes suprato padaręs netaktą. 

— Brangioji Džine, aš atsiprašau už viską, ką padariau tau ir 
tavo motinai. Abu kartus buvau patekęs į situacijas, kai negalėjau 
gauti pinigų iš kito šaltinio. Stengiausi jums atsilyginti — tiek fi- 
nansiškai, tiek asmeniškai. 

Ją įskaudino šie žodžiai. Ar Adrijanas norėjo pasakyti, kad 
laikas, kurį praleido su Džine studijų metu, tebuvo tik kompensacija 
už žalą? Tikriausiai taip ir buvo, nes bendravimas jam tikrai nieko 
nereiškė. Vėliau jis juk dar kartą apvogė Džinės motiną. 


96 Jude Deveraux 


Pasižiūrėjusi į Adrijaną, Džinė suvokė, kad jis aiškiai supranta, 
kaip ji pasijuto. Kažkur buvo girdėjusi, kad jei išgirsti įžeidimą, gali 
neabejoti, jog jis buvo tyčinis. 

Mergina atsistojo. 

— Tu kažką rezgi, ir jei tuoj pat nepasakysi, ką veiki Ediline, 
aš einu pas Koliną ir viską jam papasakoju. 

Adrijanas nė kiek nenusiminė, tik veidą papuošė šypsnys, kuris 
anksčiau jai rodėsi žavingas, o dabar atsidavė klasta. 

— Nejaugi taip sunku patikėti, kad atvykau čia dėl vienos vie- 
nintelės priežasties — pasimatyti su tavimi? — paklausė jis. 

— Taip, sunku. 

Jis pritariamai nusišypsojo: 

— Ką gi, galbūt pasakiau ne visą tiesą. Prisiskaičiau apie šį 
miestelį įdomių dalykų. 

— Apie Ediliną? Ak, taip, žinoma. Tave priviliojo pernai rasti 
paveikslai. Turėjau numanyti, kad tave sudomins tie milijonai. Pa- 
sakysiu iš karto — su tais paveikslais aš 2ežuriu nieko bendra. 

— Žinau, — švelniai tarė Adrijanas, — bet skaitydamas tas 
istorijas prisiminiau, kad esu kai ką pametęs. 

— Gal Karūnos brangakmenius? 

Vienas žmogus Budapešte jai pasakęs, kad vienintelis dalykas, 
kurio iki šiol dar nėra pavogęs Adrijanas, tai nebent Karūnos bran- 
gakmeniai. 

— Taip, — atsakė jis, — mano brangioji dukterėčia, tai ir 
yra Karūnos brangakmeniai. Džine, esi vienintelis man brangus 
žmogus, ir atvykau norėdamas iš naujo tave pažinti. Atsiprašau dėl 
priedangos, bet... 

— Tavo nuotrauka puikuojasi ieškomųjų sąraše? 

Ji gerai prisiminė Adrijano šypsenėlę, kuria dabar pasipuošė 
jo veidas. 

Džinė vėl atsisėdo prie stalo. Pykdama privers jį tik dar daugiau 
meluoti. 

— Gal nori dar duonos, brangioji? Nusipirkau jos Armstrongų 
krautuvėje. Nors miestelis nedidelis, maisto produktai puikūs. O 
parduotuvė priklauso tokiai įdomiai moteriai. Ji yra tikrai vertingas 
informacijos šaltinis. Pora skausmingų dejonių, ir ji man papasakos 
viską apie visus. 

Džinė pasiėmė iš krepšelio bandelę. 

— O kas tave domina? — paklausė ji. 

— Nieko konkretaus. Tiesiog noriu pasiklausyti istorijų, kol 
tu būsi Ričmonde. 

— Kodėl apsistojai čia, o ne Ričmonde? 

Ji apžvelgė bjaurų namuko interjerą. 

— Mieste Žmonės nesikalba, — tarė jis. — Ar dėl to ir nemėgsti 
Edilino miestelio? Nenori, kad žmonės kalbėtų apie tave ir ką tu 
veiki, kai nedirbi? 

Ji norėjo paprieštarauti, bet jis iškėlė ranką. 

— Brangi dukterėčia, nepamiršk, kad puikiai tave pažįstu. Tu 
vos ištveri Ričmondo provincialumą. Ar dažnai lankaisi Niujorke 
turimame butuke? Pasakyk, ar tas stambus, tvirtas vaikinas žino apie 
tavo prieglobstį? 

Džinė tylėjo, todėl Adrijanas šyptelėjo. 

— Taip ir maniau. O ar žinojai, kad tavo vaikinas taip pat turi 
paslapčių? Šiame miestelyje jis nusipirko namą. Ar tau jį jau rodė? 

— Dar ne, — atsakė ji. 

— Kaip įdomu. Ar žinojai, kad jis ten nusivežė žavingąją Džemą 
tą pačią dieną, kai ši atvyko į miestelį? 

Džinė atsakė nevaldomai kvėpteldama. 

Jis ir vėl nusišypsojo. 

— Gal nori sužinoti, ką dar girdėjau? 

— Manau, kad norėčiau, — tarė ji ir gurkštelėjusi puikaus vyno 
pridūrė: — Papasakok man viską, ką žinai. 


Džema lėtai atsibudo ir pamažu ėmė prisiminti, kas atsitiko. Ji sto- 
vėjo Kolinui ant pečių, po to atsidūrė jo glėbyje. Kažkas įspėjamai 
suriko, Kolinas metėsi į vieną pusę, tada nukrito, bet stengėsi ne- 
nukristi ant Džemos. Ji prisiminė, kad atsistojo, bet toliau atminty 
žiojėjo juoda skylė. Šią akimirką ji juto, kaip skauda kairį šoną ir 
truputį sukasi galva, bet apskritai jautėsi neblogai. 

Ji gulėjo kambaryje, primenančiame tarpinį variantą tarp ligo- 
ninės palatos ir miegamojo. Lovą galėjai atlošti ir nuleisti žemyn, 
šalia stovėjo ritmingai pypsintis aparatas, bet visi kiti baldai atrodė 
jaukūs ir patogūs. 

Tačiau keisčiausia buvo tai, kad susirangiusi didžiuliame mė- 
lyname krėsle kietai miegojo angeliško grožio maždaug aštuonerių 
metų mergytė. Ji glaudė prie savęs putnų piratiškai aprengtą meš- 
kiuką raudona liemene, apkarstytą pigiais papuošalais. 

Mergaitė krustelėjusi atsimerkė, kai meškiukas vos nenukrito. 
Ji buvo ilgais tamsiais plaukais, tamsiai mėlynomis akimis ir labai 
ilgomis blakstienomis. 

— Labas, — ištarė ji. 

— Labas, — pasisveikino Džema ir pabandė atsisėsti. Po plona 
antklode ji vis dar mūvėjo džinsus, bet vietoj savo palaidinukės ir 
liemenėlės buvo aprengta ligoninės marškiniais. 

— Niekas tavęs nematė, — atsisėdusi pasakė mergaitė ir nu- 
siŽiovavo. 

— Kaip nematė? — nesuprato Džema. 

— Be drabužių. Prieš tave apžiūrėdamas, dėdė Trisas paprašė 
vyrų išeiti. Viskas gerai, nes jis daktaras. 

— Girdėjau. 

Džema bandė apžiūrėti sutvarstytą šoną. 

— Mama sako, kad apie jos brolį žino visos trijų apygardų 
moterys. 

Pagaliau atsisėdusi Džema nusišypsojo. 

— Gal žinai, kas man atsitiko? — paklausė ji. 

— Tai matė visas pasaulis. 

Džema klausiamai sužiuro į mergaitę. Ką ji turėjo omenyje? 

— Pareigūnas Karlas nufilmavo, kaip lipai ant dėdės Kolino ir 
iškėlei berniuką, ir įdėjo įrašą į „YouTube“. 

— Negerai, — Džema pasisuko ir pabandė pasikelti iš lovos, 
bet jai vis dar svaigo galva, todėl vėl atsigulė. 

— Dėdė Trisas davė tau linksmųjų vaistukų, — pasakė mergaitė 
ir pridūrė tylesniu balsu. — Jis mano, kad aš nežinau, kas yra nar- 
kotikai, todėl taip juos vadina. Bijo, kad užaugusi tapsiu narkotikų 
prekeive. 

— Sutinku, kad tai nebūtų geriausias karjeros pasirinkimas. 

Mergaitė atsistojo prispaudusi prie savęs meškiuką. 

— Jo vardas Lendis. Nori paspausti jam leteną? — paklausė ji. 

— Žinoma, — atsakė Džema ir ištiesusi ranką spustelėjo 
minkštą letenėlę. Meškiukas dėvėjo raištį ant vienos akies. 

— Pavadintas Orlando Blumo garbei? — paklausė Džema. 

Vaikas išpūtė akis. 

— Niekas to nežino. Kaip ir sakė dėdė Kolinas, tu esi labai 
protinga. 


— Ką dar apie mane sakė dėdė Kolinas? 

— Tiktai, kad jaudinasi, jog tu numirsi. O dėdė Trisas jam liepė 
sėstis ir užsičiaupti, kitaip pagrasino suduoti linksmųjų vaistukų. 

Džema nusišypsojo ir paklausė: 

— Kuo tu vardu? 

— Aš esu Nelė Sendlin. Mano tėtis Irake. 

— Ak, — ištarė Džema ir pasiūlė tyliai pasimelsti, kad jis 
saugiai grįžtų namo. 

— Mama sakė, kad kai jis parvažiuos, galėsime vėl sugrįžti į 
Detroitą... nebent jai pavyktų įkalbėti tėtį likti čia, Ediline. 

— O kaip tau labiau patiktų? 

— Noriu, kad tėtis grįžtų namo. Man nesvarbu, galime gyventi 
nors ir iglu. Kad tik tėtis būtų šalia. 

Džema mergaitei nieko nesakė, bet ji galvojo tą patį, kai jos 
tėtį išvežė greitoji. Tik jis taip ir nesugrįžo namo. 

Už durų pasigirdo balsai. 

— O, ne, — tarė mergaitė, — buvau pažadėjusi pranešti dėdei 
Trisui, kai tu atsibusi. 

Ant stalelio prie kėdės stovėjo laikrodis. Jis rodė dešimt minu- 
čių po ketvirtos, vadinasi, Džema be sąmonės buvo kelias valandas. 

— Pasakyk daktarui Trisui, kad noriu su juo pasikalbėti, — 
paprašė Džema. 

— Gerai. 

Nelė pribėgo prie durų, bet prisilietusi prie rankenos stabtelėjo 
ir paklausė: 

— Manai, kad įsimylėsi mano dėdę? 

— Pasistengsiu neįsimylėti, — tramdydama šypseną atsakė 
Džema, — nebent tu norėtum. 

Nelė ėmė svarstyti ir galiausiai tarė: 

— Mama sako, kad dėdė Trisas įsimylėjęs „neegzistuojančią 
svajonę“, todėl ir nesidomi tikromis moterimis. Bet gal žu ir esi ta 
neegzistuojanti svajonė. 

— Abejoju, tačiau pagalvosiu. Manau... 

Ji nebaigė sakinio, nes durys prasivėrė ir į kambarį įžengė 
neįtikėtino grožio vyras. Jis vilkėjo baltą daktaro chalatą, iš kurio 
kišenės kabėjo išlindęs stetoskopas. Buvo tamsių plaukų, mėlynų 
akių, o žandikaulis atrodė lyg išskaptuotas iš marmuro. 

Džema suprato, kodėl kalbama, kad moterys krenta jam po 
kojomis, ir laukė, kol jos širdis ims plakti stipriau, — bet veltui. 

Daktaras Trisas atsisuko į už durų stovinčią dukterėčią. 

— Maniau, judu su Lendžiu žaisite seseles ir pranešite man, 
kai pacientė pabus, — jo balsas skambėjo labai maloniai. 

— Lendis užmigo, — pasakė Nelė, — o jo pakabukas taip 
spindėjo, tai... — ji gūžtelėjo pečiais. 

— Prašau tavęs nueiti į kitą kambarį ir pranešti dėdei Kolinui, 
kad Džema prabudo. 

Nelė pažvelgė į jį rimtu veidu: 

— Ar pasakyti, kad radai smegenų auglį? 

— Lauk! — riktelėjo Tristanas prabėgančiai kikenančiai 
mergaitei. — O jei išgąsdinsi Koliną, paduosiu tave į teismą už 
piktnaudžiavimą pareigomis, — pridūrė pavymui. 

Purtydamas galvą jis uždarė duris ir atsisuko į Džemą. 

— Atsiprašau. Mano dukterėčia protingesnė nei reikėtų. Dėl 
to kaltinu televiziją. Arba internetą. Dar neapsisprendžiau kurį. 

Jis stabtelėjo prie lovos kojūgalio ir įsistebeilijo į merginą. 
Džema spėjo, kad tikriausiai bando nustatyti, ar ji... na, ar ji ims su 
juo flirtuoti. 

Bet kad ir koks gražus Trisas buvo, Džemos jis netraukė. Ji ne- 
galėjo paaiškinti kodėl, tačiau atrodė, kad jo žvilgsnis tarsi nukreiptas 
į tolį ir klajoja kažkur kitur. 

Rodėsi, daktaras padarė išvadas, nuo kurių jam palengvėjo, ir 
atsiduso. 

— Aš esu Tristanas Oldridžas, — jis ištiesė jai ranką. 

— Džema Rantord. 


Jis priėjo prie lovos krašto. 

— Kolinas pasakojo apie tave. Neblogą žygdarbį įvykdėte šį rytą. 

Gydytojas atvertė antklodės kraštą ir pakėlęs merginos marš- 
kinius apžiūrėjo sutvarstytą šoną. 

— Kas man atsitiko? — paklausė Džema. 

— Nulūžusi šaka krisdama perpjovė šoną. Žaizda nebuvo gili. 
Siūlės po kelių dienų ištirps. Kurį laiką paskaudės, tad nepatariu eiti 
į šokius arba lipti ant Kolino savaitę ar dvi. 

— Aš apalpau? 

— Taip, bet manau, kad alpulį sukėlė per didelis adrenalino 
kiekis. Girdėjau, gavai savo išsvajotą darbą, tada tau teko ištverti 
Kolino vairavimą, o po to iš medžio iškelti berniuką. Pastarosios 
dienos buvo beprotiškos. Manau, jei porą dienų pailsėsi, atsigausi. 

— O ar tikrai viskas įkelta į „YouTube“? 

— Nuo pirmos iki paskutinės sekundės, — nusišypsojo Trista- 
nas. — Tomas nušalino Karlą, bet išgelbėjimo operacija tikrai verta 
interneto. Matosi, kaip porą sekundžių jūs su berniuku kybote ore 
ir kažkoks vaikis jau pardavinėja jus vaizduojančius plakatus. 

Džema suraukė antakius. 

— Ten nėra nieko blogo? — paklausė ji. 

— Blogo? — jis tikrino Džemos pulsą. 

— Noriu paklausti, ar vaizdo įrašas nesukels bėdų Kolinui. Ar 
kitiems Freizeriams. 

Vis dar laikydamas jos riešą, Trisas pažvelgė į ją ir paklausė: 

— Bijai netekti darbo? 

— Taip. 

— Freizeriai niekada neatleistų tavęs vien dėl to, kad... 

Jis nebaigė sakinio, nes staiga prasivėrė durys ir į kambarį įvirto 
Kolinas. Džemos veidas iškart pražydo šypsena. Kad ir koks gra- 
žuolis buvo daktaras Trisas, palyginti su Kolinu, jis atrodė menkas 
ir nereikšmingas. 

— Kaip jautiesi? — paklausė Kolinas. — Diegia? Skauda? 
Silpna? 

— Noriu valgyti, — atsakė Džema. 

Kolinas jai nusišypsojo. 

— Nesunkiai pataisoma, — jis pažvelgė į Trisą. — Kada galime 
eiti? 

— Kai tik ji apsirengs. 

Abu vyrai stovėjo lovos kojūgalyje ir žiūrėjo į Džemą. 

— Gal galėčiau paprašyti truputį privatumo? — paklausė ji. 

— Žinoma, — tarė Trisas, — ponia Freizer atsiuntė rūbų, kurie 
buvo tavo spintoje. Gali neskubėti. 

Palaukusi, kol vyrai išeis iš kambario, Džema lėtai išlipo iš lovos. 

Koridoriuje Kolinas atsisuko į Trisą ir pasitikslino: 

— Tu tikrai manai, kad jai viskas gerai? Nelė užsiminė apie 
auglį smegenyse. 

Trisas metė žvilgsnį į dukterėčią ir ši vos sutramdė kikenimą. 

— Džema sveika. Jai teko iškęsti baisius dalykus, ko! galiausiai 
tas įbrėžimas tapo apalpimo priežastimi. 

— O tada dėdė Trisas davė jai narkotikų, — įsiterpė Nelė, — 
kad Džema kelias valandas miegotų. 

Kolinas pažiūrėjo į ją ir papurtė galvą: 

— Esi tikra Oldridž. Į kurią medicinos mokyklą stosi? 

— Į nė vieną. Aš būsiu balerina, — pasakė Nelė ir pašoko nuo 
kėdės. — Gali duoti penkis dolerius? — paprašė ji savo dėdės. 

— O gal užteks ir dviejų? — paklausė jis, traukdamasis pini- 
ginę. — Ir kurgi susiruošei? 

— Juk žinai, kad manęs atvažiuos ponas Langas. 

Mergaitė paaiškino Kolinui: 

— Jis turi šuniukų, aš vieną pasiimsiu. 

Jie pro langą pamatė, kad aikštelėje prie medicinos punkto 
sunkvežimį pasistatė Briusteris Langas. 

— Keliauk! — paliepė Trisas. — Kol jis neėmė signalizuoti. 

Nelė išbėgo, įsikibusi savo meškiuką. 

— Kada gi prasidėjo ši draugystė? — nustebo Kolinas. 

— Kai Sara su Maiku čia lankėsi paskutinį kartą, Nelė visą 
popietę praleido ūkyje ir netikėtai susidraugavo su Langu. — Trisas 
gūžtelėjo pečiais. — Dar vienas dalykas, dėl kurio visiškai nesuprantu 
to vaiko. Aš pats neperkandu to senio. Maikas su Sara grįžo vakar 
vakare ir pasikvietė Nelę pažiūrėti šuniukų. Langas atvažiavo jos 
pasiimti. 

Kolinas jo beveik nesiklausė. 

— Esi tikras, kad Džemai viskas gerai? 

"Trisas uždėjo ranką ant didelio Kolino peties ir pažiūrėjo jam 
į akis: 

— Ji sveika. Net labai. Atrodo, kad nemažai sportuoja. 

— Taip, sportuoja. Džema protinga, smalsi ir turi gerą atmintį. 
Moka susitvarkyti su sunkiomis situacijomis ir su ja smagu, ir... — 
Kolinas nutilo. 

Trisas stovėjo už langelio priimamajame, kur paprastai, kai jo 
nebūdavo, dirbdavo sekretorė. Tačiau jos čia nebuvo, nes šiandien 
jie nedirbo. Jei Edilino žmonėms kildavo sveikatos problemų, kai 
Trisas nedirbdavo, jiems tekdavo vykti į Viljamsbergą — dėl šios 
priežasties Kolino sesuo Arielė baigusi rezidentūrą planavo dirbti 
drauge su juo. Bet Trisas atvyko, sulaukęs Kolino skambučio. 

— Atrodo, kad tau patinka Džema, — pastebėjo Trisas nuleidęs 
galvą. 

— Taip, patinka. 

— Tai pakviesk ją į pasimatymą, — pasiūlė Trisas. 

— Mudu su Džema ką tik susipažinome. Be to, man iš pradžių 
reikia užbaigti kitus reikalus. 

— Spėju, omenyje turi Džinę. Kaip gaila. Tuomet atrodo, kad 
Džemą į pasimatymą teks pakviesti man. 

— Nori pasakyti, į tikrą pasimatymą? 

— Aha. Pavakarieniauti ir nueiti į kiną. Ei! Jau žinau. Maikas ir 
Sara pasikvietė mane kepti kepsnių. Paklausiu Džemos, ar ji nenorėtų 

nueiti drauge. Lažinuosi, ji susižavės Merlino ūkiu. Jos su Sara galės 
kalbėtis apie architektūrą, kol nušvis aušra. 

Kolinas į jį įsistebeilijo: 

— Džema susižeidė. Nesu tikras, ar ji gali kur nors eiti... 

— Aš esu jos daktaras. Aišku, kad ji gali eiti. 

— Kur eiti? — paklausė tarpduryje stovinti Džema. 

Tristanas žengė į priekį ir tarė: 

— Po poros savaičių esu pakviestas kepti kepsnių ir norėjau 
pasiteirauti, ar tau patiktų eiti drauge su manimi. 

Kvietimas nudžiugino Džemą. Ji norėjo susipažinti su kitais 
Edilino gyventojais, ne vien su Freizeriais. O galiausiai jau ir taip 
per daug laiko praleido su Kolinu. 


— Mielai, — su šypsena atsakė ji. 


Džema su Kolinu važiavo jo džipu atgal į Freizerių namus. 

— Džema, — pradėjo Kolinas, — atleisk, kad susižeidei. Ne- 
turėjau tavęs įvelti į savo darbą. 

— Tai buvo vienas labiausiai kvapą gniaužiančių momentų 
mano gyvenime, — atsakė ji. 

— Išties? O gal tik bandai pasirodyti mandagi? 

— Ne, išties. Didžiąją laiko dalį praleidau prie knygų ir straips- 
nių, todėl man tikrai patiko padėti išgelbėti vaiką. 

— O kaipgi tavo atletiškieji studentai? 

Nors Džema ir vėl buvo apsirengusi, Kolinas prisiminė jos figūrą. 

— Nejaugi su jais vien skaitydavote? — paklausė jis. 

Pasinėrusi į prisiminimus, Džema šyptelėjo. 

— Jie beveik iš pagrindų pakeitė mano gyvenimą. 

Džema žvilgtelėjo į Koliną, ir šis linktelėjo, parodydamas, kad 
ji tęstų. 

— Kai pradėjau dėstyti, vaikinai per mano paskaitas vis užmig- 
davo ir tai mane siutino. Iš visų jėgų stengiausi, kad paskaitos būtų 
įdomios, bet jie mane paprasčiausiai ignoravo. Vieną kartą paliečiau 
užmigusio futbolininko petį ir jis... — mergina papurtė galvą, — jis 
čiupo mane už liemens, pakėlė ir leidosi bėgti. Sakė, kad sapnavo ir 
manė, jog esu amerikietiškojo futbolo kamuolys. 

Kolinas nesijuokė. 

— Galėjo blogai baigtis. 

— Taip ir būtų atsitikę, jei būtume buvę tik dviese. Bet pirmąjį 
dėstymo mėnesį prie manęs ėmė lįsti vienas vaikinas, todėl po vieną 
jų daugiau nebemokiau. Tačiau kai tas studentas mane pagriebė, greta 
buvo dar keturi vaikinai, kurie mane laiku išgelbėjo. Džiaugiuosi, 
kad tas vaikis nebuvo rutulio stūmikas ir nešvystelėjo manęs į orą. 

Kolinas suraukė antakius. 

— Ar ėmeisi kokių prevencinių priemonių prieš tokius įvy- 
kius? — paklausė jis pareigūno formuluote ir tonu. 

— Taip, aišku. Tiesą sakant, jis mane išgąsdino. 

— Ne be reikalo. 

— Tačiau kai pasakiau vaikinams, kad apie įvykį turėsiu pra- 
nešti, jie atrėžė, jog moku tik mokyti, bet ne mokytis. Nesupratau, 
ką jie turėjo omenyje. 

— Nuovargį po fizinio krūvio, — švelniai tarė Kolinas. 

— Tu teisus. Vienas iš vaikinų pastebėjo, kad jei sportuočiau 
taip, kaip sportuoja jie, ir pati nesugebėčiau išsėdėti paskaitoje ne- 
užmigusi. 

Įdėmiai jos klausydamasis, Kolinas įsuko į aikštelę prie tėvų 
namų. 

— Ir ką tu darei? — paklausė jis. 

— Negalėjau atsispirti tokiam iššūkiui. Troškau įrodyti, kad jie 
klysta, — nusijuokė Džema. — Buvau tikra, kad man pavyks. Buvau 
jauna, sveika ir nuolat palaikydavau formą, nes zujau po studentų 
miestelį nešiodamasi sunkų portfelį su knygomis. Niekada nerūkiau 
ir retai išgerdavau. 

Kolinas nusišypsojo: 

— Kiek laiko pavyko ištverti? 

— Tris dienas. Jie vertė mane daryti kardiotreniruotes, kilnoti 
svarmenis, atlikti tempimo pratimus ir viską kartoti iš naujo. Ir žinai 
ką? Vaikinai buvo teisūs. Iš nuovargio nebesugebėjau galvoti, o ką 

jau kalbėti apie mokymąsi. Po savaitės susėdau su tais vaikinais ir 
mes rimtai pasikalbėjome. Kantriai jiems išaiškinau, kad jų veikla yra 
fizinė, o mano — protinė, todėl nesugebėsiu laikytis jų sekinančios 
programos. 

— Ir kas vyko paskui? — Kolinas išsišiepė. 

Džema nusijuokė: 

— Jie manęs išklausė netarę nė žodžio ir išėjo, nemačiau jų visas 
keturias dienas. Nepasirodė ir sesijoje. Kai galiausiai atėjo, atrodė 
kitokie. Daugiau nebejuokavo, o blogiausia, nė vienas nesistengė ko 
nors išmokti. Kone puoliau į paniką, nes jei jie neišlaikys egzaminų, 
aš neteksiu darbo, už kurį gaudavau dvigubai daugiau nei prieš tai. 
Vieną naktį supratau: aš netiesiogiai vaikinams pasakiau, kad esu 
protinga, o jie — kvaili. Nieko tokio, jei jie nuo nuovargio nesugeba 
mąstyti, bet aš, Džema Rantford, doktorantė, privalau išlaikyti protą 
sutelktą. 

— Gerai, kad supratai savo poelgį. 

— Tiesą sakant, ir pati buvau sukrėsta. Tarsi galvoje nušvito. 
Nepatogu žiūrėti į save neužsidėjus padūmavusių akinių. Kitą rytą 
šeštą valandą jau buvau sporto salėje ir... — Džema gūžtelėjo pe- 
čiais. — Nuo to laiko neprašau vaikinų duoti daugiau, nei duodu pati. 

— Ir jų rezultatai pasikeitė? 

Džema išsišiepė: 

— Pažymiai taip smarkiai pašoko viršun, kad man buvo pa- 
tikėta visa mokymo programa. Reikalavau, jog visi mano mokiniai 
treniruotųsi drauge su vaikinais. Viskas vyko labai sėkmingai ir 
universitetas oficialiai paskelbė, kad sportininkams dėstyti priims 
tik fizinį išsilavinimą turinčius dėstytojus. 

Jiedu sėdėjo automobilyje, Kolinas išjungė variklį ir Džema 
atsiduso. Ji dar niekam nebuvo pasakojusi šitos istorijos. Bandė, 
bet niekam nebuvo įdomu. Kai dėstytojai ir studentai pasveikino 
Ją parengus puikią treniruočių ir mokslo programą, Džema visą 
garbę priskyrė vaikinams. Bet niekas ja netikėjo. Mergina laikėsi 

savo, tačiau niekas nesiklausė. Jos kolegos ir dėstytojai nebuvo linkę 
manyti, kad fizinio lavinimo katedroje yra mąstančių žmonių. Jų 
nuomone, amerikietiškojo futbolo žaidėjai buvo kone „Beždžionių 
planetos“ gyventojai. 

Džema atsisuko į Koliną. Per jo marškinius veržėsi virstantys 
raumenys. Jis buvo sportininkas, bet mokėjo išklausyti ir suprasti. 
Smegenys ir raumenys viename — tai jos svajonių vyras. 

— Manau, esi tikra šaunuolė, — tarė jis, — ir tikrai žaviuosi 
tavo gebėjimu pažvelgti į save iš šalies. Tai sugeba tik nedaugelis. 

Kolinas linktelėjo, patvirtindamas savo žodžius, ir nusišypsojo 
taip, kad Džemos oda ėmė kaisti. 

— Ką norėtum dabar veikti? — paklausė. — Neskaitant pa- 
valgymo? 

Džema pro langą pažvelgė į didžiulį Freizerių namą. Jis buvo 
neįprastos statybos. Matėsi, kad bėgant metams prie jo vis prista- 
tydavo kokią dalį, kurios nederėjo tarpusavyje. Ji atsigręžė į Koliną: 

— Ar tavo šeima palaikytų mane siaubingai nemandagia, jei 
jau šiandien persikraustyčiau į svečių namelį? Labai noriu kibti į 
tyrimą. Prisimeni, ką skaičiau pirmąją dieną? 

— Žinoma, — atsakė jis, — buvai išsitiesusi ant grindų su 
daugybe spalvotų rašiklių. 

— Tu visai kaip Kirkas! Kodėl gi jus, vyrus, taip suintrigavo 
spalvoti rašikliai? 

— Manau, jis tiesiog pavydėjo. O mane jie suintrigavo. Esi 
meniška mokslininkė. 

Kolinas atidarė automobilio dureles ir tarė: 

— Apsidžiaugsi sužinojusi, kad numaniau, ką pasakysi. Šian- 
dien, kol tu miegojai nuo Triso vaistų, aš kai kur paskambinau. 
Lenis atvarė tau automobilį. Vienerių metų senumo „Volvo“ su labai 
nedideliu kilometražu. Ar tiks? 


— Puikiausiai. 

— Mama su Šeimusu pernešė tavo lagaminą į svečių namelį, 
o Reičelė prikrovė šaldytuvą. 

— Fantastika, — atsakė Džema. Ji laikė ranką ant automobi- 
lio durelių rankenos. — Ar tau teko kada nors girdėti apie Zuikių 
švilpynę? 

— Kiek pamenu, ne. Ar apie ją skaitei? Tai istorijos apie „meilę, 
tragediją ir magiją“ dalis? 

— Taip, — atsakė Džema nustebusi, kad Kolinas prisimena 
jos žodžius. — Tas pavadinimas neišeina man iš galvos. Vis sukasi 
ir sukasi. 

— O kitką pamiršai? Ailą ir Kirką? Kaip su manimi žaidei 
sirgalių šokėją? Kaip ant tavęs šoko Tristanas? 

— Deja, jis visiškai nešoko, — atsakė Džema, bet Kolinas jau 
buvo išlipęs. 

Ji stebėjo, kaip jis apeina mašiną. Tiesą sakant, Džema nuspren- 
dė persikelti į svečių namelį tik tam, kad būtų toliau nuo Kolino. 
Joks kitas vyras jos taip netraukė gyvenime! 

Jis neturėjo nė vienos savybės, kuri ją atstumtų. Jei į kompiuterį 
ji galėtų suvesti visus tobulo vyro duomenis, jis išmestų jai Koliną 
Freizerį. Galbūt dėl to, kad kelerius metus sukosi tarp amerikietiškojo 
futbolo žaidėjų, jai patrauklesni tapo stambūs vyrai. Be to, Džemai 
ėmė patikti vyrai, kurie imasi veiksmų. Buvo pabodę visą laiką knygas 
skaitantys ir dėl šimtų metų senumo įvykių diskutuojantys kolegos. 
Tačiau Džemos studentai, kurių per visą laiką ji turėjo kokį šimtą, 
neleisdavo per ilgai užsisėdėti paskaitose ir imdavosi fizinių užsiė- 
mimų, o ji mielai prisijungdavo. Džemai buvo tikras iššūkis aiškinti, 
kas yra, tarkime, penkiapėdis jambas, daužant pakabintą kriaušę ir 
mūvint pusę kilogramo sveriančias bokso pirštines. 

Mokymo patirtis ir ją papildžiusios treniruotės pakeitė mergi- 
nos požiūrį į vyrus. Įstojusi į koledžą, ji svajojo sukurti akademišką 
šeimą. Norėjo ištekėti už koledžo dėstytojo ir susilaukti poros vai- 
kų, linkusių į protinę veiklą. Ji juos auklėtų taip pat, kaip ją augino 

tėvas. Jie nuolatos vaikščiotų po muziejus, o istorinės knygos būtų 
maloniausias jų užsiėmimas. 

Džema net negalvojo, kad bus linksmiau leisti laiką su vaiki- 
nais, kuriems dėstė. Be to, spręsdama iš kelių mėnesių, praleistų su 
trenerio asistentu, patirties, ji nutarė, kad seksas su atletišku vyru 
kur kas geresnis nei su knygiumi. 

O Kolinas Freizeris įkūnijo visas jai patinkančias vyro savybes. 
Jis buvo protingas, išsilavinęs, išradingas ir sportiškas. Nors praleido 
su juo nedaug laiko, vien pamačiusi po marškiniais slypinčius rau- 
menis, imdavo kone prakaituoti. 

Ji prisiminė, kaip šį rytą užsikorė ir atsistojo Kolinui ant pečių, o 
vėliau atsidūrė jo glėbyje. Atrodė, kad dar niekada gyvenime nebuvo 
jutusi stipresnės aistros. 

Bet Kolinas nebuvo laisvas. Jis priklausė Džinei Koldvel. 

Džema buvo linkusi galvoti, kad ji nesikiša į išoriškai puikius 
poros santykius, tačiau nesiliovė svarstyti, kaip pasielgtų, jei Kolinas 
imtų į ją Žiūrėti kitaip nei į draugę. 

— Tikriausiai apsikvailinčiau, — sumurmėjo ji. 

— Ką sakei? — paklausė greta stovintis Kolinas. 

— Tiesiog galvojau apie Tristaną: viliuosi, kad neapsikvailinsiu 
per mūsų pasimatymą. Jis labai išvaizdus, be to, daktaras. 

Mergina įdėmiai stebėjo Kolino veidą. Nežinojo, ką nori pa- 
matyti, gal kruopelytę pavydo? Bet jo išraiška nieko nesakė. 

— Jis šaunus vyrukas, — pasakė Kolinas. — Klausyk! Paprašyk, 
kad papasakotų apie savo šeimą. Kelios jo giminės kartos užsiima 
gydytojo amatu, o praeityje buvo keli skandalai, kurie galbūt tave 
sudomins. 

— Pavyzdžiui? 

Priešais juos, aikštelės gale, stovėjo juodas sodo traktoriukas, ir 
Kolinas paprašė, kad Džema į jį įsėstų. 

— Kol gyja tavo šonas, nepersitempk, supratai? — paklausė jis. 

— Taip, šerife Freizeri, — atsakė ji su šypsena. 

— Pagirtinas požiūris. 

Kolinas palaikė Džemą už rankos, kol ši įsėdo į transporto 
priemonę. Kai jis prisėdo šalia, jiedu susilietė šonais, ir Džemos širdis 
suplazdėjo. Kiek tau metų? — paklausė savęs Džema. Keturiolika? 

— Nesusituokusios motinos, — pasakė Kolinas. 

Džema visiškai nenutuokė, apie ką jis kalba, tai bylojo ir jos 
veidas. 

— Klausei apie skandalus Triso šeimoje. Daug nepapasakosiu, 
tik Žinau, kad kadaise Oldridžų merginos grįžo namo į Ediliną 
nėščios, bet nesusituokusios. 

— Jos buvo seserys? 

— Ne. Jei teisingai pamenu, jas skyrė penkiasdešimties metų 
tarpas. 

— Vienišų motinų netrūksta daugumoje šeimos kartų. — 
Džema nutilo. — Laiške, kurį skaičiau, buvo minima kažkokia 
Vinė. Manau, tai Vinafredos trumpinys. Gal žinai žmogų tokiu 
vardu? 

— Ne. 

— O moterį, vardu Tamsena? 

— Tokios tikrai nepamenu, — atsakė Kolinas. — Tau reikėtų 
pasikalbėti su Luko žmona Džoslina. Ji yra sudariusi daugumos 
Edilino gyventojų genealogiją. 

— Rašytojo Luko? To paties, kuris susiprato pasitraukti tau 
iš kelio? 

— Atleisk dėl to įvykio, — tarė Kolinas. — Kai pareiga šaukia... 

— Skubi kiek galėdamas, kad padėtum žmonėms, — užbaigė 
jo mintį Džema. 

— Taip, būtent. 

Jie privažiavo svečių namelį ir jį pamačiusi Džema atsiduso. 

— Primena namus? — pasiteiravo Kolinas. 

— Šiek tiek. 

Kolinas atrakino duris ir pasakė: 

— Čia nuošaloka, todėl patariu rakinti duris. Sutarėm? 

— Žinoma. 

Džema įžengė į svetainę. Prie virtuvės stovėjo apvalus staliukas, 
padengtas dviem. 

— Tikriausiai, Reičelė pagalvojo... — jis neužbaigė sakinio. 

Ji nenorėjo, kad Kolinas išeitų, o sprendžiant iš jo dvejonės, ko 
gero, ir jis nenorėjo su ja išsiskirti. 

— Nori valgyti? Kartu galėčiau tavęs paklausinėti apie akmenį, 
kuris pildo norus, — pasiūlė Džema. 

— Akmenį? Norus? — Kolinas nustebęs į ją sužiuro. — Prieš 
tai tu nieko nesakei nei apie norus, nei apie akmenį. 

— Taip ir maniau. Ar esi ką nors apie tai girdėjęs? 

— Tiesą sakant, esu. Galiu nuspėti, apie ką skaitai, bet prieš tai 
turiu kai ką pasiimti. Tuojau grįšiu ir... 

Jis pažvelgė į stalą. 

— Aš viską suruošiu, — pasakė Džema. 

— Puiku. Aš taip pat nepietavęs. 

— Manai, Reičelė bus pagaminusi pakankamai maisto? 

Kolinas rimtai tarė: 

— Man užteks salotų. 

Ir išbėgo pro duris. 

Jo pokštas privertė merginą nusišypsoti. Pro langą Džema ste- 
bėjo, kaip atsisėdęs į traktoriuką Kolinas nuvažiavo. Ji abejojo, kad 
gamintojas sukūrė šią transporto priemonę lakstyti tokiu greičiu. Kai 
jo nebesimatė, ji pradėjo traukti iš šaldytuvo stiklinius indus, pilnus 
skaniai atrodančio Reičelės paruošto maisto. Džema paskubomis 
dėjo patiekalus į mikrobangų krosnelę ir krovė maistą iš dubenų į 
lėkštes. Kai Kolinas grįžo, viskas jau buvo paruošta. 

Jis pamatė ant stalo išdėliotus patiekalus ir nusišypsojo: 

— Matyt, Reičelė žinojo, kad čia ateis pavalgyti Freizeris. 

Čiupdamas lėkštę, jis padavė Džemai bloknotą su spirale. Ant 

patrinto viršelio didelėmis storomis raidėmis buvo parašyta: AsME- 
NINĖ KOLINO FREIZERIO NUOSAVYBĖ. JEI KIŠI NOSĮ, GAUSI. TURIU 
OMENY TAVE, LENI. 

— Atskleisi man visas savo paslaptis? — paklausė Džema. 

Kolinas jai atsakė įdarytų kiaušinių ir alyvuogių pilna burna: 

— Visas paslaptis, kurias turėjau būdamas trylikos. 

Jis nusišluostė į servetėlę rankas ir paėmė iš jos bloknotą. 

— Mano senelis, tėčio tėtis, mums, vaikams, pasakodavo 
įvairiausias istorijas apie protėvius. Maniau, dauguma jų gryniausi 
pramanai, bet vis tiek užsirašinėjau. 

— Kokie dar pramanai? — Džema krovėsi savo lėkštę. 

— Anot mano senelio, — pradėjo Kolinas, — miestelį įkūrėme 
mes, Freizeriai, o visai ne Makternai ar Harkortai. Bet juo tikėjo tik 
mano sesuo Arielė. Erzindavome ją sakydami, kad ji taip nori būti 
princese, jog patikės bet kokiomis istorijomis. 

— Atrodo, jos vaikystė prabėgo linksmai. 

— Tik nesijaudink dėl Arielės. Ji nesileidžia skriaudžiama. 
Taigi, užrašiau kai kurias senelio pasakotas istorijas. Deja, vaikys- 
tėje buvau nusprendęs, kad tinkamiausias laikas jas užrašinėti yra 
pono Vilsono vedama geometrijos pamoka. Todėl iki šiol nemoku 
naudotis matlankiu. Štai, prašau. Širdies troškimų akmuo. 

— Širdies troškimų? 

Kolinas padavė jai bloknotą, įsidėjo į lėkštę maisto ir atsisėdo 
prie stalo. 


Džema atsisėdo priešais ir ėmė skaityti: 


Senelio Freizerio pasakojimas numeris 7 

Širdies troškimų akmuo buvo padovanotas Freizeriui, 
išgelbėjusiam savo klaną. Jis buvo didelis ir stiprus vyras, 
nuritęs akmenį nuo urvo, kuriame jie buvo. Akmenį jam 
padovanojo atsidėkodama ragana. Ji pasakė, kad bet kurio 

Freizerio sugalvotas noras išsipildys, jei šalia bus akmuo. 
Jis veikia ir Freizerių moterims. 


— Manai, gausiu Pulicerio premiją? — pasidomėjo Kolinas. 

— Pusė mano futbolo žaidėjų ir šitaip neparašytų. 

Ji dar kartą skaitė trumputį pasakojimą, mąstydama, ar tai 
tinkama tema jos disertacijai. Šeimos legenda. Visai galimas dalykas. 

— Panašu, kad tavo galvoje ką tik įsijungė kalkuliatorius, — 
pastebėjo Kolinas. 

Džema pakėlė akis: 

— Siekdama šio darbo, turėjau slaptų ketinimų. 

— O? — sukluso jis, tepdamasis sviestą ant naminės duonos. 

Ji papasakojo, kad ieško originalios temos disertacijai. 

— Čia turėtum nesunkiai aptikti kokią nors seną, bet dar ne- 
aprašytą temą, — tarė jis. — Džinės manymu, Edilinas toks keistas, 
kad galima pagalvoti, jog jį įkūrė JAV nusileidę marsiečiai. 

— Kol kas mano įspūdžiai sutampa su jos nuomone. O čia 
vyksta kokie nors nusikaltimai? 

Džema atsipjovė gabalėlį šaltos keptos jautienos. 

— Praeitą rudenį vyko net daugiau nei įprastai: čia suvažiavo 
krūva FTB ir slaptųjų tarnybų agentų ir net keli detektyvai iš Fort 
Loderdeilio policijos departamento. 

— Ak, taip, išties, — vis dar žiūrėdama į knygutę pasakė Dže- 
ma. — Labai noriu susipažinti su tuo detektyvu. Jo vardas Maikas 
Šo, ar ne? 

— Niulandas. Vis pamirštu naująją Saros pavardę, — susigriebė 
Kolinas. — Gal nori dar arbatos? 

— Žinoma, — atsakė Džema, — papasakok, kas įvyko. 

— Nea. Čia Maiko ir Saros istorija. Jie tau galės papasakoti, 
kai kepsite kepsnius. — Jis atsistojo. — Turiu trumpam užsukti į 
biurą. Gal nori keliauti kartu su?.. — Kolinas nutilo. — Per daug 
įpratau būti drauge su tavimi. 

Vyras paėmė savo lėkštę ir nunešė ją į kriauklę. 

— Aš viską sutvarkysiu, — pasakė Džema. — O tu eik gelbėti 
žmonių. Oi! Vos nepamiršau paklausti, ar čia yra internetas. 

— Įsitaisėme maršruto parinktuvą, todėl čia yra belaidis. At- 
rodo, kad miršti, kaip nori manimi atsikratyti. 

— Visai ne... — buvo beprieštaraujanti ji. Nenorėjo, kad jis 
išeitų, bet negalėjo to tiesiai pasakyti. — Taip, esi visiškai teisus. Ne- 
galiu sulaukti, kada kibsiu į knygas bibliotekoje. Rytoj ryte imsiuosi 
sandėlio. O galiausiai — garažo. Kas? 

Jis žvelgė į ją abejodamas. 

— Kaipgi tu kilnosi dėžes susiūtu šonu? — paklausė. 

— Atsargiai. 

— Ateisiu tau padėti. Išrūšiuosime visus vertybinius dokumen- 
tus ir kitas nuobodybes nuo likusių. 

Džema norėjo paprieštarauti, bet susilaikė. 

— Gerai, — galiausiai tarė ji. 

Akimirką jiedu žiūrėjo vienas į kitą. 

— Tikrai nenori, kad padėčiau sutvarkyti šitą jovalą? — pa- 
klausė Kolinas. 

— Tikrai. Išsivirsiu arbatinuką arbatos ir pabandysiu daugiau 
sužinoti apie tavo Širdies troškimus. Kaip manai, ar tas akmuo pa- 
našus į Karūnavimo akmenį*? Ar toks didelis, kad ant jo galėtum 
atsisėsti? 

— Nežinau. O ką tau pavyko išsiaiškinti? 

— Neprisimenu pažodžiui. Kai skaičiau laišką, buvau per daug 
susijaudinusi dėl darbo konkurso, todėl negalėjau susikaupti. Geriau- 
siai pamenu vardus: Vinė, Tamsena, Juvanas ir vargšelis Džiuljanas. 


»ows- ee 


met — į Koliną. 


* 


Istorinis akmuo, primenantis suoliuką, naudotas Škotijos ir Anglijos monarchų 
karūnavimo ritualuose. 

Atrodo, jis suprato, ką ji galvoja. 

— Eik, suieškok tą laišką, o aš patvarkysiu, — pasiūlė jis. 

— O kaip tavo reikalai biure? 

— Reikėjo tik užpildyti popierius, ir jais tikriausiai jau pasirū- 
pino Roja. Jai patinka tokie darbai. Tik duok jai kompiuterį, ir jau 
laiminga. Arba ginklą. 

Džema nusijuokė. 

— Man ji jau patinka. 

— Kai kam paskambinsiu, susitvarkysiu ir ateisiu į bibliote- 
ką, — tarė Kolinas. 

— Tu esi tikras? 

— Visiškai. 

Tik išėjusi iš kambario Džema nusišypsojo — taip plačiai, jog 
rodėsi, įtrūks oda. 


Atsirėmusi nugara į knygų spintą, Džema žiūrėjo į Koliną. Buvo 
saulėta popietė, ir jie valgė sumuštinius, kuriuos ji sutaisė iš šaldytuve 
rastų produktų. Kolinas padarė šaltos arbatos. 

Abu juos it kokias salas supo laiškų, dienoraščių, suvestinių, aktų 
ir teisinių dokumentų jūra. Žmonės išsaugojo kiekvieną popierių, 
kurį tuo metu laikė svarbiu. 

— Juk visa tai absurdiška, ar ne? — paklausė Džema. 

— Ką būtent turi galvoje? — pasitikslino Kolinas ir atsikando 
sumuštinio. 

— Visa šita netvarka. Turėsiu sudėlioti visus popierius chro- 
nologine tvarka. 

— Maniau, kad tavo tikslas buvo... Kaip tu sakei? „Šeimos 
legendos tyrinėjimai“. — Jis šyptelėjo. — O gal nori surasti akmenį, 
kuris išpildytų tavo troškimą? 

Mergina mostu parodė į jaukią biblioteką: 

— Šai mano Širdies troškimas. 

— Tai norėtum visą gyvenimą praleisti kažkieno svečių name- 
lyje, rūšiuodama dokumentus? 

Džema užsivertė gerą gurkšnį arbatos. 

Kolinas laukė, bet ji nieko nesakė. 


— Nagi, papasakok savo gyvenimo planus, — paprašė jis. 

— O gal tu papasakok saviškius? 

— Matei mano gyvenimą, — trumpai atsakė Kolinas. — O aš 
noriu sužinoti apie tavąjį. Ką planuoji veikti parašiusi disertaciją? 

— Susirasti darbą, savaime suprantama. 

— Kur? 

— Bet kur, kur tik priims. 

Kolinas suraukė antakius ir Džema suprato dėl ko. Ji sąmonin- 
gai vengė atsakyti į jo klausimą. 

— Gerai. Noriu paprastų dalykų, kaip ir kiekviena moteris. 
Namų, šeimos, puikaus darbo. Išgelbėti pasaulį. O koks gi yra /avo 
pats didžiausias troškimas? Galbūt akmuo atsiras, žinoma, jei jis 
nebuvo parduotas aukcione, ir tavo noras išsipildys. 

Kolinas atsakė nežiūrėdamas jai į akis: 

— Esu patenkintas tuo, ką turiu. 

Džema prisiminė Džinę minėjus, kad Freizeriai neišduoda 
savo paslapčių, ir nujautė, jog Kolinas vengia šitos temos. Bet juk 
tai visai suprantama, tiesa? Ji pabandė atsistoti ir šonas suskaudo. 
Džema krūptelėjo. 

— Viskas gerai? — susirūpino Kolinas. 

— Taip, bet turėsiu eiti anksti gultis. 

Vakar pavalgę jiedu porą valandų dirbo drauge. Kolinas pa- 
skambino garsiojo rašytojo žmonai Džoslinai, ir ši elektroniniu 
paštu atsiuntė genealogijos dokumentus. Dar paaiškino, kaip par- 
sisiųsti programą, atidarančią šiuos dokumentus, už kurią Kolinas 
atsiskaitė kreditine kortele. Po pusvalandžio Džema su Kolinu jau 
tyrinėjo vadinamųjų „septynių Ediliną įkūrusių šeimų“ genealogiją. 

Ji pasidomėjo, kas jam žinoma apie miestelio įkūrimą. 

— Tikrosios istorijos niekas nežino, — atsakė Kolinas, — bet 
tikima, kad pati pradžia susijusi su pilnu vežimu aukso ir gražia 
mergina, vardu Edilina. Nežinia, ar jos pavardė buvo Maktern, ar 


Harkort. Taip pat neaišku, iš kur atsikėlė kitos šeimos. 

— Manai, jie buvo Edilinos draugai? Galbūt drauge atvyko iš 
Škotijos? 

Džema permetė akimis susidarytą pavardžių sąrašą. 

— O Oldridžai ir Konorai? Ir Velšai? Kur jie susitiko ir kodėl 
čia apsistojo? — paklausė ji. 

— Niekas to negali pasakyti. 

— Tikriausiai esminis klausimas yra kodėl jie čia pasi/iko, — 
mąsliai tarė Džema., 

— Bandai sumenkinti mano mylimą miestuką? 

— Ne. Tiesiog amerikiečiai yra linkę keliauti. O miestukas man 
kol kas paliko gerą įspūdį. 

— Tujo dar nepažįsti, — pasakė jis. 

— Laukiu kepsnių kepimo vakarėlio. 

— Kepsnių? — nesuprato Kolinas. — Ak, taip. Tavo pasima- 
tymas su Tristanu. Turiu tave perspėti, kad... 

— Jį įsimyli visos moterys? — paklausė Džema. — Nelė man 
jau pranešė. 

Jei ir tikėjosi išvysti pavydo kibirkštėlę, jai teko nusivilti. 

Jiedu visą rytą praleido garaže: Kolinas nuo lentynų ėmė 
dėžes ir rodė Džemai jų turinį. Jei dėžėje jie rasdavo tik ūkinės 
veiklos sąskaitas, jis įkeldavo dėžę į traktoriuko priekabą. Kai ši 
prisipildydavo, Kolinas perveždavo dėžes į kitą sandėliavimo vietą. 
Vėliau sugrįždavo, ir jie vėl imdavo krauti į priekabą nereikalingus 
dokumentus. 

Kol abu darbavosi, Kolinas Džemai griežtai neleido kelti nieko, 
sunkesnio už laiškų ryšulėlį. 

Vidurdienį jiedu sugrįžo į namelį papietauti. 

Džema žiūrėjo į sėdintį ant grindų Koliną. 

— Neprivalai praleisti su manimi visos dienos. Neabejoju, kad 
tavo šeima taip pat norėtų su tavimi pasimatyti, — pasakė ji. 

— Mama pati man liepė tave prižiūrėti. Tikriausiai jaudinasi 
dėl tavo traumos. 

— Kokia ji maloni. 

Džema paėmė jo lėkštę ir drauge su savąja nunešė į virtuvę. 
Dėdama jas į indaplovę, porą kartų giliai įkvėpė. Dalis jos norėjo, 
kad Kolinas išeitų ir leistų jai dirbti. Bet didesnė dalis troško niekada 
su juo neišsiskirti. Vakar vakare ir šiandien iš ryto jie abu tryško 
idėjomis. 

Tiksliau tariant, Džema kalbėjo, o Kolinas klausėsi. Bekraus- 
tydami dėžes, skrynias ir lagaminus, bei atlikdami pirminę apžiūrą, 
jiedu šnekučiavosi apie jos disertaciją. Kolinas norėjo sužinoti, kuo 
mergina domisi. Kuri istorinė era ją labiausiai intriguoja? Galbūt ji 
norėtų atskleisti kokią senovinę paslaptingą istoriją? O gal įrodyti, 
kad kuri nors legenda tėra pramanas? 

— Tu juk žinai, kad jei parašai disertaciją, ją perskaitai tik pats 
ir tavo vadovas, — paaiškino Džema. 

— Jei tau pavyks ką nors sužinoti apie aštuonioliktą amžių, 
Lukas galės paviešinti tas žinias savo knygoje, kurią perskaitys mi- 
lijonai žmonių, — atsakė Kolinas. 

— Jei man pavyktų, manai, jis parašytų rekomendaciją, kuri 
padėtų susirasti gerą darbą? 

— Be abejonės, — užtikrino Kolinas. — Lukas pažįsta žmonių 
Viljamo ir Marijos universitete. 

Jis žiūrėjo į Džemą klausdamas, ar jai patiktų ten dirbti. 

Rodėsi, Kolinas norėjo sužinoti, ar mergina norėtų visam laikui 
apsistoti Ediline. Džema pajuto, kaip į veidą plūstelėjo kraujas, ir 
nusigręžė. Jai išties reikėjo susiimti! 

Pagaliau ji tarė: 

— Ši aukštoji mokykla turi gerą reputaciją ir man būtų didelė 
garbė tapti jos kolektyvo dalimi. 

Kolinas nieko neatsakė, bet nuo jo šypsnio širdis jai pakilo į 
gerklę. 

Papietavę jie toliau tęsė darbą. Džemai labai patiko sėdėti ant 
bibliotekos grindų, tačiau Kolinas ją įkalbėjo persikelti į svetainę. 

Jis įsitaisė ant sofos, o ji atsisėdo į didžiulį odinį fotelį, ir kurį laiką 
abu tylėdami skaitė. 

Bėgo valandos, bet Džema suprato, kad negali susikaupti. Ji 
vis žvilgčiojo į didelį Kolino kūną, išsidrėbusį ant sofos. Ji dvejojo, 
ar verta pasiūlyti šaldytuve stovintį vyno butelį. O po to... tiesiog 
atsiduotų likimo valiai. 

Ketvirtą Kolinas atsistojęs pasirąžė, ir Džema pajuto, kaip 
smarkiai ima daužytis jos širdis. 

— Noriu nueiti į sporto salę, — tarė jis, — per daug prisisė- 
dėjau. Pakviesčiau tave drauge, bet su tokiu šonu geriau nerizikuoti. 

Džema pagalvojo, kad dabar jai geriausia būtų praleisti valandą 
ant bėgimo takelio, tuomet keturiasdešimt penkias minutes padau- 
žyti kriaušę ir galiausiai palįsti po šaltu dušu. 

— Klausyk, — tęsė jis, — norėčiau, kad šiandien atsigultum 
anksti. Tau reikia sveikti. Ar pažadi? 

— Taip, — atsakė ji. 

— Turi mano mobilųjį, jei prireiks, o bibliotekoje ant staliuko 
palikau Maiko telefoną. 

— Detektyvo Maiko, — pasitikslino ji. — To, kuris gyvena 
Fort Loderdeilyje? 

— Šiuo metu jis yra grįžęs į namus ir žinos, ką daryti, iškilus 
bet kokiai nelaimei, — paaiškino Kolinas. — Beje, buvusioje savo 
žmonos drabužių parduotuvėje Maikas yra laikinai įrengęs sporto 
salę. Atmosfera ten labai neformali ir beveik nėra moterų. Bet pats 
Maikas jas ir atbaido. 

— Kokiu būdu? 

— Tegu pademonstruoja pats. — Kolinas buvo beeinąs durų 
link, bet sudvejojo. — Ar tikrai nieko, kad liksi viena? 

— Viskas gerai. 

— Puiku, — pagaliau tarė jis ir žengė prie jos, lyg norėdamas 
apsikabinti ir pabučiuoti į skruostą atsisveikindamas. 

Džema žinojo neištversianti tokio poelgio. Ji žengtelėjo atgal 
ir išvengė lemtingosios akimirkos. 

Jam išėjus, palengvėjimas susimaišė su nuostaba. 

— Jis priklauso kitai moteriai, — pasakė sau ir tuojau pat kibo 
į darbą. 

Kai šalia nebeliko Kolino, kuris saugojo ją nuo pasitempimo, 
Džema pati ėmė dėlioti viską į savo vietas. Mergina spėjo, kad tik- 
riausiai vienu Freizerių dokumentų gyvavimo laikotarpiu kažkoks 
ūkiškas žmogus nusprendė juos „sutvarkyti“. Džemą visada siutin- 
davo tvarkingi žmonės. Ko gero, svarbiausia jiems buvo, kad viskas 
atrodytų „tvarkingai“. „Padėk, kad nesimatytų.“ Rodės, jiems nė 
kiek nerūpėjo, jeigu sąskaitos voliojasi drauge su virtuvės įrankiais, 
o mokslo reikmenys sumetami drauge su batais. Kad tik viskas 
atrodytų gražiai! 

Džema grupuodavo daiktus pagal panašumą, o jei neturėdavo 
laiko, atidėdavo atskirai. 

Deja, žmogus, tvarkęs Freizerių dokumentus, sudėliojo juos 
pagal dydį. Vienoje dėžėje gulėjo nedidelio formato tūkstantis šeši 
šimtai dvidešimtųjų ir tūkstantis devyni šimtai trisdešimt ketvirtųjų 
metų popieriai. Toks chronologijos nesilaikymas varė Džemą iš proto. 

Iš pradžių ji iškraustė visas bibliotekos ir sandėlio lentynas. 
Porą kartų siektelėjo per toli ir pajuto, kaip tempia siūles, bet vėliau 
įprato laikyti alkūnę prie šonkaulių. 

Kai lentynos buvo ištuštintos, mintyse suskirstė jų erdvę dešimt- 
mečiais. Traukdama popierius iš dėžių, surūšiavo juos pagal metus. 
Baigusi darbą, planavo dokumentus sudėlioti į specialias saugoti 
skirtas dėžes, pagamintas nenaudojant rūgšties. 

Ji nesiliovė rūšiavusi, kol nepradėjo urgzti pilvas. Greitai pa- 
valgiusi ir tyliai padėkojusi Reičelei už jos kulinarinius sugebėjimus, 
vėl grįžo prie darbo. Kai sutemo, Džema užsidegė visas šviesas. Ji 
nešiojo dėžes iš namo į garažą, kuriame jiedu su Kolinu jau buvo 
atlaisvinę vietos. 

Džema krito į lovą pirmą nakties, atsikėlė šeštą ir iš karto puolė 
prie darbo. Dienos supanašėjo, nes ji vien peržiūrinėjo medžiagą ir 
krovė ją į lentynas. 

Garaže stovėjo kelios dėžės su namų ūkio sąskaitomis ir jas 
buvo galima išvežti, bet ji peržiūrėjo viską, ką rado namuose. 

Pernešusi visas dėžes, nuėjo į internetinę Geilordo bibliotekos 
parduotuvę ir sudarė saugojimo dėžių užsakymą. Džema negalėjo 
apsispręsti, ar geriau nueiti pas ponią Freizer į namus, ar išsiųsti 
elektroninį laišką. Galiausiai laimėjo elektroninis paštas. 

Ponia Freizer atsakė iškart, pranešdama, kad padengs visas 
Džemos išlaidas. 

Džema užsakyme įvedė savo sąskaitos numerį ir paspaudė 
mygtuką „Siųsti“, tuomet atsilošusi kėdėje apsidairė po kambarį. Jei 
čia būtų Kolinas, ji atidarytų šaldytuve esantį vyną ir jiedu atšvęstų. 
Bet jo čia nebuvo. Džema nieko apie jį negirdėjo keletą dienų. 

Jis paskambino po valandos. Ryšys trūkinėjo, o fone girdėjosi 
neaiškus triukšmas. Aidėjo šūkaujantys vyrų balsai. 

— Džema? — ji suprato, kad Kolinas šaukia į ragelį. — Atsi- 
prašau, kad tau nepaskambinau, bet čia nėra mobiliojo ryšio. 

— Kur tuesi? 

Jai teko tris kartus sušukti į ragelį, kol jis išgirdo. 

— Eigulio būstinėje, — riktelėjo jis atgal. — Stengiamės už- 
gesinti gaisrą. Čia atvyko visa šeima. Tau viskas gerai? 

Gaisras? — pagalvojo Džema ir jos galvoje pasipylė miško 
gaisrų vaizdiniai. 

— O žauar viskas gerai? Gal galiu padėti? 

— Aš sveikas. Ne, lik namie. Turiu eiti. Jiems reikalingas tele- 
fonas. Grįšiu, kai galėsiu. Gerai? 

— Taip, — atsakė ji ir išgirdo, kaip Kolinas padėjo ragelį. 
Valandėlę stovėjo nejudėdama. Štai ką reiškia įsimylėti pareigūną. 

Ji įsijungė televizorių. Ne iš karto surado vietinių žinių kanalą, 

rodantį įsisiautėjusią liepsną, besiplaikstančią tarp medžių viršūnių 
ir naikinančią viską, kas pasitaiko kelyje. 

Valandą žiūrėjo filmuotą medžiagą, kaip moterys dalijo maistą 
ir gėrimus ugniagesiams, tarp jų pastebėjo ir ponią Freizer su Reičele. 
Bet Kolino nesimatė. 

Džema prisivertė grįžti prie darbo, tačiau televizorių paliko 
įjungtą, tik pritildė garsą. Pagarsindavo tik tada, kai buvo pranešama 
apie gaisrą. 

Jai prireikė nemažai pastangų, kad savo mintis nukreiptų į 
tyrimą. 

Žvelgdama į dokumentų kalnus, Džema svarstė, nuo ko pra- 
dėti. Logiškiausia būtų imtis seniausių dokumentų ir judėti pirmyn. 
Bet Kolinas buvo teisus, sakydamas, kad jai labiausiai rūpi Širdies 
troškimų istorija. Dirbdama Džema nesąmoningai mąstė apie savo 
disertaciją. „Šeimos legendos ištakos“ buvo vienas iš jos sugalvotų 
pavadinimų. „Vienos šeimos tikrovė ir legendos“ — taip skambėjo 
kitas. „Didaktinė legenda.“ Freizerių Širdies troškimų temai Džema 
sugalvojo tikriausiai kokius penkiasdešimt pavadinimų. 

Atidariusi šaldytuvą pastebėjo, kad beveik nebeliko Reičelės 
gaminto maisto, ir suprato, kad reikia važiuoti apsipirkti. Be to, jai 
buvo smalsu sužinoti, ką vietiniai žino apie gaisrą. 

Žvilgtelėjo į laikrodį — buvo kelios minutės po ketvirtos. Jei 
važiuotų į miestą automobiliu, kurio dar nebandė, galbūt galėtų 
sustoti prie Kolino biuro ir paklausti pavaduotojo apie nelaimę. 
Rakteliai buvo padėti prie laukujų durų, o volvo stovėjo pavėsinėje. 
Mašina buvo graži, tamsiai mėlynu salonu. Prieš išvažiuodama iš 
kiemo Džema truputį sugaišo, kol susiorientavo tarp automobilio 
mygtukų. 

Pakeliui į svečių namelį ji visada praeidavo pro pagrindinį namą, 
tačiau dabar pastebėjo iš jos kiemo vedantį siaurą žvyro takelį. Juo 


Džema ir pasuko. Kairėje stovėjo Freizerių namas, bet pasukusi į 


126 Jude Deveraux 


dešinę Džema atsidūrė Makdauelo aveniu, kuris vedė į patį Edilino 
centrą. 

Ji pasistatė automobilį netoli nediduko žaliuojančio kvadrato, 
išlipo, užrakino dureles ir apsidairė. O kas dabar? — paklausė pati 
savęs. Visiškai nenutuokė, kur ieškoti Kolino biuro. 

— Sveika, Džema, — išgirdo balsą už nugaros. 

Atsisukusi atpažino moterį, su kuria susipažino parduotuvėje. 
Vežimėlyje sėdėjo mergaitė, ją Kolinas anądien laikė ant rankų. 
Džema priėjo prie vaiko. 

— Kaip laikaisi, Ketlina? — paklausė Džema ir mergaitė pa- 
tenkinta nusišypsojo. Džema bandė prisiminti, ar jai buvo pasakytas 
moters vardas. 

— Girdėjau, eisi į pasimatymą su daktaru Trisu. 

— Panašiai, — atsargiai atsakė Džema. Ji jautė, kad Trisas ją 
pasikvietė labiau kaip draugę negu merginą, bet šitą nutylėjo. 

— Kiekviena netekėjusi miestelio moteris trokšta nueiti su 
Trisu į pasimatymą, tad kaip tau pavyko jį suvilioti? 

Džema nežinojo, ką atsakyti. 

— Nežinau. Gal tai jo dukterėčia jį įkalbėjo. 

Moteris nusišypsojo: 

— Visai tikėtina. Jis dievina Nelę. 

Mažoji Ketlina ėmė muistytis. 

— Turiu eiti, bet gal kada galėtume kartu papietauti, — pasiūlė 
moteris. 

— Taip, žinoma, — sutiko Džema ir moteris atsisveikindama 
pamojavo jai ranka. 

Džema šypsodamasi perėjo į kitą gatvės pusę ir atsistojusi po 
didžiuliu 4žuolu apsižvalgė. 

Aplinkui, palei gatvę, rikiavosi parduotuvėlės, kurios visos, 
sprendžiant iš fasadų, buvo įtrauktos į architektūrinio paveldo 
sąrašus, todėl jų iškabų beveik nesimatė. Tarp jų buvo vaistinė ir 
kelios neįtikėtino žavumo krautuvėlės, jose prekiavo žaislais, rūbais 

vaikams, turizmo reikmenimis, kūno priežiūros prekėmis, čia buvo 
ir juvelyrinių dirbinių parduotuvė „Kim“, ir žemėlapių bei plakatų 
antikvariatas. 

Ant kampinio pastato lango tamsiai žaliomis raidėmis buvo 
užrašyta DAKTARAS TRISTANAS OLDRIDŽAS. Greta stovėjo aukštas ir 
siauras mūrinis pastatas, ant kurio durų puikavosi užrašas ŠERIFAS. 
Džema pakėlė galvą ir pastebėjo mažus antro aukšto langelius. Nu- 
sišypsojo prisiminusi Kolino pasakojimą apie jo tamsų ir dvokiantį 
butą. 

Ji perėjo gatvę ir pasuko biuro link. Atidarius duris, pasigirdo 
senovinio varpelio skimbtelėjimas. Viduje stovėjo du dideli ąžuoliniai 
stalai, primenantys nespalvotą vesterną, kuriame vaidino Henris 
Fonda. 

Prie tolimiausios sienos stovėjo spinta stiklinėmis durelėmis, 
o jos viduje matėsi sudėti šautuvai, kurie tikrai praverstų, jei kas iš 
kalėjimo sumanytų išlaisvinti blogiuką. 

— Tu esi Džema, — tarė balsas iš dešinės. 

Atsisukusi Džema išvydo moterį, peržengusią trečią dešimtį. Ji 
buvo susirišusi savo žvilgančius juodus plaukus į kuodelį prie kaklo, 
vilkėjo rudą uniformą, tobulai tinkančią atletiškai figūrai. Sunkaus 
juodo diržo, juosiančio smulkų liemenį, kišenėje matėsi ir pistoletas. 

— Ak, — nustebusi, kad moteris ją pažįsta, pasakė Džema. — 
Ar Kolinas... „YouTube“. 

Ji nutilo. 

— Teisingai. Didvyriškas poelgis kaip civiliui. 

— Tai buvo Tomo mintis, o viską atliko Kolinas, aš tik paėmiau 
vaiką. 

Jauna moteris nužvelgė Džemą nuo galvos iki pėdų ir tarė: 

— A-ha. Jei kada norėsi drauge pasportuoti, Maiko sporto salė 
yra kvartalo gale. Beje, aš esu Rolanda. Roja. 

— Girdėjau apie tave. Kolinas sakė, kad puikiai moki dirbti 


kompiuteriu. 

— Jis man irgi taip sako, bet keisčiausia, kad kai aš ko nors 
nesuprantu,jis ateina ir viską sutvarko. Atvirai kalbant, Kolinas mane 
giria manydamas, kad tik tokiu būdu privers atlikti bet kokį sėdimą 
darbą, reikalaujantį daugiau nei penkiolikos minučių. 

— Ar pagyros pasiteisina? 

— Kuo puikiausiai, — šypsodamasi atsakė Roja. — Mudu 
turime nerašytą susitarimą. Jis gali ant manęs užversti popierizmą, 
bet aš, savo ruožtu, turiu teisę į biurą atsivesti sūnų, kai auklė paveda 
paskutinę sekundę. 

Susidomėjusi Džema paklausė: 

— O tavo vyras... 

— Esu vieniša motina. Jis norėjo turėti ir mane, ir savo merginą. 
Aš nesutikau. 

— Tik pagalvokit. 

Moterys viena kitai nusišypsojo. 

— Ką teko girdėti apie gaisrą? — pasidomėjo Džema. 

— Situacija valdoma. Šeima tikriausiai grįš šiandien. Nebent 
ponas Freizeris gali pasilikti. Jei sugestų koks automobilis, jis mokėtų 
jį sutaisyti. 

— Tikrai? — ištarė Džema ir suprato, kad jos veidas viską 
išduoda. Ji ilgėjosi Kolino. — Man tiesiog neramu. Kolinas sakė, 
kad ten nėra mobiliojo ryšio. 

Dabar nustebo Roja: 

— Jis tau skambino iš gaisravietės? 

— Tik vieną kartą. Jau kurį laiką nebuvome susisiekę. 

Roja dar plačiau išsišiepė: 

— Girdėjau, kad eisi į pasimatymą su daktaru Trisu. 

— Ten bus tik kepsnių vakarėlis, — pasakė Džema, galvodama 
apie Koliną. — Ar gaisras labai įsisiautėjęs? 

— Buvo ir blogesnių atvejų. — Roja stebėjo Džemą. — Nuo 
tos dienos, kai susipažinote, Kolinas tik apie tave ir kalba. 


— Tikrai? 

— Joa, — Roja mąsliai sužiuro į Džemą. — Tu jam patinki. 

Džema stengėsi, kad į veidą neplūstelėtų kraujas ir jos neiš- 
duotų. 

— Taip, susidraugavome. 

— Miestelyje kalbama kitaip. 

Džema neketino atsakyti į tokį teiginį. 

— Turiu eiti. Norėjau tik susipažinti, — pasiteisino ji. 

— Visada prašom. O jei iškils kokių rūpesčių, skambink. 

— Gerai. 

Ji jau laikė padėjusi ranką ant durų rankenos, bet staiga atsisuko 
ir paklausė: 

— Kas atsitiko Taros gėlių lysvei? Ji skundėsi, kad kažkas ją 
mindžioja. 

— Vaikščiojimas per miegus. 

— Ką? 

Roja nusišypsojo: 

— Kolinas kaip visada viską išaiškino. Jis sugeba įminti mįsles. 
Bet norėdamas įsitikinti pasiūlė jai įsirengti kameras. Jos užfiksavo, 
kaip Tara giliai miegodama pėdina po savo lysves, apsiavusi vyro 
batais. Daktaras Trisas išrašė jai migdomųjų, o vyrui pasiūlė susi- 
rasti tokį darbą, kuris leistų daugiau laiko praleisti namie. — Roja 
nutilo. — Paprastai nekalbu apie bylą, bet apie šitą jau šneka visas 
miestelis. Vargšelė Tara sakė, kad nori pasislėpti. 

— Negali jos kaltinti. — Džema padvejojo. — Noriu tavęs kai 
ko paklausti, tik nežinau kaip. | 

Nuo Rojos veido dingo šypsena ir ji surimtėjo: 

— Jei kas nors prie tavęs lenda... 

— Ne, ne tai. Kur yra, na, pigesnė parduotuvė už tą, ekologišką? 

Rojos akys sukibirkščiavo ir ji nusišypsojo. 

— Keliauk į ją. Maloniai nustebsi, pamačiusi čekį. Nors Kolinas 
ir nieko nesakė, spėju, jis nusivedė tave ten norėdamas parodyti Elei, 
kad esi Freizerių šeimos garbės svečias. Ji suteiks tau šeimos nuolaidą. 

— Net jei apsistojau čia tik laikinai? 

— Mums pakanka fakto, kad esi su Kolinu. 

— Manau, ši privilegija labiau tiktų Džinei. 

Roja prieš atsakydama patylėjo: 

— Juk ji avi pačius gražiausius pasaulyje aukštakulnius, tiesa? 
Prieš porą metų nusilaužė vieną kulniuką, eidama grįstu miestelio 
šaligatviu, ir nuo to laiko aš jos Ediline nebemačiau. 

Moterys suprato viena kitą ir Džemai beliko mirktelėti. Jai 
nepatiko Kolino ir Džinės pora. Džema su šypsena atsisveikino ir 
išėjo iš biuro. 

Užuot grįžusi į svečių namelį, ji nusprendė apeiti parduotuvė- 
les. Jos visos atrodė gražios ir puikiai išlaikytos. Kvartalo, kuriame 
buvo ir Kolino biuras, gale stovėjo didžiulis pastatas užrakintomis 
durimis ir ant langų nuleistomis užuolaidomis. Nuo stiklinių durų 
EDILINO MADOS. Tikriausiai tai bus sporto salė, apie kurią kalbėjo 
Kolinas. Jei neskaudėtų šono, būtų pabeldusi į duris. 

Apėjusi visą kvartalą, tačiau neužsukusi nė į vieną krautuvę, 
Džema įsėdo į automobilį ir Makterno keliu patraukė į Elės par- 
duotuvę. Keletas žmonių mojuodami su ja pasisveikino, bet nė vienas 
nesustabdė. Kaip ir tą kartą, Elė stovėjo už parduotuvės gale esančio 
delikatesų skyriaus prekystalio. 

— Girdėjau, kad ateisi kepti kepsnių pas mano dukrą drauge 
su Tristanu, — pasakė Elė. 

Džema nenorėjo liesti šios temos. 

— Ar tiesa, kad Maikas sporto salėje gąsdina žmones? — pa- 
klausė ji. 

Elė nusišypsojo: 

— Jei žmonės sėdi ant suoliukų ir per daug kalbasi, jis gali juos 
tikrai /abai išgąsdinti. Tai pasirodysi su Trisu? 

— Taip, — atsakė Džema. 

Eilėje laukė dar trys moterys, ir visos jos spoksojo į Džemą 
lyg norėdamos išklausti, kokiu pasalūnišku būdu merginai pavyko 
susitarti su juo dėl pasimatymo. 

Elės akys žybtelėjo: 

— Pabučiuok nuo manęs visus, ypač Trisą ir Koliną. 

Paminėjus antrą vardą, eilėje laukiančių moterų žandikauliai 
atvipo. Atrodo, kad šiedu buvo miestelio svajonių jaunikiai. 

— Prašom, — tarė Elė, paduodama Džemai popierinę pa- 
kuotę. — Daug pjaustytos kalakutienos. Ir būtinai pasiimk rudųjų 
garstyčių. Kolinas jas labai mėgsta, bet tu tikriausiai tai jau Žinai. 

Šypsodamasi Džema žengė pirmyn, tačiau ją privertė atsisukti 
Elės balsas: 

— O Trisas mėgsta marinuotus agurkėlius. Paimk bent keturių 
rūšių. Klausau, ponios, kuo galiu jums padėti? 

Vos tramdydama juoką, Džema patraukė ieškoti garstyčių ir 
marinuotų agurkėlių. 

Kitą rytą jai vėl paskambino Kolinas. Ryšys nebuvo geresnis nei 
pirmą kartą. 

— Mama ir visi kiti išvažiavo, — pranešė jis. — Jie netrukus 
su tavimi susisieks. 

— O tu? — rėkė ji į telefono ragelį. — Kada tu grįši? 

— Nežinau. Gal po kelių dienų. Padedu viską sutvarkyti. Pa- 
siilgai manęs? 

— Taip, — atsakė Džema. 

Fone sugriaudėjo trenksmas ir Kolino balso kurį laiką nesi- 
girdėjo. 

— Turiu eiti, tik noriu pasakyti, kad niekas nesusižeidė. Pasi- 
matysime, kai sugrįšiu, — galiausiai pasakė jis. 

Padėjusi ragelį Džema kurį laiką glaudė prie savęs telefoną. 
Ji buvo laiminga, kad Kolinas jai paskambino netgi būdamas toks 
užsiėmęs. 

Bet po pietų ji jau buvo visa galva panirusi į tyrimą. Rinkdama 
duomenis, Džema stengėsi nepamiršti, kad turi sudaryti šeimos is- 
toriją. Nereikėjo dirbti taip preciziškai, kaip ji buvo pratusi. Greičiau 
tai tebuvo smagus užsiėmimas, kurio tikslas — pamaloninti šeimą, 
arba, tiksliau sakant, ponią Freizer. 


Bet iš tiesų ji pataikavo savo įgeidžiams. Džema nenorėjo leistis 

į viduramžių laikų istoriją — ji troško apsistoti ties aštuonioliktu 
amžiumi. Troško daugiau sužinoti apie perskaityto laiško ištrauką. 
Kas toks buvo Džiuljanas? Ir kas „toji moteris“, kuriai nerūpėjo jo 
mirtis? 

Ji peržiūrėjo Džoslinos persiųstą genealogiją ir jos dar truputį 
susirašė, bet jokio Džiuljano surasti nepavyko. 

O Tamsenų buvo net dvi. Vienos pavardė buvo Oldridž, o 
kitos — Freizer. Jei laiške minimas karas buvo Pilietinis, vadinasi, 
jį parašė Tamsena Freizer, nes Oldridž mirė dar jam neprasidėjus. 
Tačiau Džema įtarė, kad vienodus vardus sieja ryšys. 

Ji parašė Džoslinai laišką, kuriame paklausė, kas jai žinoma 
apie Tamsenas, bet Džoslina atsakė, kad jai pavyko surasti tik datas. 
Ji negalėjo pasakyti, ar šios moterys ištekėjo ir ar susilaukė vaikų. 

„Oldridžų šeimoje netrūksta vienišų motinų, — rašė Džos- 
lina, — dėl to vis paerziname Trisą. O Oldridžai su Freizeriais 
nuo seno bičiuliaujasi ir jų šeimas sieja santuokiniai saitai nuo pat 
miestelio įkūrimo.“ 

„Atrodo, draugiški santykiai nepasikeitė“, atrašė Džema. 

„Šiame miestelyje niekas nesikeičia, — atsakė jai Džoslina. — 
Pavadinau savo dukrą Edilina.“ 

Po dar kelių laiškų paaiškėjo, kad Džoslina su šeima taip pat 
dalyvaus kepsnių vakarėlyje: „Visas miestelis nekantrauja su tavimi 
susipažinti. Netgi Roja, kuri mano, kad kiekviena moteris tėra poten- 
ciali auka, gyrė tavo pastangas gelbėjant berniuką. Ten bus ir mano 
geriausios draugės — Sara ir Tesė. Jos abi laukiasi ir tarpusavyje 
lenktyniauja, kuri daugiau suvalgys. Kol kas laimi Tesė.“ 

Džema su šypsena atrašė, kad taip pat nori su visais susipažinti, 
ir grįžo prie darbo. Prie svečių namelio raudonu sodo traktoriuku, 
ant kurio kapoto buvo auksiniais dažais nupaišyta karūna, privažiavo 
ponia Freizer. 

— Mano sūnui Leniui atrodė, kad toks kapoto papuošimas 
bus labai šmaikštus, — pasakė ji, bet neatrodė nepatenkinta. Ponia 

Freizer su dideliu susidomėjimu gaudė kiekvieną Džemos žodį, o 
ypač susidomėjo jos pasakojimu apie Širdies troškimus. 

— Ar turi būti kraujo giminaitis? Gimęs Freizerių šeimoje, kad 
tavo noras išsipildytų? — klausinėjo ji. 

— Nežinau, — tarė Džema, priblokšta moters užsidegimo. 

Ji norėjo paaiškinti, kad Akmuo tėra šeimos legenda, bet susi- 
laikė. Atrodė, ponia Freizer turėjo svajonę ir norėjo, jog ji išsipildytų. 
Džema niekaip neįsivaizdavo, ko galėjo norėti moteris, kuri turi viską. 

— Dirbk toliau, brangioji, — pasakė ponia Freizer ir padavė 
Džemai kreditinę kortelę. — Tokia pačia atsiskaito Reičelė, pirkdama 
produktus. Įsigyk viską, kas reikalinga darbui. 

— O kaip gaisras? — paklausė Džema, kol moteris dar neišėjo. 

— Nėra blogai, — atsakė ponia Freizer, — padaryta daug žalos, 
bet niekas nenukentėjo, svarbiausia, kad padėtis valdoma. 

— Kolinas pranešė, kad padeda tvarkytis. 

Ponia Freizer nežymiai šyptelėjo: 

— Mano sūnus tau skambino? 

— Tik porą kartų, — pasakė Džema, gailėdamasi, kad prasitarė. 
Freizerių šeima dievino Džinę. 

— Kaip miela, — lipdama į traktoriuką, pasakė ponia Freizer 
ir nuvažiavo. 

Džema negaišo laiko, bandydama suprasti, ką galėtų reikšti 
paslaptinga moters šypsenėlė, ir iškart grįžo prie darbo. 

Ponas Freizeris užsuko jai atiduoti atlyginimo. Džema norėjo 
papasakoti jam apie savo tyrimą, bet klausydamasis jis ėmė snū- 
duriuoti. Tuomet ji ištarė „Morganas“ ir jis akimirksniu pažvalėjo. 

— Mašinų įmonė, kurią tūkstantis devyni šimtai devintaisiais 
Malvern Linke, Vusteršyre, įkūrė Henris Frederikas Stenlis Morga- 
nas. Nusipirkau porą jų iš jo sūnaus Piterio prieš dvejus metus, kol 
šis dar buvo gyvas. Užsisakiau ir „Aero SuperSport“ modelį. 

Džema išpūtė akis: 

— Bet juk jos kainuoja... 

— Šššš! — nutildė jis. — Tik pasakyk Alėjai, ir liepsiu tau jas 
vairuoti. 

— Tikriausiai jau girdėjote, kaip man patiko važinėt Kolino 
džipu? 

— Girdėjau tik tiek, kad neklykei. 

Ponas Freizeris pažiūrėjo į ją lyg girtų. Lipdamas į savo trak- 
toriuką, kurio kapotas buvo nudažytas juodais ir raudonais dryžiais, 
jis pridūrė: 

— Beje, Lenis matė tą įrašą, kur tu lipi ant Kolino, ir sakė, kad 
tave įsimylėjo. 

— Alilai plyš širdis, — atsakė Džema, ir ponas Freizeris juok- 
damasis nuvažiavo. 

Šeimusas buvo užsukęs du kartus. Jis buvo tylus jaunuolis, be- 
veik nepraveriantis burnos, tačiau Džema numanė, kad yra puikus 
stebėtojas. Pirmojo apsilankymo metu Džema jam bandė pasakoti 
detales, kurias išsiaiškino apie jo protėvius, tačiau matėsi, jog jam, 
kaip ir tėvui, tai visiškai nerūpėjo. 

Bet viena ji tikrai žinojo — stambūs ir atletiški vaikinai buvo 
nuolat alkani. Džema paprašė jo prisėsti ant sofos, kol paruoš su- 
muštinį. Kol ji krovė ant sumuštinio mėsą ir viską, ką rado šaldytuve, 
Šeimusas ėmė eskizuoti savo bloknote, su kuriuo niekada nesiskyrė. 
Bulvių traškučių ji neturėjo, todėl pripjaustė morkų. Galiausiai ant 
stalo pastatė lėkštę sumuštinių ir litrą šaltos arbatos ir grįžo prie darbo. 

Po valandos, sėdėdama ant grindų knygų apsuptyje, ji pakėlė 
galvą ir pamatė, kad Šeimusas sėdi ant kėdės ir paišo. Džema vėl 
ėmėsi dirbti, nekreipdama į jį dėmesio. Maždaug po valandos jis išėjo 
nesakęs nė žodžio, tik kilstelėjo ranką atsisveikindamas. 

Kitą dieną Šeimusas ir vėl užėjo. Ji atvėrė duris, išgirdusi jo bel- 
dimą, bet tuo momentu skaitė laiškus ir nenorėjo nuo jų atsitraukti. 
Atrodo, Šeimusas viską suprato, todėl tik mostelėjo ranka, rodyda- 
mas, kad ji prisėstų. Jis dingo virtuvėje ir po kelių minučių priešais 
Džemą pastatė padėklą su sumuštiniu ir arbata. Ji jam nusišypsojo 

ir Šeimusas atsisėdo priešais, laikydamas rankoje savo sumuštinį. 
Kai vėl pakėlė į jį akis, Šeimusas paišė. Vakare prie durų ji rado porą 
didžiulių grindų pagalvėlių ir neabejojo, kad jas parūpino Šeimusas. 
Dėkingumo kupina širdimi vieną pasidėjo ant bibliotekos grindų, o 
kitą pastatė prie lentynų. 

O likusių šeimos narių, Lenio ir Pero, Džema nematė. Reičelė 
atėjo susirinkti dubenų ir atnešė jai dar daugiau „likučių“. Daugu- 
ma patiekalų atrodė.nepaliesti, todėl Džema suprato, kad Reičelė 
pagamino juos specialiai jai. 

— Tai sakai, Širdies troškimai? — be jokios įžangos pradėjo 
Reičelė. 

— Tu girdėjai apie akmenį? 

— Ponia F vien apie tai ir tekalba. Ji baiminasi, kad akmuo jai 
nepadės, todėl privertė poną F tris kartus pasakyti: „Aš noriu anūkų.“ 
Dabar laukiu, kol vieną dieną pasirodęs Lenis pasakys, kad užtaisė 
kokiai merginai vaiką. 

— Tikiuosi, ne Ailai, — tarė Džema, ir jos nusijuokė. 

Reičelė jau lipo į savo traktoriuką (jo dangtis buvo žaliai ka- 
mufliažinis), kai Džema pasiteiravo: 

— Jau kelias dienas negaunu jokių žinių iš Kolino. Juk jis ne- 
nukentėjo per gaisrą? 

— Mes taip pat nieko negirdėjome, — atsakė Reičelė. — Koli- 
nas skraido malūnsparniu, todėl tikrai turi ten ką veikti. Pasiilgai jo? 

— Aštiktai... — Džema nebaigė sakinio ir papurtė galvą. — Aš 
tiktai noriu įsitikinti, kad jam viskas gerai. 

— Ir kaipgi tu apsispręsi tarp Kolino ir daktaro Triso? 

— Trisas tėra draugas ir tiek. Beveik jo nepažįstu. Kolinas irgi 
draugas, kurio taip pat beveik nepažįstu, bet... 

Išvydusi Reičelės šypseną, Džema nusprendė užsičiaupti. 

— Draugystė — puikus dalykas, ar ne? — pasakė Reičelė ir 
nudūmė namo link. 


Niekas nesistengė sulaikyti jos nuo Kolino! 

Džema atsibudo ketvirtą ryto ir nebesugebėjo užmigti. Ji pasidarė 
dirgli dėl fizinio aktyvumo stokos, nes kelerius pastaruosius metus 
rytais buvo įpratusi intensyviai sportuoti. Penktą valandą nusprendė 
nebesikankinti, apsirengė ir nuėjo į virtuvę pasigaminti pusryčių. 
Buvo dar tamsu, todėl išgirdusi barbenimą į stiklines duris ir išvy- 
dusi už jų stovintį vyrą su kauke ji pašoko. Tik po kelių sekundžių 
suprato, kad ten — Kolinas. Priėjusi atšovė skląstį ir atvėrė duris. 

— Džiaugiuosi, kad užsirakinai, — taip sakydamas, jis įžengė 
vidun. 

Kolinas atrodė siaubingai! Aprūkusį veidą dengė tokia stora 
suodžių „kaukė“, kad nesimatė odos. 

— Užeik ir prisėsk. Atrodai pervargęs. 

— Ne. Nenoriu sutepti tavo baldų. Pamėtėjau Perą ir važiavau 
namo, bet pamatęs tavo lange šviesą pagalvojau, kad kas nors atsitiko. 
Kas čia kvepia? 

— Oi! — bėgdama į virtuvę šūktelėjo Džema. — Kepu kala- 
kutienos juosteles! 

Atsisukusi pamatė jo akyse alkį. 

— Kiek laiko esi nevalgęs? 

— Nežinau. Valgiau kažkada vakar. 

Jis uždėjo ant rankenos ranką ir tarė: 

— Jau eisiu namo ir... 

— Supjausčiau raudonąją papriką ir svogūną, turiu sūrio, 
kiaušinių. Moku gaminti puikų omletą. Nusipirkau Elės septynių 
grūdų duonos. Ji kelių dienų senumo, bet užtepsiu tiek sviesto, kad 
net nepajusi. 

Džema matė, kad Kolinas jau beveik palūžo. Mergina pamojo 
ranka užeiti į virtuvę, ir jis nupėdinęs atsisėdo ant aukštos kėdės 
prie baro. Džema mikliai jam šliūkštelėjo stiklinę apelsinų sulčių ir 
jis jas išmaukė vienu gurkšniu. O kol valgė sviestu užteptą duonos 

skrebutį, Džema suplakė keturis kiaušinius. Iš anksto supjaustytas 
paprikas ir svogūnus apkepė aliejuje. Uždėjo juos ant omleto viršaus 
drauge su sūriu ir pastatė lėkštę priešais Koliną. 

Valgydamas jis nepratarė nė žodžio. 

— Geriau? — paklausė Džema, kai Kolinas pagaliau pakėlė 
akis. 

— Žymiai, — atsakė jis ir giliai nusižiovavo. Bandydamas 
prisidengti burną, perbraukė ranka suodžius ant veido. 

— Kiek laiko nemiegojai? 

— Manau, bus trečia para, — jis stojosi. — Džema, tu tikras 
auksas. Ačiū tau. Man reikia nusigauti iki namų ir nusiprausti. Man 
niežti odą. Ir noriu miego. 

Jis atsistojo, žengė žingsnį ir susvirduliavo, todėl ji išsigando 
pagalvojusi, kaip jis vairuos. Uždėjusi ant nugaros ranką, Džema 
pastūmė jį miegamojo link. 

— Dušas dešinėje. Prauskis, kiek reikės. 

— Rūbai... — pasakė jis. 

— Turiu tokio dydžio sportinius marškinėlius, kad į juos tilp- 
tumėte abu su Šeimusu. Prie jų yra ir kelnės. Pirmyn! Kai išsiprausi, 
nuvešiu tave namo ir galėsi miegoti. 

Kolinas puse lūpų šyptelėjo ir jo juodame veide subaltavo 
dantys. 

— Dešimt minučių, — tarė jis. 

Džema stebėjo, kaip Kolinas eina į kambarį, ir išgirdusi bėgantį 
vandenį nebegalėjo sutramdyti sužadinto geismo. Vos už kelių met- 
rų stovėjo nuogas Kolinas. Ji išsikepė sau porą plaktų kiaušinių ir 
sutvarkė virtuvę. Kai vanduo liovėsi bėgęs, susivokė, kad reikėjo iš 
anksto surasti ir nunešti Kolinui drabužius. Gal pavyks įsliūkinti į 
miegamąjį ir suieškoti rūbus, kol jis šluostosi. 

Įkišusi nosį į kambarį, Džema pastebėjo, kad išsiprausęs, 
apsisupęs juosmenį rankšluosčiu Kolinas guli veidu į lovą ir kietai 
miega. 

Ji žengė porą žingsnių spintos link, bet negalėjo nekreipti dė- 
mesio į beveik nuogą Kolino kūną, išsidrėbus; ant jos lovos. 

Kambaryje buvo tamsu, tačiau iš virtuvės sklindanti švelni šviesa 
išryškino jo įspūdingus raumenis ir užliejo odą auksu. Vyro oda vis 
dar buvo drėgna, ir ji labai troško prisiliesti, pajusti jos šilumą. 

Mergina užsimerkė ir įtraukė jo kvapo. Rodėsi, savo vyriškumu 
jis užtvindė kambarį ir apsupo Džemą. Ji galėjo užuosti, paragauti, 
prisiliesti prie jo. 

Atsimerkusi pastebėjo Koliną žiūrintį į ją primerktomis akimis, 
ant kurių krito šešėlis — jo žvilgsnis buvo kupinas tos pačios aistros. 

Jis ištiesė ranką, tarsi maldaudamas, kad ji ją paimtų. 

Negalėdama atsispirti Džema apsalo pajutusi, kaip pirštai su- 
siliečia su jo delnu, ir jos ranką suima didelė jo plaštaka. 

Prisitraukdamas ją, jis apsivertė ant nugaros, ir ji kita ranka 
atsirėmė jam į krūtinę. 

— Norėjau tavęs nuo tos akimirkos, kai pamačiau, — sušnabž- 
dėjo jis. 

— Aš taip pat, — atsakė Džema, ir Kolinas apsivijo ją rankomis. 

Jų lūpos susiliejo ir jo bučinys buvo toks, kokio Džema ir ti- 
kėjosi. Ji pastebėjo, kad dažnai žiūri į jo lūpas ir galvoja apie jas. Jis 
ėmė bučiuoti jai kaklą, ir mergina atlošė galvą. Džema dėvėjo laisvus 
drabužius, su kuriais dirbdavo, ir Kolinas juos lengvai nuvilko, pakišęs 
savo dideles rankas po marškinėliais. 

— Nuostabu, — sumurmėjo jis, lūpomis siekdamas jos krūtų. 

Po kelių akimirkų ji jau buvo nuoga ir tiesė į jį rankas. Jis 
persivertė ant jos ir mergina aiktelėjo nuo jo svorio — nuostabaus, 
stambaus vyro svorio. Ji apsikabino kojomis jo liemenį ir kilstelėjo, 
kai jis įėjo. 

Viskas baigėsi po kelių stiprių, staigių judesių. 

— Ačiū, mažute, — tarė Kolinas ir užgriuvo ant jos. Ji iškart 
pajuto jo švelnų kvėpavimą į kaklą. Kolinas užmigo. 

Džema nebuvo patenkinta, bet jai patiko jausti Kolino odą. 

Po kurio laiko ji nusprendė atsikelti, bet nebuvo lengva jį paju- 
dinti. Pabandė pakelti vyro petį, tačiau tai buvo tas pats, kas bandyti 
nustumti riedulį. 

— Kolinai, — švelniai tarė ji, bet jis nereagavo. — Kolinai! — 
ištarė garsiau. Jis vis tiek nepajudėjo. 

Ji iš visų jėgų bandė iš po jo ištrūkti, kol pajuto aštrų skausmą 
šone. 

— Puiku, — sumurmėjo ji, — trūko siūlės. 

Susierzinusi Džema alkūne pabadė jo šonkaulius. Kolinas 
burbėdamas apsivertė ant šono ir, apsivijęs ją ranka lyg pliušinį 
meškiuką, prisitraukė prie savęs. 

— Baik, Džine, — pasakė jis, — leisk man miegoti. 

Ir nusisuko. 

Ji sustingo. 

— Aš esu Džema, — pasakė ji aiškiai ir gana garsiai. 

— A, Džema, — tarė Kolinas, — protinga ir narsi. 

Jei Džema būtų išgirdusi šiuos žodžius prieš valandą, būtų jau- 
tusis pamaloninta, bet šiuo metu jie abu buvo nuogi, ką tik žaibiškai 
pasimylėję, o blogiausia, kad jis ką tik ją pavadino Džine. 

Prireikė pastangų, bet galiausiai merginai pavyko išsivaduoti iš 
jo gniaužtų ir atsikelti. Stovėdama prie lovos ir žvelgdama į jį, Džema 
bjaurėjosi savimi, nes leido aistrai nurungti sveiką protą. Džema buvo 
vienintelė tarp visų pažįstamų moterų, nė karto neturėjusi vienos 
nakties nuotykio. Viena draugė teigė, kad toks seksas geriausias. 
„Jokių komplikacijų. Ateini, susitvarkai ir išeini“, aiškindavo ji. 

Bet Džema niekada tokia nebuvo. Galbūt dėl to, kad gyveno 
istorijos pasaulyje, ji tikėjo, jog seksas reiškia daugiau nei vien fizinis 
aktas. 

Šiandien ji pamynė savo principus. Pasidavė sukilusiems gei- 
duliams. 


Ji liovėsi apie tai galvojusi, kai pajuto šonu tekančią šilumą. 


Širdiės troškimai 141 


Tamsiame kambaryje nieko nesimatė, tačiau prisilietusi užčiuopė 
savo drėgną tvarstį. Po velnių! Ji atvėrė žaizdą. 

Eidama į vonią buvo tikra, kad tuojau pat turi išvykti iš svečių 
namelio. Mikliai apsirengė, nežiūrėdama, kas papuolė po ranka, čiupo 
savo rankinuką, automobilio raktelius ir išėjo į lauką. Atsisėdusi į 
mašiną nežinojo, kur važiuoja, bet logiškiausia atrodė nuvykti pas 
daktarą ir leisti jam apžiūrėti savo šoną. 

Kai atvyko prie Triso kabineto, vis dar buvo ankstus rytas ir 
gatvėse nesimatė žmonių. O kas dabar? — paklausė Džema savęs. 
Nejaugi sėdės automobilyje ir lauks, kol miestelis prabus? 

Ji net cyptelėjo, kai kažkas pabeldė į langą. Prie jos lenkėsi 
gražuolis Trisas, rankoje laikydamas puodelį karštos kavos. Ji atidarė 
langą. 

— Ar tau viskas gerai? — paklausė Trisas. 

— Man kraujuoja šonas. 

— Užeik ir aš jį apžiūrėsiu. 

Jis atidarė dureles ir kai Džema suklupo, paėmė ją už parankės. 
Netrukus ji sėdėjo ant apžiūros stalo pasikėlus marškinėlius, o jis 
nuėmė žaizdos tvarsčius. 

— Viskas gerai, — pasakė jis. — Drėgmė atsirado ne dėl krau- 
javimo, ir tu puikiai gyji. Marlė sušlapo. Galbūt iš ryto palindai po 
dušu ar maudeisi vonioje? 

— Aš... — pradėjo Džema ir pajuto, kaip telkiasi ašaros. 

— Kas nors atsitiko? — susirūpino Trisas. — Džema? 

Jis žengtelėjo atgal. 

— Paskambinsiu Kolinui, — tarė Trisas. 

— Ne! — kone suklykė ji. 

Trisas patylėjo. Paskui tarė: 

— Gerai. Kolino nereikia. Gal norėtum viskio? 

Džema išspaudė šypseną: 

— Dėkoju, bet ne. 

Trisas padėjo jai nulipti nuo stalo. Nepaleisdamas merginos 

rankos, nuvedė prie didžiulio krėslo ir pasodino. Pats pasistatė kėdę 
priešais. 

— Dabar papasakok, dėl ko taip supykai ant mūsų garsiojo 
šerifo. 

— Aš... 

Ji dvejojo, bet gražiame Triso veide išvydo nuoširdumą, verčiantį 
juo pasitikėti. Džema viską išklojo per dešimt minučių. Papasakojo 
apie drauge su Kolinu praleistą laiką ir kaip jis jai patiko. 

— Jis nusivežė mane į namą, kurį nusipirko ir dar nebuvo rodęs 
niekam kitam. Išvykęs gesinti gaisro, man porą kartų skambino iš 
nelaimės vietos. Jau maniau, kad tarp mūsų kažkas vyksta, ir staiga 
jis pavadina mane Džine. Visi apie juos kalba taip, lyg jie ketintų 
susituokti, tik Kolinas niekada jos nemini, išskyrus tai, kad ji padės 
jam išsirinkti baldus. — Ji užsidengė rankomis veidą. — Nebesu- 
prantu, kas vyksta. O dar ši/as! 

Ji papasakojo apie itin trumpą seksą su Kolinu. 

Džema nustėro pamačiusi, kad Trisas nusišypsojo. 

— Puiku! — tarė jis. 

— Puiku? — ji pajuto kylantį pyktį. — Tu nieko nesupranti! 
Ponia Freizer išspyrė vieną pretendentę į darbą dėl to, kad ji per- 
miegojo su Leniu. Jei ji sužinos, ką aš padariau, atleis ir mane, o aš 
ką tik pradėjau dirbti ir... 

— Jei nori žinoti, ponią Freizer kaip ir Lenį pažįstu visą savo 
gyvenimą. Kolinas man sakė, kad jo mama nusamdė tave dėl to, kad 
darbas tau išties atrodė įdomus. Be to, jei jos sprendimui didžiausią 
įtaką turėtų permiegojimas su Leniu, kandidatuoti negalėtų pusė 
apygardos. — Jis išsitraukė iš kišenės mobilųjį. — Paskambinsiu 
Reičelei ir paprašysiu, kad išgabentų iš tavo namų Koliną, o tada 
mudu nueisime papietauti. 

— Aš jau pavalgiusi. 

— Tuomet galėsi suvalgyti nepadoriai saldų desertą. Arba dar 


geriau — ką nors šokoladinio. 

Džemai vien pagalvojus apie šokoladą pasidarė geriau. 

— Esi puiki draugužė, — tarė ji ir susigriebė. — Nenorėjau 
pasakyti... 

Trisas iškėlė ranką. 

— Viskas gerai. Mano paskutinė draugė moteris pavadino mane 
„latentiniu homoseksualu“, nes nenorėjau jos vesti. 

— Išsaugojo savo garbę. 

— Bet manosios — ne itin, — pasakė jis ir ėmė kalbėti te- 
lefonu. — Reičele? Tikiuosi, nepažadinau, bet mudu su Džema 
norėtume paprašyti tavo pagalbos. 

Jis išėjo kalbėtis į laukiamąjį. 

Po dvidešimties minučių Džema jau sėdėjo prie staliuko su 
Tristanu Elės parduotuvėje. Krautuvė dar nebuvo atidaryta, todėl 
Trisas ją įsivedė pro tarnybinį įėjimą. Aplinkui zujo darbuotojai, dė- 
liodami produktus ir gaminius. Elė buvo labai užsiėmusi ir negalėjo 
jų aptarnauti, bet atrodė, kad toks ankstyvas Triso pasirodymas čia 
buvo įprastas dalykas ir jis pats žinojo, kur ką gauti. 

Priešais Džemą lėkštutėje buvo padėta šokoladu aplieta bandelė 
su šokoladiniu įdaru ir tirštas gėrimas, primenantis ištirpus; šokoladą. 
Po keturių kąsnių ir dviejų gurkšnių mergina pasijuto kur kas geriau. 

— Esi puikus daktaras, — sumurmėjo ji pilna burna. 

— Apie ryšį tarp moterų ir šokolado sužinojau mokydamasis 
pirmame medicinos kurse. Šios žinios dar niekada manęs nepavedė. 

Jis valgė tortiliją su kiaušiniu, kurią, kaip Džema įtarė, Elė 
pagamino būtent jam. Džema negalėjo nepastebėti, kad kiekviena 
darbuotoja praeidama stengėsi patraukti Triso dėmesį. Jos dažnai 
nužvelgdavo Džemą, tarsi norėdamos suprasti, kuo ši tokia ypa- 
tinga. 

Trisas kukliai nudelbė akis į lėkštę ir paklausė: 

— Taigi, Džema, papasakok, kokias apsisaugojimo priemones 
naudoji. 

Ji nustojo kramčiusi, tada vėl pakramtė, nurijo ir tarė: 

— Aš, e, man baigėsi. 

— Ir nesuspėjai nusipirkti, — pridūrė Irisas. 

Džema vėl įniko valgyti. 

— Viskas vyko taip trumpai, kad nieko negalėjo įvykti. 

— Pasakei kaip paauglė, — tarė Irisas. 

— Viskas gerai, — patikino Džema. — Su savo vaikinais viską 
nuodugniai išsiaiškinome, todėl žinau, kada yra tinkamas mėnesio 
metas. Ir jis tikrai ne dabar. 

— Aišku, — pasakė Trisas ir nutilo. — Papasakok apie savo 
tyrimą. 

— Aš bandau viską susieti su Džosės genealogija. Ji draugauja 
su... — ji nebaigė sakinio. — Vis pamirštu, kur esu. Tu juk pažįsti 
Džosliną, savaime suprantama. 

— Priėmiau jos dvynius. 

— Nenorėčiau su ja susipažinti taip artimai kaip tu, — pasakė 
Džema, ir Trisas nusijuokė. — Padariau mažiau, nei norėčiau. 

— Freizeriai varo tave iš proto? 

Ji pagalvojo, kad užteks pasakoti apie save ir Koliną. Ir taip jau 
per daug pasakė. 

— Šeimos nariai dažnai pas mane užsuka, — tarė ji. 

— Su drabužiais ar be jų? — paklausė Trisas. 

— Dar per anksti apie tai juokauti, — atsakė Džema, bet vis 
dėlto šyptelėjo. 

— Gal nori dar šokolado? 

— Ne, man visiškai gana. Norėčiau jau grįžti prie darbo, žinoma, 
jei Reičelė spėjo pasirūpinti Kolinu. 

— Žinoma, — patvirtino Trisas, tačiau sėdėjo nuleidęs galvą 
ir nejudėjo. 


Džema į jį pažvelgė: 
— Galbūt nori ką nors man pasakyti? Ar paklausti? 
— Širdies troškimai, — pratarė jis. — Gal ką sužinojai apie 


tą akmenį? 

— Ne, vis dar ieškau informacijos. Tau apie jį papasakojo 
Kolinas? 

— Taip, — Trisas pažvelgė jai į akis. — Nieko prieš, jei papa- 
sakosiu tau istoriją? 

— Su malonumu išklausysiu bet kokį pasakojimą, kad tik 
nebegalvočiau apie savo problemas. 

— T3 rytą, prieš išvykdamas gesinti gaisro, Kolinas pusryčiavo 
drauge su manimi ir papasakojo apie Širdies troškimų akmenį. Iš 
tos istorijos mes pasijuokėme. Vakare perpasakojau ją seseriai ir 
dukterėčiai. Norėjau jas pralinksminti, bet Nelė patikėjo kiekvienu 
pasakojimo žodžiu ir nusiminė. Ji pasakė, kad yra pusiau Freizer ir 
jos didžiausias troškimas — kad tėtis sugrįžtų namo ir liktų Ediline. 
Nelė paprašė mūsų su Ede atsistoti ir drauge tris kartus pakartoti 
jos norą. Sakė norinti, kad Akmuo tikrai ją išgirstų. 

Trisas nutilo, bet Džema laukė. Atrodė, jo pasakojimas dar 
nebaigtas. 

— Vakar vakare Edei paskambino ir pranešė, kad jos vyrą 
sužeidė Irake ir... 

— Ak! 

— Ne,viskas gerai. Jis sveikas ar bent jau pasveiks. Jį nuskraidi- 
no į Majamio ligoninę. Mano tėvai gyvena Sarasotoje ir iškart pas jį 
nuvažiavo. Džeikas pasveiks, bet žaizda rimta, todėl jam nebereikės 
tarnauti kariuomenėje. Po mėnesio jis jau bus namie. 

— Tai nuostabu, — pasakė Džema. 

— Čia dar ne viskas. Prieš tarnybą kariuomenėje Džeikas 
dirbo aukščiausios klasės mechaniku ir Detroite turėjo puikų darbą. 
Automobilių remonto dirbtuvių, kuriose dirbo, savininkas pasakė, 
kad jo darbo vieta lauks, kol Džeikas sugrįš. — Trisas pažvelgė į 
Džemą. — Po Nelės ištarto noro, kitą rytą, sužinojome, kad įmonė, į 
kurią turėjo sugrįžti dirbti Džeikas, susprogo. Sprogimas įvyko naktį 

paklausė: 

— Kas dar? 

— Tą pačią dieną, kai sužinojome apie sprogimą, pagrindinis 
pono Freizerio automobilių priežiūros centro, esančio Edilino pa- 
kraštyje, mechanikas pranešė, kad po keturių mėnesių jis persikrausto 
į Kaliforniją, nes nori įsikurti šalia žmonos giminių. Ponas Freizeris 
man paskambino ir pasakė, kad jo pareigas, jei norės, galės užimti 
Džeikas. Tai įvyko prieš kelias dienas, o vakar mums paskambino dėl 
Džeiko traumos. Atrodo, Nelės noras išsipildė nepraėjus nė savaitei 
po to, kai jinai ištarė jį garsiai. 

— Juk supranti, kad tai tėra atsitiktinumai, ar ne? — pasitiks- 
lino Džema. 

— Esu tuo įsitikinęs, bet šiandien... — Trisas į ją įsistebeilijo. 

— Turi omeny mane? 

Trisas linktelėjo ir tarė: 

— Taip, Reičelė man pasakė... 

Džema giliai įkvėpė ir išbėrė: 

— Kad ponia Freizer privertė savo vyrą ištarti, jog šis nori 
anūkų. 

— Būtent. 

Džema nurijo seilę. 

— Bet juk juos turėtų padovanoti Džinė, ar ne? 

— Kolinas daug apie ją nepasakoja, tačiau jei jie neišsiskirs? — 
piktai pasakė jis. — Nejaugi ji važinės į darbą Ričmonde? 

— Mačiau, kad ir čia yra teisininkų biuras. Galbūt ji galėtų... 

— Įsidarbinti MOV — Makdauelo, Oldridžo ir Velšo teisinėje 
firmoje? Ten dirba vienas mano pusbrolis, ir galiu tau pasakyti, kad 
jie neįsileidžia pašalinių. 

— Bet juk ji taptų Kolino žmona. Pasidarytų vietinė, — kalbėjo 
Džema, nors žodžiai strigo gerklėje. 

— Taip nebus, — tvirtai nukirto Trisas. 

Džema perbraukė pirštu lėkštę, nuvalydama likusį šokoladą, 
ir įsidėjo jį į burną. 

— Ir ilgai tu nekenti Džinės? 

— Nuo to momento, kai ji perbraukė ranka man per šlaunį 
viename vakarėlyje. 

— Pasakei Kolinui? 

— Bandžiau, bet jis nenorėjo nieko girdėti. 

Mąstydama apie tai, ką jai ką tik papasakojo Trisas, Džema tarė: 

— Klausyk, mano manymu, Širdies troškimų akmuo tėra šeimos 
legenda. Jei jis būtų tiesa, jau kelis amžius pildytųsi visi Freizerių 
norai. Bet juk taip nėra, ar klystu? 

Trisas nežymiai šyptelėjo: 

— Tiesa. Jei būtų ponios Freizer valia, Arielė nebūtų stojusi į 
mediciną, o būtų likusi Ediline, susituokusi ir šiuo metu jau turėtų 
šešis vaikus. O jei viskas priklausytų nuo pono Freizerio, visi jo vai- 
kai būtų pamišę dėl automobilių ir konkuruotų dėl šeimos verslo 
perėmimo. 

— Kaip gerai, kad nėra daikto, kuris pildytų norus, — pastebėjo 
Džema, — nes kiekvieno norai kirstųsi su kitų. 

— Ką jau kalbėti apie piktus žmones, kurie kitiems linkėtų 
blogo, — pridūrė "Irisas. 

Džema pasižiūrėjo į jį. 

— O ką manai tu? — paklausė ji. — Jei Nelė yra pusiau Freizer, 
vadinasi, tu — taip pat. Ko paprašytum, jei galėtum išpildyti vieną 
norą? 

— Ąš... 

Jis atsilošė kėdėje ir atrodė, kad nėra linkęs tęsti. 

— Papasakojau tau apie savo kvailą poelgį su Kolinu, tu irgi 
gali atskleisti man savo paslaptis. 

— Taip, bet aš esu daktaras. Dažnai susiduriu su žmonių pas- 

— O aš esu istorikė. Dažnai susiduriu su dviejų šimtų metų 
senumo paslaptimis. 

Trisas šyptelėjo: 

— Gerai. Aš ieškau jos. 

— Ko? 

— Tos, apie kurią kuriamos dainos ir rašomi romanai. Sesuo 
sako, kad esu pernelyg romantiškas, bet jaučiu, kad kai ją pamatysiu, 
atpažinsiu. — Trisas įkvėpė. — Noriu, kad vertintų mane ne vien 
dėl mano darbo ar išvaizdos. 

Jis valandėlę žiūrėjo į lėkštę, tuomet vėl pakėlė akis į Džemą: 

— Galbūt Širdies troškimų akmuo pildo mano sesers, bet tik 
ne 2410, norus. 

— Nors tai ir neįmanoma, man vis tiek įdomu, kodėl akmuo 
vėl ėmė veikti po šitiek metų. 

— Dėl tavęs. Galbūt kažką sujudinai tarp dokumentų. Galbūt 
akmuo ten ir yra, tik tu jo nepastebėjai. 

— Neįmanoma, — atsakė Džema. — Peržiūrėjau visas dėžes. 
Jose buvo tik popieriai ir keli sentimentalūs niekučiai. 

— Pavyzdžiui? 

— Kaspinai, medalionai su plaukų sruogomis — tipiškos Vik- 
torijos laikų relikvijos. 

"Trisas nenuleido nuo jos akių. 

— Aš netikiu magija, — toliau kalbėjo Džema, — ir manau, 
kad tu, kaip mokslo žmogus, taip pat ja netiki. 

— Dažniausiai netikiu, bet viskas apsivertė aukštyn kojomis, 
kai Nelė taip isteriškai išsakė savo norą. Vakar nenuėjau gulti, o 
šiandien turėsiu vežti Edę ir Nelę į oro uostą, — jis persibraukė 
ranka veidą. — Ryte norėjau užsukti į kabinetą ir prieš išvykdamas 
parašyti žmonėms receptus. Vis galvojau apie Džeiko sugrįžimą, 
o tada pasirodei tu su savo istorija apie Koliną ir... — jis kilstelėjo 
antakius. — Manau, man reikėtų pamiegoti. 

— Sutinku, — pritarė Džema. Ji pastebėjo vaikštinėjantį pirkėją 
ir suprato, kad parduotuvė jau atsidarė. 

— Jei tu toks pats kaip Kolinas, geriau spruk iš čia, kol žmonės 
nepradėjo prašyti apžiūrėti jų karpų. 

Jie atsistojo, susirinko šiukšles ir išmetė jas į šiukšlių dėžę. 

Trisas uždėjo jai ant peties ranką: 

— Dėkoju, Džema. Tu atėjai pas mane išsikalbėti, bet galiausiai 
išsikalbėjau aš. 

— Man labai patiko. Ilgiuosi mokslo draugų, — ji pasitrynė 
ranką. — O ypač pasiilgau treniruočių su vaikinais. 

— Ak, tiesa. Tai štai kodėl pamatęs tavo kūną seilėjasi visas 
internetas. 

— Ne visai, — juokdamasi atsakė Džema. 

— Kepsnių vakarėlyje susipažinsi su Maiku. Jis yra pagrindi- 
nis sportininkas ir judu galėsite drauge... užsiimti dalykais, kuriuos 
žmonės paprastai daro sporto salėje. 

— Tikriausiai gimei su tokiais krūtinės raumenimis ir nežinai, 
kas yra dvidešimties kilogramų svarmuo. 

Jiedu judėjo link parduotuvės galo. 

— Retsykiais užeinu ir pasimankštinu, — pripažino Trisas. — 
Pradedu suprasti, kuo taip pakerėjai Koliną. 

— Ar dėl to jis ir pavadino mane Džine? 

Trisas nesijuokė. 

— Kaip ruošiesi elgtis, kai su juo susitiksi? 

— Elgsiuosi taip, lyg tai tebūtų menkniekis. Taip ir yra. 

— Bus sunkiau nei galvoji, — perspėjo Trisas. — Klausyk, jei 
atsiras kokių nors simptomų, pati supranti, pranešk man, susitarėm? 

— Rasi mane raudančią ant savo slenksčio. 

Jie priėjo prie automobilio. 

— Šiandien rimtai pradėsiu ieškoti informacijos apie Širdies 
troškimų akmenį. 

— Apie šitą irgi pranešk, — sėsdamas į mašiną, paprašė Trisas. 

— Kiekvieną žodį. — Džema iš rankinės išsitraukė „BlackBer- 
ry“. — Padiktuok savo elektroninį paštą, ir aš tau pranešiu apie 

Jis šypsodamasis padiktavo adresą ir išrašė jai kontraceptinių 
tablečių receptą. 


Visą savaitę Džemai sunkiai sekėsi susikaupti darbui. Valandą 
paskaitydavo, pasižymėdavo pastabas ir bandydavo susieti naujas 
ir jau turimas žinias. Bet po to ji žvelgdavo į niekur ir mąstydavo 
apie Koliną. Prisimindavo kiekvieną drauge praleistą sekundę, visus 
pasakytus žodžius, o ypač tas kelias minutes lovoje. Ji suprato, kodėl 
jis pavadino ją Džine. Iš Reičelės Džema sužinojo, kad Kolinas su 
Džine draugauja nuo koledžo baigimo. Savaime suprantama, jis 
pavadino ją Džine, nes labai ilgai su ja bendravo, be to, tą rytą jis 
buvo ypač pavargęs. 

Pirmąją dieną Džema galvojo išdidžiai pareikšti Kolinui, kad 
tai tebuvo „niekis“ ir daugiau nepasikartos. Net pasiruošė kalbą, 
sudėliotą preciziškai lyg teisinis aktas. 

Bet Kolinas nesirodė, dėl to ji nieko negalėjo jam pasakyti. Jis 
neskambino ir neparašė nė vienos žinutės. Galbūt jaučiasi kaltas? — 
svarstė ji. Gal kankinasi galvodamas, kaip atsiprašyti už savo poelgį? 
O gal savo pasiteisinimą ruošia taip pat kruopščiai kaip ir Džema? 

Bėgo dienos ir Džema sugalvojo kitą scenarijų: jis prisipažino 
Džinei apie savo neištikimybę. Ar jiedu liks kartu? Ar išsiskirs? 

Džema nuolatos nerimavo dėl savo darbo, bijojo, kad gali jo 
netekti. Prarastų tobulą darbą, ir dėl ko? Nes pasivoliojo su vyru, 
turinčiu nuolatinę merginą? Darbas nebuvo to vertas! 

Antra vertus, jei Kolinas išsiskyrė su Džine... 

Kai Trisas atvažiavo jos pasiimti į vakarėlį, Džema buvo išgy- 
venusi tiek emocijų, kad nuoširdžiai nežinojo, kaip reaguos išvydusi 
Koliną. Tikėjosi, kad jis ten nepasirodys ir jai neteks su juo aiškintis. 


1] 


Trisas atvažiavo Džemos vienuoliktą. Džema pirmiausia paklausė, ar 
dalyvaus Kolinas. Ji tikėjosi neigiamo atsakymo, bet, dėl viso pikto, 
pasirengė pasiaiškinimą, kodėl puolė su juo į lovą. 

— Nemanau, — atsakė jis. — O jei pasirodys, tikriausiai ateis 
drauge su Džine. — Trisas vairuodamas dirstelėjo į Džemą. — Ar 
mes, vyrai, galime tikėtis išvysti mergaičių peštynes? 

— Norėtumėt! Kaip laikosi tavo svainis? 

— Geriau, — šypsodamasis tarė Trisas. — Mano tėtis yra išėjęs 
į pensiją daktaras, jo nuomone, žaizdos atrodo gerai. Jos greitai gyja 
ir prognozuojama, kad jis visiškai pasveiks. 

— O kaip Nelė? 

— Šiuo metu ji yra laimingiausias vaikas pasaulyje. Edė pasa- 
kojo, kad vakar vakare ją reikėjo tiesiog atplėšti nuo Džeiko. O kaip 
tu ir ponios F noras? — Irisas pažvelgė į Džemos plokščią pilvuką. 

— Lažinuosi, kad vis dar tiki Velykų bobute. O ar Merlino ūkis 
išties toks nuostabus, kaip rašoma tinklalapyje? 

— Pati nuspręsi. Bet pasikalbėk su Sara. Ji gerai žino to ūkio 
istoriją. 

— Su kiek žmonių šiandien susipažinsiu? 

— Maždaug su tuzinu ir galbūt su ponu Langu. Jis — išskir- 


tinės rūšies individas. 

— Įdomu, — pastebėjo Džema. — Papasakok, kas čia dėjosi, 
kai buvo privažiavę F TB agentų. 

— Jie tiesiog užplūdo miestelį. Drauge su slaptosiomis tar- 
nybomis. Paklausk Maiko. Jis tau viską papasakos. Antra vertus, 
Maikas gali ir nieko nepasakoti. Vyrukas mėgsta saugoti paslaptis. 
Gali pasiteirauti Saros. 

Trisas pasuko į kiemą, ir Džema išvydo išties seną namą. Tik 
daugybė prabėgusių metų galėjo taip išlankstyti sienas ir stogą. 
Norint apsilankyti tokiame name, neretai tekdavo sumokėti įėjimo 
mokestį. 

— O000000, — išpūtusi akis tarė ji. 

— Judvi su Sara tapsite geriausiomis draugėmis, — pasakė 
Trisas, statydamas automobilį prie paradinių namo durų, ir spus- 
telėjo signalą. 

Durys prasivėrė ir pasirodė jauna graži moteris. 

— Trisai, jei pažadinsi mano vaikus, tau galas, — pasakė ji. 

— Įpilk į mišinuką viskio, ir jie tuoj pat užmigs, — priėjęs prie 
bagažinės ir ją atidaręs, atsakė Trisas. 

— Perduosiu tavo žodžius Krūtimi maitinančių motinų aso- 
ciacijai ir pažiūrėsim, kaip juokinga bus tada, — atkirto moteris 
ir atsisuko į Džemą. — Aš esu Džosė ir man atrodo, kad aptikau 
Džiuljaną. 

— Puiku, — apsidžiaugė Džema. — Ar atsinešei informaciją 
apie jį? 

— Ten tik keli sakiniai ir moku juos mintinai. 

Jos pajudėjo namo link. 

— Ei! — šūktelėjo Trisas. — Turiu nunešti į namą daugybę 
daiktų, todėl man praverstų pagalba. 

— Po sukelto triukšmo ir sąmojo apie viskį tau į pagalbą ne- 
ateis nė viena moteris. Galbūt pakviesiu Luką, — atsakė Džosė ir 
atidarė duris. 


Kita valanda paskendo rūke. Džema buvo supažindinta su žmo- 

nėmis, apie kuriuos tiek daug girdėjo, ir jai nebuvo lengva prisiminti 
vardų ir veidų derinius. 

Tesė buvo išskirtinio grožio jauna moteris, akivaizdžiai besi- 
laukianti. Ji buvo ištekėjusi už patrauklaus teisininko, vardu Ramzis 
Makdauelas. 

Saros grožis Džemai iškart priminė Rafaelio Madonas. Nors 
visi kiti mūvėjo džinsus, Sara buvo apsirengusi baltą nėriniuotą pa- 
laidinę ir blyškiai melsvą lininį sijoną. Ji taip pat buvo nėščia. 

Kai Džema koridoriuje susitiko Trisą, nešantį visą glėbį ledo 
maišelių, ji sušnibždėjo jam į ausį: 

— Atrodo, kad vaikų jie moka susilaukti ir be magijos pagalbos. 

— Jie — ne Freizeriai, — atsakė jis. 

Pakėlusi akis, Džema pamatė ją stebinčią Tesę. Ši moteris turėjo 
kažką atstumiančio. 

— Maniau, kad esi nusižiūrėjusi Koliną, — provokuojamai 
tarė ji. 

Džema ištiesė pečius ir atsakė: 

— Kolinas yra mano darbdavės sūnus ir jis man aprodė miestelį. 
Štai ir viskas. 

— Tese! — sudraudė Sara. — Elkis maloniai. Džema, gal 
norėtum apžiūrėti namą? 

— Su mielu noru. 

Džema su palengvėjimu atsuko Tesei nugarą. Kai jų niekas 
nebegirdėjo, Džema pasakė: 

— Prašau, pasakyk, kad miestelis nekalba, jog aš nusižiūrėjusi 
Koliną. 

— Manau,jie tikisi, kad taip ir yra. Jis yra mūsų draugas ir sar- 
gas, bet jo asmeninis gyvenimas nykus. Džinė retai užsuka į miestelį, 
ir visi buvom apsidžiaugę, kai prieš kelerius metus jiedu išsiskyrė. 

— Bet paskui susitaikė? 

— Taip, tikriausiai. Nežinau, koks tiksliai dabar jų statusas, — 

paaiškino Sara. — Tačiau bent aišku, kad jie nesusituokę ir nesusi- 
žadėję. Čia virtuvė. Visiškai ją suremontavome. 

Džemos nedomino virtuvės — nei suremontuotos, nei senos. 
Jai rūpėjo vietinės paskalos ir ji nenorėjo tapti jų dalimi. 
dirbti, tik tiek. 

Drauge su Sara jos pakilo laiptais. 

— Turėčiau tau pasakyti, kad miestelyje sukėlei šurmulį. Pasi- 
rodei su dviem viengungiais — Kolinu ir Trisu. Čia Maiko ir mano 
miegamasis. 

Džema nužvelgė didžiulę lovą su baldakimu, kuri buvo akivaiz- 
džiai antikvarinė kaip ir kiti kambaryje stovintys baldai. Lova buvo 
apklota tuo pačiu mėlynu su raudonu indiškų raštų audiniu, kurį ji 
matė Maunt Vernone“. 

— Martos Vašington stilius? 

— Stengiausi kaip galėdama, — šypsodamasi atsakė Sara. — 
Pro tą langą matosi priekinis sodas. 

Džema pažvelgė į maždaug pusės hektaro žemės plotą, kruopš- 
čiai išskirstytą stačiakampiais ir kvadratais, kurie buvo aptverti buks- 
medžių gyvatvorėmis. Kiekvienas plotelis buvo apsodintas gėlėmis, 
ir daugumos jų viduryje žaliavo po dekoratyvinį medį. Dviejuose 
augo raudonos tulpės, o viename — geltonos. Tolumoje Džema 
išvydo žydintį sodą. 

— Nuostabu. Ir... preciziška, — pasakė Džema, ir tai buvo 
aukščiausias jos įvertinimas. Aplinka buvo preciziškai sutvarkyta 
pagal klasikinį aštuoniolikto amžiaus sodo pavyzdį. 

— Dėkoju, — nuoširdžiai tarė Sara. — Dabar nepasakytum, bet 
visą žiemą čia darbavosi žemkasės ir apie penkiasdešimt darbininkų. 
Pasodinome daugiau nei šimtą vaismedžių ir šešis šimtus krūmų. O 
svogūnėlių ir vienmečių augalų skaičių jau pamečiau. 


Pirmojo Amerikos prezidento Džordžo Vašingtono rezidencija. 

— Neleisk jai įsivažiuoti, nes išvardys visų augalų lotyniškus 
pavadinimus, — nuo durų pasigirdo duslus ir gergždžiantis balsas. 

Atsisukusi Džema išvydo vyrą, kuris jai iškart pasirodė pažįsta- 
mas. Jis judėjo taip pat, kaip jos mokomi sportininkai. Pasitikėjimo 
jam teikė žinojimas, kad gali fiziškai susidoroti su bet kokia iškilusia 
kliūtimi. 

— Labas, — šypsodamasi pasisveikino Džema.— Tu tikriausiai 
esi Maikas. 

Ji ištiesė ranką. 

Užuot ją paspaudęs, Maikas staigiai ištiesė kumštį, lyg taiky- 
damasis Džemai į galvą. 

— Maikai! — sušuko Sara. | 

Džema treniravosi kelerius metus, todėl sureagavo instinktyviai. 
Ji mikliai pritūpė, išvengdama smūgio, tuomet pasisuko į šoną ir 
rankomis užsidengė veidą. 

Maikas pabandė smūgį iš kairės, ji vėl tūptelėjo ir dešine ranka 
pamėgino smogti jam į šonkaulius. Kaip ir tikėjosi, jis smūgį blokavo. 

Maikas šypsodamasis ištiesė jai ranką: 

— Malonu susipažinti, Džema. 

— Išties malonu, — atsakė ji. 

Už jų nugarų Sara nepatenkintai suburbėjo: 

— Matau, judu tapsite tikrais draugais. 

Maikas iš kišenės išsitraukė raktą. Prie jo buvo pritvirtintas 
pakabukas su rausvu flamingu. 

— Tai buvo Saros mintis, — paaiškino jis, — bet šitas raktas 
yra nuo mano sporto salės. Gali užsukti kada panorėjusi. 

— Ačiū, — padėkojo Džema. — Susižalojau šoną ir nuo pat 
atsikraustymo neturėjau galimybės sportuoti. 

— Kaip gyja tavo žaizda? 

— Vis dar raudona, bet traukiasi, — atsakė ji. 

— Ar galėtum pasiboksuoti? 


— Žinoma, — nesudvejojo Džema. 

Džema žinojo, kad tikri sportininkai niekada nesiskundžia. 
Jei ji nuolatos aimanuotų, kas nors paklaustų: „Ar ilgai dar žadi 
verkšlenti?“ 

— Visi matėme, kaip stovėdama Kolinui ant pečių padėjai 
iškelti tą vaikį. — Maiko akys juokėsi. — Pernai mes su juo taip 
pat atlikome panašų triuką, tik tuomet jis laikė mane už kulkšnių 
ir šoko ratu. 

— Kaip dresuota meška, — pastebėjo Džema. 

— Būtent! Eime žemyn, parūpinsiu tau ko nors išgerti. Vartoji 
papildus? 

— Žuvų taukus, vitaminą E ir stimuliuojantį vitaminų kom- 
pleksą. Kaip ir visi. 

— Maiklai, — įsiterpė Sara, — ar man jau laikas pavydėti? 

Džema atsitraukė nuo Maiko sakydama: 

— Atsiprašau, aš... 

— Tikrai taip, — atsakė žmonai Maikas. — O jei nori mane 
atsikovoti, kiekvieną rytą turėsi drauge vaikščioti į sporto salę. 

Sara praėjo pro juos skyrusį tarpą durų link ir tarė: 

— Tuomet tikiuosi, kad puikiai praleisite laiką. Galėsi aplankyti 
sūnų kas antrą savaitgalį. 

Ji nusileido laiptais žemyn. 

— Nejaugi ji supyko? — susirūpino Džema. 

— Visiškai ne, — patikino Maikas ir uždėjo jai ant peties ranką. 
Džema suprato, kad jis tikrina jos deltos raumenį. 

— Minkštas, — tarė ji. 

— Visiškai suglebęs. Galbūt po pietų... 

— Mielai, — atsakė Džema, ir abu šypsodamiesi nusileido 
laiptais žemyn. 

Virtuvėje Maikas padavė Džemai stiklinę sulčių. 

— Be burbuliukų ir be cukraus. 

— Ir be skonio, — pridūrė Tesė. 


— Jau susipažinai su mano aukle? — paklausė Maikas. 

Džema pažvelgė į vieną, tada į kitą. Nereikėjo ilgai galvoti, kad 
pastebėtum panašumą. 

— Tavęs ieško Trisas, — pasakė Tesė. — Ar jūs jau drauge? 
Išmetei Koliną? 

Maikas pažiūrėjo į seserį: 

— Geriau prie jos nelįsk. Ji gali paguldyti tave ant menčių. 

— Einu ieškoti Triso, — pasakė Džema su sulčių stikline ran- 
koje ir išėjo iš kambario. Lauke jai prieš akis atsivėrė dar daugiau 
sodo, vejos ir medžių, ir netoliese stovintys seni pastatai, kurie, jos 
žiniomis, turėjo būti senosios plantacijos dalis. Didžiulio medžio 
paunksnėje stovėjo nerūdijančio plieno kepimo grotelės. Trisas 
kalbėjosi su aukštu patraukliu vyriškiu, laikančiu kepimo žnyples. 

— Ei! — pastebėjęs Džemą, šūktelėjo Trisas. — Ateik susi- 
pažinti su Luku. 

— Jis yra rašytojas, apie kurį tu niekada negirdėjai, — pasigirdo 
balsas iš dešinės. 

Džema nežiūrėdama galėjo pasakyti, kad tai buvo Kolinas, bet 
vis dėlto atsisuko. Jai žūtbūt reikėjo sužinoti, ką jis galvoja apie tai, 
kas tarp jų įvyko. 

Jau iš pirmo žvilgsnio buvo aišku, kad jis nieko neprisimena. 
Kolinas nusišypsojo Džemai tarsi ji būtų jo sesuo — švelniai, net 
globėjiškai, bet tikrai be jokios suaugusių vyrų ir moterų santykių 
potekstės. 

Nors praėjusią savaitę Džema tiek prisifantazavo, jai net į 
galvą nešovė, kad Kolinas nieko neprisimena. Merginą užplūdo dar 
nepažįstamas karštas pykčio raudonis. Džema dar niekada taip ne- 
sijautė, bet iš visų jėgų stengėsi to neparodyti. Ji porą kartų įkvėpė 
ir atsisuko į Luką. 

— Tiesą sakant, — prabilo Džema ir nusisuko, kad nematytų 
Kolino, nes negalėjo į jį žiūrėti, — aš perskaičiau tavo pirmąją knygą. 


Ji žengė prie Luko ir ištiesė ranką. 

— Knyga man labai patiko. Gerai padirbėjai rinkdamas me- 
džiagą. 

— Mano rankraščius peržiūri keletas koledžo studentų. O jie 
yra tikri perfekcionistai. Pastebi, net jei suklystu rašydamas apie 
batų sagtį. 

— Ar susipažinai su Maiku? — pasiteiravo Trisas. 

— Jis pasveikino mane kumščiu taikydamasis į galvą. 

Lukas sunerimą, bet Trisas nusijuokė: 

— O ką tu darei? 

— Pritūpiau, savaime suprantama, ir mėginau smogti jam iš 
apačios. 

Džema pademonstravo savo veiksmus. 

Pokalbio metu Kolinas laikėsi nuošalyje, tarsi jo išvis nebūtų. 

Džema stovėjo atsukusi jam nugarą ir žiūrėjo į kepsninę. 

— Ką kepate? 

Lukas per Džemos galvą žvelgė į Koliną, iš kurio sumišusio 
veido matėsi, kad jis nesupranta, kodėl Džema jam atsukusi nugarą. 

— Kol kas dar nieko, — atsakė Lukas, — bet Maikas užsakė 
patį ekologiškiausią iš ekologiškiausių Elės gaminių. Ar jau spėjai 
su ja susipažinti? 

Džemai dar nespėjus atsakyti, Kolinas žengė į priekį: 

— Aš supažindinau ją su Ele. 

Džema vis dar negalėjo į jį žiūrėti. 

— Mudu su Trisu pusryčiavome jos parduotuvėje. Paragavau 
dieviškų gaminių iš šokolado. 

Džemos nenoras įtraukti į pokalbį Koliną tapo toks akivaizdus, 
kad Lukas liovėsi spėliojęs ir pralinksmėjo. 

— Na, Džema, — pradėjo Lukas, — Trisas pasakojo, kad atradai 
kažkokį stebuklingą daiktą, priklausantį Freizeriams. Kas tai yra? 

— Širdies troškimų akmuo, — dar arčiau žengdamas ištarė 
Kolinas, ir šį kartą jis įsitaisė tarp Džemos ir Triso. Turint omenyje 
Kolino didį, nenuostabu, kad Lukui teko truputį atsitraukti. 


Širdies troškimai 159 


Prunkšdamas Lukas pareiškė, kad jo pagalbos tikriausiai reikia 
name. 

Džema mažiausiai norėjo sukelti dar daugiau apkalbų. 

— Eisiu su tavimi, — tarė ji. Bet stabtelėjo išgirdusi, kaip Trisas 
klausia Kolino: 

— Gal dar ką nors sužinojai apie tą visus dominantį akmenį? 

Pabudo merginos smalsumas. 

Lukas nužingsniavo į namą, o Džema pasiliko prie kepsninės. 
Ji vis dar stovėjo atsukusi Kolinui nugarą. 

— Trisai, — kreipėsi jis, — ar tu nieko prieš, jei mudu su 
Džema... 

Kolinas nebaigė sakinio, nes suskambo Triso mobilusis. 

— Atsiprašau, profesinė pareiga verčia atsiliepti. — Jis spus- 
telėjo mygtuką ir prisidėjo prie ausies telefoną. — Atvyksiu kaip 
galėdamas greičiau. 

Trisas pažvelgė į Koliną: 

— Poną Gibsoną ištiko širdies priepuolis. Turiu vykti į ligoninę. 

— Aš tave nuvešiu, — pasisiūlė Kolinas. 

— Nereikia, dėkui! — greitai atsakė Trisas. — Yra kas jį prižiūri, 
todėl neteks lėkti šviesos greičiu, — jis pažiūrėjo į Džemą. — Labai 
nemalonu, bet turiu keliauti. 

— Suprantu. Nesijaudink dėl manęs. 

Atrodė, kad Trisas nori dar kažką pridurti, bet Džema suėmė 
jo ranką ir pasakė: 

— Skubėk! Ir ačiū už suteiktą visokeriopą pagalbą. 

— Labai prašom. 

Trisas pasilenkė jos pabučiuoti į skruostą, bet dirstelėjęs į Koliną 
staigiai ir saldžiai pabučiavo į lūpas. 

— Galiu prisiekti, vis dar jaučiasi šokoladas, — pasakė jis ir 
pasileido link namo, kur stovėjo jo automobilis. 

Džema kurį laiko liko stovėti kur stovėjusi. Ji visiškai suvokė, 
kad šalia jos yra Kolinas, tačiau į jį nežiūrėjo. Norėjo pasakyti keletą 

dalykų, bet burna buvo surakinta. Paskui tiesiog apsisuko ant kulno 
ir ketino traukti namo link. 

Kolinas pastojo jai kelią visu savo daugiau kaip šimtą kilogramų 
sveriančiu kūnu, bet ji nepažvelgė jam į veidą. 

— Džema, nežinau, kokiu būdu sugebėjau tave supykdyti, bet 
atsiprašau. 

— Aš nepykstu. Manau, virtuvėje reikia mano pagalbos. 

Ji bandė Koliną apeiti, bet šis neleido. 

— Pyksti, nes užmigau ant tavo lovos, ar ne? Reičelė atsiuntė 
Lenį mane pakelti. Miegojau taip giliai, kad jis pagalvojo, kad norint 
mane pažadinti reiktų iššauti patranką. 

Džema klausėsi nuleidusi galvą. 

— Puiku. Aš suprantu. Buvai pavargęs, — ištarė ji. 

— O tu paruošei man tuos nuostabius pusryčius. Buvo taip 
gera pavalgyti namuose ruošto maisto. 

Ji nieko neatsakė, tik žengė žingsnį už jo. 

— Tikrai turiu eiti vidun. 

— Žinoma, — atsakė Kolinas, — nenorėjau tavęs užlaikyti. 

Įžengusi į namą Džema pastebėjo, kad Tesė su Sara žiūri pro 
langą. 

Tesė šypsojosi, lyg sakydama „taip ir sakiau“, bet Sara priėjo 
prie Džemos ir paėmė ją už rankos. 

— Nežinau, ką tu darai Kolinui,bet man tai pa/inka! — švelniai 
prabilo ji. — Reikia, kad kas nors sudrebintų jo gyvenimą. 

Džema nenorėjo aptarinėti savo asmeninio gyvenimo proble- 
mų su ką tik sutiktu žmogumi. Nesvarbu, ką pasakė Trisas, ji vis 
dar baiminosi, kad sužinojusi, kas įvyko, ponia Freizer gali atleisti 
ją iš darbo. 

— Atleisk, bet aš nenoriu nieko daryti nė vienam Freizerių 
sūnų. Gal kažkur netoliese yra Džosė? 

— Žinoma, — paleisdama Džemos ranką, pasakė Sara. — Ji 
viršuje su mažyliais. 

— Turbūt nereikėtų jai trukdyti. 

— Esu tikra, jai patiktų, jei padėtum. 

Užlipus:i laiptais Džema rado Džosę patogiai įsitaisiusią ant 
didžiulės baldakiminės lovos ir laikančią maždaug aštuonių mėnesių 
kūdikį ir buteliuką, o kitas kūdikis ropinėjo greta jos ant lovos. 

— Galiu jį paimti? — pasiteiravo Džema, žiūrėdama į ropi- 
nėjantį vaiką. 

— Jam tai labai patiktų, — atsakė Džosė. — Jis vardu Deividas, 
o čia — Edilina. 

Džema švelniai pakėlė berniuką, kol šis kabinosi jai į plaukus 
ir bandė susikišti jos pakabuką į burną. 

Džosė linktelėjo, parodydama vietą greta, tada Džema užsilipo 
ir pasiguldė vaiką ant kelių. 

— Per daug įspūdžių apačioje? — paklausė Džosė. 

— O, taip, — atsakė Džema, kutendama ir prajuokindama 
mažąjį Deividą. — Ta Tesė... 

— Prie jos reikia priprasti, bet galiu pasakyti: jei patikai Maikui, 
patiksi ir jai. 

— Jis davė man raktus nuo savo sporto salės. 

— Oho! Ir kuo gi tujų nusipelnei? 

— Truput pasiboksavau. 

— Tuomet aišku, — šypsodamasi tarė Džosė. — Nori išgirsti, 
ką sužinojau apie Džiuljaną? 

— Be jokios abejonės. 

— Jis buvo Šeimuso ir Prudencijos Freizer anūkas, o jie buvo... 

— Vieni iš pirmojo septyneto. 

— O tu neblogai patyrinėjai. Taip, jie priklausė būriui žmonių, 
kurie įkūrė šį miestelį. Jų vyriausias sūnus Juvanas grįžo į Angliją, 
susigrąžino grafo Ryptono titulą ir išpirko Lankasterių rūmus. 

— Bet kažkuriuo metu turėjo pasikeisti pavardė? 

— Kaip tik dėl to taip sunkiai suradau Džiuljaną. Dėl kažko- 


kių priežasčių jie atsisakė Freizerių pavardės ir tapo Lankasteriais. 

Tačiau ir mano protėviai Škotijoje buvo vadinami Makternais, o 
Amerikoje — Harkortais. Neįsivaizduoju kodėl. 

— Žmonės pasikeičia pavardes dėl įvairiausių priežasčių. Ką 
dar sužinojai? 

— Juvanas Freizeris vedė moterį, vardu Džiulija Makbraid, ir 
jiedu susilaukė sūnaus Džiuljano. Bet ji gimdydama mirė ir po metų 
jis susituokė su Roza Džouns. Sprendžiant iš datų, tuokiantis ji jau 
laukėsi. Ji pagimdė Klaivą. 

— O kas tokia buvo Vinė? 

— Neįsivaizduoju, bet ieškosiu toliau. — Kai mažoji Edilina 
ištuštino visą buteliuką, Džosė priglaudė ją prie peties, kad ši at- 
sirūgtų. — O kas vyksta tarp tavęs ir Kolino? Lukas sakė, kad tu 
nesikalbi su juo. 

Džema nenorėjo meluoti, bet tiesos sakyti irgi nenorėjo. 

— Ėmė sklisti kalbos, ir aš nenoriu gauti namų ardytojos 
etiketės. 

— Kieno gi namus tu ardytum? 

— Tuos, kuriuos Kolinas nusipirko sau ir Džinei. 

— Senąjį Luko namą, — ištarė Džosė. — Jis taip nenorėjo 
jo parduoti, bet Kolinas jį priveikė. Kai Kolinas ko nors užsinori, 
nepasiduoda iki paskutinės minutės. 

— Mano darbo vadovas tą patį pasakė apie ponią Freizer. 

— Nepalyginsi jos su Kolinu, — pasakė Džosė. — Gal gali 
trumpam pažiūrėti vaikus, kol aš subėgiosiu į tualetą? 

— Žinoma. Gali nulipti apačion ir ko nors išgerti, pasikalbėti 
su draugais, o aš čia pabūsiu su vaikais. Galiu kutenti mažus pilvukus 
ištisas valandas. 

Džosė juokdamasi pakilo nuo lovos. 

— Kur to išmokai? — paklausė ji. 

— Mano sesuo augina dvi dukras ir, kai aš atvažiuoju, jie su vyru 
pasidaro antrą medaus mėnesį. Manau, dabar jie laukiasi jau šeštojo. 

— Esi mano nauja geriausia draugė. 

— Tu jau trečias žmogus, iš kurio šiandien išgirstu tokį pa- 
siūlymą. 

— Tikrai? — susidomėjo Džosė. — Kas buvo kiti pretendentai? 

— Sara dėl istorijos, Maikas dėl sporto ir dabar tu dėl vaikų 
priežiūros. 

— Nepaminėjai Tesės, — nesišypsodama pastebėjo Džosė, bet 
jos veidas greitai sušvelnėjo. — Pamatysi, kai geriau su ja susipažinsi, 
ji tau patiks. Jos gyvenimas buvo sunkus, todėl ji priešiškai Žiūri į 
atvykėlius. 

— Tikriausiai aš amžiams liksiu „atvykėlė“, nes gavau čia tik 
laikiną darbą. 

— Gal juokauji? Lukas sakė, kad Trisas su Kolinu yra pasirengę 
susiremti dėl tavęs siaubingajame Maiko kikbokso ringe. 

— Toli toli gražu, — pasakė Džema, nors ir jautėsi pamalo- 
ninta. — Mudu su Trisu beveik tapome draugais. Aš jam patinku, 
nes nedegu nevaldoma aistra. 

— Nevaldoma aistra? Įdomiai pasakyta. Taupai ją Kolinui? 

— Visą ją pasilieku darbui, kurio nenoriu prarasti. Tikrai ne- 
planuoju išdykauti su savo darbdavės sūnumi. 

— Džiaugiuosi, kad žinai, ko nori. Kai aš atvykau į Ediliną, 
buvau visiškai sutrikusi. Buvo miręs pats svarbiausias žmogus mano 
gyvenime, kuris, kaip vėliau sužinojau, turėjo namą ir jį testamentu 
paliko man. 

Džema pažiūrėjo į du kūdikius, gulinčius ant lovos, ir tarė: 

— Atrodo, sugebėjai susitvarkyti. 

— Taip, bet ne be pagalbos, — ji stabtelėjo tarpduryje. — Dže- 
ma, jei tave užklups kokios nors bėdos, asmeninės ar susijusios su 
darbu, gali kreiptis į Sarą arba mane. Beje, galbūt nepatikėsi, tačiau 
Tesė taip pat moka išklausyti. 

— Dėkoju, — atsakė Džema. 


Kai Džosė išėjo, ji ėmė kutenti vaikučius ir tai jiems labai patiko. 

— Nieko prieš, jei prisijungsiu? — stovėdamas tarpduryje, 
paklausė Kolinas. 

Džema iš pradžių įkvėpė, o kai galiausiai pakėlusi akis išvydo jį, 
sugebėjo prisiminti tiktai nuogus jųdviejų kūnus. Bet buvo akivaizdu, 
kad Kolinas nieko neprisimena. Še tau ir Džosės kalbos apie du 
besivaržančius dėl jos vyrus! Su vienu iš jų ji permiegojo, o jis nieko 
neprisimena. Džema vėl pažvelgė į kūdikius. 

Kolinas prisėdo ant lovos krašto. Mažoji Edilina iškart ištiesė į 
jį rankas, ir Kolinas ją pakėlė. Džema prisiminė, kad Elė jį pavadino 
vaikus užburiančiu fleitininku. 

— Kiek laiko dar mane ignoruosi? — paklausė jis. 

— Mudu su tavimi per daug laiko praleidome kartu ir žmonės 
ėmė kalbėti. Man tai nepatinka ir noriu, kad apkalbos liautųsi. 

— Edilino gyventojai apkalbinėja visus. Tavo pusryčiai su Trisu, 
judviejų glaustymasis ir šnabždėjimasis užgožė viską, kas anksčiau 
buvo galvota apie mus. 

— Su Trisu — galima, su tavimi — ne. 

— Kodėl?.. A. Dėl Džinės? 

— Būtent, — atsakė Džema, žaisdama su Deividu katutes. — 
Esi beveik susituokęs vyras. 

— Bet iš tiesų nesu susituokęs. 

Džema nenorėjo, kad pokalbis pasisuktų šia linkme. Jauki 
aplinka ir netgi vaikai privertė ją atsipalaiduoti, o ji negalėjo sau šito 
leisti. Džema pažvelgė į Koliną suraukusi antakius: 

— Dabar pradėsi aiškinti, kad Džinė tavęs nesupranta ir mu- 
dviem reikėtų drauge papietauti ir apie tai pasikalbėti? 

Kolinas mirksėdamas kelias sekundes žiūrėjo į ją. 

— Tu taip apie mane galvoji? — paklausė jis. 

— Aš nieko apie tave negalvoju, — atsakė Džema. — Bet būtų 
malonu, kad daugiau mano namuose nepasirodytum prieš aušrą ir 
nepultum bėgioti nuogas. Jei nori meilužės, susirask ką nors kitą. 

Atrodė, Koliną pribloškė jos žodžiai. 

— Aš... — Jis pasikėlė nuo lovos, laikydamas ant rankų kūdikį, 
ir atsistojo. — Atleiskite man, panele Ranford. Pasielgiau įžūliai. Aš... 

— Ar viskas gerai? — iš tarpdurio pasigirdo Luko balsas. 

Kolinas perdavė dukrą Lukui sakydamas: 

— Viskas tiesiog puiku. Nuostabu, geriau nebūna. Ar apačioje 
yra alaus? 

— Tonos, — atsakė Lukas, dairydamasis čia į Koliną, čia į 
Džemą. 

— Pradžiai pakaks. — Jis smuko pro Luką ir nusileido laiptais 
žemyn. 

— Kas čia įvyko? 

Džema buvo tokia įpykusi, kad net maudė žandikaulį, bet ji 
nenorėjo išsiduoti. 

— Prastai jaučiuosi. Gal kas nors galėtų mane parvežti namo... 
turiu galvoje Freizerių namelį? 

— Džema, — patylomis tarė Lukas, — nežinau, kas vyksta tarp 
judviejų su Kolinu, bet nemanau, kad turėtum išvykti. Pasilik, išgerk 
porą „Margaritų“, atsipalaiduok. Be to, vyrams labai patinka galvoti, 
kad moteris verkia dėl jų, sėdėdama viena namuose. 

— Nejaugi tai tiesa? 

— Negaliu teigti iš asmeninės patirties, bet girdėjau taip sakant 
vienoje kantri dainoje, vadinasi, tai turėtų būti tiesa. 

Džema nesusitvardė ir nusijuokė. 

— Jau geriau, — pasakė Lukas. — Gal gali man padėti nunešti 
vaikus į apačią? Visi nori juos pamatyti, o mažyliai negali atsidžiaugti 
būdami dėmesio centre. 

— Tikrai esu nieko prieš. Maikas... 

— Nori tave sumušti, — užbaigė Lukas. 

— Gali pabandyti. Esu greita, o jis jau sensta. Kiek jam, apie 
keturiasdešimt? 


Lukas išsišiepė: 

— Prašau, prašau leisk man išgirsti, kaip tu pasakai tai Maikui į 


akis. Jei taip jam pasakysi, dedikuosiu tau savo kitą knygą. O jei jam 


trenksi... — jis nebaigė sakinio, nes nesugalvojo nieko, kas prilygtų 


tokiam reginiui. 


— Man tereikės vietoj Maiko įsivaizduoti Kolino veidą, ir jam 


bus galas. 


Lukas išpūtė akis. 

— Visi myli Koliną, — tyliai pasakė jis. 

— O dabar pažįsti žmogų, kuris jo nemyli, — atrėžė Džema. 
Lukas kurį laiką stovėjo ir žiūrėjo į ją, kol galiausiai atsigavo. 
— Paimk Deivį ir eime. 

Tarpduryje jis stabtelėjo: 


— Žinai, iš pradžių man buvo neramu, kad Tesė tave išgąsdins, 


bet dabar dėl to nebesijaudinu. 


Džema pasiėmė vaiką į glėbį. 
— Pasiruošusi? — paklausė Lukas. 
— Esu apsiginklavusi ir pasirengusi. 


Lukas šypsodamasis nulydėjo ją laiptų link. 

Jie susėdo prie Saros ir Maiko pietų stalo, ir Džema negalėjo at- 
sigėrėti jo grožiu. Geltona ir žalia spalva dekoruotas stalas atrodė 
tarsi iš prabangaus interjero dizaino žurnalo nuotraukos, po kuria 
puikuodavosi tokie firmų vardai kaip „Brunschwig č< Fills“, „Scully 
6 Scully“ ir „ABC Carpet“. 

— Kaip gražu, — sėsdamasi prie ilgojo stalo šono ištarė Dže- 
ma. Ji galvojo, kad sėdasi prie Maiko, bet į jo vietą atsisėdo Kolinas. 

— Jei sėdėsiu čia, nereikės į mane žiūrėti, — pasakė jis tyliai, 
kad girdėtų tik Džema. 

— Ačiū, — Sara padėkojo Džemai už komplimentą. 

Sara atsisėdo į vieną, o Maikas — į kitą stalo galą. Likusias 
vietas užėmė Ramzis, Tesė, Lukas ir Džosė, ir jie ėmė aplinkui siųsti 
dubenis su maistu. Jie buvo draugai ir puikiai vienas kitą pažinojo, 
todėl Džema tik valgė ir klausėsi. Visi gyrė Maiko ruoštą maistą ir 
Saros namų dekorą. 

Džema nepamiršo, kad šalia jos sėdi Kolinas, tik perduodama 
jam dubenį nepakeldavo akių. 

— Kaip man tavęs atsiprašyti ir išpirkti savo vardą? — paklausė 
jis, kol Ramzis pasakojo istoriją apie advokatų kontoroje verdančią 
kovą. 

— Pasakiau jam, kad jei jis paduos jį į teismą, o Donas paduos 

jį, o tada jis vėl paduos jį teisman, vienintelis nugalėtojas šioje situa- 
cijoje būsiu aš, — dėstė Ramzis. 

— Jie taip išsigando, kad atsisakė teismo paslaugų, — užbaigė 
Tesė, ir jie visi nusijuokė. 

— Nėra dėl ko atsiprašinėti, — skambant juokui, Džema tarė 
Kolinui. — Tiesiog būtų geriau, jei mudu daugiau nesusitikinėtume. 

— Mes nesusitikinėjame. Mes... — jis nebaigė minties, nes visi 
nutilo. — Atleiskite, ką sakėte? 

— Visi norime sužinoti apie Širdies troškimų akmenį. Gal 
pavyko dar ką nors sužinoti? — paklausė Džemos Sara. 

— Ne, nesužinojau nieko nauja. — Džema papasakojo apie 
Tamsenos laišką. — Ji teigė, kad užrašė visą istoriją ir kažkur ją 
„saugiai“ paslėpė, tačiau neįsivaizduoju, ką turėjo omenyje. 

— Galbūt pas savo advokatą? — pasakė Ramzis, bet visi ėmė 
murmėti. — Aš nejuokauju. Ediline nuo pat pradžių veikė teisininkų 
firma ir galbūt ji kažką pas juos paliko. Yra visas sandėlis, pilnas senų 
dokumentų. Tikriausiai niekas net nežino, ko ten prikaupta. 

— Kaip galėčiau?.. — pradėjo Džema, bet Tesė ją nutraukė. 

— Tau nereikės. Paprašysiu kelių mergaičių iš įmonės ir pa- 
žiūrėsim, ką pavyks surasti. — Ji pažvelgė į Koliną. — Ar turi norų, 
kurie galėtų išsipildyti? 

— Galėčiau tuojau pat vieną sugalvoti, — pasakė Kolinas taip 
graudžiai, kad juokas nurimo. 

— Nagi, Džema, — kreipėsi Ramzis, — sakyk, ką padarė Ko- 
linas, kad taip ant jo supykai. 

Džema pajuto, kaip kraujas plūsteli į veidą, ir pradėjo: 

— Aš, e... Aš... 

— Atstokite nuo jos, — įsiterpė Lukas. — Ji neseniai atvyko į 
miestelį ir dar nėra pratusi pasakoti visko apie savo gyvenimą. 

— Aš prie to niekada nepriprasiu, — Maikas tai ištarė taip 
jausmingai, kad kiti prapliupo juoktis. 


— Kadjau apie tai prakalbom, — garsiai tarė Džema, — norė- 

čiau išgirsti jūsų įspūdžius apie istoriją su paveikslais, be to, norėčiau 
pamatyti slaptąjį kambarį. 

Kaip ir tikėjosi, visi vienas per kitą ėmė jai perpasakoti istoriją, 
kurios Džema visiškai nesuprato. Aišku buvo tik tiek, kad kažkokia 
Mizė buvo nuteista už žmogžudystę. 

— Pavyko išsigelbėti, — pašnibždomis jai pasakė Kolinas. — 
Gal galėtum man skirti bent penkias minutes ir pasikalbėti apie tai, 
ką tau padariau? Nenorėjau pasirodyti nuogas tavo namuose. 

Visi liovėsi kalbėję ir išgirdo paskutinį sakinį. 

Nieko neaiškindamas, Kolinas atsistojo ir paklausė: 

— Gal dar kas nors nori alaus? 

Jis išėjo atsinešti alaus, bet grįžo į kambarį laikydamas rankose 
dvynukus. 

— Jie ėmė nuobodžiauti, — pasakė jis. 

— Kolinai, aš manau, kad tau jau laikas tapti tėvu, — pareiškė 
Sara. — Ar jau nusprendei, kas bus motina? 

Kolinas papurtė galvą: 

— Šiandien man nesiseka su moterimis. Vyrai, ar jūs žinote, 
dėl kokių priežasčių moterys ant jūsų supyksta? 

— Neįsivaizduoju, — pasakė Maikas. 

— Visiškai nenutuokiu, — paantrino Ramzis. 

— Aš tiesiog atsiprašau ir prisiimu visą kaltę, — paaiškino 
Lukas. 

— Vargšeliai, — tarė Džosė, — gal jūs, vargdieniai, keliaukite 
lauk ir pasilinksminkite, kol mes, valdingosios moterys, čia susi- 
tvarkysime? 

— Man tokia mintis patinka, — pasakė Ramzis, paimdamas 
iš Kolino kūdikį. Po poros minučių visi vyrai su pora kūdikių buvo 
lauke. 

Džema žinojo, kas jos laukia: tardymas. Ji įkvėpė ir laukė, kol 
moterys apipils klausimais. Jos norės sužinoti, kaip mylimas ir šventas 


Kolinas gali ką nors įpykdyti. 

Džemai palengvėjo, nes moterys jai nieko nesakė. Tylėjo net 
Tesė. Jos mikliai nurinko stalą ir matėsi, kad visos yra seniai pa- 
žįstamos. Džema nunešė porą dubenų į virtuvę, o Sara jai padavė 
maistinės plėvelės ruloną. Džema uždengė ja indus, Džosė sukrovė 
juos į šaldytuvą. 

— O ko tu norėtum? — paklausė Sara Džemos, kraudama į 
indaplovę nešvarias lėkštes. 

— Turi omeny Širdies troškimų akmenį? 

Tiesą sakant, prisiklausiusi Triso pasakojimų, bijojo ištarti norą 
garsiai, tačiau prisiminė, kad ji nėra Freizerių giminės. 

— Norėčiau įsidarbinti gerame universitete. Ko gero, šiam 
tikslui paskyriau savo didžiąją gyvenimo dalį. 

— Sara nusiminė, nes tu nepanorėjai Tikrosios Meilės. Ji — 
visiška romantikė, — įsiterpė Tesė. 

— O Maikas tau merginosi kikboksu? — Džema paklausė 
Saros. 

Visos trys moterys susižvalgė, lyg Maiko merginimąsi Sarai 
gaubtų didžiulė paslaptis. 

— Atsiprašau. Nenorėjau kišti nosies į svetimus reikalus, — 
pasakė Džema. 

— Nekreipk dėmesio, — nuramino Sara. — Jos tik juokiasi iš 
manęs. Merginos, ar jau pasiruošusios prisidėti prie vyrų? 

— Žinoma, — atsakė Tesė. — Pralinksmėju vien pajutusi alaus 
kvapą. 

Ji pasitrynė savo pūpsantį pilvą ir paklausė: 

— Džema, o, be Triso ir Kolino, tu neturi daugiau vaikinų? 

— O,be savo vyro, tu neturi kito meilužio? — atšovė jai Džema. 

Visos moterys nusijuokė. 

— Kai susipažinome, su manimi ji elgėsi lygiai taip pat, — išei- 
nant pro duris Džemai sušnabždėjo Džosė. — Po kurio laiko liausis. 

— Tiesą sakant, man tai pradeda patikti, — atsakė Džema. 

Kolinas jos jau laukė prie durų. Vos tik jie liko vieni, tarė: 

— Jei pasakytum, ką padariau, galbūt galėtume kaip nors viską 
išspręsti. 

Džema vengė žiūrėti jam į akis, bijodama, kad jis viską per- 
skaitys jos Žžvilgsnyje. 

— Jau sakiau, kad jokiu būdu nenoriu rizikuoti prarasti darbo. 
Bus geriau, jei nesimatysime. 

— Viskas dėl Džinės, — nusprendė jis. — Jeigu norėjai sužinoti 
apie ją ir mane teisybę, kodėl nepaklausei mangs? 

— O tu būtum man ją pasakęs? — atšovė Džema. 

Kolinas truputį pasvarstė ir tarė: 

— Taip. Manau, kad būčiau. 

Kurį laiką jis tik žiūrėjo į Džemą ir rodėsi, kad nežino, ką 
daugiau pasakyti. 

Džema priėjo prie būrelio žmonių, sėdinčių pavėsyje, ir įsitaisė 
ant kėdės greta Maiko. Jie valandą praleido lauke, sėdėdami ant di- 
delių kėdžių ir draugiškai besišnekučiuodami. Džema nieko negėrė, 
bijodama, kad atsipalaidavusi gali išpliurpti viską, kas nutiko tarp 
jos ir Kolino. Vaikai ropinėjo ant užkloto, ir kiekvienas paeiliui ėjo 
su jais pažaisti. 

Džema tyliai klausėsi, kaip jie kalbasi apie senus pažįstamus 
ir žmones, tarp kurių užaugo. Lukas paprašė Maiko, kad šis padėtų 
sukurti jam naują knygos siužeto idėją. Sara su Džose šnekėjosi apie 
netoliese stovintį seną pastatą, o Tesė su Ramsu, kaip visi jį vadino, 
pliurpė su Kolinu apie žmogų, kurį minėjo Trisas, — poną Langą. 

Kaip gerai jie vienas kitą pažįsta, galvojo Džema. Jie pažinojo 
vienas kitą taip puikiai, jog be jokių pastangų pereidavo nuo vienos 
temos prie kitos. Štai ko aš norėčiau, mąstė sau Džema. Norėčiau 
čia rasti savo vietą. Būtų taip smagu tapti tokios neįpareigojančios 
draugijos dalimi, atsidurti tarp žmonių, kurie pažįstami tarpusavyje 
ir vienas kitu rūpinasi. 

Džemai šią dieną gadino tik vienas dalykas — Kolinas. Kai jis 


prabildavo, ji nusisukdavo. 

— Džema,— kreipėsi į ją Sara, — neįtraukiame tavęs į pokalbį. 

— Nieko tokio. Tiek daug laiko praleidžiu viena, kad malonu 
klausytis žmonių šnekų. 

Maikas atsistojo: 

— Džema, gal galiu valandėlę tave sutrukdyti? 

Džema norėjo bėgti už namo į kelią ir nesustoti. Nejaugi su ja 
reikia „pasikalbėti“, nes ignoruoja Koliną? Ji nusekė Maiką į namus 
ir uždariusi duris pasakė: 

— Klausyk, atleisk dėl Kolino, bet... 

— Manai, pasikviečiau tave čia, norėdamas pasikalbėti apie 
jį? — paklausė Maikas, atidaręs senovinės medinės skrynios dang- 
tį. — Kolinas su savo problemomis gali susitvarkyti pats. Be to, 
manau, kad ne be reikalo taip su juo elgiesi. — Jis ištraukė porą 
bokso pirštinių. — Pagalvojau, gal norėtum užsiimti pažįstama 
veikla. 

— Norėčiau, — atsakė Džema, bet tuomet žvilgtelėjo į savo 
gėlėtą palaidinę ir džinsus. Taip apsirengus bus sunku judėti. 

— Ir apie tai pagalvojau, todėl parūpinome tau sutiktuvių 
dovaną. — Maikas padavė jai popierinį maišelį. — Sara spėjo tavo 
dydžius. 

Maišelyje buvo nauja sportinė apranga: šortai ir marškinėliai, 
netgi sportinė liemenėlė, o pačiame dugne gulėjo pora lengvų sport- 
bačių, kuriuos avi boksininkai. 

— Negaliu jų priimti, — pradėjo Džema. — Tai per didelė 
dovana. 

— Tai niekis. Girdėjau gyreisi, kad gali mane nugalėti. 

Džema nusišypsojo: 

— Lukas nenulaiko liežuvio. 

— Nagi, persirenk. 

Ji nubėgo į esantį už virtuvės tualetą, ir mikliai persirengė 
mažai dengiančiais sportiniais drabužiais. Džema nebuvo pratusi 
sportuoti taip menkai apsirengusi, bet priminė sau, kad šiandien jai 

neteks suktis tarp jaunų, šėlstančių hormonų nesuvaldančių ir prastai 
impulsus kontroliuojančių vyrukų. 

Persirengusi perėjo visus namus ieškodama Maiko, kol galiausiai 
pastebėjo jį lauke. Jis buvo užsidėjęs bokso letenas, o Lukas plikais 
krumpliais nestipriai į jas smūgiavo. 

Džema jau buvo beeinanti prie durų, bet pastebėjo kažką su- 
tviskant saulėje. Tai buvo apyrankė — ant Džinės rankos. Pasirodo, ji 
atvažiavo ir dabar sėdėjo įsitaisiusi šalia Kolino. Nors ir neįmanoma, 
rodėsi, kad Džinė tapo gražesnė, nei ją Džema prisiminė. Ne tokia 
graži kaip Tesė, nes Džinė buvo vyresnė. Ši mintis Džemą pribloškė. 
Anksčiau ji to nesuprato, bet staiga suvokė, kad Džinė buvo vyresnė 
už Koliną mažiausiai šešeriais arba septyneriais metais. Jei ji iš tiesų 
pasigražino veidą, gali būti, kad ir daugiau. 

Džinė juokėsi iš Ramso pasakojimo ir tapšnojo Kolinui per 
šlaunį. Lažinuosi, ji norėtų, kad Kolino vietoje būtų Trisas, sumur- 
mėjo Džema, ir staiga jos kūnu nuvilnijo kaltės jausmas. Džinė šioje 
situacijoje buvo nekaltoji šalis. Džema atidarė duris ir žengė laukan. 

Apsidžiaugė, kad jos atviri drabužėliai nutildė pokalbius. Vien 
ši akimirka buvo verta tiek metų lieto prakaito! Ji priėjo prie Maiko 
ir žiūrėjo vien tik į jį. 

Maikas nuleido letenas, Lukas liovėsi daužęs ir atsisukęs nu- 
žvelgė Džemą nuo galvos iki kojų. 

— Jei tokį kūną suformuoja boksas, užrašyk mane į treniruo- 
tę, — jis įkvėpė. — Noriu pasakyti... — Lukas atsisuko į žmoną, — 
norėjau pasakyti... 

— Visi žinome, ką norėjai pasakyti, — pasakė Džosė ir vyras 
atsisėdo greta jos. — Nagi, Džema, paguldyk Maiką ant menčių. 

— Statau penkis už savo brolį, — tarė Tesė. 

— O aš statau penkiasdešimt už Džemą, — prisijungė Lukas. 

Maikas nusišypsojo Džemai ir padėjo jai užsimauti didžiąsias 
pirštines. Jie akimirksniu virto treneriu ir mokiniu ir juos suvienijo 


pasitikėjimo bei mokymo persmelktas ryšys. Treneris gali nekreipti 

dėmesio, jei boksininkas skundžiasi dėl stipraus smūgio, bet jei jis 
patiria nokdauną, treneris pas jį atskuba pirmasis. 

— Tiesiog parodyk, kaip smūgiuoji, — švelniai paprašė Mai- 
kas. — Noriu patikrinti tavo formą. Moki spardyti? 

— Taip. 

— Gerai. Atsinešiau apsaugas, — jis pasilenkė arčiau. — Pa- 
demonstruok Kolinui, ko jis neteko ir ko neprisimena. 

Džema sutrikusi sužiuro į jį. 

— Esu detektyvas. Išmąsčiau. 

— Ar visi žino? 

Maikas varstė jos pirštinės riešą. 

— Abejoju. Man niekas nieko nesakė. Pasiruošusi? 

Džemai linktelėjus, Maikas užsidėjo ant rankų letenas. 

— Du apatiniai iš kairės, tiesus iš dešinės, šoninis iš kairės, 
pritūpimas, dešinė, kairė, pritūpimas ir pakartojimas. Supratai? 

Mergina vėl linktelėjo ir iš lėto trenkė į Maiko pirštines. Jos 
kūnas buvo teisingai ištreniruotas. Daugelis žmonių to nežino, bet 
apatinė moters kūno dalis savo jėga prilygsta vyro viršutinei. Vidutinė 
moteris niekada nenugalėtų sportiško vyro vien rankų jėga, tačiau 
paslaptis slypi apatinės kūno dalies raumenų jėgos permetime į 
smūgius ranka. Džema kelis mėnesius to mokėsi kartodama šį ju- 
desį. Ji išmoko atlikti jį tarsi ant siūlų valdoma marionetė: drauge su 
ranka į priekį pajudėdavo ir klubai. Teisingai atliktą judesį pajusdavo 
sėdmenyse, nes kaip tik šioje vietoje moterys turi daug raumenų. 

— Šaunuolė, — tarė Maikas, kai Džema baigė iš lėto smūgiuoti, 
ir ji suprato, kad jis giria jos techniką. 

— Sutraiškyk vabalą, — pasakė ji, turėdama omenyje kovotojo 
judesį, kai šis, kaupdamas jėgą kumštyje, sukiojasi ant kojų pirštų 
galų. 

Maikas atsitraukė. 

— Girdėjau, manai esanti už mane vikresnė, — garsiai pasakė 
jis. 

Džema jau buvo spėjusi pastebėti, kad taip nėra, bet geriau 
nuduoti, jog laiko save pranašesne. 

— Esu įsitikinusi, senuk, — taip pat garsiai atsakė ji. 

Maikas jai mirktelėjo ir vėl iškėlė rankas. 

— Lukai! Pradėk skaičiuoti laiką. Trys minutės, — paprašė jis. 

Džema žinojo — nuolatinis smūgiavimas be taisyklių yra 
sunkus pratimas. Nors nesitreniravo jau keletą savaičių, užsispyrė 
nepasiduoti. 

Maikas iškėlė letenas, ir Lukas sušuko: 

— Pirmyn! 

Prasidėjo trys žaibiškų smūgių minutės. Džema nenuleido 
akių nuo Maiko veido, stebėdama jo rankas periferiniu regėjimu. 
Jos technika jam pasirodė tokia gera, kad negailėjo ir atsitiktinių 
smūgių. Jis neparodydavo, kada taikysis jai į galvą, ir Džemai tekdavo 
staigiai pritūpti, kad išvengtų smūgių. Kartais jis pakeldavo kairę, 
kartais dešinę leteną, o kartais jo rankos šaudavo į priekį, taikydamos 
tiesiai jai į veidą. Tada tekdavo staigiai pritūpti ir kirsti iš apačios. Jei 
ji pasilenkdavo į priekį — o tai buvo prastos technikos požymis — 
Maikas jai pirštine grybšteldavo už smakro. 

Kai Lukas sušuko, kad laikas baigėsi, Džemos veidas jau buvo 
pasruvęs prakaitu. Ji pabandė nusibraukti jį pirštine, bet iš to nebuvo 
jokios naudos. 

Maikas pakėlė į medį atremtą didelę odinę šonų apsaugą ir 
šūktelėjo: 

— Kolinai! 

Džema pirmą kartą atsisuko pažiūrėti į likusiuosius. Jie vis dar 
sėdėjo, stebėjo ją ir buvo nutaisę skirtingas išraiškas. Rodėsi, Sara 
jaudinasi, kad Džema nesusižeistų, Džosė sėdi suraukusi antakius, o 
Tesė pritariamai šypsosi. Tik Džinės veide nesimatė jokių emocijų. 

Visi vyrai šypsojosi — išskyrus Koliną. Priėjęs jis pritvirtino 
prie Maiko šonkaulių apsaugą. 

— Jos šonas sužeistas, — kalbėjo Kolinas. — Nemanau, kad 
jai gerai sportuoti. 

— O aš manau,jai kaip tik to ir reikia, — atsakė Maikas. 

— Jei tu nenori... 

— Manai, nesugebėsiu? — karingai atšovė ji. — Juk ir pats 
sakei, kad esu „protinga ir narsi. 

Kurį laiką Kolinas atrodė sutrikęs, tuomet iš veido tapo aišku, 
kad jis prisiminė. 

— Po velnių! — sušnabždėjo jis. — Tai buvo ne sapnas. Ten 
iš tiesų buvai tu. 

— Nori tęsti? — paklausė Maikas. 

— Džema, — pradėjo Kolinas, — atleisk. Aš nenorėjau... 

Tarp jų atsistojo Maikas. Rankas buvo įmovęs į letenas, o šon- 
kaulius nuo smūgių dengė apsaugos. 

— Trys minutės, — pasakė jis Lukui. 

Džema sudavė dar porą smūgių į iškeltas Maiko rankas, o kai 
jis pasisuko į kairę, dešine blauzda trenkė jam į šoną. Smūgio garsas 
atsimušė aidu nuo medžių ir visi aiktelėjo. 

Kolinas pasitraukė arčiau medžio, bet jis stovėjo tiesiai už 
Maiko, todėl Džema negalėjo jo nematyti. 

Kai Ramzis suriko: „Nagi, Džema, parodyk jam!“ — jos smūgiai 
tapo greitesni ir stipresni. Džema žinojo, kad Ramzis turi omenyje 
Maiką, bet savo vaizduotėje ji daužė Koliną. Kaip jis drįso ją pamiršti? 
Lyg ji neegzistuotų! Tačiau jis buvo turtingas Freizeris, o ji... 

Džema smūgiavo lyg paklaikusi — vis stipriau ir stipriau. Net 
kai Lukas pranešė, kad laikas baigėsi, ji neišgirdo ir toliau spardė 
bei smūgiavo. 

Liovėsi tik tada, kai Maikas ją apkabino ir prispaudė jos rankas 
prie šonų. 

— Pakaks, — pasakė jis balsu, būdingu treneriams. Tame tone 


buvo sumišę diktatoriaus ir angelo sargo balsai. 

Džema paslėpė veidą, prisiglausdama prie Maiko prakaituoto 
kaklo, kad niekas jos nematytų. 

— Visiškai apsikvailinau, ar ne? 

— Toli gražu. Net mano sesuo žiūri į tave susižavėjusi, o Sara 
jau nori tave įsivaikinti. 

— Tikrai? — paklausė Džema ir atsitraukė nuo jo. 

Publika ėmė ploti, dėkodama už reginį, ir jiedu išėjo į priekį. 

— Buvai puiki, — pasakė Džosė. 

Tesė tarė: 

— Maikas bandė mane to išmokyti, bet man visiškai nesisekė. 

— Pasimatysime kitą savaitę sporto salėje? — paklausė Lukas ir 
kumštelėjo Ramsą. — Galbūt, jei ir tu pasirodytum, Džema atliktų 
porą raundų su tavimi. 

— Ne, ačiū, — Ramso atsakymas nuskambėjo taip nuoširdžiai, 
kad visi prapliupo juoktis. 

Džemai patiko įvertinimas, bet apsižvalgiusi ji pamatė, kad 
Džinė vis dar sėdi ant kėdės ir visus stebi. Džinė atsistojo, bet rodėsi, 
kad ji nežino, ką sakyti ar kaip elgtis. O Kolinas vis dar stovėjo prie 
medžio. 

Iš Maiko krepšio Sara ištraukė švarų rankšluostį ir padavė jį 
Džemai. 

— Kas nori arbūzo? — paklausė Sara. — Lukai, gal padėsi man? 

Po akimirkos visi dingo — liko stovėti tik Džema su Kolinu. Ji 
vis dar buvo su pirštinėmis ir pati jų nesugebėjo nusiimti. Atsisuko 
į Maiką, bet šis kalbėjosi su Sara. 

Kolinas paėmė Džemos ranką ir ėmė varstyti raištelius. 

— Atsiprašau, — švelniai pasakė jis. — Labai, labai atsiprašau. 
Jei nori paduoti mane į teismą, suprasiu. 

— Į teismą? Dėl ko? — Džema nebepyko, nes viską išliejo 
kovos metu. 

— Dėl išprievartavimo, — atsakė jis rimtu veidu. — Jei pri- 

sitraukiau tave prie savęs, negalėjai ištrūkti. Ir visai nesvarbu, kad 
miegojau. Teisiniu požiūriu tai vis tiek yra išprievartavimas. 

Džema papurtė galvą ir pasakė: 

— Tai nebuvo prievarta. Tai aš pati viską... Štai kaip buvo. 

— Rimtai? — paklausė Kolinas pakeldamas antakius. — Jei 
tu?.. Tuomet kodėl ant manęs supykai? 

— Nes tu pamiršai! 

Rodėsi, kad Kolinas nori nusijuokti, bet nedrįsta. 

— Nevisiškai. Aš tave nuolatos sapnuoju. Galbūt galėtume... — 
bet jis nebaigė sakinio. 

— Kolinai, — tarė priėjusi Džinė ir tuoj pat sunėrė savo pirštus 
su Kolino, — gal leisk Džemai susitvarkyti? — Ji pažiūrėjo į Dže- 
mą. — Įspūdingai pasirodei, be to, puikiai atrodai su šitais šortais, 
ar ne, Kolinai? 

— Taip, taip, puikiai. — Rodėsi, kad jis bando prisiminti, kaip 
ji atrodo be jų. — Džine, — tarė Kolinas, — turiu pasikalbėti su 
Džema. Dviese. 

— Žinoma, — atsakė ji ir pasisuko eiti. — Gal vėliau susiti- 
kime bute? 

— Gerai, — atsakė jis. 

Džinė nuėjo savo automobilio link, o Kolinas nenuleido nuo 
Džemos akių. Kai galiausiai jiedu liko dviese, jis tarė: 

— Noriu su tavimi pasikalbėti. 

— Man reikia palįsti po dušu, persirengti, tada galbūt... 

— Visada rasi priežastį nuo manęs išsisukti, — pasakė jis. — O 
jei leisčiau porą kartų 72227 suduoti? 

Ji nesišypsojo: 

— Kur turėčiau užsiregistruoti? 

— Gale stovi nedidelė pavėsinė. Galime pasikalbėti ten. Prašau. 

Kolinas pažvelgė Džemai virš galvos, ir ji žinojo, kad jis rodo 
Maikui, jog jiedu greitai grįš. 


Džema atsidususi linktelėjo. 

Kolinas nulydėjo ją į dailų pastatėlį pinučių sienomis, nudažytą 
tamsiai žalia spalva. Juos supo aukšta gyvatvorė, o dešinėje augo 
didžiulis medis stambiomis, virš galvų besidriekiančiomis šakomis. 

— Kaip gražu, — tarė ji. — Tai lyg užburtas sodas, kuriame 
negali nutikti nieko bloga. 

— Toli gražu, — kone grėsmingu tonu atsakė Kolinas. 

— Nori pasakyti, kad čia įvyko kas nors bloga? 

Jis nieko neatsakė, tik prisėdo ant samanų po medžiu,o Džema 
įsitaisė truputį atokiau nuo jo. 

— Paprastai aš ne... — pradėjo jis. — Noriu pasakyti, niekada... 

— Klausyk, — pertraukė Džema, — tai buvo niekis. Nieko 
ypatinga. Šiuolaikinėms moterims vienos nakties nuotykiai yra 
įprasta. Tu buvai mano pirmasis ir vienintelis toks nuotykis, dėl to 
nuliūdau, ir viskas. Tai tuo ir užbaikim, gerai? — mergina bandė 
stotis, bet Kolinas pagavo jos ranką. 

— Nenoriu, kad tarp mūsų viskas baigtųsi, — tarė jis. 

— Džinė, — paprastai atsakė ji. 

— Tai Džinė yra vienintelė mūsų santykių kliūtis? 

— Ar čia suktas klausimas? 

— Noriu sužinoti, ar apskritai tau patinku. Man neramu, nes tu 
neturėjai galimybės pamatyti mano gerosios pusės. Tau teko drauge 
lėkti didžiuliu greičiu su manimi automobiliu, kai gavau skubų iš- 
kvietimą. Bandydama padėti likai susiūtu šonu. Ir man būtų sunku 
įsivaizduoti, kad norėtum pakartoti tai, kas vyko lovoje, turint omeny, 
kaip viskas nutiko pirmą kartą. 

— Tu teisus, — išdidžiai atsakė Džema. — Neturėtum skubėti 
gavęs iškvietimą. Ir, žinoma, geriau apsaugoti pašalinį žmogų nuo 
menko įbrėžimo ir leisti berniukui kristi žemėn drauge su lūžtančia 
šaka. 

Kolinas šypsojosi. 

— O drauge lovoje praleistos dvi su puse minutės... — tęsė 
Džema. 

— Ei! Įgėlei man. 

— Na gerai, trys minutės. 

Kolinas prunkštelėjo ir pridėjęs prie širdies ranką tarė: 

— Tu mane įžeidei. Norėčiau pamėginti dar kartą. Taip sakant, 
stipriau pasistengti. 

Džema nekreipė dėmesio į jo dviprasmišką juokelį. 

— Kas atsitiktų, jei staiga pasirodau aš, pašalietė, tada tu meti 
Džinę, kuri šitoje situacijoje niekuo dėta, ir mudu pradedame su- 
sitikinėti? Pasirodyčiau kaip paskutinės rūšies... na, šliundra. Man 
tai nepatinka. O ką kalbėti apie tai, kad tavo mama išmes mane iš 
svajonių darbo. 

— Mama tave pasamdė, nes tu mėgsti savo darbą. Ir tavo as- 
meninis gyvenimas tam neturi jokios įtakos. 

— Pamatysime, ką iš tikrųjų galvoja tavo mama, kai išmainysi 
seniai jos pažįstamą ir dievinamą moterį į visiškai svetimą Žmogų. — 
Džema giliai įkvėpė. — O kas bus, jei ir mes išsiskirsime? Tai visai 
įmanoma, nes vienas kito gerai nepažįstame. Kaip man po to reikėtų 
dirbti tavo namuose? 

— Bet jau Žinau, kad geriau tavęs nepykdyti. Tavo smūgiai... — 
tarė Kolinas, tačiau Džema žvilgsniu jį nutildė. — Gerai, suprantu, 
ką nori pasakyti. Išklosiu tau visą tiesą. Visų pirma, čia negali būti 
kalbos apie „metimą“ arba „iškeitimą“. Mes su Džine nesame pora. 
Žinau, atrodo, kad mes kartu, bet iš tiesų taip nėra. Tačiau, kaip ir pati 
sakei, mano šeimai ji patinka, o aš nenoriu susitikinėti su moterimis 
iš mano apygardos, dėl to buvo lengviau vaidinti, kad esame kartu. 
Be to... — jis nusišypsojo, — nebuvo moterų, su kuriomis norėčiau 
leisti laiką. Kaip manai, ar galėtume tapti daugiau nei draugais? 

Ji delsė atsakyti, nes bandė suvokti, ką Kolinas ką tik pasakė. 
Džema troško iš visų plaučių sušukti „Taip!“, bet susivaldė. Reikėjo 
elgtis blaiviai. 

— Manau, kad taip... Tačiau, mano manymu, prieš pareikšdami 
visam pasauliui, tai yra Edilinui ir tavo šeimai, apie tai, kad esame 

pora, mudu turėtume geriau vienas kitą pažinti. — Ji atsistojo ir 
pažvelgė į jį. — Jei apie Džinę kalbėjai tiesą ir, rodosi, niekas to ne- 
žino, būtų geriau iš pradžių visiems pranešti, kad išsiskyrėte. Būtinai 
pasakyk tai savo tėvams. Jei jie pasius... — Džema nebaigė sakinio. 

— Žinau, — atsakė Kolinas, — visi ją myli, ir aš bijau atskleisti 
mamai, kad jos širdies troškimas apie mano santuoką ir vaikus neiš- 
sipildys. Bet reikia tai padaryti. Tuomet mudu galėsime susipažinti 
artimiau. Susidraugausime ir aš nekišiu rankų prie tavo dieviško 
kūno. Ar tai norėjai išgirsti? 

— Pradžiai, taip. 

Džemai jo žodžiai suteikė netikėtos vilties. Nors ji siaubingai 
nenorėjo tapti „atsargine mergina“, kurią vėliau jis vis tiek paliks, 
buvo nuostabu galvoti, kad jų santykiai gali turėti ateitį. Taip galvoda- 
ma ir žiūrėdama į Koliną, Džema pajuto, kaip kūną užliejo šiluma. Jis 
buvo pakankamo ūgio, kad sėdėdamas galėtų ją apkabinti. Ji jau buvo 
patyrusi, ką reiškia Kolino apsikabinimas ir prisilietimas prie odos. 

— Baik į mane taip žiūrėti, — tylomis paprašė jis, — nes pra- 
rasiu kalbos dovaną. 

Džema atsisėdo ir ėmė tyrinėti aplinką. 

— Mes, Freizeriai, laikomės truputėlį atokiau nuo likusio 
Edilino, — pradėjo jis. — Mes... 

— O kodėl? 

— Nežinau, bet taip buvo visada. Mano senelis nuolat karto- 
davo, kad mes visą laiką buvome ir būsime kitokie. 

— O kaip tai atsilieps mūsų santykiams? Nenoriu pasakyti, kad 
esame pora, bet... — Džema ir pati nesuprato, ką šneka. 

— Niekada nenorėjau, kad Edilino gyventojai mane gerai pa- 
žintų. Manau, jiems lengviau kreiptis pagalbos į žmogų, su kuriuo 
išlaikoma nedidelė distancija. 

— Suprantu, — atsakė Džema. — Ar dėl šios priežasties ap- 
simetinėjai, kad vis dar draugauji su Džine? 

— Džinė... — jis trūktelėjo pečiais. 

— Ji nori tave susigrąžinti, — pastebėjo Džema. 

— Ji norėjo, kad pabandytume dar kartą, bet mums nepavyko. 
Pasakojau, kad praeitą rudenį vyko vestuvės, moterys pradėjo lauktis 
1f... 

— Ir tu nusipirkai namą, — užbaigė Džema ir, pagaliau viską 
supratusi, tylesniu balsu pridūrė: — Kurio neparodei Džinei, nes 
žinojai, kad ji niekada nesutiktų jame gyventi. 

— Būtent, — tarė jis, — Džema. 

Kolinas palaukė, kol ji atsisuko. 

— Aš prisimenu tą naktį. Ypač gerai prisimenu, kad labai prastai 
pasirodžiau. Aš galiu kur kas geriau. 

Džema nusisuko. 

— Ar nueisi su manimi į pasimatymą? 

Ji vėl atsisuko: 

— Pasimatymą? 

— Pavakarieniauti ir pasižiūrėti filmo. 

— O gal pajodinėkime ant žirgų? Mačiau tavo trofėjų. Ant ko 
joji? Ant klaidesdeilo? 

Kolinas nesijuokė, bet jo akys žybtelėjo. 

— „Budweiser“ nusisamdo mane su broliu, kad treniruotume 
jiems žirgus. Jei jie sugeba pakelti mus, vadinasi, pajėgs tempti ir 
alaus vežimus. 

Kolinas norėjo paimti Džemą už rankos, bet ji patraukė delną. 

— Kaip į visa tai sureaguos Džinė? 

— Ji nujaučia, kad taip atsitiks. Mudu jau ilgą laiką... intymiai 
nebendravome. Dėl to... — jis nutilo, — ir noriu kai ką išsiaiškinti. 

— Ką gi? 

— Tai ne tu mane užsipuolei. 

Džemos veidas paraudonavo. 

— Niekada nesusitaikysiu su šia mintimi. Tu kietai miegojai, 
o aš užšokau ant tavęs. Niekaip negalėjai pasipriešinti. Galbūt tau 
reikėtų 72222 paduoti į teismą, — pasakė ji. 

Džema pastebėjo Kolino ištiestą didelę ranką ir ją suėmė, bet 
nepažiūrėjo jam į akis. 

— Džema, — švelniai tarė vyras, — tu man patikai nuo pat 
pirmos akimirkos, — jis atsiduso. — Norėčiau su tavimi praleisti 
daugiau laiko, kiek galima daugiau, ir pasižiūrėti, ar galėsime būti 
drauge. Nors ir bus nelengva, pažadu nekišti prie tavęs rankų, kol 
pati nepanorėsi. 

Ji džiaugėsi, kad buvo nuleidusi galvą ir Kolinas nematė jos 
veido išraiškos. Jai taip pat bus nelengva prie jo nesiliesti. Džema 
ištraukė ranką. 

— Iš pradžių tu turi išsiaiškinti su Džine. Nenoriu, kad žmo- 
nės imtų kalbėti, jog išardžiau jūsų santykius. O jeigu ji elgsis kaip 
drakonas, tuomet nesusitikinėsiu su tavimi. 

Kolinas suprunkštė iš juoko: 

— Kalbėjaisi su Reičele. Ji vadina Džinę drakone, nes ši sujaukia 
jos virtuvę. Mudu su Džine esame seniai pažįstami ir man atrodo, 
bet čia tik tarp mūsų, kad jos gyvenime jau yra kitas vyras. 

Džema įdėmiai į jį pasižiūrėjo: 

— Tai dėl to tu nori susidėti su manimi? Kad ją susigrąžintum? 
Nori sukelti jai pavydą? 

— O tau neatrodo, kad viską išduoda faktas, jog man nekyla 
pavydas, jeigu Džinė su kažkuo ir susitikinėja? — jis nusišypsojo 
Džemai. — Ar nori su manimi susitikinėti ir pažiūrėti, kaip mums 
seksis? 

— Pagalvosiu,— atsakė Džema ir nusisuko, kad akys neišduotų, 
kaip jai malonu. — Bet su viena sąlyga. 

— Kokia? 

— Pagaliau liaukis būti toks paslaptingas! Noriu pažinti tave, 
tikrąjį tave. Man nusibodo klausytis, kokie Freizeriai uždari. Maniau, 
ketini tuoktis, ir niekas negalėjo pasakyti nieko tikra. 

Kolinas linktelėjo: 


— Pagrįsti prašymai. Dėl visko atsiprašau. Tiesiog esi pir- 

ma moteris, kuria po ilgo laiko susidomėjau, dėl to kartais tenka 
suklysti. 

Jai patiko jo kalba, bet neprarado sveikos nuovokos. Džema 
atsistojo. 

— Manau, mums laikas prisijungti prie likusiųjų. 

Kolinas nejudėjo. 

— Pavargau žiūrėdamas, kaip tu kovoji, — tarė jis. — Padėk 
man atsikelti. 

Jis ištiesė jai suglėbusią ranką. 

Džema šypsodamasi ją paėmė, tačiau Kolinas staigiai truktelėjo 
į save ir Džema atsistojo veidu prie jo veido. 

Ji nespėjo įkvėpti, kaip Kolinas priglaudė lūpas ir pabučiavo. 
Bučinys buvo švelnus ir saldus, bet jame jautėsi aistra, užsiliepsnojusi 
pirmąją jų pažinties akimirką. Jis apsivijo ją stipriomis rankomis ir 
savo krūtimis Džema juto tvirtus jo krūtinės raumenis. 

Ji pravėrė burną ir, pajutusi jo liežuvį, suaimanavo. Jos kūnas 
atsipalaidavo jo glėbyje, Kolinas tapo švelnus ir nuolaidus. Nuolan- 
kus. Džema buvo pasiryžusi atsiduoti bet kokiems jo veiksmams. 

Kolinas staigiai atitraukė merginą per rankų ilgį. 

— Ar dabar tiki? — paklausė kimiu balsu. — Gal nori, kad 
pasakyčiau, jog geidžiu tavęs nuo tos akimirkos, kai pamačiau sie- 
kiančią knygos iš viršutinės lentynos? 

— Tikrai? 

Jis pabučiavo ją į skruostą. 

— Man patinka tavo protas, — pabučiavo į kitą, — man pa- 
tinka tavo kūnas, — pabučiavo į nosį. — Kol kas, Džema Ranford, 
neaptikau tavyje nieko, kas man nepatiktų. Duok man laiko, ir galbūt 
mano „patinka“ pavirs kai kuo daugiau. 

— Aš irgi taip manau, — sušnabždėjo ji. 

Jis vėl ją atitraukė. 

— Ir viskas? Kalba baigta? 

— Jei man trūktų kalbų, žavgs nereikėtų, ar ne? — kiek galėdama 
išdidžiau ištarė Džema. 

Kolinas nusijuokė: 

— Vadinasi, tai tiesa. Aš tau patinku visai ne dėl savo smegenų, 
tiesa? 

Ji perbraukė pirštais jo ranką, bicepsą ir stambų, tvirtą deltos 
raumenį. 

— Jei man rūpėtų tik smegenys, rinkčiausi Kirką. 

Kolinas nusijuokė ir atsistojo: 

— Gal... 

— Sutinku. Nieko nesakykime, kol tu neišsiaiškinsi su Džine. 
Ji man tikrai patinka ir nenoriu, kad liktų įskaudinta. 

— Džinė kieta, bet aš viskuo pasirūpinsiu. Atvirai kalbant, 
norėjau pasakyti: „Gal eime pažiūrėti, ar Sara jau patiekė desertą.“ 
Ji gamina nuostabius skanėstus iš vaisių. 

Džema purkštelėjo: 

— Aš kalbu apie širdies reikalus, o tau terūpi tavo pilvas. 

— Man visai patinka ir tavo pilvukas, — pasakė jis. — Kai 
pasieksime tinkamą santykių stadiją, ar galėsiu paprašyti tavęs už- 
simauti tas pirštines? 

— Žinoma. Galėsime ir pasiboksuoti. 

— Norėjau pasakyti, man labiau patiktų, jei tu būtum 7:4 su 
pirštinėmis. Nieko daugiau. 

— Kolinai! — pasigirdo balsas. — Kur tu esi? 

— Čia Ramzis. Spėju, desertas jau ant stalo. Nori grįžti drauge 
ar atskirai? 

— Tu eik pirmas, — paprašė ji. — Ateisiu po kelių minučių. — 
Džema atsitraukė nuo Kolino. — Niekam nieko nesakyk. 

— Jei taip nori, — pasakė Kolinas ir dingo už gyvatvorės. 
Džema išgirdo, kaip jis kalbasi su Ramziu. 

Džema norėjo kurį laiką pabūti viena ir pagalvoti, kas atsitiko 
jos gyvenime. Ji negalėjo pamiršti Triso pasakojimo apie jo dukterėčią 

ir šios išsipildžiusį norą. Džemai rodėsi, kad ir jos pačios norai ėmė 
pildytis. Ji gavo taip trokštamą darbą ir mėgavosi kiekviena minute, 
praleista panirus į dokumentus. O dabar ją į pasimatymą pakvietė 
vyras, kuris patiko nuo pat pirmosios akimirkos. 

Vienintelė problema — jo ankstesnė mergina. Džemai buvo 
įdomu, ar Džinė taip pat galvojo, kad tarp jų viskas baigta. 

O kaip jo šeima? — toliau svarstė Džema. Kaip jie reaguos į 
mylimosios Džinės pasitraukimą iš jų šeimos? 

Džema užsidengė rankomis veidą. Gerai pagalvojus neatrodė, 
kad viskas klosis puikiai. Sveikas protas įtikinėjo, kad Džemai geriau 
paprašyti Kolino prie jos daugiau nebelįsti. 

Bet ji žinojo, kad niekada taip nepasakys. Nors ir gražu būti 
altruistei, atsisakyti vyro, įkūnijančio visus jos lūkesčius, būtų tiesiog 
kvaila. 


Ji nužingsniavo namo link. 

— Džema, — tiesdama jai žemuoginį desertą kreipėsi Sara, — tu esi 
visiškai apsisprendusi, kad paprašytumei Širdies troškimų akmens 
susirasti gerą darbą? 

Džemos galva buvo perpildyta minčių apie ją ir Koliną, todėl 
ji visiškai nesuprato, ko klausia Sara. 

— Man reikia nusiprausti ir persirengti, — pasakė ji. 

— Dėl mūsų gali nesivarginti, — atsakė Ramzis. 

— Taip, lik su šortais, — pritarė Lukas. 

Džema žvilgtelėjo į Maiką, ir jis gūžtelėjo pečiais. 

— Žinoma, kodėl gi ne, — nusprendė Džema ir paėmusi 
lėkštę nuėjo prisėsti medžio pavėsyje. Kolinas atsisėdo nuo jos kaip 
įmanoma toliau. Ji nežiūrėjo į jį. 

Pirmoji prabilo Džosė: 

— Kalbėjomės apie Širdies troškimų akmenį ir svarstėme, 
kam norėtume panaudoti jo stebuklingas galias. Lukas nori nemir- 
tingumo. 

— Jergutėliau! — tarė Džema. — Nemažai nori. 

— Žmona nutylėjo smulkmenas, — paaiškino Lukas. — Visi 
rašytojai nori nemirtingumo. Esame tuščiagarbiai, nes galvojame, 
kad kitiems bus įdomu skaityti mūsų mintis. Bet norėčiau galvoti, 
kad mano anūkams bus smagu skaityti mano knygas. 

— Neabejoju, kad taip ir bus, — šypsodamasi jam atsakė Džosė. 

— Žmonų nuomonės čia neturi reikšmės, — įsiterpė Ram- 
zis. — O tu, Sara? Ko norėtum pati? 

— Turiu viską, ko noriu. Man priklauso namas, kurio troškau, 
vyras ir šitas, — atsakė ji, trindama savo didžiulį pilvą. 

— Cha! — atšovė Maikas. 

Visi sužiuro į jį. 

— Buvau trečias tarp jos išrinktųjų, — pasakė jis, ir visi nu- 
sijuokė. 

— Ar turėčiau suprasti šitą pokštą? — sutriko Džema. 

— Užsuk pas mane kokią popietę padėti pamaitinti vaikus ir 
pakeisti jiems vystyklus ir viską tau papasakosiu, — pasiūlė Džosė. — 
Bet jau dabar galiu pasakyti, kad Maikas nebuvo trečias. 

— Nekelčiau jai susidomėjimo, jei būtume susipažinę įprastu 
būdu, — nesiliovė Maikas. 

Tesė priekaištingai pažiūrėjo į brolį: 

— Būčiau surengusi tau pasimatymą su Sara, jei bent kartais 
būtum pasistengęs atvažiuoti manęs aplankyti. 

— Būčiau atvažiavęs, jei... 

— Tvarkos teisme! — garsiai nutraukė Ramzis. — Judu galėsite 
pasiginčyti vėliau. Grįžkime prie temos. Sara, brangioji pussesere, 
bet juk kažko tikrai norėtum. 

— Norėčiau, kad mano mylimi žmonės būtų sveiki ir saugūs. 

— Fuuu! Pff! — sureagavo Tesė. — Tu myli visus Edilino 
gyventojus. Jei išsipildytų tavo noras, čia nebeliktų nei nelaimingų 
atsitikimų, nei ligų. 

— Man tinka, — atsakė Sara. 

— Yra vienas dalykas, kurio tu nori, — savo žmonai priminė 
Maikas. — Kaip tik vakar man sakei. 

Akimirką Sara atrodė sutrikusi, tačiau greitai nusišypsojo: 

— Aš tik pajuokavau, o tu nedrysk visiems išduoti, ką sakiau. 

— Dabar turėsi pati mums pasakyti, — paragino Lukas. 

— Aš tylėsiu. — Maikas pasiduodamas iškėlė rankas. — Man 
teks su ja gyventi. Tegu sprendžia pati, ar nori visiems pasakyti. 

Visi atsigręžė į Sarą. 

— Gerai! — susierzinusi sutiko Sara. — Aš pasakiau... — Ji 
atsiduso. — Nieko ypatinga. Tik pasakiau, kad pavydžiu Džosei 
dvynukų. Tese, pritark man. Nejaugi nenorėtum nešioti dviejų kū- 
dikių, berniuko ir mergaitės? 

— Tikrai ne! — atsakė Tesė. — Nesusitvarkysiu daugiau nei 
su vienu. Vienintelė mama, kurią pažinojau, buvo mūsų senelė. Už 
ją blogesnių nėra. Bijau, kad... — ji nebaigė sakinio ir atsigėrė šaltos 
arbatos. 

Maikas pasilenkė ir suėmė Tesės ranką. Matėsi, kad jis žvilgsniu 
ją palaiko. 

— Tese, atleisk, — atsiprašė Sara, — nenorėjau tavęs nuliūdinti. 

— Prieš gimdymą nerimavau, ar mylėsiu savo vaikučius, — 
prisipažino Džosė. 

— O dabar nepalieka jų nė porai minučių, — pasakė Lukas. 

— Aš jau pradedu nebesuprasti, — įsiterpė Kolinas. — Gal 
dar liko šito žemuoginio skanėsto, Sara? 

— Žinoma, tuoj atnešiu. 

— Ne, nereikia, — tarė Kolinas ir priėjo prie nedidelio staliu- 
ko. — Maikai, ko norėtum tu? 

— Lengvas klausimas, — atsakė Maikas. — Noriu sugauti 
tikrą niekšą. 

— Mudviejų norai sutampa, — pridūrė Kolinas ir atsisėdo į 
savo vietą. 

— Atsiprašau už kvailą klausimą, — kreipėsi Džosė į Maiką, — 
bet ar tavo noras kartais neišsipildė praeitą rudenį? 

— Ten buvo mano žmonos darbas, — atsakė Maikas, su pa- 
sididžiavimu žiūrėdamas į Sarą. — Ir mums daug kas padėjo. Savo 
karjerą norėčiau užbaigti su fejerverkais. 

Sara pažvelgė į Džemą: 

— Mano vyras greitai išeis į pensiją iš Fort Loderdeilio poli- 
cijos departamento ir jaučiasi kaip Žvėris narve, nes pasižadėjo man 
susirasti darbą su popieriais. 

— Tai aš — žvėris? — Maikas klausiamai pažiūrėjo į Sarą. 

— (Galėsite užsiimti tuo vėliau, — nutraukė Ramsas. — Kas 
dar nesakė noro? Kolinai? 

— O tu pats ko norėtum, Ramsai? — paklausė Kolinas. 

— Gavau, ko norėjau, kai Tesė man ištarė „taip“. 

— Kaip gražu, — pasakė Džema. 

— Išsisukinėji, — tarė Lukas. — Tik kodėl? Vidinis advokatas 
neleidžia nieko atskleisti? Galėtum panorėti tvirto stuburo. 

— O tu galėtum panorėti... — pradėjo Ramsas. 

— Tik jau nepradėkit! — nutildė juos Džosė. — Aš dar neiš- 
sakiau s2v0 noro. 

Visi į ją sužiuro. 

— Nutariau pasilaikyti savo norą kritiniam momentui, — pa- 
aiškino ji. 

— Manau,aš irgi pasielgsiu taip pat, — pritarė Ramsas. 

— Tikroji Meilė! — prisiminė Sara. — Kas nors turi panorėti 
Tikrosios Meilės. 

Visi ėmė dairytis į Koliną ir Džemą, nes jie buvo vieninteliai 
nevedę visoje draugijoje. 

— Kolinas yra Freizeris, — tarė Džema, — todėl manau, kad 
Į savo norus jis turėtų Žiūrėti rimtai. 

— Tu išties tiki, kad norai pildosi, ar ne? — Džosė išpūtė akis. 

Džema negalėjo išduoti, ką jai slapta papasakojo TIrisas. 

— Tiesiog noriu sužinoti daugiau prieš... 

— Sutinku su Sara, — stodamasis tarė Kolinas. — Kodėl ne- 
panorėjus Tikrosios Meilės? Jau turiu namą, kodėl gi jame su kuo 
nors neapsigyvenus? 


Jis iškėlė savo limonado taurę ir visi prisijungė. 

— Noriu, kad kai susirinksime čia tuo pačiu laiku kitais metais, 
aš turėčiau savo Tikrąją Meilę. 

— Ir ji lauktųsi kūdikio, — pridūrė Sara. 

— Gerai, — sutiko Kolinas. — Ir kad Sara turėtų du vaikus — 
geriau nedelsk kibti į darbą, Maikai, — ir kad Tesė taptų geriausia 
mama pasaulyje, ir kad Maikas būtų sučiupęs patį baisiausią pikta- 
darį, ir — ką dar pamiršau? 

— Luką! — priminė Džema. — Rašytoją. 

— Ir mudu su Džose, — pridūrė Ramsas. 

Kolinas laikė iškėlęs savo taurę: 

— Kad Luko knygos būtų prisimenamos amžinai, o Ramsas 
su Džose sugalvotų savo norus. Jis jau norėjo gurkštelėti. 

— O kaip Džema? — paklausė Maikas. 

— Nė už ką nepamirščiau Džemos, — žvelgdamas į ją, tarė 
Kolinas, — tikiuosi, kad gausi viską, ko tik panorėsi. 

Visi atsisuko į Džemą ir pastebėjo, kaip nuraudo jos veidas. 


— Už išsipildžiusius norus, — tarė Ramsas, ir visi išgėrė. 
L — 


Sėdėdama prie tėčio lovos Majamio ligoninėje, Nelė iškėlė savo 
meškiuką ir tarė: 

— Matai, tėti, sakiau tau. 

— Ką man sakei, brangioji? 

— Kad Lendžio pakabutis žiba. 

— Tikrai žiba. 

Jis paėmė meškutį ir apžiūrėjo pakabutį. Tai buvo smulkus ir 
gražus daikčiukas: auksiniame apvade spindėjo akmenėlis. Pakabutis 
atrodė vertingas. 

— Iš kur jį gavai? 


— Radau pigios bižuterijos dėžutėje per bažnyčios sendaikčių 

išpardavimą, — atsakė Nelės mama Edė, sėdėdama ant kito lovos 
krašto. 

— Kaip jis ten atsirado? — pasiteiravo jis. 

— Neįsivaizduoju, — atsakė Edė. — Kodėl taip susidomėjai? 

— Šiaip sau. Tiesiog pakabutis nepanašus į bižuteriją, ir kas 
nors galėjo jo pasigesti. 

Nelė paėmė meškuų iš tėčio. Jai nepatiko tokios kalbos. Jau buvo 
beveik pamiršusi, kad tėčiai nustato taisykles, kurių nevalia laužyti. 

— Nemanau, — pasakė Edė. — Pakabutis buvo įstrigęs tarp 
dviejų švino plokštelių, tikriausiai kas nors naudojo jį žvejybai. Mudvi 
su Nele turėjome pasinaudoti tavo darbastalio spaustuvais ir pora 
atsuktuvų, kad jį išluptume. 

Vyras sukikeno: 

— Kokia mama, tokia ir dukra. 

Nelė stipriai prisiglaudė prie savęs meškutį su pakabučiu. 

— Man jis patinka, — pasakė ji. 

— Gerai, — tarė jos tėtis, — gali jį turėti. 

Jis pažvelgė į savo žmoną: 

— Bet paskui... 

Nors vyras neužbaigė sakinio, Edė suprato, ką jis turi omenyje. 
Kai visi sugrįš į Ediliną, ji turės sužinoti, iš kur atkeliavo pakabutis. 


TA 


Kolinas nenoriai išsiskyrė su draugais ir Merlino ūkiu. Jis norėjo 
pavežti Džemą namo, tačiau ši atsisakė. Ir jis puikiai suprato, kad 
kol neišsiaiškins santykių su Džine, Džema neliks su juo dviese. 

Kolinas žinojo Džemą esant teisią, bet dėl to nesiliovė bijojęs 
akistatos su Džine. Jis pasistatė automobilį prie šerifo biuro ir jau 
norėjo lipti lauk, tačiau liko sėdėti viduje ir žvelgė į savo buto langus. 
Džema teigė norinti sužinoti viską apie jo gyvenimą, tačiau Kolinas 
nenorėjo pasakoti apie save. Jis daugybę metų ėjo klaidinga kryptimi 
ir bandė būti tuo, kuo iš tikrųjų nebuvo. Dėl neblėstančio poreikio 
padėti žmonėms kartais pamiršdavo save. 

Koliną buvo sukausčiusios prievolės šeimai, žmonėms, su 
kuriais užaugo, gimtajam miesteliui, o labiausiai moteriai, kurią 
kadaise mylėjo visa širdimi. Ir nenorėjo viso to pasakoti kitai mo- 
teriai, su kuria galbūt siejo savo ateitį. 

Žiūrėdamas į savo siaubingo ir nekenčiamo buto langus, Koli- 
nas bandė įsivaizduoti, kas bus. Džinė mėgo aistringus ginčus — dėl 
to jai puikiai sekėsi teismo salėje, — bet jis nežinojo, kaip moteris 
sureaguos šiuo atveju. Gal puls į ašaras, ir Kolinui teks ją guosti? O 
galbūt įtūš ir ims šaukti, kaltindama jį išdavyste? 

Kai buvo jaunesnis, jam reikėjo tokių pykčio protrūkių. Triukš- 

mingas ginčas su Džine — o ji negailėdavo pastangų — padėdavo 
pačiam išlieti pyktį dėl savo gyvenimo. 

Po vieno tokio konflikto ir iškart po jo vykusio susitaikymo 
sekso Kolinas sugebėjo išdirbti savo tėvo automobilių pardavimo 
įmonėje dar kokias šešias savaites. Kai jausdavo tuoj sprogsiąs nuo 
viduje susikaupusios įtampos, žinodavo, kaip įsiutinti Džinę, kad 
jie susibartų. 

Bet visa tai seniai praėjo, mąstė Kolinas, atsirėmęs į džipo sė- 
dynės atlošą. Jis tapo abejingas, kai ji gavo darbą Vašingtone. 

Užsimerkęs Kolinas prisiminė pirmąsias su Džine praleistas 
dienas. 

Paskutiniaisiais studijų Virdžinijos universitete metais tėvas 
maldavo Koliną prisidėti prie automobilių verslo. 

— Duosiu tau viską, ko panorėsi, — kalbėjo jis. — Pasisamdyk 
advokatą, kad sudarytų sutartį. Nori penkiasdešimties, aštuonias- 
dešimties procentų — prašau. Jei nori, galiu išeiti iš verslo ir viską 
perduoti tau ir broliams. 

Vienintelis dalykas, kurio norėjo Kolinas, buvo tapti Edilino 
šerifu. Ir jam visai nerūpėjo, kad miestelyje šerifo nebuvo. 

Jo tėvas bandė su juo „pasikalbėti“, tiksliau, įtikinti vyriausią 
sūnų savo požiūrio teisumu, teigdamas, kad „reikia darbo, už kurį 
mokėtų, kuriame galėtum užsidirbti. Tai garbės klausimas“. 

Paskutinį teiginį tėvas pridūrė tik todėl, kad žinojo, jog sūnui 
pinigų nereikia. Kai Kolinui buvo šešiolika, jo tėvas pasiskundė 
programa, kurią naudojo automobilių pardavimams registruoti. 
Peregrinas Freizeris dūko ir siautėjo, nes, jo nuomone, programa 
buvo pritaikyta vienai sutarčiai ir šimtui automobilių. 

— Kai įvedu į ją daugiau duomenų, ji nulūžta, — pašaipiai 
kalbėjo jis. 

Tuo metu Kolinas buvo beveik baigęs mokslus ir lankė kom- 
piuterijos paskaitas. Kitą rytą jis aptarė iškilusius nesklandumus su 
dėstytoju ir jiedu sukūrė naują programą. 

Kolinas padovanojo ją tėvui mokslo baigimo dieną. 

— Tai aš turėčiau au įteikti dovaną, berniuk, — pasakė ponas 
Freizeris, sumišusiu žvilgsniu tyrinėdamas keturis kompaktinius 
diskus. — Čia muzika? 

— Pasileisk per kompiuterį ir pamatysi, — atsakė Kolinas. 

Išbandęs programą, ponas Freizeris ją patentavo, sumokėjo 
nemažus pinigus, kad programišiai ištobulintų, ir paleido į rinką. 
Visas iš programos gautas pajamas pasidalijo Kolinas ir jo dėstytojas. 
Pinigų jiems užteko tiek, kad nė vienam gyvenime nebereiktų dirbti. 

Baigęs studijas Kolinas neketino prekiauti automobiliais, bet 
negalėjo žiūrėti į maldaujantį tėvą. O dar blogiau, kad negalėjo iš- 
tarti jam „ne“. Be to, jį slėgė pareiga, nes visos Freizerių kartos dirbo 
su ratuotais prietaisais. Todėl Kolinas sutiko pabandyti. Jis ėmėsi 
mašinų verslo Ričmonde ir stengėsi atlikti savo darbą iš visų jėgų. 

Bet jis nekentė šio užsiėmimo. Kolinui nepatiko pardavėjo 
darbas, kuris jam visiškai, visiškai nesisekė. Jo pardavimų rodikliai 
buvo tokie prasti, kad kiti pardavėjai iš jo tik juokdavosi. 

Tačiau viską pakeitė Džinė. 

Tuomet dvidešimt vienerių metų Kolinas buvo ką tik baigęs 
studijas, vos kelias savaites gyveno ne tėvų namuose ir dirbo šeimos 
automobilių įmonėje pardavėju. Džinė užsuko nusipirkti mašinos, 
ir ji buvo tokia graži, kad Kolinas sugebėjo tik žiūrėti į ją. Galiausiai 
sandorį sudarė jo brolis. 

Kolinas manė, kad tuo jų susitikimas ir baigėsi, bet Džinė vėliau 
jam paskambino ir pakvietė į pasimatymą. Galiausiai jiedu atsidūrė 
lovoje, o po poros mėnesių jau gyveno dviese jos bute. 

Kaip ir Kolino tėvas, Džinė ragino jį pasilikti automobilių versle, 
ir jiedu draugavo ketverius metus. Moteris įtraukė jį į savo gyvenimą, 
pilną vakarienių prie žvakių šviesos ir naktinių pasilinksminimų. Jis 
žavėjosi jos sprendžiamomis bylomis ir neretai jie abu visą naktį prie 


jų dirbdavo. Taip Kolinas priartėjo prie mėgstamų teisinių reikalų. Jis 

visiškai pasinėrė į Džinės pasaulį, bet to nesigailėjo, nes bendravimas 
su ja padėjo užmiršti nemėgstamą darbą. Be to, jis buvo toks jaunas 
ir nepatyręs, kad Džinė atrodė visapusiškai nuostabi. 

Universitete jis buvo įnikęs į studijas, kurių didžiąją dalį sudarė 
kriminologijai artimi mokslai, ir į sportą, tad kitkam laiko beveik 
nelikdavo. Buvo kelios merginos, bet jomis domėjosi neilgai. Ko- 
linas norėjo susipažinti su įdomia moterimi, kuriai gyvenime rūpi 
ne vien drabužiai, 

Šį jo poreikį puikiai patenkino Džinė — ji buvo šešeriais metais 
vyresnė advokatė, mačiusi pasaulio, todėl jųdviejų gyvenimas buvo 
neblogas. 

Kolinas nesuvokė, tačiau numanė, kad kada nors liausis tie jų 
dažni vaikščiojimai į miestą, savaitgaliais jie nebeskraidys į Napą, o 
audringi ginčai pagaliau baigsis. Jiedu surimtės, o tada persikraustys 
gyventi į Ediliną. Gyvens tikrame name su didžiuliu kiemu, o ne 
terasa, iš kurios atsiveria miesto vaizdas. Tuomet susilauks vaikų ir 
drauge lankysis pamaldose. 

Bet vieną vakarą viskas pasikeitė, kai grįžusi namo Džinė en- 
tuziastingai papasakojo gavusi darbo pasiūlymą Vašingtone. 

— Žinoma, aš dar nesutikau, — pridūrė ji. 

Kolinas nusišypsojo. Be abejo, prieš priimdama tokį lemtingą 
sprendimą, ji norėjo pasitarti su juo. Bet ji to nesakė. Džinė neuždavė 
jam nė vieno klausimo. 

— Noriu pažiūrėti, ar pavyktų gauti tiek pat pinigų iš Brigsų. 
Reikia suvesti juos drauge ir surengti dėl manęs aukcioną — kas 
daugiau pasiūlys, tas ir laimės. Ak! Turiu paskambinti mamai ir viską 
jai papasakoti. Iš džiaugsmo ji visai pašėls. 

Stodamasi nuo sofos Džinė paplekšnojo Kolinui per koją ir 
nuėjo skambinti mamai. 

Kolinas liko sėdėti ant sofos. Ir staiga, per akimirką, gyvenimas 
jam tapo skaidrus kaip krištolas. Jis dirbo nekenčiamą darbą ir gyveno 
ne ten, kur norėtų, — darė viską, kad pamalonintų kitus žmones. 

Kolinas suprato, kad Džinė nedvejodama pereitų į kitą darbą 
su juo nepasitarusi, nes buvo visiškai tikra, kad jis keliaus drauge. 

O kodėl gi ji turėtų jo klausti? — svarstė sau Kolinas. Jis galėjo 
vykti kur panorėjęs. Net neabejojo, kad tėvas su džiaugsmu atidarytų 
filialą Vašingtone. Jei Kolinas sugalvotų persikelti į Italiją, tėvas ir 
tenai nupirktų verslo patalpas. 

Džinė sugrįžo į kambarį dar pakilesnės nuotaikos ir nepastebėjo, 
kad Kolinas visą laiką tyli. Jiedu užsisakė kiniško maisto ir, kol valgė, 
Džinė visą laiką šnekėjo. Pritilo tik baigusi valgyti. 

— Tu siaubingai tylus. Nejaugi neturi ko pasakyti apie šią 
nuostabią naujieną? 

— Aš grįžtu į Ediliną. 

— Puiki mintis. Tavo tėvai tikrai apsidžiaugs, kad gavau tokį 
paaukštinimą. Po trejų metų būsiu verslo partnerė. 

Ji vėl ėmė kalbėti apie sav0 planus, sav0 gyvenimą. 

Kolinas tvarkė lėkštes, o Džinė puolė skambinti kitiems žmo- 
nėms, norėdama pasidalyti puikiomis naujienomis. Sutvarkęs stalą, 
jis nuėjo į miegamąjį ir išsitraukė lagaminus. 

Miegamajame ji nesirodė kokią valandą, ir per tą laiką Kolinas 
spėjo susipakuoti daiktus. 

— Gal galiu pasinaudoti tavo telefonu? — paklausė ji. — Ma- 
niškio baterija išsikrovė, o aš jaučiuosi tokia pakylėta, kad negaliu 
kalbėti, kol jis kraunasi. Ką tu veiki? 

— Jau sakiau. Važiuoju namo. 

— Gerai. Susitiksime savaitgalį. Vadinasi, tau reikės tavo mo- 
biliojo? 

— Aha, reikės, — tarstelėjo Kolinas ir, pasiėmęs du savo laga- 
minus, nužingsniavo durų link. 

Kol Džinė pagaliau susiruošė atvykti į miestelį pranešti nuos- 
tabiausių naujienų apie gautą darbą ir persikraustymą į Vašingtoną, 
Kolinas jau buvo spėjęs išsinuomoti biurą. Tėvui taip pat jau buvo 
atskleidęs visas kortas. 

Kolinas mandagiai išklausė visų tėvo sugalvotų argumentų, dėl 
kurių jis turėtų sugrįžti į Ričmondą. 

— Mums reikia tavęs! — maldavo tėvas. 

Kolinas nepratrūko karščiuotis, neprarado savo ryžto. Pagaliau 
jis apsisprendė ir savo nuomonės neketino keisti. 

— Manęs reikia ne tau,o Edilino žmonėms, — atsakė jis tėvui. 

Džinė atvyko į Ediliną apimta įtūžio. Ji iškart įsiveržė į jo 
neseniai įsigytą biurą ir nieko nelaukusi užsipuolė: 

— Kokį velnią čia darai? — rėkė ji. — Palikai mane vieną 
dviem savaitėms ir pačiai teko suorganizuoti mūsų persikraustymą. 
Po velnių! Kartais būni tikras savanaudis! 

Ji apsidairė po patalpą. Pastatas buvo statytas maždaug prieš 
penkiasdešimt metų ir per tiek laiko naudotas daugybei paskirčių. 
Pastaruoju metu čia buvo pardavinėjami sumuštiniai ir vaisvande- 
niai. Visus įrenginius Kolinas padovanojo senelių namams, o pats 
nusipirko porą senų stalų, kelias kėdes ir aukcione įsigijo seną bylų 
spintelę. Jis dar nebuvo spėjęs perdažyti trijų kambarių. 

— Kas čia per vieta? — paklausė Džinė, su pasibjaurėjimu 
suraukdama viršutinę lūpą. — Kaip čia šlykštu. Ir purvina. 

— Tai gal abu pasiimkim porą kibirų vandens, aš nupirksiu 
skudurų ir ją išvalykime? 

— Šiuo metu neturiu laiko tavo juokams. Ar jau susikrovei 
daiktus? 

Jiedu nesimatė dvi savaites, net nesikalbėjo telefonu ir, atrodo, 
Džinė manė, kad visą tą laiką Kolinas krovėsi daiktus ir rengėsi 
persikelti drauge su ja. 

Vyras nė nesujudėjo, todėl ji prisėdo ant senos medinės kėdės 
priešais stalą. 

— Tai kas atsitiko 47 kartą? — paklausė tokiu tonu, lyg būtų 
daug kartų su juo taiksčiusis. 

Kolinas nustebęs stebėjo, kaip pasikeitė jo jausmai Džinei, kaip 
pakito jo požiūris į gyvenimą apskritai, kai atsisakė nekenčiamo 

darbo. Per kelias savaites jis pasiekė daugiau pasitenkinimą keliančių 
rezultatų, nei kelerius metus dirbdamas tėvui. 

— (Čia mano biuras, — ištarė su tokia ramybe, kurios Džinė 
dar nebuvo girdėjusi. 

— Nesupratau. Kam tau čia reikalingas biuras, jei mes gyven- 
sime Vašingtone? Ar planuoji čia atvykti savaitgaliais? 

Tik po tris valandas trukusio pokalbio ir abiejų ašarų Džinė 
pagaliau suvokė, kad Kolinas su ja skiriasi. 

Bet pokalbis nenumaldė moters pykčio. Ji buvo metusi daugy- 
bę vyrų, bet nė vienas vyras nebuvo pasakęs „ne“ jai, tačiau Kolino 
sprendimo nepakeitė nei ašaros, nei pyktis. Jis nenusileido, net kai 
Džinė pažadėjo atsisakyti naujojo darbo ir likti senajame. 

Nė vienas iš jų neužsiminė, kad ji persikeltų gyventi į Ediliną. 

Jiedu išsiskyrė priešiškiau, negu Kolinas būtų norėjęs, ir jam 
prireikė nemažai laiko išmesti Džinę iš galvos. Labai jos ilgėjosi, 
kartais net norėdavo paskambinti ir pranešti, kas ką tik įvyko. 

Jis iš visų jėgų stengėsi pasinerti į darbą. Kolinas nuvyko išsamiai 
pasikalbėti su apygardos šerifu Tomu Vildersonu. Edilinas neturėjo 
savo šerifo, todėl šis žmogus galėjo paskirti Koliną pareigūnu Edilino 
nuovadoje. 

— Bet apygarda neturi tiek pinigų... — pradėjo Tomas. 

— Aš už viską sumokėsiu, — atsakė Kolinas. — Padengsiu 
visas išlaidas. 

Kai Tomas pagaliau sugebėjo sučiaupti iš nuostabos atvipusį 
žandikaulį, jis sutiko su Kolino pasiūlymu, nes šis vyrukas jam patiko. 
Bet jis taip pat žinojo, kad Kolino tėvai yra turčiai, todėl tikėjosi, 
kad po kelių mėnesių vaikinas mes šį užsiėmimą. Juk kas norėtų eiti 
aiškintis šeiminių konfliktų, užuot gulinėjęs prie baseino? 

Tačiau Kolinas darbo neatsisakė, o bėgant metams Tomas ėmė 
vertinti jo sumanumą ir ramų būdą. Pirmaisiais tarnybos metais 
Kolinas pasižymėjo svarbaus įvykio metu. Miškuose, supančiuose 
Ediliną, susipyko du broliai, atvykę čia pažvejoti, ir konflikto metu 

vienas jų nušovė kitą. Apimtas sielvarto ir liūdesio išgyvenęs brolis 
grasino išžudyti šalia iškylaujančią šeimą. Kolinas atkalbėjo vyrą 
nuo tokios minties. 

Profesinis Kolino gyvenimas sekėsi puikiai, bet asmeninis 
gerokai nuo to kentėjo. 

Kelerius metus po išsiskyrimo su Džine jiedu nesimatė. Nors 
ir nesėkmingai, Kolinas bandė susitikinėti su keliomis moterimis, 
gyvenusiomis už Edilino ribų. Viena iš tų moterų negalėjo pakęsti jo 
darbo. Kolinas suprato, kad jo profesija butų smūgis jos pačios pres- 
tižui, vadinasi, tai moteriai labiau patiktų daktaras arba teisininkas. 
Bet labiausiai jis persigando suvokęs, kad jau po keturių pasimatymų 
ši moteris tikėjosi, jog jiedu susituoks. 

Kita moteris priminė siaubingąją Ailą, kurios vos nenusamdė 
jo mama. Ji apstulbo, išvydusi Freizerių sklypą. O nuo godumo net 
apsvaigo. Kolinas ją metė kitą dieną. 

Po kelerius metus trukusių nenusisekusių santykių į jo gyvenimą 
vėl grįžo Džinė. 

Maždaug prieš metus Kolinas lankėsi apygardos teismo rū- 
muose ir rausėsi po senas bylas, o pakėlęs akis išvydo Džinę. Jis jau 
buvo pamiršęs, kokia ji graži ir kaip visada tobulai susitvarkiusi. 
Gyvendamas su ja patyrė, kiek laiko ir pastangų skiriama tokiai 
išvaizdai, bet viską pamiršo, išvydęs Džinę iš naujo. 

Po kelių minučių jiedu jau pietavo ir ji papasakojo, kad grįžo 
dirbti į senąją darbovietę Ričmonde. 

— Nusprendžiau, kad geriau būti didele žuvimi mažame tven- 
kinyje, — paaiškino moteris. — Vašingtone buvo per daug žmonių, 
panašių į mane. 

Po valandos jiedu atsidūrė viešbučio kambaryje. 

Iš pradžių Kolinas pamanė, kad Džinė pasikeitė. Rodėsi, jai 
nebe taip rūpi bet kokia kaina pirmauti, ji nebėra tokia atkakli. 


— Pagaliau supratau, kas gyvenime yra svarbiausia, — pareiškė 

ji, gurkšteldama vyno iš taurės. — O ir tu pats! Atrodo, galiausiai 
suaugai. 

Džinė mokėjo įžeidimus pateikti kaip komplimentus. 

— Per pastaruosius kelerius metus teko daug patirti, — atsakė 
jis. 

— Tikiuosi, kad aš nesukėliau skausmo, kai išsiskyriau su tavimi. 

Kolinas jai neprieštaravo. Jeigu jos-ego to reikalauja, tegu taip 
galvoja. 

Jis net nesuprato, kaip viskas susiklostė, bet po poros savaičių 
jiedu vėl ėmė susitikinėti. Džinė iš visų jėgų stengėsi parodyti, kad 
yra linkusi į kompromisus bei nori gyventi drauge. 

— Aš taip tavęs ilgėjausi, — sakė ji. — Net neįsivaizdavau, kad 
įmanoma taip ilgėtis. 

Jiedu dar porą kartų permiegojo, tačiau viskas jau buvo kitaip. 

Kolinas jau nebebuvo nelaimingas vaikinukas. Ir Džinės grožis 
bei darbas nebekerėjo jo taip, kaip anksčiau. 

Džinė buvo teisi sakydama, kad jis pagaliau suaugo. 

Širdyje Kolinas žinojo — santykius su Džine reikia nutraukti 
visiems laikams, bet negalėjo to padaryti. Su ja būdavo įdomu ir 
linksma. Klientai jai duodavo bilietų į-teatrus ir koncertus, ir Kolinui 
jie patiko. O jo šeima Džinę tiesiog dievino. Su Leniu ji mokėjo 
nešvankiai apsižodžiuoti, o su ponia Freizer eidavo drauge apsipirk- 
ti. Džinė pirkdavo Šeimusui knygas apie meną, o ponui Freizeriui 
surasdavo pasibaigusių tiražų leidinių apie automobilių istoriją. 

Kolinas nenorėjo atimti iš savo šeimos šito džiaugsmo, o ir 
pačiam jau buvo įgrisusi vienatvė. Be to, jo gyvenime nebuvo kito 
artimo Žmogaus. 

Dėl savo paties ramybės jis nustojo mylėtis su Džine. Nors ji 
ir norėjo, Kolinas žinojo, kad Džinės nebemyli, ir nenorėjo, kad ji 
imtų klaidingai įsivaizduoti jų santykių ateitį. 

Maždaug prieš tris mėnesius Tomas pranešė Kolinui matęs 
Džinę Ričmonde su jaunuoliu, kurį ši pristatė kaip savo brolį. 

— Simpatiškas vyrukas, vardu Eliotas, — pasakė Tomas. 

— Maždaug dešimčia metų už ją jaunesnis? — pasiteiravo 
Kolinas. 

— Taip, bet tikriausiai jau esate pažįstami. 

Kolinas norėjo pasakyti: „Aš pats juo 5uvau“, tačiau nutylėjo. 
Jis žinojo, kad Džinė neturi nei brolių, nei seserų, o vienintelė jos 
gyva giminaitė yra mama. Vienturtė vienturčių tėvų dukra, kaip pati 
mėgdavo save vadinti. 

Kolinas suprato, kad imdamas pavydėti jaunuoliui, kurį ji pri- 
statė kaip savo brolį, pripažins, jog nėra jai abejingas. Bet iš tiesų 
jis džiaugėsi, todėl suvokė, kad atėjo laikas galutinai nutraukti jų 
draugystę. Jam buvo baisu pagalvoti, kaip verks mama. Ji visą laiką 
tikėjosi, kad Džinė taps jos marčia, bet Kolinas nematė kitos išei- 
ties. Dalis jo žinojo: kol jis bus drauge su Džine, neieškos sau kitos 
gyvenimo draugės. 

O išvydęs Džemą pagalvojo, kad jo maldos išklausytos. Jei būtų 
prietaringas, patikėtų, kad čia pasidarbavo Širdies troškimų akmuo. 

Kolinas nusišypsojo pamatęs, kaip Džema guli išsitiesusi ant 
grindų tarp dokumentų ir rašiklių. Ne mažiau nei šis reginys jį 
pradžiugino drauge praleistas laikas. Ji buvo rami, visiška Džinės 
priešingybė, kurią kamavo nuotaikų kaita ir nuolatinis įspūdžių 
troškulys. Ji net maistą ruošdavo aistringai. Kolinas žinojo, kad 
paprašius Džinos iškepti kiaušinienę ši pasakytų: „Kaip nuobodu! 
Geriau nueik į kavinę.“ 

Bet Džema jam iškepė omletą ir net rūpestingai pasiūlė išsi- 
maudyti po dušu jos namuose. Ji nuvyko su juo į maisto parduotuvę, 
vairavo jo automobilį ir padėjo išgelbėti vaiką. Tą dieną Kolinas jos 
akyse buvo pastebėjęs baimę, bet mergina nepasidavė, užlipo jam ant 
pečių ir nukėlė berniuką. Kolinas niekada neišsiduos, kad tą vaizdo 
įrašą „You Iube“ jis peržiūrėjo mažiausiai penkiasdešimt kartų. 

Iš pradžių jis neprisiminė, kad tą rytą, po maudynių pas Dže- 
mą duše, jiedu trumpam buvo suartėję. Tačiau žinojo, kad tą naktį 

blaškėsi per miegus ir sapnavo Džemą. Kolinas niekaip nenorėjo 
prabusti, kai Lenis atėjo į namus jo pažadinti. 

— Kad ir ką tu sapnuoji, aš mielai prisijungčiau, — pasakė 
Lenis. 

Kolinas, dar iki galo neprabudęs, vos netrenkė broliui. Ap- 
siblaususiai Kolino sąmonei rodėsi, kad Lenis nori pasimylėti su 
Džema trise. 

Vėliau Kolinas stebėjosi džiaugsmo banga, kuri nuvilnijo kitą 
dieną išvydus Džemą. Bet kai Džema pažvelgė į jį tarsi į paskuti- 
nį pašlemėką, visiškai apstulbo ir sutriko. Dėl ko gi ji ėmė taip jo 
neapkęsti? 

Jis bandė merginą išklausti, bet ji nenorėjo kalbėtis. Jam dar 
nespėjus visko išsiaiškinti, susibūrime pasirodė nekviesta Džinė, ir 
Kolinas norėjo ją išvaryti, kad niekada nebesugrįžtų. 

Kolinas apsidžiaugė, kai Maikas paprašė jo padėti apsirengti 
apsaugas, nes taip pabėgo nuo Džinės. Bet jo džiaugsmas greitai 
išgaravo, Džemai ištarus žodžius „protinga ir narsi“. 

Kolinas akimirksniu viską prisiminė ir siaubingai išsigando savo 
poelgio. Pagalvojo, kad aistringų sapnų siautuly įsitraukė Džemą į 
lovą ir... nenorėjo net galvoti, kas vyko toliau. Ji nebūtų sugebėjusi 
fiziškai pasipriešinti. 

Vėliau Džema tikriausiai susikrimto, kad papasakojusi apie šį 
įvykį neteks savo išsvajoto darbo. 

Negalėdamas pajudėti, Kolinas stovėjo prie medžio ir stebėjo, 
kaip Džema pasiutusiai kumščiuojasi ir spardosi. Ji nesiliovė net 
Lukui sušukus, kad laikas baigėsi. Kolinas jautėsi labai prislėg- 
tas — tai jis sukėlė Džemai tiek skausmo ir pykčio. Maikas turėjo 
ją apsikabinti, tik tada Džema liovėsi. 

Kolinas linktelėjo Maikui, taip duodamas ženklą, kad nori likti 
dviese su Džema. Nors ji nenorėjo nei jo matyti, nei su juo kalbėtis, 


Kolinas nusprendė pasakyti, kad niekas neturi teisės užpulti moterį 

ir išsisukti nuo bausmės. Jis norėjo atitaisyti padarytą žalą, net jei 
nuo to priklausė jo karjera ir visas gyvenimas. 

Kai Džema prisipažino, kad „prievartos“ nebuvo, jis kaip įma- 
nydamas tvardėsi — taip norėjo Džemą pakelti ir pabučiuoti. Tai 
Ji ant jo užšoko. 

Vos tik Džema ištarė šiuos žodžius, jo galvą užplūdo prisimi- 
nimų vaizdai. 

Vėliau pamatęs Džinę, Kolinas beveik nebegalėjo į ją Žiūrėti. 
Žinojo, kad įsikibdama jam į ranką Džinė demonstruoja savininkiš- 
kumą. Kaip jis gailėjosi pastaruosius metus trukusios jų draugystės! 

Kolinas atsikratė Džinės ir pasivedė Džemą pasikalbėti 
asmeniškai. Netrukus paaiškėjo, kad vienintelė kliūtis yra būtent 
Džinė. Tuo metu Kolinas norėjo iškloti Džemai visą tiesą apie savo 
santykius su Džine, tačiau atskleidė tik truputį. Iš pradžių jis turėjo 
viską išsiaiškinti su Džine, o tada galės viską papasakoti Džemai. 

Kolinas nenoromis išlipo iš automobilio ir pakilo į savo butą kiemo 
pusėje esančiais laiptais. Jis žinojo, kad jo laukia Džinė, nes matė 
greta aikštelėje stovintį jos sidabrinį mersedesą. 

Atvėręs buto duris, pirmiausia išvydo ant grindų gulintį pra- 
segtą savo lagaminą. Ji išėjo iš vonios, laikydama rankose nedidelę 
dantų pastos tūbelę. 

— Štai ir tu pagaliau, — džiugiai tarė Džinė. — Vis laukiau, 
bet tu nesirodei, todėl nuogąstavau, kad teks važiuoti namo sutemus. 
Tikiuosi nesupyksi, jei pasiskolinsiu vieną tavo lagaminą. 

— Džine, aš... — nutilo, nes nežinojo, nuo ko pradėti. Ji rausėsi 
senose spintelėse, stovinčiose prie sienos. 

— Kolinai, brangusis, tai tu dėl šito tiek prakaitavai? Aišku, 
kaipgi kitaip. Tikriausiai vėl ėmė kirbėti tavo noras daryti žmonėms 
gera. Tai ką toliau veikėte susibūrime su Edilino draugais? Po to, kai 
mane išvarei? 

— Buvo puiku, — tarė jis. 

Akivaizdu, kad Džinė ieškojo, ar nebus ko nors palikusi, nors 
nesilankė jo bute kelis mėnesius. 

— Gal galime prisėsi ir pasikalbėti? — paklausė jis. 

— Ne, — atsakė ji. — Manau, viskas jau pasakyta. Tiesiog 

noriu... — Ji iškėlė į viršų rankas. — Ne, pasižadėjau šito nedaryti. 
Yra kaip yra. 

— Džine, prašau, prisėsk ir pasišnekam. 

Ji pažiūrėjo į Koliną: 

— Nėra apie ką šnekėtis. Tu pasirinkai kitą. Viskas. Pabaiga! 

— Elgiesi taip, lyg būtume buvę tvirta pora ir aš staiga tave 
būčiau metęs. 

— Vėl. 

— Ką? 

— Tu ve/ mane metei. Antrą kartą. Pirmą kartą taip padarei, 
kai gavau darbą Vašingtone. Iš pavydo palikai mane. 

— Tau taip atrodo? 

— Žinau, taip ir buvo. Tu nekentei savo darbo, bet tau patiko 
manasis. Tuomet aš gavau dar geresnį darbą, o tave suėmė pavydas 
ir mane metei. Taip pat išdavei ir savo tėtį. 

Kolinas įkvėpė, nesugalvodamas, kaip atremti jos kaltinimus. 

— O dabar susitikai kažkokią jauną studentę. Ir mane vėl 
palieki. Spėju, ji sugebės susitaikyti su tuo, kaip ignoruoji savo gy- 
venimo moteris. 

Kolinas ėmė po truputį atsigauti ir jame įsiliepsnojo pykčio 
ugnikalnis. 

— Niekada tavęs neignoravau. Gyvenau /av0o gyvenimą, — 
tyliai ištarė jis. 

— Ne, negyvenai. — Džinė liovėsi vaikščiojusi po kambarį 
ir atsisuko. — Tu pasis/ėbei mano gyvenime. Manei, kad pardavėjo 
darbas tau per prastas, bet kentėjai ir nuvylei visus, įskaitant ir mane. 
Labai gaila, kad įsileidau tave ir leidau gyventi savo gyvenimą. 

— Tai tau viskas atrodo šitaip? — švelniai paklausė Kolinas. — 
O tu likai be nieko? Tarp mūsų nieko nebuvo? 

— Žinoma, buvo, — atsakė ji, — kurį laiką. Labiausiai gailiuo- 
si... — Ji pažvelgė į Koliną. — Gailiuosi, kad atidaviau tau geriausius 
savo metus. Jei nebūčiau su £2v:m: susidėjusi, dabar būčiau kaip visos 

moterys. Aš turėčiau porą vaikų ir gyvenčiau Džordžtaune, — mote- 
ris kalbėjo vis garsiau. — Ar žinai, kodėl mečiau darbą Vašingtone? 

— Prašau, pasakyk, — šaltai tarė jis. 

— Dėl tavęs. Tu niekada nesupratai, kad visko atsisakiau dėl 
tavęs. Ilgėjausi tavęs ir norėjau būti drauge. Sužinojusi, kad neturi 
kitos moters, sugrįžau. 

Kolino žvilgsnis apsiniaukė. 

— Teismo rūmuose sklandė gandai, kad tave atleido. Girdėjau, 
miegojai su vienu iš partnerių, ir jo žmona pagrasė skyrybomis, jei 
tavimi neatsikratys. 

Akimirką rodėsi, kad Džinė tuoj sprogs iš pykčio, bet paskui 
ji nusišypsojo: 

— Naudojiesi savo policininko ženkleliu, kad galėtum šnipi- 
nėti, ar ne? 

— Džine, — pasakė Kolinas, — kodėl mes turime šitaip išsis- 
kirti? Juk kai grįžai, sakiau tau, kad mums nepavyks. 

— O aš sakiau, kad pavyks. 

Ji priėjo prie spintelės ir įsipylė atsigerti. 

— Tau reikės vairuoti, — pastebėjo jis. 

— Nesijaudink, čia tik gazuotas vanduo. — Džinė atsigėrė di- 
delį gurkšnį. — O kas bus dabar? Kuo greičiau manęs atsikratysi ir 
bėgsi pas savo vyriškąją merginą? — Ji pažvelgė į Koliną pro blakstie- 
nas. — Galėjai pasakyti, kad mėgsti tokias. Pasitaikius progai būčiau 
kitaip apsirengusi. Tau gal ir botagėliai su grandinėmis patinka? 

— Džine, manau, jau turėtum eiti. O gal geriau išeisiu aš. Tu 
lik čia ir išsimiegok. Nenoriu, kad vairuotumei tokia įpykusi. 

— O kurgi tu eisi? Atgal pas mamytę? Ar pas savo draugužį 
boksininką? 

Kolinas uždėjo ant rankenos ranką. Negalėjo ilgiau klausytis 
tokių kalbų. Jei Džinė nesiliaus, jis pratrūks ir išsakys daugybę dalykų, 
kurių vėliau gailėsis. 

— Aha, viskas aišku. Juk tu nusipirkai namą, ar ne? Mėnesius, 

metus bandžiau tave įkalbėti nusipirkti namą drauge su manimi, bet 
tu nesutikai. O vos susipažinęs su... su šituo hermafroditu, nuperki 
namą jai? 

Džinės pyktis akimirksniu išgaravo ir, parkritusi ant lovos, 
moteris puolė į ašaras. 

Kolinas žinojo, kad turėjo galimybę pabėgti nuo jos pykčio ir 
pramanytų kaltinimų, bet negalėjo palikti jos verkiančios. Jis ne- 
noriai užvėrė duris. ir atsisėdo greta. Džinė prisiglaudė prie jo nuo 
kūkčiojimo virpančiais pečiais, ir Kolinas ją apsikabino. 

— Džine, atsiprašau, — prakalbo jis. — Atleisk už visą tau 
sukeltą skausmą. Palikau tave ne dėl to, kad pavydėjau tau darbo. 

— Tuomet kodėl? — paklausė ji. — Maniau, mums gera drauge. 
Galvojau, mes turime viską. 

Kolinas galėjo pasakyti jai tiesą: kad jiedu neturėjo nieko — 
viskas priklausė jai arba jo tėvui. Jis nusprendė įgyvendinti savo 
svajones ir tikriausiai to išmoko iš Džinės. Juk ji niekada nebūtų 
dirbusi darbo, kuris jai nepatiktų. 

— Klausyk, — tarė jis, — gal šiai nakčiai pasilik čia? 

— O tu išeisi į savo namus? Tuos, kuriuos nupirkai jai? 

Kolinas nuleido ranką, kuria laikė apsikabinęs Džinę per pečius, 
ir atsakė: 

— Nusipirkau namą, kai dar nebuvau susipažinęs su Džema. 
Džine, aš norėjau čia gyventi. Ši/ame miestelyje. Kaip tu jį pavadi- 
nai? „Incestišku“, ar ne? Sakei, negyventum Ediline, net jei gulėtum 
karste. Turėjai suprasti, kad tarp mūsų nieko nebus. 

— Kodėl nepasakei man to prieš kelerius metus? Dabar man 
trisdešimt šešeri ir... 

Kolinas atsistojo. 

— Jei būčiau žinojęs, būčiau pasakęs. Tik nebandyk manęs 
tikinti, kad esi tokia sena ir nuobodi, jog nebegali susirasti kito vyro. 
Aš girdėjau, tokį jau turi. O gal jis iš tiesų tavo brolis? 

— Eliotas yra mano bendradarbis. Esu jo vadovė. 

— Kiek pamenu, esi puiki jaunų vyrukų vadovė. 

Jiedu vos nenusišypsojo vienas kitam, ir Kolinas suprato, kad 
išmušė laikas eiti. 

— Džine, aš jau keliausiu. Pasakyčiau, kad paskambinsiu, bet 
nemanau, jog derėtų. Pyk nepykusi, tačiau juk pati žinojai, kad viskas 
taip baigsis. Mano kaltė, nes per ilgai delsiau. Aš... — Jis jau stovėjo 
prie durų. — Esu tikras, kad pasimatysime teismo rūmuose. 

Kolinas uždarė buto duris. Jis gailėjosi to, ko neteko savo 
gyvenime, tačiau kartu jautėsi pakylėtas dėl ateities nežinomybės. 

Likusi viena Džinė iš karto liovėsi verkusi ir niršusi. 

— Šunsnukis, — garsiai ištarė ji, tuomet nuėjo prie spintelės 
ir išsitraukusi butelį šliūkštelėjo į stiklinę škotiško viskio. Kolinas 
pasižymėjo viena puikia savybe — jis turėjo gerą skonį alkoholiniams 
gėrimams ir išgalėjo jų įsigyti. 

Ji pasidairė po šlykščią virtuvėlę, ieškodama, ką gali pasiga- 
minti. Nieko nerado. Džinė nevalgė tų bjaurių mėsainių pas Kolino 
draugus. Tiesiog negalėjo pakęsti tokio maisto. Be to, išvydusi, kaip 
ta mergina, apsirengusi trumpučiais šortais ir dar trumpesniais 
marškinėliais, daužo raumenų kalną Maiką Niulandą, Džinė visiškai 
prarado apetitą. 

Vėliau, kai Kolinas atsikratė ja it visiškai nesvarbiu žmogumi, 
moteris įtūžo, bet to neparodė. Žinojo, kad gūdžiam Ediline geriau 
jau šypsotis, kol įskaus veidas. 

Išgėrusi pusę stiklinės, ji paskambino savo dėdei. 

— Ar tu jau pavalgei? — paklausė kaip galėdama natūraliau, 
bet pasistengė, kad girdėtųsi nežymus žagtelėjimas. 

— Ne. Džine, ar gerai jautiesi? 

— Buvo labai sunki diena. 

— Užsuk, ir mes apie viską pasikalbėsime. 

Šypsodamasi Džinė padėjo ragelį. 

Žiovaudama Džema išsikepė poros kiaušinių omletą ir į skrudin- 
tuvę įdėjo dvi riekeles nesijotų miltų duonos. Vakar vakare namo ją 
parvežė Ramzis su Tese. Džema nenorėjo su jais vykti, bet Džosė 
stumtelėjo ją į priekį. Džema iškart susidraugavo beveik su visais 
Ediline sutiktais žmonėmis, tačiau Tesei juto priešiškumą. 

Tesė ėmė kalbėti, vos Ramzis išvažiavo į kelią. 

— Ką gi, — pradėjo ji, — tikriausiai per stipriai tave užsipuoliau 
ir palikau blogą pirmąjį įspūdį. 

— Tu mirtinai ją išgąsdinai, — tarė Ramzis. 

— Ne visai... — bandė pasakyti Džema. 

— Tu patinki Maikui, — pasakė Tesė. 

— O tai reiškia, kad jei ką nors nužudysi, teisme Tesė liudys 
tavo naudai, — paaiškino Ramzis. 

— Gal patylėtum? — paprašė savo vyro Tesė. — Mėginu 
atsiprašyti. 

Ji atsisuko į Džemą, bet nežinojo, ką dar pasakyti. 

Džema pabandė surasti jas siejančią temą: 

— Nieko tokio. Galbūt, kai pagimdysi, galėtume drauge vaikš- 
čioti į treniruotes. 

— Jei būtų Maiko valia, mudvi su Sara atsidurtume sporto 
salėje tą pačią akimirką, — atsakė Tesė. 

— Gera mintis, — pritarė Džema. — Galėtum atlikti keletą 
lengvų pratimų kojoms ir rankoms. 

Tesė papurtė galvą: 

— Tu visai kaip Maikas! 

Džema apsidžiaugė, kai Ramzis sustojo Freizerių įvažoje ir 
išleido ją prie svečių namelio. Ji padėkojo, atsisveikino ir atsirakino 
pasiekė namus. 

Džema džiaugėsi po ilgos dienos stojusia ramybe. Pasiėmė 
savo brezentinį knygų krepšį, įsidėjo į jį mobilųjį, dėžutę laiškų, 
rašytų tūkstantis septyni šimtai septyniasdešimt penktaisiais, ir išėjo 
skaityti į lauką. 

Bandė surasti, kas tokia buvo Vinė, be to, norėjo daugiau su- 
žinoti apie Širdies troškimų akmenį. Ji jau buvo apsisprendusi, kad 
nerašys savo disertacijos apie stebuklingąjį akmenį. Pamačiusi, kaip 
entuziastingai ediliniečiai susidomėjo norų pildymu ir kaip kiekvie- 
nas jų ėmė dėstyti savo troškimus, Džema suprato, jog tas akmuo 
gali būti pavojingas. Kas nutiktų, jei visi sužinotų apie išsipildžiusį 
Nelės pageidavimą? Žmonės pultų lipti vieni kitiems per galvas ir jų 
nesulaikytų aiškinimai, kad visa istorija tėra sutapimai. Ediliną arba 
Freizerius užplūstų nesuskaičiuojama daugybė žmonių. 

Džemai buvo baisu net pagalvoti, kas atsitiktų, jei po pasaulį 
pasklistų žinia apie akmenį, pildantį norus. 

Jai nebuvo lengva skirtis su mintimi rašyti ta tema disertaciją. 
Faktais paremtas neįprastos tematikos darbas užtikrintų gerą įver- 
tinimą, o šis padėtų susirasti puikų darbą. 

Neverta, mąstė ji. Nebuvo verta rizikuoti nei dėl geresnio pažy- 
mio, nei dėl puikaus darbo. Be to, Džemai būtų maloniau, jei į darbą 
ją priimtų dėl jos pačios nuopelnų, o ne dėl to, kad sukėlė audrą. 

Džema nuėjo gulti dešimtą. Vidurnakt ją pažadino telefono 


vibracija. Rašė Kolinas, norėdamas pasiteirauti, ar padės jo naujajam 

namui išrinkti baldus. Ji puikiai suprato, ką jis turi omenyje, bet 
atrašė šitaip: 

PARDUOTUVĖS ŠIUO METU DAR UŽDARYTOS. EIK MIEGOTI. 

Kolinas jai atsakė: 

PRAJUOKINAI. SUSITIKIME RYTOJ 9 PRIE „FRESH MARKET“ 

PARDUOTUVĖS? 

BŪTINAI. 

Parašė Džema ir išjungė telefoną. 

Atsikėlusi ir pavalgiusi, dar kurį laiką svarstė, kaip apsirengti. 
Ar tai bus mūsų pirmasis pasimatymas? — mąstė ji. Ar jie važiuos 
į vieną tų ištaigingų baldų parduotuvių, kur viskas labai brangiai 
kainuoja, ar vis dėlto apsipirks kokiame nors sandėlyje, kuriame nėra 
nei šildymo, nei oro kondicionieriaus? 

Tiesdama ranką į vienintelę savo šilkinę palaidinę suprato, kad 
prabangios parduotuvės būtų ponios Freizer ir Džinės pasirinkimas. 
O Kolinui, rodėsi, labiau priimtini sandėliai. Todėl apsimovė džinsus, 
apsivilko rausvą lininę palaidinę. 

Naudodamasi internetiniu žemėlapiu, susirado parduotuvę, bet 
ten nusigavusi Kolino nematė. Džema nusišypsojo, kai jis galiausiai 
išlipo iš didelio juodo pikapo. 

— Matau, kad Freizeriai dažnai kaitalioja mašinas, — paste- 
bėjo ji. 

— K32? — nesuprato Kolinas. — A, taip, žinoma. Pasiruošusi 
keliauti? Automobilyje turiu gėrimų. 

Jis atsisėdo prie vairo, ir Džemai teko įlipti pačiai. Turėjo gana 
aukštai palypėti, kad įsėstų vidun. Ant grindų mėtėsi sportinis 
krepšys, o Kolino plaukai atrodė drėgni. Tikriausiai ryte sportavo. 
Džema būtų mielai prisijungusi, bet sprendžiant iš niūrios Kolino 
veido išraiškos jam reikėjo pabūti vienam. Buvo akivaizdu, kad kažkas 
jam neduoda ramybės. 

Kolinas užvedė didžiosios mašinos variklį ir pasuko į pagrindinį 


kelią sakydamas: 

— Iki parduotuvės nusigausime per valandą. Tikiuosi, tu ne 
prieš. 

Ji atsakė neprieštaraujanti, bet paskui jie abu tylėjo. Po dešimties 
minučių Džema neištvėrusi paklausė: 

— Ar tu esi iš tų vyrų, kurių moterys turi maldauti, kad šie 
pasakytų, kas atsitiko? 

Kolinas žvilgtelėjo į ją: 

— K tai reiškia? 

— Juk žinai, viskas prasideda tada, kai vyras atsidūsta taip 
garsiai, kad nuo staliuko nupučia žurnalus, o ji paklausia, kas yra, ir 
jis atsako, jog nieko. Kartais tik po poros valandų pavyksta iškvosti, 
kad jis supyko ant savo viršininko. 

— Aš tikrai ne toks, — atsakė Kolinas, — bent jau ne visada. 
Tačiau išduok man, kodėl ji taip stengiasi sužinoti, kas atsitiko, jei 
su tuo vyru taip sunku? 

Džema mostelėjo rankomis į viršų: 

— Dėl išlikimo! Jis neatstoja tol, kol ji jo neiškamantinėja, štai 
kodėl! Neleidžia jai nei skaityti, nei žiūrėti televizoriaus, nei kalbėtis 
telefonu — nieko, ko! neišpasakoja savo bėdų. 

Kolinas kilstelėjo antakį: 

— Paskutinis vaikinas? 

— Du paskutinieji vaikinai! 

— Gerai, nebūsiu trečias. Mudu su Džine vakar pasikalbėjome, 
ir man iki šiol neduoda ramybės jos pasakyti žodžiai. 

Džema laukė, tikėdamasi, kad Kolinas kalbės toliau, bet kadangi 
Jis tylėjo, tarė: 

— Tai būsi iš £y vyrų, kuriuos reikia švelniai įkalbinėti? 

— Bandau sugalvoti, nuo ko pradėti. 

— Aš irgi, — atsakė ji. — Noriu kuo daugiau išsiaiškinti apie 
Širdies troškimų akmenį, bet tikriausiai reikės pradėti nuo pat pra- 


džių — nuo pirmojo Freizerio, atsikėlusio į JAV. 

— Bandai subtiliai man pasakyti, kad pradėčiau nuo pradžių? 

— Nepasakyčiau, kad subtiliai. 

Džema vylėsi išvysti Kolino šypseną, tačiau veltui. Galiausiai 
jis tarė: 

— Svarbiausias ir tikriausias yra tas faktas, kad mūsų su Džine 
santykiai nebuvo įprasti, todėl nenoriu tau pasakoti, bijodamas, kad 
imsi apie mane nekaip galvoti. 

— Aš manau, apie kiekvieną žmogų galima spręsti iš jo gyveni- 
mo patirčių. Kiek man teko matyti, tavo gyvenimo tikslas yra padėti 
kitiems. Jei santykiai su Džine bent kiek prie to prisidėjo, vadinasi, 
jie nebuvo tokie blogi. 

Jis trumpam nusisuko nuo kelio ir pažvelgė į ją. 

— Man patinka tokia filosofija, — tarė Kolinas, bet pagalvojo: 
Man tu patinki. — Ką gi, viskas buvo taip. 

Vairuodamas Kolinas pradėjo pasakoti ir jam nereikėjo sakyti, 
kad anksčiau niekas nebuvo girdėjęs šios istorijos. Bendraudama 
su jo draugais ir miestelio gyventojais, Džema susidarė įspūdį, kad 
žmonės galvoja, jog Kolinas Freizeris neturi jokių rūpesčių. Jis išaugo 
turtingoje šeimoje, todėl jo niekada nekamavo piniginis nepriteklius. 
Mokykloje jam sekėsi sportas, gaudavo gerus pažymius, o dabar dirba 
savo mėgstamą darbą. Kas gali būti ne taip? 

Tačiau besiklausydama Džema išgirdo kitą istorijos pusę. 
Kolinas bandė kalbėti nerūpestingu tonu, aiškindamas, kaip tėvas 
„įkalbėjo“ jį dirbti šeimos įmonėje, bet Džema jau buvo mačiusi poną 
Freizerį ir numanė, kad jis galėtų būti tironas. Iš Kolino pasakojimų 
Džema suprato, kad Peregrinas Freizeris privertė savo vyriausiąjį 
sūnų imtis nekenčiamo darbo jo įmonėje menkinimais, bauginimais 
ir grasinimais. 

Kolinas prisipažino, kaip jam nesisekė darbas. Jis pateikė tokį 
„blogą“ pavyzdį: moteris su trimis vaikais pas jį atvyko kledaru, 


nuvažiavusiu daugiau nei du šimtus dvidešimt penkis tūkstančius 

kilometrų. Jis pardavė jai automobilį pigiau, nei tas buvo įsigytas. 
Tėvas nuskaičiavo prarastą sumą iš Kolino algos. 

— Mano tėvas tiki lygybe ir mėgsta pamokyti. Jis būtų taip 
pat pasielgęs su be kuriuo kitu darbuotoju, todėl negalėjo daryti 
išimties savo sūnui. 

— Savaime suprantama, — tarė Džema, nors iš tikrųjų nepri- 
tarė tokiam poelgiui. Kolinas darė savo tėvui paslaugą, dirbdamas 
jo įmonėje, tad nejaugi jis irgi negalėjo atsilyginti jam tuo pačiu? 

Tuomet Kolinas papasakojo, kaip pirmą kartą išvydo Džinę. 
Ši taip apžavėjo jį savo grožiu ir elgesiu, kad jis nesugebėjo pratarti 
nė žodžio. 

— Jei ji nebūtų paskambinusi, daugiau niekada nebūčiau jos 
sutikęs. 

Turėdama omenyje dabartinę Kolino nuotaiką, Džema susi- 
mąstė, ar taip nebūtų buvę geriau. 

Kolino balse pasigirdo liūdna gaidelė, kai jis kalbėjo apie jo ir 
Džinės persikraustymą į Ričmondą. Tačiau iškart pagyvėjo pasako- 
damas, kaip padėdavo Džinei narplioti bylas. 

— Tiek daug sužinojau apie teisę — išsiaiškinau, ką galima ir 
ko neįmanoma padaryti, be to, į kelių bylų tyrimą buvau įsitraukęs 
asmeniškai. 

Džema norėjo pasakyti: „Džinė pasinaudojo tavimi kaip teisi- 
ninkės patarėju ir privačiu detektyvu“, bet nutylėjo. Ji tarė: 

— Roja užsiminė, kad tau puikiai sekasi atskleisti nusikaltimus. 
Ar pavyko išgvildenti bent vieną Džinės bylą? 

Kolinas droviai gūžtelėjo pečiais: 

— Kelias. Vieną kitą. Nedaug. Prisimenu vieną bylą, kai Džinė 
turėjo ginti vyrą, teigusį, kad žmonos nužudymo metu jis buvo kitoje 
valstijoje, bet jo kreditinės kortelės išrašai rodė, jog tuo metu jis 
buvo netoli nusikaltimo vietos. Apsimetęs sunkvežimio vairuotoju, 
nuvykau į parduotuvę, kurioje buvo naudotasi jo kortele, ir užda- 
viau keletą klausimų. Išsiaiškinau, kad kortele atsiskaitė jo meilužė. 

Norėdama nukreipti dėmesį nuo parašo, ji nuvertė prekių stendą. 
Tai buvo žmogžudystė iš keršto, nes vyras žadėjo grįžti pas žmoną. 
— Atrodo, dirbai šerifo darbą dar oficialiai jo nepradėjęs. 

Kolinas primą kartą per visą dieną nusišypsojo. 

— Privertei prisiminti įvykius, apie kuriuos tiek metų negal- 
vojau. 

— O kada išsiskyrei su Džine? Noriu paklausti, pirmąjį kartą? 

— Kai blogi dalykai mano gyvenime nusvėrė geruosius. Pyko- 
mės su tėčiu, nes beveik pusę metų atidavinėjau mašinas pusvelčiui. 

— Ar jis išskaičiuodavo tavo pinigus? 

— O kaipgi, — atsakė Kolinas, — bet man tai nerūpėjo. 

— Nesjus abu išlaikė Džinė? — Džema nepajuto, kaip suraukė 
antakius. 

— Ne. Savo atlyginimą ji pasilikdavo sau. Mokėjau už viską, 
išskyrus jos drabužius. Jei dar būtų reikėję mokėti ir už juos, tikrai 
būčiau bankrutavęs. 

Jis nuoširdžiai norėjo Džemą prajuokinti, bet ši tylėjo. 

— Nesuprantu, — tarė ji, — tėvas išskaičiavo pinigus iš tavo 
atlyginimo, bet tu vis tiek išlaikydavai Džinę? Pala. Tikriausiai koks 
nors protėvis bus tau palikęs patikos fondą. 

Kolinas jai papasakojo apie kompiuterinę programą, kuria 
dabar naudojasi daugybė automobilių versle besisukančių žmonių. 

Ji kurį laiką virškino išgirstą informaciją. 

— Tuomet tikriausiai gali sau leisti nusipirkti namą ir baldus, — 
pagaliau nusprendė Džema. 

Jis stebėjo Džemą, norėdamas sužinoti, kaip ši informacija ją 
paveiks, bet jos išraiška nepasikeitė. 

— O kas nutiko tarp jūsų su Džine? — paklausė ji. 

Kolinas papasakojo apie pirmąjį išsiskyrimą, kai paprasčiausiai 
išėjo iš Džinės namų. 


— Pasielgiau kaip tikras bailys, — apgailestavo jis. — Jei tada 

būčiau pasilikęs su ja pasikalbėti, galbūt jos nuomonė, kurią išgirdau 
vakar, būtų kitokia. 

Pagaliau Kolinas galėjo paaiškinti, kodėl jį taip įskaudino vakar 
Džinės pasakyti žodžiai. 

Džema įdėmiai klausėsi ir stebėjosi Džinės sugebėjimu viską 
apversti priešingai, lyg ji būtų Kolino auka. Džema tvardė pyktį. Ji 
norėjo pareikšti, kad visai nenuostabu, jog Džinė nenorėjo jo netekti. 
Kur dar ji ras vyrą, kuris mokėtų už būstą, padėtų spręsti bylas ir 
linksmintų ją naktimis? 

Džema nusprendė, kad protingiausia pasilikti asmeninę nuo- 
monę sau. 

— Iš pradžių ji skundžiasi, kad aš per geras, — kalbėjo Koli- 
nas, — o paskui vadina mane blogio įsikūnijimu. 

— Bet juk ji suprato, kas vyksta, žinojo, kad nekenti savo darbo, 
ir matė, kaip, jos žodžiais tariant, slepiesi jos gyvenime, tai kodėl vis 
tiek norėjo tave susigrąžinti? Kas tavyje jai paiko? 

— Aš gerai atrodau su smokingu, — atsakė jis. 

Džema nekreipė dėmesio į Kolino juokelį. 

— Kas dar? — paklausė ji. 

— Ji visą laiką sakydavo, kad esu puikus lovoje. Ištvermingas. 

— Oho, — išpūtusi akis tarė Džema. — Nejaugi kalbi apie 
keturias, gal net penkias minutes? 

Kolinas pratrūko juoktis: 

— Džema, tuoj paminsi mano vyriškumą. 

Ji nusišypsojo: 

— Bent jau sugebėjau tave prajuokinti. 

Kolinas paėmė merginos ranką ir ją pabučiavo. 

— Ačiū, — tarė jis. — Žinojau, kad Džinė buvo įskaudinta ir 
įtūžusi, bet... 

— Jos žodžiai vis tiek giliai įsmigo, — pasakė Džema. — Ta- 
čiau tu juk supranti, kad prieštaraudama sau ji išsidavė meluojanti. 

— Tu taip manai? 

— Esu įsitikinusi. — Džema patylėjo. — O kaip susitvarkysi 
su tėvais? Džinė jiems labai patinka. Tavo tėtis tikrai įsius sužinojęs, 
kad nebeteks ragauti jos gaminto maisto. 

— Pripratinau tėtį prie skausmo atsisakęs dirbti jo įmonėje. 

— Jauti nemažą kaltę, tiesa? — pastebėjo Džema. 

— O tu — ne? Niekada nesijautei prislėgta, kad nuvylei kitą 
žmogų? 

Džema nieko neatsakė. 

— Nagi, — paragino jis, — aš prieš tave apnuoginau savo sielą, 
tu irgi galėtum. 

— Kai mirė mano tėtis, mama puolė į visišką neviltį. Ji mylėjo 
jį iš visos širdies ir buvo nuo jo visiškai priklausoma. Mama norėjo, 
kad perimčiau jo namų tvarkymo reikalus. 

— Automobilio remontą ir panašiai? 

— Daugmaž. Mama reikalavo, kad aš apmokėčiau sąskaitas, 
nepamirščiau, kada reikia sumokėti už draudimą. Sulūžus vamzdžiui 
virtuvėje, prašydavo, kad as iškviesčiau santechniką. Ir supykdavo, kai 
pasakydavau, jog neturiu tokiems dalykams laiko, nes užduota daug 
namų darbų. Ji vadino mane niekam tikusia dukra. 

— Kiek tau buvo metų? 

— Dvylika. 

— Gerokai per jauna tokiems darbams, — pastebėjo Koli- 
nas. — Tai ji turėjo tau padėti. 

— Ne visada viskas vyksta taip, kaip turėtų. O mano gyvenime 
tokių atvejų išvis nepasitaikė. Nepajėgiau pildyti mamos pageidavi- 
mų, todėl pasinėriau į knygas. Nuolatos skaičiau, mokiausi, tyrinėjau. 
Be to, man labai trūko tėčio, ir jo ilgesys skleidėsi manyje tarsi liga. 
Negalėjau mąstyti nuosekliai. 

— O ką darė tavo mama? 


— Ji atsirėmė į jaunesniąją mano seserį, kuri išpildė visus 

mamos lūkesčius ir viltis. Jos išmoko tvarkyti namų ūkį dviese. — 
Džema į jį pažvelgė. — Matai? Nemažai išmanau apie kaltę. 

— Žinai, ką aš galvoju? — paklausė Kolinas. — Manau, kalta 
turėtų jaustis tavo mama, o ne tu. Judvi su seserimi turėjote būti 
pagrindinis jos rūpestis ir ji neturėjo teisės primesti nė vienai iš jūsų 
suaugusio žmogaus atsakomybės. 

— Dėkui, — ištarė Džema. — O aš manau, kad kiekvienas 
Džinės ištartas žodis buvo melas. Trokšdama tave susigrąžinti, ji 
bandė priversti tave galvoti, kad negali jos palikti, todėl kalbėjo 
viską, kas tik šovė į galvą. 

— Jo, — šypsodamasis pritarė Kolinas. Kurį laiką jis tylėjo, o 
po to tarė: — Tai kokius baldus pirksime? 

Džema nužvelgė jį nuo galvos iki kojų ir įvertino dydį. Kolino 
raumenys vis dar pulsavo nuo treniruotės. 

Pastebėjęs, kaip Džema į jį Žiūri, vyras vylingai primerkė akis. 

— Turime pirkti žviržus baldus, — pasakė ji. 

Kolinas ir vėl nusijuokė: 

— Nesiruoši pamaloninti mano ego, tiesa? Iš pradžių priekaiš- 
tauji dėl sekso ir mano elgesio, o dabar sakai, kad sulaužysiu kėdę 
vien ant jos atsisėsdamas. 

— Manau, abiem atvejais galėtum įrodyti, kad esu neteisi, — 
švelniai tarė ji. 

— Mielai tai padaryčiau, — atsakė Kolinas. — Išties trokštu 
tai įrodyti. 

Ji nusisuko į mašinos langą, norėdama paslėpti veidą užliejus; 
švelnų raudonį. 

— Ačiū, — padėkojo jis. 

Džema atsisuko. 

— Išties dėkoju, Džema. Ačiū, kad išklausei. Praeitą naktį visai 
nemiegojau ir penktą valandą jau buvau Maiko sporto salėje. 

— Vienas? 


— Taip. Nekas, ar ne? 

— Labai nekas. Užkritusi sunki štanga gali ir užmušti. 

Kolinas vis dar laikė merginos ranką. 

— Tikriausiai bus geriau, jei kitą kartą eisi drauge su mani- 
mi, — tarė jis. 

— Rytoj ten būsiu pusę septintos. 

— Lauksiu tavęs, — pasakė jis ir pasuko į automobilių stovė- 
jimo aikštelę. 

Džema pamatė, kad baldų parduotuvė — tai didžiulis sandėlis, 
kurio nesimato nei galo, nei krašto. Ji negalėjo susivaldyti nepapa- 
sakojusi Kolinui apie dvejojimą, ką apsirengti. 

— Teisingai atspėjai, — pasakė jis ir išlipęs iš automobilio 
išsitraukė ant galinės sėdynės pasidėtus brėžinius. 

Džema išlipo iš pikapo ir apėjusi aplink automobilį atsistojo greta. 

— Kiek baldų ketini pirkti? | 

Kolinas įdavė jai permatomą įmautę su masteline liniuote, 
automatiniais pieštukais ir keliais kampainiais. 

— Ar mokėsi jais naudotis? — pasiteiravo. 

— Neitin. Juk nesiruoši šiandien nupirkti baldus visam namui? 

— Ruošiuosi, — atsakė jis. — Nebenoriu nakvoti savo bute ir 
galiausiai pabandysiu sutvarkyti šitą reikalą. Be to, jau visas Edili- 
nas žino, kad nusipirkau namą, tai kam jį laikyti paslaptyje? Ar turi 
mėgstamiausią spalvą? 

— Man patinka visos knygų viršelių spalvos, — atsakė Džema, 
bet jau norėjo sakyti, kad gal geriau palauks automobilyje. Baldų 
parduotuvėje ji lankėsi vienintelį kartą ir tik dėl to, kad ten ją prieš 
savo vestuves buvo nusivedę draugai. 

— Kolinai, — nedrąsiai ištarė ji, — nesu tikra, ar... 

Jis atidarė stiklines duris ir prieš Džiną atsivėrė baldų par- 
duotuvės platybės. Palubėje dūzgė ventiliatoriai. Dešinėje matėsi 
antikvarinių baldų parduotuvės, kairėje buvo prekiaujama šviestuvais. 

— Nagi, Ranford, sutelk visą savo drąsą, — paragino Kolinas. 

— Nežinau, nuo ko pradėti. 

— Noriu sofos, — tvirtai tarė Kolinas. — Ant kurios galėčiau 
numigti. 

— Nemanau, kad į tavo svetainę tilptų tokio dydžio sofa, — 
rimtu veidu atsakė Džema. 

Kolinas priglaudė prie krūtinės ranką: 

— Tu ir vėl mane sužeidei. Eime arba paslėpsiu tavo pirštines 
ir nebegalėsi boksuotis. 

Džema prisidėjo prie smilkinių kumščius: 

— Tuomet nukausiu tave plikomis rankomis. 

— Gal galiu kuo nors padėti? — paklausė už jų stovinti moteris. 

Džema susigėdo ir nuleido rankas. 

— Šiandien norime nusipirkti baldus visam namui, — atsakė 
Kolinas. — Pristatote nemokamai, tiesa? 

— Žinoma, — patvirtino šypsodamasi moteris. — Nuo ko 
norėtumėte pradėti? 

— Nuo sofos, — vienu balsu atsakė Kolinas su Džema. 

Moteris ėjo pirma, o jiedu sekė iš paskos. 

— Oda ar audinys? Užapvalintos ar stačiakampės rankų atra- 
mos? Aukštas ar žemas atlošas? 

— Audinys, užapvalintos atramos ir aukštas atlošas, — atsakė 
Džema. 

Tuo pačiu metu Kolinas išbėrė: 

— Oda, stačiakampės atramos ir Žemas atlošas. 

— A,jaunavedžiai, — nusprendė konsultantė. — Ką gi, eime, 
turiu nemažą patirtį sprendžiant konfliktus. 

Nei Kolinas, nei Džema neprieštaravo, kad buvo pavadinti 
jaunavedžiais. 


LT“ 


— Išalkai? — pasiteiravo Kolinas, traukdamas vieną iš poros po- 
pieriniame maišelyje sudėtų sumuštinių. Stabtelėjo jų nusipirkti va- 

žiuodami iš baldų parduotuvės. Prieš išeidamas iš restorano, Kolinas 
parašė žinutę Lukui, todėl šis su Ramziu jau laukė jų sugrįžtančių. 
Trise vyrai į vidų įnešė didžiulę lovą ir čiužinį, kuriuos Kolinas su 
Džema į automobilį įkėlė dviese. 

— Mes abu galėjome juos pernešti, — pasakė Kolinui Džema. 

— Dėkoju, bet geriau ne, — atsakė jis. 

Džema nužingsniavo paskui vyrus, nešdamasi maišus su pata- 
lyne ir rankšluosčiais. Ji nuplėšė etiketes ir sumetė juos į skalbyklę, 
kol vyrai rinko lovą. 

Baigę darbą, Lukas su Ramziu iškart pasišalino, ir Džema su 
Kolinu liko vieni stovėti prie virtuvės stalo. 

— Išbadėjusi, — atsakė Džema. 

Pasiėmusi sumuštinį ir buteliuką vandens, ji nuėjo atsisėsti ant 
gražiojo kilimo svetainėje. 

Kambaryje pasirodė Kolinas. Rankoje jis laikė šaltą butelį 
šampano ir porą taurių. 

— Jį atnešė Ramsas ir sakė, kad čia nuo Tesės. Kaip tu spėjai 
jai taip patikti, kad net atsiuntė šampano? 

— Ramsas sakė, patinku jai dėl to, kad mane mėgsta Maikas. 

— Tesei to pakanka. Į savo brolį ji žiūri su didele pagarba. 

Kolinas atsikando sumuštinio. Kramtydamas jis kilstelėjo savo 
buteliuką vandens: 

— Kad būtų kuo daugiau tokių dienų kaip ši! 

— Nuoširdžiai kalbant, mieliau praleisčiau keturias valandas 
sporto salėje, — prisipažino Džema. 

— Aš taip pat, — pritarė jis, ir jiedu susižvalgę vienas kitam 
nusišypsojo. 

Prieš juos plaukė dienos įspūdžiai. Labai daug prisijuokė bandy- 
dami įsivaizduoti, kaip kambariuose atrodys baldai. Nei Kolinas, nei 
Džema nemokėjo apstatinėti patalpų, todėl konsultantė, ponia Elis, 
kuri šiame versle sukosi jau trisdešimt metų, pamokė juos išsimatuoti 
brėžinius ir planuoti kiekvieno kambario apstatymą. 

Jie tik po valandos pradėjo suprasti, kuo užsiima, bet greitai 
visus klausimus ėmė spręsti draugiškai. Abu buvo linkę į kompromi- 
sus, be to, kaip pabrėžė Džema, namas priklausė Kolinui. Kai ponia 
Elis priminė, kad ten gyvens ir Džema, jie neprieštaravo. Akimirką 
abu nusisuko ir vėl pajudėjo pirmyn, lyg niekas nieko nebūtų sakęs. 

Sustojo tik vieną kartą — kai teko apsispręsti dėl trečio miega- 
mojo. Su antruoju susitvarkė paprastai: jame įrengė svečių kambarį 
su dviem vienodomis lovomis. 

— Kaip apstatysite vaikų kambarį? — paklausė ponia Elis. 

Džema su Kolinu tarsi suakmenėjo ir nieko nesakydami žiūrėjo 
į ją. 

— Juk visko būna, — juokdamasi tarė moteris. Kadangi jie vis 
tiek nieko nesakė, ji pasiūlė: — Kol kas galime tą kambarį palikti 
tuščią. 

Džema visą dieną jautė greta esantį Koliną ir nesibaigiančias 
užuominas į bendrą jų ateitį. Atėjus staliukų prie lovos eilei, ponia 
Elis paklausė, kas miega kurioje pusėje. Kuris lovoje mėgsta skaityti? 
Ar jie vakarais Žiūri televizorių? 

Džema ir Kolinas įsijautė į seniai bendraujančios ir gal net ką 
tik susituokusios poros vaidmenį. 

Jiedu vis susižvalgydavo, kai konsultantė kaip nors užsimindavo 
apie jų fizinį artumą. Iš pradžių pasikeisdavo droviais žvilgčiojimais, 
bet pamažu jų žvilgsniai vis ilgėjo. Poniai Elis prabilus apie vaikų 
kambarį, Kolinas kelioms akimirkoms suėmė ir laikė Džemos ranką. 

Vieną akimirką, kol jiedu buvo palinkę ties brėžiniais, sudėtais 
ant valgomojo stalo, ponia Elis trumpam nusisuko ir Kolinas pa- 
bučiavo Džemą. Jis tik pakštelėjo tarsi mokinukas, naudodamasis 
proga, kad mokytoja nežiūri, ir Džema nusijuokė. Po to jie kelis 
kartus buvo susikibę už rankų ir Kolinas porą kartų trumpai net 
apsikabino Džemą per pečius. 

Jei kas ir būtų juos stebėjęs iš šalies, niekada nebūtų atspėjęs, 
kad jiedu nėra pora. 

Bet važiuodami namo vėl ėmė elgtis kaip draugai ir kalbėti 
apie pirkinius bei dalytis nuomonėmis, kas kuriam patiko, o kas ne. 

Džema prisiminė visus prisilietimus, žvilgsnius ir iš Kolino akių 
matė, kad jis taip pat apie tai galvoja. Jie akimirksniu apsikabino 
vienas kitą ir ėmė bučiuotis. 

— Visą dieną norėjau tavęs, — tarė Kolinas. 

— Aš taip pat. 

Ji neišsidavė, Kad būdama šalia Kolino, lenkdamasi prie ant 
stalo paskleistų brėžinių, jausdama skruostais jo kvėpavimą, kartais 
norėdavo užsimerkti. 

— Bet mes kalbėjome... — pradėjo sakyti Kolinas ir ėmė nuo 
jos trauktis. 

— Kam rūpi žodžiai? — atsakė Džema ir Kolinas pabučiavo 
jai kaklą. 

Džemai patiko jo stambumas, jo svoris. Kai vyras nusivilko 
marškinėlius ir ji išvydo jo medaus spalvos odą, neteko žado. 

— Aš čia neturiu prezervatyvų, — apmaudžiai tarė Kolinas. 

— Trisas išrašė man tablečių, — atsakė ji. 

Jis aistringai ją pabučiavo. 

— Šįkart noriu pasirodyti geriau, — sušnibždėjo Kolinas, 
tuomet pasiėmė Džemą į glėbį ir nusinešęs į miegamąjį paguldė 
ant čiužinio užkloto. 

Jau vakarėjo, ir pro langą krentanti šviesa visą kambarį užliejo 
auksiniu spindesiu. 

— Noriu tave matyti, — kuždėjo jis, lėtai nuvilkdamas Džemos 
drabužius. 

Nuvilkęs marškinėlius, pabučiavo jos pečius ir rankas ir priglau- 
dė prie savo lūpų kiekvieną jos pirštą. Džema gulėjo užsimerkusi ir 
mėgavosi šio patrauklaus vyro meilės glamonėmis. 

Jis ją pakėlė, rankomis glostydamas nugarą ir bučiuodamas, 
liežuviu skverbdamasis gilyn į burną. Liemenėlė greitai buvo atsegta 

ir Kolino didelės rankos ėmė glamonėti Džemos krūtis, priversdamos 
ją Vaitoti iš geismo. 

Tuomet jis ėmėsi jos džinsų: iš lėto juos atsegė ir smaukdamas 
žemyn bučiavo jos kojas. Kai rankomis paglostė ją per kelnaites, 
Džema įsikabino į jį, nes norėjo jo dabar! 

— Dar ne dabar, mieloji, — sušnibždėjo sekdamasis ir nusi- 
smaukdamas džinsus. 

Džemai patiko jausti savo kūnu jo odą. Kolino kūnas buvo tvir- 
tas, raumenys puikūs, didžiuliai. Pilvas išvagotas standžių raumenų, 
ant kurių nesijautė nė menkiausio riebalų sluoksnio. Ji perbraukė 
pirštais jo pilvą, leisdamasi vis žemiau ir žemiau. 

Pagaliau ranka suėmė jo centrą ir šįkart suvaitojo jis. Džema 
nustūmė jį ant lovos ir glostė nuogą kūną, negalėdama juo atsigrožėti. 
Kolino kūnas buvo tobulas, tarsi iš plakatų, kuriuose vaizduojami 
futbolo žaidėjai, pasirodantys televizoriaus ekranuose. 

Džema nusimovė kelnaites ir jį apsižergė. Kolinas padėjo jai ant 
jo atsisėti, ir ji pamanė apalpsianti, kai jis į ją įėjo. Taip ilgai jo geidė. 

Kolinas padėjo jai judėti, stipriomis rankomis laikydamas jos 
liemenį. Jis glostė jos sėdmenis, šlaunis ir blauzdas. 

— Graži, — sukuždėjo jis, — tu išties esi graži. 

Jis pavertė Džemą ant nugaros ir kurį laiką ėmė skverbtis į ją 
lėtais ir gosliais judesiais. 

Spręsdama iš ankstesnės patirties, Džema tikėjosi, kad malonu- 
mai netrukus baigsis. Bet Kolinas nesiliovė. Jis išėjo iš jos ir pradėjo 
bučiuoti. Ranka nuslydo žemyn ir ją užplūdo dar nė karto nepatirtas 
malonumas. Atrodo, jis žinojo tokius jos kūno taškus, kurių pati 
neįtarė esant. Jo pirštai žinojo, ką spustelėti, ką liesti, o ką glostyti. 

Kai Džemos geismas pasiekė dar nepatirtą tašką, jis vėl įėjo į ją. 
Jusdama švelnius judesius, Džema įsikibo vyrui į nugarą, o stipriomis 
kojomis apsivijo juosmenį, visiškai prisitraukdama jį prie savęs. 

Kai ji dar kartą pajuto, kad tuoj sprogs, jis vėl išėjo iš jos. 

— Ar gerai? — guldamasis greta pasiteiravo Kolinas. 

— Tikriausiai mirsiu, — išlemeno Džema. 

— Puiku! 

Kolinas apvertė ją ant pilvo, tuomet apkabino savo didele ran- 
ka merginos liemenį ir kilstelėjo viršun. Jis įėjo į ją iš užnugario ir 
Džema, bandydama susitvardyti, pasirėmė rankomis į sieną. 

Kai jo judesiai tapo stipresni, ji suaikčiojo: 

— Taip! Taip! 

— Nenoriu, kad tau skaudėtų, — švelniai ištarė jis. 

— Manai, nesugebėsiu atsilaikyti? — atsisukusi per petį pa- 
klausė ji. 

— Tikrai? Tuomet pranešk, kada sustoti. 

Jis įsiskverbė į ją su tokia jėga, kad ji vos atsilaikė remdamasi į 
sieną. Buvo nuostabu! 

Kai pajuto artėjančią palaimą, apsivertė ant nugaros ir ištiesė 
] jį rankas. 

— Pasiruošusi? — šypsodamasis paklausė vyras. 

— Taip, — atsakė ji, jis dar kartą į ją įėjo, ir jie abu pasiekė 
orgazmą. 

Džemą nupurtė toks smarkus drebulys, jog kūnas ėmė trūkčioti. 

Po kelių minučių Kolinas nuo jos atsitraukė ir visas prakaituotas 
atsigulė greta. 

— Ar gerai jautiesi? — pasiteiravo. 

— Taip gerai dar nesijaučiau gyvenime, — išlemeno ji. 

Kolinas pakėlė Džemos ranką ir pabučiavo delną. 

— Dar nesu tikras, bet man rodos, kad aš irgi. 

Ji pasivertė ant šono, norėdama į jį pasižiūrėti. Jo juodi plaukai 
buvo susivėlę, o kūnas blizgėjo nuo prakaito. Džemai atrodė, kad 
gražesnio jo dar nebuvo mačiusi. 

— Labai pavargau, bet šiandien puikiai praleidau laiką, — 
ištarė ji. 


— Nepaisant ginčo dėl sofos? 

— Gal jis ir buvo smagiausias, — ji glostė delnu jo pilvą. — 
Pamatysi, kad buvau teisi dėl odos. Ji visiškai netiktų šiame name. 

— Išskyrus mano kėdę. 

— Negaliu patikėti, kad įsigijai kėdę, kurios ranktūriuose 
įrengtas laikiklis alaus skardinei. 

— Arba arbatos puodeliui, — pastebėjo jis. — O tu manai, 
aš nežinau, kad išsirinkai žurnalinį staliuką, kuris gali puikiausiai 
atstoti darbo stalą? 

— Bet tu nusipirkai darbo stalą, — bandė apsiginti ji. 

— Dėl to, kad aš sėdžiu ant kėdės. O tu mėgsti priglausti savo 
nuostabų užpakaliuką ant kilimo. 

— Senas įprotis, — pasakė Džema, ištiesė jo ranką ir pasidėjo 
ant jos galvą. — Tiesą sakant, man patinka viskas, ką tu nusipirkai. 

— Mes nusipirkome, — pataisė jis. — Niekada nebūčiau su- 
galvojęs derinti senų baldų prie naujų. 

— Ko gero, man įstrigo Saros namai. 

— Saros nuomone, nauji daiktai nieko verti. Manau, kad visi 
baldai bus geri, o tavo matavimo įgūdžių dėka dar ir tilps visur. 

— Matuoti padėjo ponia Elis. 

— O ji pasistengė į kiekvieną kambarį sukišti kuo daugiau 
baldų, ar ne? — Kolinas pažvelgė ; Džemą. — Kuo užpildysime 
virtuvės spinteles? 

— Į mane nežiūrėk, — pasakė Džema.— Aš nemoku gaminti. 

— Jau žinau, kad gamini puikų omletą, o pati be paliovos giriesi 
savo netikru zuikiu. 

— Užsiminiau apie jį tik kartą! Ir tik norėdama atsakyti į tavo 
klausimą. Tai kas gi pagamino troškinį, kurį taip mėgsti? Džinė? 

— Jau pavyduliauji? Džinė niekada negamintų tokio kasdie- 
niško patiekalo kaip troškinys. Jos visiškai nedomina patiekalai, 
kuriems nereikalinga kokia nors speciali keptuvė iš Paryžiaus. Ar 
dar daug apie ją kalbėsime? 


— Ne, nebent tu nori, — rimtai atsakė Džema. 

Jis vėl pabučiavo jai delną. 

— Dėkoju, bet man jau gana, — atsakė Kolinas. — Nežinau, 
kaip tu, tačiau aš išalkau. 

— Manęs ar maisto? 

— Maisto! — atsakė jis ir išlipęs iš lovos užsimovė kelnes. 

Stebėdama, kaip jis išeina iš kambario, ir gėrėdamasi po oda 
judančiais raumenimis, Džema garsiai tarė: 

— Atrodo, medaus mėnuo baigėsi! 

Stovėdamas tarpduryje, Kolinas atsisuko: 

— Duok man pavalgyti, ir aš tau įrodysiu, kad jis dar tik pra- 
sidėjo! 

Džema čiupo Kolino marškinėlius ir apsivilkusi juos, nėrė pro 
jį į svetainę. 

Kolinas kramtė antrą kąsnį, kai suvibravo mobilusis telefonas. 
Jis išsitraukė jį iš kišenės. | 

— Tai Roja, — skaitydamas žinutę, tarė Kolinas. — Turiu eiti. 
Ediline įvykdytas apiplėšimas. 

Džema staigiai atsistojo. 

— Taujjų reikės? — paklausė ji, turėdama omenyje marškinėlius, 
kuriuos vilkėjo. 

— Jo, — atsakė jis, maudamasis kojines ir audamasis batus. 
Kai pakėlė akis, Džema jau buvo nusivilkusi marškinėlius ir stovėjo 
priešais jį nuoga. Kolinas pastebėjo jos nuostabų kūną, kai Džema 
vilkėjo atvirais kasdieniais drabužiais, ir jam patiko jį liesti lovoje. 
Bet dabar, žiūrėdamas į ją nuogą, pagalvojo, kad ji primena Vargaso 
paišytas merginas. 

Kolinas stovėjo ir žiūrėjo ; Džemą išpūtęs akis, tuomet po 
truputį ėmė trauktis link sienos, kol galiausiai į ją atsitrenkė. 

— O000000, — tesugebėjo pasakyti jis. 

Džema susigėdo, nors ir jautėsi itin pamaloninta tokios reak- 
cijos, ir tarė: 


— Tau reikia eiti. 

— Negaliu, — pasakė Kolinas. — Mano kojos nutirpo. Mirė 
mano smegenys. 

— Aš... — Džema žengtelėjo į priekį. 

— Stok! — sustabdė jis. — Jei dar kartą pajudėsi ir susiūbuos 
bent viena tavo kūno dalis, čia pat krisiu negyvas. 

Džema nesutvardė šypsenos. 

— Gerai, aš nejudėsiu, bet turi eiti gelbėti Edilino. Manai, kas 
nors nuo palangės nukniaukė pyragą? 

— Nežinau, — atsakė jis, priėjęs pasilenkė ir pabučiavo Džemą 
į lūpas. Atsitraukdamas perbraukė rankomis jos šonus. 

— Tikiuosi, po velnių, kad Roja iškvietė mane ne veltui, — tarė 
Kolinas ir atrodė, kad tuoj apsiverks. Tada išėjo. 


1/ 


Vagystė buvo įvykdyta viename naujesnių Edilino namų. Kolino 
nuomone, į buvusio ūkio dvidešimties hektarų plotą buvo prigrūsta 
per daug pastatų. Senieji miesto gyventojai bandė pasipriešinti prieš 
penkerius metus pradėtoms statyboms, tačiau nesėkmingai. Mies- 
tiečiai, užburti reklamos apie gyvenimą „žavingame ir nepaliestame 
laiko Edilino miestuke“, susipirko namus dar nebaigus jų statyti. 
Nuo to laiko dauguma žmonių išsikraustė. Palyginti su didmiesčiais, 
Edilinas jiems pasirodė per daug provincialus. 

Apie „naujakurius“ — kuriuos vietiniai taip vadino nepriklau- 
somai nuo to, kiek metų jie čia išgyveno, — Kolinas žinojo kur kas 
daugiau nei kiti miestelio gyventojai ir šiek tiek pažinojo šią šeimą. 
Mama buvo namų šeimininkė, auginant trejų metukų sūnų ir vyres- 
nę dukrą. Vyras dirbo Portsmute ir buvo kažkaip susijęs su karyba. 
Kolinui jie visada atrodė miela šeima. 

— Kas tau atsitiko? — vos tik jam įžengus į kambarį, paklausė 
Roja, iškart atkreipusi dėmesį į jo susivėlusius plaukus ir užsimie- 
gojusias akis. Ji jau buvo užtvėrusi kambarį geltona juosta ir nufo- 
tografavusi įvairias namo vietas. 

Kolinas žvilgsniu liepė jai tylėti. 

— Ak, taip, — tarė Roja, — Džinė. 

Ji pašaipiai nusišypsojo, matydama, kad jis ką tik išsirito iš lovos. 

— Mes išsiskyrėme, — tyliai pasakė Kolinas ir iš jo tono buvo 
aišku, kad daugiau nenori apie tai kalbėti. — Papasakok, kas čia įvyko. 

Roja išklojo jam visas smulkmenas apie žiedo su deimantu 
vagystę. Šeimininkė laikė žiedą slaptavietėje, įrengtoje lovos kojoje. 
Deja, nebuvo nuotraukų su žiedu. 

— Sprendžiant iš to, kaip suverstas kambarys, galima įtarti, kad 
vagis kruopščiai jo ieškojo. Spėju, čia galėjo pasidarbuoti vietiniai 
vaikai, — pridūrė Roja. — Galbūt taip demonstravo drąsą. Manau, 
jiems tiesiog pasisekė aptikti žiedą. 

Kolinas įžengė į kambarį ir ėmė dairytis. Nors kambarys išties 
atrodė netvarkingai — nuo lovos numestos pagalvės, atlenktas kilimo 
kraštas, apversta kėdė — vis dėlto kažkas čia buvo ne taip. Kambarį 
buvo galima sutvarkyti per kelias minutes. Rodėsi, kad vagis sugal- 
vojo viską iškuisti tik po to. 

Kolinas pažvelgė į lovos koją. Nuo viršaus buvo nusuktas 
bumbulas ir joje matėsi nedidelis įdubimas. Nors nieko didelio ten 
nepaslėptum, žiedas puikiai tilptų. Jis iškart prisiminė ponią Elis iš 
baldų parduotuvės. Apie tokią slaptavietę žinotų nebent žmogus, 
išmanantis baldus, arba asmuo, turintis tokią pačią lovą. 

Jis paprašė Roją išsiaiškinti, kas netoliese yra įsigijęs tokią pat lovą. 

Kai Roja išėjo iš kambario, Kolinas vaikštinėdamas ėmė jį 
apžiūrinėti. Ant komodos, kaip įprasta, stovėjo kvepalų buteliukai 
ir kosmetikos priemonės bei kelios šeimos fotografijos. Neatrodė, 
kad vagis būtų atsidaręs spintą ar užėjęs į vonią. 

Grįžusi Roja papasakojo, kad lova priklausiusi moters tėvams 
ir ją padirbęs pats tėvas. 

— Ji yra vienintelė. 

Ši žinia pribloškė Koliną. Apie slaptavietę galėjo žinoti nebent 
savininką pažįstantis žmogus. Atrodė, tai bus vieno iš artimųjų darbas. 

Kolinas moterį rado sėdinčią virtuvėje ir drebančiomis rankomis 
laikančią puodelį kavos. Ji prisipažino Kolinui labai išsigandusi, nes 
vagystė įvykdyta vidury dienos. 

— Aš sode nurinkau nuvytusius rožių žiedus, o vaikai buvo 
didžiulėje žaidimų aikštelėje. Grįžau gaminti vakarienės ir tik pa- 
valgiusi pastebėjau, kad mano miegamasis nusiaubtas, — pasakojo 
ji. — Nenoriu galvoti, kas galėjo atsitikti, jei aš arba vaikai būtų 
sutrukdę vagiui, — ji gurkštelėjo kavos, ranka tirtėjo. — O, kad 
būčiau laikiusi liežuvį už dantų! 

Jis išklausė moters pasakojimo apie prieš kelis mėnesius miru- 
sią tetą, kuri jai ir paliko žiedą su deimantu. Nuėjusi į Armstrongų 
parduotuvės vaikų kampelį, kur vesdavosi savo berniuką, visiems 
pademonstravo papuošalą. 

— Visi jį matė. Parduotuvėje lankosi pusė apygardos! 

— Ar kalbame apie kelis deimantus, kuriuos reikėtų drausti 
atskirai? 

— Ne, ne visai, — atsakė ji. — Žiedas buvo su dideliu deimantu, 
kurį supo mažesni akmenukai. Manau, vidurinysis buvo maždaug 
pusės karato, gal truputį daugiau. 

— Ar žinote žiedo vertę? 

— Net neįsivaizduoju, — tarė moteris ir sužiuro į kavos puo- 
delį, bet staiga pakėlė galvą. — Daugiausia du ar trys tūkstančiai, 
bet tikriausiai leidau suprasti, kad jis vertas daugiau. 

Kolinui pasirodė, kad moteris labai graužiasi, todėl šiltai jai 
nusišypsojo: 

— Girtis nėra nusikaltimas, mes visi taip elgiamės. Noriu pa- 
klausinėti apie lovą. Kas žinojo apie joje įrengtą slėptuvę? 

— Niekas! — pabrėžtinai tarė ji. — Kai buvau dar mažytė 
mergaitė, man ją parodė tėtis. Mano mama buvo labai šykšti ir, kai 
vieną kartą ji atsisakė man nupirkti tai, ko norėjau, tėtis parodė, kur 
jis slepia pluoštą pinigų. Tai buvo mūsų paslaptis. Kai susituokėme, 
tėvai pasisiūlė nupirkti mums naujus baldus, bet aš paprašiau tėčio 
gamintos lovos. Jis suprato kodėl. 

— Ar pasakojote apie slėptuvę vyrui? 


— Ne,nepasakojau. Nieko nesakiau nei vaikams, nei geriausiai 

savo draugei. Niekada niekam nesu apie ją pasakojusi. Tai buvo mano 
asmeninis seifukas. 

— Ar turite brolių arba seserų, kuriems apie slėptuvę galėjo 
prasitarti tėvas? 

— Turiu brolį, gyvenantųį Viskonsine. Jiedu su tėčiu niekada 
nesutarė, todėl abejoju, kad jam būtų prasitaręs. Manote, jis atskrido 
čia tam, kad pavogtų žiedą? 

Kolinas nesuprato, ar moteris klausia rimtai, ar sarkastiškai. Jis 
užvertė užrašų knygutę ir pažvelgė į ją: 

— Ar namuose dar kas nors buvo paliesta? 

— Nepastebėjau. Roja apžiūrėjo visus kambarius. Ji pasakė, 
kad esu puiki šeimininkė. 

Kolinas pritariamai šyptelėjo ir paprašė šiąnakt nesinaudoti 
miegamuoju. Jis nemanė, kad kambarys gali dar ką nors atskleisti, 
bet norėjo nuimti pirštų atspaudus. 

Jiedu su Roja išėjo iš namo. 

— Ką tu manai? — išėjusi į lauką, paklausė Roja. — Vaikai 
bandė išmėginti vienas kito drąsą? 

— Ne, man taip neatrodo. 

Jis pažvelgė į namo langus ir suraukė antakius. Kolinas nenorėjo 
atskleisti, ką galvoja, bet jis instinktyviai jautė, kad tai nėra eilinė 
vagystė. 


Namo viduje dešimtmetė moters dukra žiūrėjo į šakelių puokštę, 
kurią mama ką tik padėjo ant jos komodos. Ji dažnai atnešdavo 
gėlių, ypač rožių, bet ši puokštė buvo kitokia. Lapai ant šakelių buvo 
ilgi, šviesūs ir labai dailūs, o apačią mama perrišo rausvu kaspinu. Ji 
nežinojo, kad tai — gluosnio šakelės. Šypsodamasi mergaitė pasikišo 
puokštelę po pagalve. Galbūt jai pavyks susapnuoti, kas įsibrovė į 


namus ir pavogė gražųjį mamos žiedą. 

Keliaudamas iš įvykio vietos, Kolinas taip įtemptai galvojo apie nu- 
sikaltimą, kad negalėjo susikaupti. Norėjo tik vieno — grįžti namo 
ir papasakoti Džemai, ką pats matė ir koks įdomus atrodė šis įvykis. 

Žinoma, Ediline tai nebuvo pirmasis apiplėšimas, bet daž- 
niausiai būdavo lengva nustatyti, kas įvyko. Vagis į vidų patekdavo 
išdaužęs stiklines duris. Dažniausiai pasiimdavo televizorių, muzikinį 
grotuvą, ištuštindavo papuošalų dėžutę ir pabėgdavo pro kitas duris. 

Bet ši vagystė kitokia. Kolino visiškai nestebino, kad nebuvo 
įsilaužimo. Dauguma Edilino gyventojų nerakina namų durų, ypač 
dieną, kai šeimininkai namie. 

Kolinui labiausiai nedavė ramybės tai, kad vagis taip lengvai 
aptiko slėptuvę po bumbulu. Moters papuošalų dėžutė stovėjo ati- 
daryta, bet šeimininkė Rojai teigė, jog niekas joje net nepajudinta. 
O šis faktas, Kolino nuomone, bylojo, kad vagis pakankamai paty- 
ręs — vien pažvelgęs suprato, jog ten esantys papuošalai nėra vertingi. 

O kam vartyti baldus? — svarstė Kolinas. Nejaugi plėšikas 
tikėjosi, kad policininkai pamanys, jog jis kažko ieškojo po kėde? 

Nors Kolinui atrodė neįtikima, tačiau jis spėjo greičiausiai čia 
pasidarbavus profesionalą. Bet vis tiek nesuprato: kam profesiona- 


liam vagiui reikalingas žiedas, vertas vos kelių tūkstančių? 

Statydamas mašiną į garažą, Kolinas pastebėjo lauke stovintį 
automobilį. Vadinasi, Džema turi būti viduje, ir vien ši mintis pri- 
vertė jį nusišypsoti. Jis atsidarė šonines duris, kaip tik galvodamas 
jai priminti, kad reikia užsirakinti, ir šūktelėjo vardu. Atsakymo 
neišgirdo, ir jo šypsena dingo. Ji išėjo. Ar mergina patraukė namo 
pėsčiomis, ar kas nors ją pavėžėjo? 

Kolinas bandė paskambinti Džemai į mobilųjį, bet įsijungė 
balso paštas. Vaikštinėdamas po tuščius namus pastebėjo, kad Džema 
apvilko patalynę, ir išsitiesė ant švariai išskalbtų patalų. Nors jau 
buvo vėlu, jis vis dar nenorėjo lįsti po dušu ir eiti miegoti. Nenorėjo 
nuo savo odos nusiplauti Džemos kvapo. 

Gulėjo žiūrėdamas į lubas ir mąstydamas apie Džemą, ypač 
apie jos sukeliamus jausmus. Kolinui patiko, kad ji nepasmerkė jo 
net išgirdusi nuoširdų pasakojimą apie Džinę. Džema jam patiko 
dėl daugelio dalykų — kokia ji rami, koks... Kolinas nusišypsojo. 
Koks gražus jos kūnas. 

Jis pasinėrė į prisiminimus apie drauge praleistą laiką lovoje. 
Jam patiko jos jėga, jos... 

Mintis nutraukė suvibravęs mobilusis telefonas. Skambino tėtis. 

— Girdėjau, šiandien tau teko kovoti su nusikaltėliais, — pra- 
dėjo Peregrinas Freizeris. — Kas kalti dėl įvykio? Vaikai? 

Kolinas neketino aptarinėti įvykio su tėvu. Šis patardavo kiek- 
vieną nusikaltimą perduoti spręsti Viljamsbergo policijai, o pačiam 
Kolinui grįžti į automobilių verslą. 

— Tėti, — rimtai tarė Kolinas. — Noriu su tavimi pasikalbėti. 

— Tikrai? Kas atsitiko? 

— Ar mama šalia? Negirdės, ką kalbi? 

— Ne, esu vienas, — atsakė tėtis, pažvelgdamas į kitame 
kambario gale sėdinčią žmoną. Ji priėjo arčiau, atsisėdo ant greta 
stovinčios otomanės ir priglaudė prie ragelio ausį. 

— Manai, mama labai nuliūs sužinojusi, kad aš išsiskyriau su 
Džine? 

— Na, — lėtai ištarė Peregrinas, modamas ranka žmonai, kad 
ši nustotų šokusi po kambarį. — Tavo mamai Džinė labai patiko, 
tiesą sakant, ji patiko mums visiems, bet... 

— Bet kas? 

— Nei aš, nei tavo mama negsivaizdavome jos, gyvenančios 
Ediline. 

Alėja Freizer savo vyrui žiopčiojo: „Džema! Džema!“ 

— Klausyk, sūnau, nemanau, kad verta dėl to labai graužtis. 
Žmonės išsiskiria, taip jau nutinka. Prisimenu, kai dar mokiausi 
koledže, vieną kartą aš... 

Lapinas atsikrenkštė ir tęsė: 

— Šiandien žaidžiau golfą su Henriu Šo, ir jis papasakojo, kad 
vakar dalyvavai Saros ir Maiko vakarėlyje. 

— Tai nėra jokia paslaptis. 

— Jis taip pat sakė, kad mieloji Džema labai ant tavęs dėl kažko 
pyko, nenorėjo net kalbėtis. 

Alėja su siaubu pažvelgė į vyrą, nes dar nebuvo girdėjusi šios 
naujienos. Ji pabandė pagriebti ragelį, bet vyras spėjo jį patraukti. 

Lapinas pakilo nuo krėslo ir atsisuko į ją nugara. 

— Norėjau pasakyti, kad negražu pykdyti pavaldinius. Manau, 
turėtum... 

— Mes susitaikėme. 

— Susitaikėte? Ką tai reiškia? 

— Tėti, nesi žoks senas, kad nesuprastum. Mes susitaikėme, — 
pabrėžtinai ištarė Kolinas. 

Lapinas atsisuko ir parodė savo žmonai iškeltus nykščius. 

— Džiugu girdėti. Henris sakė, kad Džema ištaisė tikrą paro- 
domąją bokso programą. Ar tai tiesa? 

— Tikrai taip, — atsakė Kolinas, leisdamas tėčiui suprasti, kad 
ji atrodė išties įspūdingai. 


— Gailiuosi praleidęs reginį, — pasakė Lapinas. 

Alėja, žiūrėdama į jį, suraukė antakius. Ji parodė į bevardį kairės 
rankos pirštą. Lapinas pažvelgė į ją su nepasitikėjimu ir vėl nusisuko. 

— Tai dabar su Džema gerai sutariate? — paklausė jis. 

— Mes esame draugai, — atsakė Kolinas, — ir daugiau iš manęs 
nieko neišpeši. Gal matei ją per pastarąją valandą? 

— Ne, — tarė Lapinas. — Ji ne su tavimi? 

— Šiuo metu ne. Maniau, grįžo į svečių namelį, bet Džema 
nekelia ragelio. 

Kaip ir visada, prieš pradėdamas kalbą, Lapinas įkvėpė: 

— Žinai, sūnau, Džema yra jauna, patraukli moteris ir mies- 
telyje ji šviežiena, jei supranti, ką noriu pasakyti. Žmonės ne kartą 
ją pastebėjo drauge su daktaru Trisu. Tavo vietoje apie savo jausmus 
jai geriau papasakočiau anksčiau negu vėliau. Nenoriu, kad per ilgai 
dvejodamas praleistum savo progą. 

— Nori pasakyti, kuo greičiau turiu ją užkariauti? — pasitiks- 
lino Kolinas. 

— Kaip tik tai ir noriu pasakyti. 

— Šalia yra mama, ar ne? Ir ji neatstoja, nes nori, kad priverstum 
vieną iš jos vaikų susituokti. 

— Esi visiškai teisus, berniuk. Pataikei tiesiai į dešimtuką. 

— Mamai net nesvarbu, ką aš vesiu, svarbiausia, kad susituok- 
čiau, tiesa? — paklausė Kolinas. 

— Manau, svarbiausia yra galutinis rezultatas. 

Kolinas suniurzgėjo: 

— Nejaugi ir vėl anūkai. Norėčiau, kad grįžtų Arielė ir mama 
galėtų kibti prie jos. 

— Esi pats vyriausias, todėl atsakomybė gula ant tavo pe- 
čių, — tarė Lapinas ir pažiūrėjo į žmoną, kuri linkčiodama pritarė 
jo žodžiams. 

— Stengiuosi iš visų jėgų, tėti. Gal galėsi patikrinti, ar Džema 


saugiai grįžo namo? 


238 Jude Deveraux 


— Žinoma, — atsakė Lapinas. Jis patylėjo. — O gal Džinė... 
turiu omenyje... 

— Ateis gaminti tau maisto? — spėjo Kolinas. — Tikriausiai 
užsuktų, tik į punšą pripurkštų aušinimo skysčio. 

— Gaila, — nuliūdo Lapinas. — Labai labai gaila. O kaip 
manai, ar Džema moka... 

— Ne, ji nemoka gaminti. Labanaktis, tėti. 

— Labanakt, sūnau. 

Kolinas papurtė galvą, mąstydamas apie tėčio skambutį ir jo 
besiklausančią mamą, tada pakilęs nuo lovos patraukė į virtuvę. Nors 
ir žinojo, kad šaldytuvas tuščias, vis tiek jį atsidarė. 

Ten stovėjo ne tik Tesės siųstas šampano butelis — jo nuosta- 
bai, Džema buvo pripildžiusi visą šaldytuvą maisto. Viduje taip pat 
gulėjo jos raštelis. Kolinas nusijuokė, radęs raštelį šaldytuve. Atrodo, 
Džema jį tikrai neblogai pažįsta. 


Parduotuvėje buvo labai linksma. Viską papasakosiu vėliau. 
Labos nakties. 


Džema 


Jis ištraukė iš šaldytuvo maistą ir po kelių minučių, sėdėdamas 
prie stalo, kirto vištieną, brokolius ir didžiulę orkaitėje keptą įdarytą 
bulvę, užsigerdamas viską savo mėgstamiausiu alumi iš butelio. 

Kolinas čiupo suvibravusį telefoną, tikėdamasis, kad parašė 
Džema. Tačiau žinutė buvo nuo Saros. 

AR GIRDĖJAI, KĄ ŠIANDIEN DŽEMA IŠKRĖTĖ PONUI LANGUI? 

Kolinas iškart paskambino Sarai. Ji atsiliepė po pirmo signalo. 

— Pasakok man viską, kas atsitiko, — tarė jis. 

— Norėčiau, bet Maikas neleidžia. Jis sako, kad pati Džema turi 
nuspręsti, ar nori tau papasakoti. Manai, tai padės jums susitaikyti? 

— Nevaidink prieš mane kvailelės! Esu įsitikinęs, kad Lukas 


su Ramziu jau pranešė, jog šiandien su Džema prisipirkome bal- 

dų. Mes jau susitaikėme. Nejaugi Langas iškrėtė Džemai vieną iš 
savo triukų? 

— Nusiramink, — tarė Sara. — Ponas Langas taip įsimylėjo 
Džemą, jau maniau, jog Maikui teks sugirdyti jam tabletę, kad 
nurimtų. 

— Įsimylėjo? Kas įvyko? 

— Manęs ten nebuvo, bet... Oioioi. Mane pričiupo. Nepasi- 
slėpsi, kai turi vyrą detektyvą. Luktelk minutėlę. — Kolinas išgirdo 
tolumoje skambant; tylų Maiko balsą. — Mano vyras perduoda, 
kad rytoj, pusę šeštos ryte, pasirodytum jo sporto salėje. Jis sako, 
tuomet Džema tau viską ir papasakos. Jau dedu ragelį, nes nenoriu 
daugiau nieko išplepėti. Rytoj išvykstame, tad paskambink ir pranešk 
naujienas apie apiplėšimą. Labanaktis. 

Kolinas dar kartą pamėgino paskambinti Džemai, tačiau ir vėl 
įsijungė balso paštas. Jis paliko žinutę, kad žino, jog jai teko susidurti 
su ponu Langu. Tačiau net po pusvalandžio, jau nusimaudęs, Kolinas 
nesulaukė iš Džemos jokių Žinių. 

Galiausiai tėtis jam pranešė, kad Džema sveika ir miega, o ji 
nemėgo būti žadinama. Kolinas atsigulė į lovą ir šypsodamasis taip 
pat paniro į miegą. 

Kolinui išvykus tirti vagystės, Džema nusimaudė po dušu, paskui 
švariais užvalkalais apvilko patalynę. Ji negalėjo apsispręsti, ar labiau 
norėtų likti čia ir jo palaukti, ar vykti namo. 

Vaikštinėjo po namus, apžiūrinėdama medinę apdailą ir mąs- 
tydama apie nusipirktus naujus baldus. Vis svarstė, ar jai teks jais 
pasinaudoti. Ar ji kada nors gyvens tokiame pat gražiame name 
kaip šis? 

Prisiminė viską, ką Kolinas pasakojo apie Džinę, ir žinojo, kad 
turėtų jį užjausti. Džinė prikalbėjo išties skaudžių dalykų. Bet Džema 
taip pat suprato, kad turėtų gailėtis ir Džinės. 

Bet ji nesijautė taip, kaip turėtų. Iš tiesų džiaugėsi dėl visko, 
kas įvyko: džiaugėsi, kad Kolinas išsiskyrė su Džine ir dabar... Kas? 
Jis priklauso Džemai? 

Juokinga taip galvoti. Niekas niekam nepriklauso. Ji niekada 
nemanė, kad jai priklauso kitas žmogus. Ne, nepriklausomoji Džema 
visą laiką buvo savo likimo kalvis, o savo nuosavybe ji galėjo pavadinti 
nebent kelis daiktus ir sukauptas žinias. 

Mergina prisėdo ant aukštos virtuvės kėdės. Tiesą sakant, nuo 
tėvo mirties ji niekam „nebepriklausė“. 

Staiga prisiminė, kad jos „didžiausias noras“ buvo surasti sau 
vietą. Galbūt Džemos vieta Ediline? Nuo pat atvykimo dienos nega- 

lėjo atsispirti miestuko žavesiui. Ją pakerėjo ne vien naujos pažintys. 
Greičiau rodėsi, kad ji gavo raktą nuo pačios miestelio šerdies. 

Nors Ediline Džema praleido nedaug laiko, pastebėjo, kad 
miestelis susiskirstęs į dvi dalis. Vieną dalį sudarė vadinamieji 
„naujakuriai“, o kitą — Freizeriai, Makdauelai, Konorai — septynių 
įkūrėjų šeimų palikuonys. 

Džemą traukė senųjų gyventojų ratas. Tikriausiai ne vien dėl 
to, kad apsistojo pas Freizerius. Turėjo būti rimtesnė priežastis. O jei 
ji norėtų gyventi atskirai nuo šeimos? Jei užsigeistų prisijungti prie 
kurios nors jaunos moters, matytos Elės parduotuvėje? 

Kažkodėl jautė, kad šiuo klausimu neturi pasirinkimo laisvės. 
Lyg kas nors būtų... Džema net nenorėjo pripažinti, kas jai šovė į 
galvą. 

Jai rodėsi, kad buvo išklausyti jos troškimai, puoselėti pačioje 
širdies gelmėje. Kas juos išgirdo? Širdies troškimų akmuo? 

Džema nusijuokė iš tokios minties ir patraukė šaldytuvo link. 
Pamačiusi, kad jame tik šampano butelis, uždarė dureles ir pasiėmė 
ant sienos kabėjusius raktus. Mažiausia, ką galėjo padaryti dėl Kolino, 
tai nupirkti jam valgyti. Pažvelgusi į didžiulį automobilį, stovintį 
garaže, Džema išsigando, kad jis gali būti paverstas siautulinga ir 
stipria pabaisa. 

Išvažiavusi iš garažo apsidžiaugė, nes automobilis buvo stan- 
dartinio modelio. Vairuodama sau vis kartojo, kad juokinga galvoti, 
jog Širdies troškimų akmuo pildytų jos norus. 


Bet tuomet prisiminė, ką Kolinas buvo užrašęs savo knygelėje. 
Jis veikia ir Preizerių moterims. 
Ar akmuo galėtų pildyti būsimos ponios Freizer norus? — su- 


simąstė ji. Kokiu būdu? Tačiau, svarstė ji, jei akmuo pildo norus, o 


tai yra neįmanoma, ir žino giliausioje širdies kertelėje slypinčius 

troškimus, tai visiškai neįtikima, tuomet, savaime suprantama, jis 
žino kiekvieno ateitį. 

Mąstydama apie visa tai, Džema krovė produktus į parduotuvės 
vežimėlį. Išskyrus Džinės minėtą jautieną, Džema beveik nežinojo, 
ką mėgsta Kolinas, tačiau galėjo nuspėti. Ji iš elektrinės orkaitės 
ištraukė riebią Elės keptą šviežią vištą ir įsidėjo į vežimėlį. 

Kai pasiekė parduotuvės galą, vežimėlis buvo beveik pilnas, 
trūko tik mėsos užkandžiams. Nieko nebuvo už didelio stiklinio 
prekystalio. Priešais jį, atsisukęs nugara į lentynas, stovėjo tokios keis- 
tos išvaizdos žmogus, kokio Džema dar nebuvo mačiusi. Maždaug 
pusantro metro ūgio, nedidelio, bet kresno kūno sudėjimo, didžiule 
apvalia galva, pūpsančia tiesiai ant pečių. Kai žmogus atsisuko, ji vos 
susitvardė neaiktelėjusi. Dėl didžiulių akių ir siaurų lūpų jis atrodė 
kaip nykštuko ir Golumo hibridas. Jo oda buvo rausva ir ganėtinai 
stangri, raukšlių beveik nesimatė. Žmogui galėjo būti tiek keturias- 
dešimt, tiek šimtas dešimt metų — Džema negalėjo apsispręsti. 

Ji akimirksniu suprato, kas jis toks — garsusis keistuolis po- 
nas Langas. Dėl kažkokios nenusakomos priežasties jis jai patiko. 
Paprasčiausiai patiko. Džema norėjo prisėsti ir pasikalbėti su juo, 
susipažinti. 

Bet nereikėjo pono Lango gerai pažinoti, kad suprastum, jog 
šiuo metu jis išsigandęs. Nors ir buvo stamantrus, mikliai zujo pirmyn 
ir atgal, iš vieno prekių eilės galo į kitą, dairydamasis į šonines eiles. 

Džema nusprendė praleisti susipažinimo mandagumus. 

— Kas atsitiko? — paklausė eidama prie jo. Ji pajuto norą jį 
apsaugoti. 

— Jos mane pamatys! — vyro balsas buvo žemas ir gerklinis, 
todėl galėjai pagalvoti, kad jis retai praveria burną. 

Džema nesivargino klausti, kas jos. Pažvelgusi į kairiąją eilę 
pastebėjo tris moteris, apsirengusias lyg į mišias. Atrodė, jos buvo 
įnikusios į labai rimtą diskusiją apie uogienės stiklainį. Kitoje eilėje 
stovėjo panašiai pasipuošusios moterys, tik šios įdėmiai nagrinėjo 

sriubos skardinės etiketę. Ponui Langui niekaip nepavyktų prasmukti 
pro eiles nepastebėtam. 

Džema atsisuko į senuką. Dabar jis jau trypčiojo nuo vienos 
kojos ant kitos ir atrodė, kad su kiekviena akimirka jo panika ir noras 
pasprukti vis didėjo. 

Džema žaibiškai apsvarstė galimybes. Ar ji galėjo kaip nors 
užstoti poną Langą savo kūnu ir taip padėti jam dingti iš parduo- 
tuvės? Jei būtų žiema, paslėptų po paltu, bet šiuo metu neturėjo ir 
nematė nieko, kuo galėtų jį uždengti. 

Su kiekviena akimirka stiprėjo jos instinktyvus noras jį apgin- 
ti. Džema privalėjo jį išgelbėti! Jei turėtų su savimi kardą, stotų jo 
priekyje ir gerai pasišvaistytų ginklu. 

Atsisukusi pastebėjo jauną parduotuvės darbuotoją, nešiną 
didžiule dėže nuo popierinių rankšluosčių. 

Negalvodama Džema pribėgo prie greta einančio darbuotojo 
ir čiupo iš jo dėžę. Ponas Langas tikriausiai perskaitė jos mintis, nes 
atsistojo priešais didžiulį stiklinį prekystalį. Džema pakėlė dėžę, ir 
jis su džiaugsmu palindo po ja, o dėžės kraštas nusileido ant žemės. 

Po kelių sekundžių iš tarpueilių išėjo penkios moterys ir susto- 
jusios įsistebeilijo į prie stiklinio prekystalio stovinčią didelę dėžę. 

— Elei nebūdinga netvarka, — pastebėjo viena. 

— Mano nuomone, pastaraisiais metais čia labai suprastėjo 
aptarnavimo lygis, — pareiškė antra. 

— Manai, Elę prispaudė finansiniai rūpesčiai? 

— Dėl Dievo meilės! — įsiterpė aukščiausia moteris. — Kaž- 
koks darbuotojas nenunešė dėžės. Tai ne Elės kaltė. Patraukime tą 
daiktą. 

Džema savo kūnu uždengė dėžę ir atsistojo prieš moteris. 

— Tikriausiai pridengė išsipylusį skystų. Pasisaugokit, kad 
neišsiteptumėte batų, — greitai išbėrė ji. 

— Tikiuosi, tas skystis nėra nuodingas, — sunerimo viena 


moteris. 

Džema išsigando, kad niekieno nepadedama žlugdo Elės re- 
putaciją, todėl tarė: 

— Kiek žinau, sudužo butelis klevų sirupo. 

— Galiu lažintis, tai Hauzingerių vaikigalio darbas, — nutarė 
moteris rausva suknele. — Ką tik mačiau jį drauge su motina. Tam 
vaikiui trūksta tvirtos rankos. 

— Gal kas nors mus aptarnaus? — paklausė viena moteris. — 
Norėčiau pjaustyto kumpio. 

Ji spustelėjo ant prekystalio pastatytą skambutį. 

Džema atsistojo tarp moterų ir prekystalio. Dabar pagrindinis 
jos rūpestis buvo saugoti, kad parduotuvės darbininkai nepaimtų ir 
nenuneštų dėžės. 

Kai pasirodė Elė, Džema nežinojo, kaip jai pranešti apie su- 
sidariusią padėtį. Moterys puolė kalbėti viena per kitą, bet visos 
skundėsi prie stiklinio prekystalio pastatyta dėže. Pasinaudojusi 
triukšmu, Džema prasmuko į moterų užnugarį ir ten stovėdama 
ėmė mojuoti Elei rankomis ir įnirtingai purtyti galvą. Rodydama į 
dėžę, ji žiopčiojo: „Ne!“ 

Viena moteris atsisuko į Džemą, ir ši iškart nuleido rankas. 

Elė nė nemirktelėjusi pasiteiravo: 

— Kuo šiandien galėčiau jums padėti, ponios? Ką tik atvežė 
raudonojo rifinio ešerio. 

Ji išklausė moterų priekaištus dėl užtvertos eilės, bet, kad ir 
kaip jos stengėsi, kritika neskambėjo nei konstruktyviai, nei juo 
labiau draugiškai. Kai Elė paragino moteris pareikšti pageidavimus, 
viena jų sužiuro į Džemą, tarsi klausdama, kas ši tokia, ir pareiškė 
čia atsistojusi pirmoji. 

Džema savininkiškai padėjo ranką ant dėžės ir atsakė, kad dar 
nėra apsisprendusi, ko norėtų. 

Išklausiusi užsakymus, Elė aptarnavo moteris rekordiniu grei- 
čiu. Kai viena jų ėmė postringauti apie kainą, Elė pranešė ką tik 
prisiminusi, kad šiandien prekė pardavinėjama perpus pigiau. 

Vos tik moterys pasisuko eiti, Elė pribėgo prie prekystalio galo 
ir paprašė darbuotojo jas pasekti ir užtikrinti, kad moterys nebegrįš 
atgal, tuomet atsisuko į Džemą. 

— Ką ten sugavai? Prašau, tik nesakyk, kad pelę. 

Abiem moterims bekeliant dėžę į viršų, Džema negalėjo suval- 
dyti šelmiškos šypsenos. Ant grindų susikryžiavęs kojas ir visiškai 
patenkintas sėdėjo ponas Langas. 

— Pats tikriausias antrinių žaliavų panaudojimas, — pasakė 
Elė, ir Džema nusijuokė. 

Ponas Langas atsistojo kur kas vikriau, nei būdinga jo amžiaus 
žmonėms, ir pažvelgė į Džemą. Jis jau ruošėsi eiti, bet atsisuko ir tarė: 

— Ačiū. 

Tuomet pradingo tarp lentynų. 

— Nemanau, kad esu anksčiu girdėjusi jį tariant tokius žo- 
džius, — tarė Elė, linktelėjimu rodydama darbuotojui, kad gali 
paimti dėžę. 

— Gal galėtum papasakoti, kas čia vyksta? — paprašė Džema. 

— Langas bijojo, kad jį pamatys moterys? 

— Elgėsi taip, lyg būtų medžiojamas būrio šautuvais ginkluotų 
moterų. 

Elė sukikeno. 

— Taip pasielgti galėčiau nebent aš. Jis gerokai pabranginęs 
savo produktus. Tačiau ponas Langas nemažai išmano apie Edilino 
gyventojus, o jo žinios siekia praeito amžiaus ketvirtą dešimtmetį, 
todėl žmonės jį persekioja, norėdami išklausinėti apie savo pro- 
tėvius. 

— Jis yra genealogas? 

— Cha! Ponas Langas yra šnipinėjotas ir buvo juo visą gyve- 
nimą. Jis mėgsta klausytis žmonių pokalbių ir paslapčia juos stebėti. 

— Kaip negražu, — tarė Džema. 

— Langas niekada nesistengė elgtis „gražiai“. 

— O kas tokios buvo tos moterys? 

— Jos priklauso Edilino Ponių Lygai ir nori pasikviesti jį kaip 
pranešėją į kitą savo susirinkimą. 

— Bet juk tai turėtų būti garbė? O gal jis bijo kalbėti prieš 
auditoriją? 

— Jis bijo, kad jį pamatys. Langui patinka būti anonimu. Jei 
galėtų, taptų nematomas. Jei kiekvienas sugebės jį atpažinti, jam 
nebesiseks taip gerai šnipinėti. Anksčiau miestelyje visi prisibijodavo 
pono Lango, ir tai jam patikdavo, bet dabar jis tapo kone įžymy- 
be. — Elė šyptelėjo. — Kai pernai rudenį mano dukra sučiupo porą 
nusikaltėlių, ji netyčiomis pavertė poną Langą gerbtinu miestelėnu. 
Net smagu matyti jo kančią. 

— Skamba grėsmingai, — pastebėjo Džema, bet į džiaugsmin- 
gą Elės toną atsakė šypsena. 

Elė sumojavo ranka sakydama: 

— Apie tą žmogų galima daug pasakoti. Bet, sakyk, kuo ga- 
lėčiau tau padėti? 

— Gal žinai, kokią mėsą užkandžiams labiausiai mėgsta Ko- 
linas? 

— Gali tuo net neabejoti, — atsakė Elė ir dingo už prekystalio. 
Pjaustydama ir pakuodama mėsą, ji plačiai išsišiepė. 

— Vadinasi, užkariavai Kolino ir pono Lango širdis? — Elės 
akyse žaidė kibirkštėlės. — Sveika atvykusi į Ediliną, Džema, — 
pasakė ji. — Nuo pat pirmosios akimirkos supratau, kad tavo 
vieta — čia. 

— Dėkoju, — atsakė Džema. Elė ką tik balsu ištarė tai, ką 
galvojo ir pati Džema. 

Ji parvažiavo pas Koliną ir sudėjo maistą į šaldytuvą. Tebe- 
galvojo apie atsitikimą krautuvėje. Jei ponas Langas visą gyvenimą 
šnipinėjo žmones, galbūt jis padės jai atskleisti Džiuljano ir Vinės 
paslaptį. 

Sudėjusi maistą, Džema vis dar nesulaukė žinių iš Kolino. Iš 
patirties jau žinojo, kad jis nepraneša, kada planuoja grįžti, todėl 

nusprendė pėsčiomis patraukti pas Freizerius. Nors iki jų buvo 
daugiau nei šeši kilometrai kelio ir jau temo, Džemai reikėjo laiko 
viską apgalvoti. 

Grįžusi į buveinę, kurią nuo šiol laikė savo namais, garsiai ištarė: 

— Noriu sužinoti, ką Tamsena apie tave parašė... turiu omenyje 
akmenį. 

Nors ir buvo kvaila sakyti tokius dalykus balsu, ji negalėjo 
susivaldyti, o galbūt taip bandė patikrinti, ar akmuo tikrai veikia. 

Po dvidešimties minučių jaunasis Šeimusas, versdamasis per 
miegus, nubloškė žemėn savo mėgstamiausią piešimo priemonių 
dėžutę, kurią laikė ant spintelės prie lovos. Daiktų, kuriuos mama 
parsisiuntė iš Anglijos, krūvoje jis aptiko ploną medinę dėžutę. 
Šeimusas išėmė iš jos senus popierius ir paliko juos svečių namelyje. 
Dėžutė buvo daili, tinkamo dydžio bloknotui laikyti, o Reičelė jam 
pasiuvo medžiaginį penalą pieštukams. Ant dėžutės dangčio buvo 
išraižytas medis. Lenis nutarė, kad pavaizduotas augalas primena 
Edilino centre augantį 4žuolą. Bet tėtis pasakė, kad dėžutė tokia 
sena, jog išraižytas medis seniai nebegyvas. 

Šeimusui dėžutė labai patiko ir jis beveik neišleisdavo jos iš 
akių nuo tos akimirkos, kai mama leido ją pasilikti. 

Atsibudęs ryte jis neapsidžiaugs išvydęs, kad krisdama dėžutė 
atsitrenkė ir nulūžo jos kampas. Pro atsivėrus; plyšį išlindo labai 
senų popierių kraštas. 


20 


Pusę septintos ryte Džema stovėjo priešais Maiko sporto salę. Dar 
nebuvo pakankamai šviesu, o žmonių nesimatė — jai patiko ramuma. 
Džema jau buvo pradėjusi dvejoti, ar tik Kolinas nebus pamiršęs jų 
susitikimo, kai staiga jis atidarė duris. Kolinas vilkėjo juodus marš- 
kinėlius be rankovių, apnuoginančius raumenis, ir atrodė nuostabiai. 
Mergina pasijuto tarsi nutvilkyta elektra ir tuoj pat panoro paimti 
Koliną už rankos ir nusivesti jį į automobilį. 

Jisai suprato jos išraišką. 

— Aš taip pat, — sušnibždėjo ir žengtelėjo į šoną, tuomet 
Džema pastebėjo Maiką. 

— Atėjote čia sportuoti, o gal geriau palikti jus vienus? 

— Sportuoti, Mokytojau! — garsiai atsakė Džema. 

— Ji jau spėjo tave perkąsti, — pasakė Kolinas Maikui. 

Maikas nenusišypsojo. Tikriausiai vienintelis dalykas, į kurį 
žiūrėjo rimtai, buvo jo treniruotės. 

Kelias sekundes Džema dvejojo, kaip elgtis. Iš ankstesnės savo 
patirties žinojo, kad eiti su vaikinu sportuoti nėra pati geriausia min- 
tis. Visų pirma, vaikinas stengdavosi parodyti, kad išmano daugiau 
už Džemą, todėl puldavo jai aiškinti, kaip ir ką daryti. Vienas isto- 


rijos magistrantas, su kuriuo ji prieš tai buvo nuėjusi į pasimatymą, 

atsidūręs drauge sporto salėje atnešė jai kilogramo svorio svarmenis 
ir ėmė rodyti, kaip juos kilnoti. 

— Jei jie tau pasirodys per sunkūs, pranešk, paieškosiu len- 
gvesnių. 

Nieko nesakiusi, Džema pasiėmė porą dešimties kilogramų 
svarmenų ir pradėjo juos kilnoti. Jis iškart dingo iš sporto salės ir 
vėliau vengdavo jos per paskaitas. 

Maikas bandė apsispręsti. 

— Esi įpratusi dirbti su treneriu ar ne? — pasitikslino jis. 

— Taip, — atsakė Džema. — Sportuodavome visi drauge ir aš 
labai pasiilgau vaikinų, su kuriais treniruodavausi. 

Kolinas suprato ir atsitraukė. Jis nebandė vaidinti dominuojan- 
čio patino ir pulti vadovauti, todėl ėmė dar labiau jai patikti. 

Džema nuėjo sportuoti su Maiku: iš pradžių jie atliko kardio- 
treniruotes, tuomet kilojo svarmenis ir galiausiai perėjo prie bokso. 
Visą šį laiką Kolinas treniravosi vienas, bet Džema jį stebėjo. 

Jis buvo nesuvokiamai stiprus! Kolinas spaudė tokio svorio 
štangą, kokią pakelti galėjo nebent trys vidutiniai vyrai. Ir kilnojo 
tokį svorį, nuo kokio dauguma vyrų būtų išsinarinę pečius. 

Pastebėjęs jos žvilgsnį, Maikas tyliai pasakė: 

— Šiandien jis kilnoja nedidelius svorius. Kai čia ateina su 
savo broliais ir jie pradeda tarpusavyje rungtyniauti... esu matęs 
profesionalų, kurie gerokai silpnesni už tuos vaikinus. 

— Norėčiau pasižiūrėti, — tarė Džema, keldamasi nuo treni- 
ruoklio. 

Maikas paprašė, kad Kolinas padėtų Džemai boksuotis. 

— Maikai, — atsakė Kolinas, — juk žinai, kad aš sugebu tik 
pakelti ir padėti svarmenį. 

— Nagi, Freizeri, — paragino Maikas, — nejaugi tu jos bijai? 

— Siaubingai, — atsakė Kolinas, žiūrėdamas į Džemą. 


Maikas uždėjo Kolinui didžiules odines letenas, o Džemai 

palaikė pirštines, į kurias ji įkišo rankas, apmautas vidinėmis pirš- 
tinėmis su gelio užpildu. 

— Palieku judu dviese, o pats einu treniruotis, — pasakė jis. 

Džema su Kolinu pasižiūrėjo vienas į kitą ir galiausiai jis iškėlė 
letenas: 

— Nagi, parodyk, ką sugebi. 

Ji sudvejojo. Jei Kolinas iš tiesų niekada nėra boksavęsis, neži- 
nos, kaip atmušti smūgius, be to, Džema nenorėjo jo sužeisti. Nors 
ir yra stiprus, ant odos vis tiek lieka mėlynės. Pirmieji jos smūgiai 
buvo švelnūs, tačiau pakankamai stiprūs, kad pasigirstų dviejų odinių 
paviršių pliaukšėjimas, kurį taip mėgo boksininkai. 

Džemą: 

— Viskas? O kur spyrei? Ar pamiršai, kaip spardytis? — Ir 
tyliau pridūrė: — Nejaugi taip švelniai elgsiesi su vyru, kuris tave 
pamiršo po greituko? 

Ir mirktelėjo jai. 

Džema suprato — Kolinas bando ją išerzinti, kad jam trenktų, 
ir jam pavyko. 

— Užsidėk šonų apsaugą, — rimtu veidu tarė ji. 

— Per daug vargo, — jis kandžiai nusišypsojo. — Kaip tokia 
mažutė mergaitė galėtų mane sužeisti? 

Džema negalvojo apie savo veiksmus, tik apsisuko aplink savo 
ašį ir spyrė Kolinui į pilvą. Apsimetė daranti atvirą spyrį, kad nu- 
kreiptų jo dėmesį, tuomet trenkė atžagariu kumščiu į žandikaulį, su- 
telkdama į jį visą kūno jėgą. Tokių kovos veiksmų Džema dar nebuvo 
mėginusi su žmogumi, tik su kriauše, bet, kiek buvo stebėjusi kovų 
ringe, po tokio puolimo priešininkas visada nukrisdavo ant grindų. 

Kolinas svirduliuodamas atsitraukė, pasilenkė, užsidėjo ant kelių 
rankas ir bandė kvėpuoti. 

Maikas, stebėjęs visą pasirodymą, ėmė juoktis: 

— Geriau jos nepykdyk. 

— Dabar jau žinosiu, — atsakė Kolinas, tada atsitiesė ir pa- 
mankštino žandikaulį. 

— Aš... — buvo betarianti Džema. 

— Jei bandysi atsiprašinėti, atimsiu iš tavęs visus rašiklius, — 
nutraukė Kolinas. 

Ji nesišypsojo. 

— Niekada nemėginau šitų smūgių su žmogumi ir... 

Džema žengtelėjo atgal, nes jos link ėmė artėti Kolinas. Po jo 
smūgio ji tikrai nebeliktų gyva! 

Prisiartinęs Kolinas grėsmingai į ją pasižiūrėjo, tuomet staiga 
čiupo ir iškėlė virš galvos. Po kelių akimirkų Džema klykė iš juoko, 
nes jis ėmė sukioti ją ratais. 

Kaip tik tuo metu pro pagrindines duris įėjo Lukas su Ramziu. 

Pamatęs, kaip Kolinas iškėlęs sukioja Džemą, Ramsas apsisuko 
sakydamas: 

— Dingstu iš čia. 

Lukas sugriebė pusbrolio ranką: 

— Maniau, kad nori pasiboksuoti su Džema. 

Kolinas pastatė Džemą ant grindų ir tarė: 

— Nagi, vyrukai, ateikit padirbėti. 

Džema su Kolinu išėjo iš sporto salės po geros valandos, ir ji 
jautėsi puikiai. 

— Viskas gerai? — paklausė Kolinas, kai jiedu priėjo prie 
automobilio. 

— Klausimas, ar tau viskas gerai. 

Mergina pasistiebusi palietė jo žandikaulį, ant kurio jau ryškėjo 
mėlynė. 

— Gal bučiniai jį pagydytų? — švelniai pasiteiravo Džema, 
žiūrėdama Kolinui į akis. Jei dabar jie nestovėtų miestelio centre, jei 
nebūtų vidurdienis, ji įsitemptų jį ant galinės automobilio sėdynės 
ir ten jau negaištų laiko veltui. Džemos žvilgsnis privertė Koliną 
žengtelėti atgal, bet ji priglaudė jam prie krūtinės delną sakydama: 

— Manau, turėtume eiti namo. 

Jis dar labiau atsitraukė. 

— Tu teisi. Mudviem reikia nusiprausti ir persirengti. Tuomet 
dešimtą pasimatysime bažnyčioje? 

— Bažnyčioje? — nesuprato Džema. 

Kolinas nusišypsojo: 

— Taip, bažnyčioje. Juk eisi ten drauge su manimi, ar ne? 

— Maniau, laikysime mūsų santykius paslaptyje. 

— Nėra reikalo. Vakar vakare pranešiau mamai ir tėčiui, kad 
išsiskyriau su Džine. Ir pasakiau, kad mudu dabar esame pora. 

Akimirką Džema sužiuro į dangų. 

— Jie nekenčia manęs. 

— Toli gražu, — pasakė Kolinas. — Dabar pagalvojus atrodo, 
kad jie netgi apsidžiaugė. 

— Apsidžiaugė, nes tu išsiskyrei su moterimi, kurią jie mylėjo, 
ir susidėjai su kita, kurios jie beveik nepažįsta? 

Kolinas nieko nesakė, tik Žiūrėjo į ją, todėl Džema sutriko: 

— Kas yra? 

— Mano mama. 

— Okąji? 

Kolinas grįžo iš transo: 

— Ką tik galvojau, kad mano mama yra tarsi gamtos stichija. 
Jei jau ko užsimano, eina iki galo. 

— O ji užsinorėjo... — Džema žengė žingsnį atgal ir iškėlė į 
viršų rankas. — Reičelė prasitarė, jog tavo mama nori anūkų, — ji 
išpūtė akis. — Nuo manęs? Aš vis dar bandau išsiaiškinti, kas tau 
patiktų pietums! Nesu pasirengusi rimtesniems sprendimams. Mums 
derėtų... 

Kolinas pabučiavo ją į lūpas. 

— Žinau. Kalbėtis, pažinti vienam kitą ir panašiai. Tai ar Žinai, 
kur yra bažnyčia? Ne, pala. Užsuksiu tavęs pasiimti ir keliausime 
drauge. 

— Per daug vargo, — buvo besakanti Džema. — Aš... 

— Sutinku. Tikrai per daug rūpesčio, — greitai sutiko jis. — Jei 
gyventum mano name, abiem būtų kur kas paprasčiau. 

Jis dar kartą jai pakštelėjo ir apsisuko. 

— Dar per anksti net galvoti apie tai! — šūktelėjo Džema. 

Kolinas atsisuko ir ėjo atbulas, išskėtęs rankas, gatvės viduriu. 

— Ko tau dar trūksta, Džema? Ar pažįsti kitą vyrą, kuris paskui 
save temptųsi visą miestelį? 

— Čia ir visa bėda, — riktelėjo ji. — Persikraustyčiau pas visą 
Ediliną. 

— Manau, būtų tikras rojus, — pasakė jis ir įsėdo į savo džipą. 

— Tikriausiai, — tyliai pritarė Džema ir atidarė automobilio 


dureles. Visą kelią iki svečių namelio ji važiavo išsišiepusi. 


= —- 


— Kodėl nesakei, kad tavo tėvai mus pasikvietė pietų? — paklausė 
Džema Kolino. Jiedu sėdėjo jo džipe ir važiavo Freizerių namų link. 

— Nežinojau, — atsakė jis. — Bet vakar vakare iš Kalifornijos 
atskrido mano sesuo su savo vaikinu. Visiškai nelauktai. Noriu su 
jais pasimatyti ir tave supažindinti. Manau, Frenkas tau patiks. Jis 
yra geriausias Maiko draugas. Abu jie — greitai į pensiją išeisiantys 
policininkai ir abu mėgsta spardytis bei boksuotis, kaip ir tu. Kaip 
tau patiko bažnyčioje? 

— Buvo gražu, — pasakė ji, galvodama apie Kolino ką tik pa- 
sakytus žodžius ir tai, ką teko matyti ryte. — Atrodė, kad žmonės... 

— Kas atrodė? — pasiteiravo jis. 

— Žinau, kad klystu, bet man atrodė, žmonėms palengvėjo, 
jog aš esu ne Džinė. 

Kolinas nusijuokė: 


— Ediliniečiai ne itin moka nuslėpti savo jausmus. 

— Tai tu manai, jie nenori matyti tavęs su aukšta gražuole 
teisininke? 

Kolinas prunkštelėjo: 

— Su tokiomis daugiau neprasidėsiu! Manau, tu graži tokia, 
kokia esi. O Džinė yra sudėtinga asmenybė, ją sunku pažinti, be to, 
ji niekada nedalyvautų vietinėje škotiškoje mugėje. O jei jau apie ją 
prakalbome, patariu iškart pas Sarą užsisakyti suknelę. Koks vidu- 
ramžių personažas norėtum būti? 

— Aukšta gražuolė. Manai, Sara sugebės man padėti? 

Kolinas pasuko į aikštelę, išjungė variklį ir atsisuko į Džemą. 

— Dėl ko iš tikrųjų taip jaudiniesi? — susidomėjo jis. 

— Bijau susitikti su tavo mama. Ar ten bus ir visa tavo šeima? 

Kolinas apžvelgė aikštelėje stovinčias šešias mašinas. 

— Taip. Visi nori pamatyti Arielę ir Frenką. Net ir Peras atvyko, 
tujo dar nepažįsti. — Jis suėmė merginos ranką. — Džema, jei nori, 
galime keliauti kur nors kitur. Bet, tiesą sakant, imu galvoti, kad visi 
džiūgauja, jog išsiskyriau su Džine. 

— Tavo draugai — gal ir taip, bet aš mačiau, kaip draugiškai 
su Džine bendrauja tavo šeima ir... 

Kolinas pabučiavo jos delno vidų ir išorę. 

— Jei kas nors su tavimi elgsis nors truputį nemaloniai, išvyk- 
sime, sutarėm? Galėsim keliauti į mano naujuosius namus ir nuo 
vienas kito nuogo kūno ragauti šaltą vištieną, o galiausiai aš iš tavo 
šlepetės išgersiu šampano. Ar gerai? 

— Man tokia mintis patinka. Gal verčiau taip ir padarom? 

— Aš irgi taip galvoju, — tarė Kolinas ir ištiesė rankas, norė- 
damas Džinę prisiglausti. 

Bet atsisuko išgirdęs barbenimą į langą. Lauke stovėjo stambaus 
freizeriško sudėjimo vyras labai gražiu veidu. 

Kolinas nuleido langą. 


— Jau visi susirinkome ir išalkome, tačiau mama neleidžia 

pradėti, kol nepasirodysite jūs. O čia tikriausiai bus garsioji Džema, 
apie kurią visi kalba? 

— Džema, susipažink su mano broliu Peregrinu, trumpiau 
vadinamu Peru. 

Pro atidarytą langą ir Kolino panosę jis kyštelėjo ranką pasi- 
sveikinti su Džema. 

— Mačiau tave per „You Tube“ ir girdėjau, kad gerai boksuojiesi. 
Pats esu imtynininkas. Jei norėsi, galėsiu surengti tau kokią pamoką. 
Daugybę pamokų. 

— Trauk ranką, kol nesulaužiau, — linksmai tarė Kolinas. 

Šypsodamasis Peras padarė kaip liepiamas ir atidarė jiems 
automobilio dureles. 

— Paskubėkit, man dar reikės sugrįžti į Ričmondą, o Lenis 
atsivedė naują merginą. 

— Lenis visada atsiveda naują merginą, — lipdamas iš auto- 
mobilio priminė Kolinas ir nuėjo atidaryti durelių Džemai. Jiedu 
laikėsi susikibę už rankų ir visi trise pasuko namų link. 

Prie paradinių durų Peras stabtelėjo ir tarė Džemai: 

— Tikiuosi, esi tam pasiruošusi. Niekas nežino kodėl, bet 
atrodo, kad mano mamai pritaisytas reaktyvinio lėktuvo variklis. 

Džema žengtelėjo atgal. 

Kolinas pastūmė ją į priekį ir tarė: 

— Būsiu greta. Jei kas atsitiks, pranešk man. 

Peras plačiai išsišiepė: 

— Na, Džema,o kokia gi žavo mama? Ką ji pagalvos apie mūsų 
brangųjį Kolą? 

— Mama sergsti tėvo atminimą ir visus vyrus lygina su juo. 
Mano mama nuspręstų, kad Kolinas yra per stambus, jo darbas — 
per daug pavojingas, be to, tikriausiai paskaitytų jam paskaitą apie 
ginklų išdavimo politiką. 

— Ar tai tiesa? — sunerimo Kolinas. 


— Kiekvienas žodis. 

— Norėčiau pamatyti jų susitikimą, — tarė Peras ir šypsoda- 
masis atvėrė duris. 

Džema pateko į džiaugsmingą chaosą. Ponia Freizer nuro- 
dinėjo savo šeimai, ir atrodė, kad visi kalbasi, juokiasi ir ginčijasi 
vienu metu. Kompanija buvo išties triukšminga. 

Viename kampe stovėjo graži jauna, aukšta moteris raudonais 
plaukais, o greta jos — beveik tokio pat ūgio vyrukas, kurio nosis tik- 
riausiai buvo kelis kartus sulaužyta. Ko gero, tai — Frenkas. Džema 
spėjo, kad po drabužiais jo kūnas toks pats stangrus kaip ir Maiko. 
Mergina šyptelėjo jam kaip sportininkas, atpažinęs kitą sportininką, 
bet tuoj pat jos ranką pasičiupo ponia Freizer ir, truktelėjusi į priekį, 
puolė ją pristatinėti susirinkusiesiems. 

Graži jauna moteris buvo Kolino sesuo gydytoja Arielė, o 
vyrukas vardu Frenkas Tyzenas. 

— Maikas man apie tave pasakojo, — purtydamas Džemos 
ranką, tarė Frenkas. — Gal galėtume kada kartu pasportuoti. 

— Mielai, — atsakė Džema. 

Jai buvo didelė garbė sulaukti kvietimo treniruotis drauge su 
tokiais sportininkais kaip Maikas ar Frenkas. Ji norėjo su juo pasi- 
kalbėti, bet ponia Freizer nutempė merginą šalin. 

Po to sekė Lenio merginos, vardu Kerol, eilė, ir pastaroji rodėsi 
dar labiau sumišusi nei Džema. Pero merginos vardas buvo Eloi- 
za, ji pasirodė kažkur matyta. Reičelė minėjo, kad Pero širdis jau 
„užimta“, tačiau kažkodėl nuobodžiaujanti mergina visiškai netiko 
šiam vaidmeniui. 

— Ji yra manekenė, — pasakė Reičelė, atnešusi užkandžiais 
nukrautą padėklą. 

— Gal reikia pagalbos? — sušnibždėjo Džema. — Prašau? 

— Žinoma, — atsakė eidama į virtuvę Reičelė, ir Džema uždarė 
paskui jas duris. — Sveika atvykusi į Freizerlendą, — vos užsivėrus 
durims, tarė Reičelė. — Gal gali iš orkaitės ištraukti duoną? 

Džema pasiėmė puodkėlę, atidarė orkaitę ir ištraukė bandeles. 
Ji prisiminė, kaip virtuvėje sukosi Džinė. 

— Lažinuosi, visi gailisi, kad čia nėra Džinės, nes ji pagamintų 
kokį nors nuostabų patiekalą. Nenorėjau pasakyti, kad tavo gamintas 
maistas yra... 

— Suprantu, ką norėjai pasakyti. Gal galėtum pamaišyti rau- 
doną puodą? Džinė sukėlė tau kokių nors rūpesčių? 

— Ne, — atsakė Džema. — Mes su ja nesikalbėjome. Gal 
girdėjai, ką kalba šeima? 

— Nieko, dėl to labai įdomu. Numanau, kad jie turėtų ką 
pasakyti. Ir buvau įsitikinusi, kad Džinė iškels sceną. Juk jai taip 
patinka skandalai. 

— O kaip reaguoja miestelis? — teiravosi Džema. — Ką žmo- 
nės kalba apie jų išsiskyrimą? 

— Negirdėjau jokių apkalbų. Visi kalba, kad Kolinas nusipirko 
Luko namą ir daug laiko praleidžia su tavimi. 

Džema purkštelėjo: 

— Viskas vyksta per greitai! — ji norėjo pakeisti temą. — Va- 
dinasi, ta manekenė užkariavo Pero širdį? 

Reičelei iš rankų išsprūdo metalinis dubuo ir, atsitrenkęs į 
plytelėmis išklotas grindis, skardžiai sužvangėjo. 

Džema sužiuro į Reičelę, nes jos veidas staiga skaisčiai parau- 
donavo. Pasirodo, į Pero širdį nusitaikiusi pati Reičelė. 

— Tu... — buvo besakanti Džema. 

— Jei ištarsi bent žodį, pripilsiu į tavo vakarienę nuodų, — 
nutraukė Reičelė. — Geriau nereikėjo man nieko sakyti. 

— Nenoriu pasirodyti kaip pirmokė, bet ar Peras žino, kad... 
jis tau patinka? 

— Peras nė nežino, kad aš egzistuoju. Juk matei, kokios moterys 
jam patinka. 


— Suprantu tave, — tarė Džema. — Tačiau aš irgi susipažinusi 

su Džine galvojau, kad Kolinui patinka tokios moterys kaip ji. Bet 
dabar... — mergina gūžtelėjo pečiais. 

Akimirką Reičelė nejudėjo, laikydama rankoje puodo dangtį. 

— Visa Freizerių giminė yra turtinga. Aukštesnės klasės elito 
JAV nesurasi. Jie nesusideda su samdomomis pagalbininkėmis. 

— Gali, kaip ir visi ediliniečiai, paprašyti Širdies troškimų akmens 
pagalbos, — bandydama praskaidrinti nuotaiką, pasiūlė Džema. 

— Manai, aš nebandžiau? Kai tik išgirdau tą istoriją, nesugebu 
galvoti apie nieką kitą. 

— Ar visas miestelis jau žino apie tą akmenį? — persigando 
Džema. 

— Ne. Tik septynios pagrindinės šeimos. Jei apie tai sužinotų 
pašaliniai, prie Freizerių namų jau būtų surengtas piketas. Sužinojau 
apie akmenį tik išgirdusi ponią Freizer virkaujant dėl neturimų anūkų. 

— Neprimink. Geriu kontraceptikus kaip pasiutusi. 

Išskyrus pirmąjį kartą, pagalvojo Džema, bet nutylėjo. 

— Gal gali plaktuvu sutrinti bulves? — paprašė Reičelė. 

— Žinoma. O kur jis yra. 

Po kelių minučių Džema jau buvo apsijuosusi prijuoste ir trynė 
didžiuliame dubenyje sudėtas virtas bulves. 

Kai Reičelė išėjo, pasirodė ponas Freizeris. Jis atsisėdo ant aukš- 
tos kėdės, pristūmė ją arčiau stalo ir ėmė užkandžiauti iš Reičelės 
paruošto alyvuogių ir sūrių padėklo. 

— Jau seniai norėjau jūsų šio to paklausti, — pakėlusi akis nuo 
dubens, tarė Džema. 

— Ko gi? 

Jo balse pasigirdo nerimo gaidelė, lyg bijotų jos klausimo. 

— Kaip manote, ar jie iš tikrųjų atsiuntė mechaniką sutaisyti 
lūžusios ašies, ar šitą istoriją“ sugalvojo patys „RollsRoyce“ įmonės 
darbuotojai? 


. 


Kalbama apie populiarų mitą, teigiantį, kad „RollsRoyce“ gamintojai atsiuntė 
mechaniką pataisyti sugedusią savo mašiną, o vėliau paneigė šį įvykį, tvirtindami, kad „jų 
gaminti automobiliai niekada negenda“. 

Ponas Freizeris nusijuokė: 

— Mane taip pat visą laiką domino šis pasakojimas. O kaip 
tau atrodo? 

— Tėtis sakė, kad istorija yra tikra. Kiek rolsroisų turite pats? 

— Vieną rolsą ir vieną bentlį, — atsakė ponas Freizeris. 

Atsivėrė virtuvės durys ir vidun įžengė Peras. 

— Taip ir maniau, kad tave čia aptiksiu, — pasakė jis tėvui. 
O atsisukęs į Džemą tarė: — Pasirodo, kad vis dėlto moki gaminti. 

— Sugebu paspausti plaktuvo mygtuką ir sutrinti Reičelės 
paruoštas bulves. 

— Aš nė tiek nesugebu, — atsakė Peras. — O tu, tėti? 

— Dar geriau. Maniau, kad bulvių košė atsiranda iš dėžutės. 

— Tiesą sakant, ji atsiranda iš pavarų dėžės, — iškilmingai 
patikslino Džema. 

— Ne, iš alkūninio veleno, — paprieštaravo Peras. 

— Varomo stūmokliais, — pridūrė ponas Freizeris. 

Laikydamas rankoje paišymo reikmenų dėžutę, įėjo jaunasis 
Šeimusas. 

— Tau ten per daug triukšminga? — pasiteiravo Džema. 

— Arielė, — tarstelėjo jis, sėsdamasis greta tėvo ir brolio. 

Džema perbraukė šaukštu bulvių košės dubens kraštą. Šaukštas 
atrodė kaip didžiulis „Iedinukas“. Ji padavė jį Šeimusui. 

— Ei! — vienu balsu šūktelėjo Peras ir ponas Freizeris. 

Džema pasirausė stalčiuose ir, suradusi dar kelis šaukštus, 
padavė vyrams po bulvių košės „ledinuką“. Ji pastebėjo pilka lipnia 
juostele apklijuotą medinės Šeimuso dėžutės kampą. 

— Kas atsitiko? — susidomėjo mergina. 

— Lūžo, — atsakė Šeimusas ir lyžtelėjo šaukštą. 

— Mano sūnus — tikras iškalbos meistras, — pasakė ponas 
Freizeris, taip pat laižydamas bulvių košę. 

— Oho! — ištarė tarpduryje stovėdamas Lenis, išvydęs savo 

tėvą ir du brolius, sėdinčius prie stalo ir laikančius rankose didžiulius 
bulvių košės šaukštus. 

Džema suieškojo dar vieną, pakabino juo bulvių košės ir įteikė 
Leniui, kuris prisėdo ant vienintelės likusios tuščios kėdės. 

— Apie ką kalbamės? — paklausė Lenis. 

— Nežinau, — atsakė Peras. 

— Klausk Šeimuso, — tarė ponas Freizeris, — čia jis vadovauja 
pokalbiui. 

Durys atsidarė dar sykį ir šįkart jos trinktelėjo į sieną. 

— O, ne, — greitai nulaižydamas šaukštą, pasakė ponas Frei- 
zeris. — Atpažįstu šį garsą. 

Tai buvo ponia Freizer, ji stovėjo išsitiesusi visu ūgiu. 

— Lauk! Visi! Ir tu, Džema. Kad daugiau jokių slapstymųsi 
virtuvėje! 

Džema nusirišo prijuostę ir leidosi iš paskos bėgantiems vyrams. 
Bet ponia Freizer sugriebė ją už rankos ir pabučiavo į skruostą. 

— Sveika atvykusi, Džema, — tarė ji. — Ir ačiū tau. 

— Čia tik menkniekis. Tiesiog daviau jiems truputį bulvių 
košės. 

— Ne, ačiū už Koliną. Paskutinį kartą mačiau savo vyriausią 
sūnų tiek šypsantis... tada, kai baigė koledžą. 

— Apgailestauju dėl Džinės. Žinau, kad ji jums labai patinka. 

— Džinė yra šampanas. O vien vynu gyvas nebūsi, kad ir koks 
puikus jis būtų, — ponia Freizer šyptelėjo. — Tačiau airiai įrodė, 
kad galima išgyventi valgant vien bulves. O dabar eik! 

— Klausau, ponia, — atsakė Džema ir taip pat nusišypsojo. 

Ji pajuto, kad susijaudinimas gerokai atlėgo, nors ir nebuvo tikra, 
ar iki galo suprato palyginimą su vynu ir bulvėmis. 

Kai visi vienuolika žmonių susėdo prie stalo, gausiai nukrauto 
didžiuliais dubenimis ir padėklais su maistu, Džema suprato, kad ji 
atsidūrė dėmesio centre. Visi Freizeriai, išskyrus tik Koliną su Šeimu- 
su, apipylė ją klausimais apie tyrimą, gimtąjį miestą ir ateities planus. 

Džema bandė atsakyti visiems, bet klausimų išties buvo per 
daug. Ji paprasčiausiai nenorėjo kalbėti apie save. Nes bijojo, kad jei 
leisis į tokias kalbas, visi ims kamantinėti apie jos ir Kolino santykius, 
o tam mergina dar nebuvo pasirengusi. 

Po kelias minutes vykusio tardymo Džema visus nutildė, pa- 
pasakodama istoriją apie pirmąjį Šeimusą Freizerį, kuris į Ameriką 
atvyko iš Škotijos aštuoniolikto amžiaus septintajame dešimtmetyje. 

— Jo žmona, grafienė, — dėstė Džema, — laiške užsiminė 
apie dailią karietą, kurią gražuolei Edilinai Harkort pagamino jos 
vyras. — Džemai pavyko nukreipti dėmesį, ir dabar visi klausėsi 
pasakojimo tyliai valgydami. — Karieta buvo geltona su juodomis 
sėdynėmis, todėl ponia Harkort pavadino ją kamane. 

Kai visi giliai įkvėpė ir atsisuko į poną Freizerį, Džema pasielgė 
lygiai taip pat. 

Jis nepaaiškino, kodėl staiga visas dėmesys nukrypo į jį. 

— Tęsk, — paragino jis. — Kas dar buvo rašoma laiške? 

— Prudencija, aristokratiškoji Šeimuso žmona, teigia, kad 
karieta buvo skirta pralinksminti Ediliną, nes paskutiniai jos vaikai 
susituokė ir išsikraustė iš namų. 

— Visiškai ją suprantu! — įsiterpė ponia Freizer, nužvelgdama 
penkis savo vaikus. — Tęsk, Džema. 

— Ponia Freizer — kalbu apie pirmąją — rašė, kad Šeimusas 
po viena sėdyne pritvirtino metalinę lentelę, bet abejojo, kad ji kada 
nors bus pastebėta. 

Džema nustėro, kai Lenis su Šeimusu atsistojo nuo stalo. 

— Šeimusai, — tarė ponia Freizer, tačiau jaunuolis tik pačiupo 
porą bandelių ir nėrė iš kambario. 

Džema, nebyliai klausdama, kad čia dedasi, sužiuro į priešais 
už stalo sėdintį Koliną. 

Jis nusišypsojo: 

— Ūkiniuose pastatuose sklypo gale tėtis laiko daugybę senų 
vežimų ir karietų. Viena gražiausių iš jų yra geltona su juodomis 
sėdynėmis. Jaunėlis brolis nubėgo pažiūrėti, ar ras lentelę. 

— O tu nesugalvojai man papasakoti, kad jūs laikote aštuonio- 
likto amžiaus karietas? Galėjau jas apžiūrėti, ieškodama informaci- 
jos, — išbėrė Džema ir tik vėliau prisiminė, kur esanti. Ji apžvelgė 
visus. — Atsiprašau. Aš nenorėjau... 

Visi Freizeriai prapliupo juoktis, o Lenis patapšnojo Kolinui 
per nugarą: 

— Mūsų brolis mėgsta saugoti paslaptis. 

— Geriau saugoti, nei visiems viską išpliurpti, — atkirto Ko- 
linas, ir visi vėl ėmė šnekėtis. 

Greta Džemos sėdėjo Frenkas, bet ji neturėjo progos su juo 
pasikalbėti. 

Iš kitos pusės sėdinti Arielė pasilenkė prie Džemos: 

— Gal nori, kad nukreipčiau nuo tavęs visų dėmesį? 

— Labai prašau. 

Džema stebėjo, kaip Arielė įkišo ranką į kelnių kišenę ir ištraukė 
iš jos žiedą su deimantu. Po stalu ji užsimovė žiedą ant kairiosios 
rankos bevardžio piršto. 

— Turėtų suveikti, — švelniai pasakė Džema. 

Negalėdama susivaldyti, ji sveikindama pabučiavo Frenką į 
skruostą, ir šis poelgis atitraukė visų dėmesį. 

— Kolinai, atrodo, tau atsirado konkurentas, — pastebėjo Peras. 

Kolinas sužiuro į Džemą ir šįkart jis norėjo sulaukti paaiški- 
nimo. 

Tylą nutraukė Arielė, tiesdama kairiąją ranką stalo gale sėdin- 
čiai Mamai: 

— Mama, gal galėtum paduoti morkas? 

Niekas į ją nekreipė dėmesio — išskyrus ponią Freizer. Ji trum- 
pai suklykė ir taip truktelėjo Arielę už rankos, kad ši vos neįvirto į 
kopūstų salotas. 

— Kas atsitiko, Alėja? — nesuprato ponas Freizeris. 

Tuo metu ponia Freizer jau buvo pakėlusi dukterį nuo kėdės, 
glėbesčiavo ją ir bučiavo veidą, garsiai ir gausiai liedama ašaras. 

Likusieji vis dar sėdėjo, su nuostaba stebėdami Arielę ir mamą. 
Arielė viską paaiškino atkišdama kairiąją ranką, ant kurios raibuliavo 
naujasis žiedas. 

Ponia Freizer, itin patenkinta, pažvelgė į Frenką: 

— Manai, sugebėsi tapti vienu iš mūsų? 

— Gal ir pavyks išgyventi, — atsakė Frenkas. — Žinau, dabar 
netinkamas metas, bet norėjau pasikalbėti dėl jums priklausančio 
seno pastato, stovinčio Makterno kelio gale, pirkimo. Mudu su 
Maiku galvojame, kad ten būtų puiki vieta sporto klubui. 

— Jis tavo, — pasakė ponia Freizer. — Ir jokių kalbų apie 
mokėjimą. 

— Negaliu... — pradėjo sakyti Frenkas. 

— Gali, jis gali, — garsiai ištarė Arielė ir ištrūko iš mamos 
glėbio. — Kas nori apžiūrėti mano žiedą? 

Norėjo visos moterys, atrodė, kad net Pero mergina manekenė 
pagyvėjo. 

— Tėti, — pareiškė Arielė, — aš noriu tokių didelių ir tokių 
prabangių vestuvių, kokių šis miestelis dar nėra matęs. Taip pat noriu, 
kad Sara Šo būtų mano svočia. 

— Jei pasakei jai pirmiau, nei aš sužinojau... — pradėjo ponia 
Freizer, bet Arielė ją nutraukė. 

Ji apsikabino mamą per pečius ir tarė: 

— Tu sužinojai pirmoji. 

— Bet juk tau 2e6ū/ina tuoktis, ar ne? — pasitikslino ponia 
Freizer. Jos balse pasigirdo tokia didelė viltis, kad visi prapliupo juoktis. 

— Ne, mama, aš nesu nėščia, — patikino Arielė. — Juk sakiau 
tau, iš pradžių noriu baigti rezidentūrą. O kai sugrįšiu į Ediliną ir 
imsiu dirbti gydytoja, tuomet su Frenku pagalvosime ir apie vaikus. 

Ponia Freizer pažvelgė į Frenką, ir šis pasiduodamas iškėlė į 
viršų rankas: 

— Aš jūsų pusėje. Nejaugi galvojate, kad norėjau, jog Maikas 
mane pralenktų vaikų srityje? 

Arielė sužiuro į savo brolį: 

— Kolinai, padėk man. 

Jis pažvelgė į priešais sėdinčią Džemą ir tarė: 

— Atleisk, bet aš taip pat palaikau mamą. Manau, jau atėjo 
laikas surimtėti. 

Džema nuleido akis į lėkštę, nes į ją smalsiai sužiuro kitos dvi 
merginos. 

Ją išgelbėjo Reičelė, garsiu trenksmu pravėrusi virtuvės duris. 

— Virtuvėje turiu šešis pyragus ir kiekvienas, padėsiantis man 
susitvarkyti, gaus po gabalėlį, — paskelbė ji ir išėjo iš kambario. 

Visi, išskyrus Arielę ir jos mamą, puolė kraustyti stalą. 

Kolinas, nešdamas savo didelėse rankose krūvą lėkščių, atsidūrė 
už Džemos. 

— Atleisk, jei padariau tau gėdą, — tarė jis. 

— Gali išpirkti savo kaltę parodydamas man karietas. 

— Su mielu noru, — jis pasilenkė ir sušnabždėjo jai tiesiai į 
ausį: — O jei pavogtume vieną pyragą ir eitume pasižiūrėti karie- 
tų? — Paskui ėmė kalbėti dar tyliau: — Ar esi kada nors mylėjusis 
aštuoniolikto amžiaus kamanėje? 

— O tu? — atšovė ji. 

— Ne, — atsakė Kolinas, — bet puikiai viską įsivaizduoju. 

— Aš mėgstu pildyti fantazijas, — sušnabždėjo mergina, kai 
jiedu įžengė į virtuvę. 

Reičelė patylomis tarė Džemai: 

— Jo mėgstamiausias pyragas guli orkaitėje. Po Arielės naujienų 
niekas nė nepastebės, kad dingote. 

— Amžiams tapai mano geriausia drauge, — atsakė Džema 
ir priėjo prie viryklės. 

Darydama orkaitės dureles, Džema bandė atspėti, kokį pyragą 
labiausiai mėgsta Kolinas. 


— Gervuoginį, — ištarė ji, išvydusi pyragą. 

Kolinas pasilenkė jai per petį: 

— Pasiruošusi? 

Kaip Reičelė ir sakė, visi spietėsi aplink Arielę su Frenku, todėl 
tikrai nepastebėjo, kaip Džema su Kolinu išsmuko pro galines duris. 
Ji nusekė jį iki ant pievelės sustatytų keturių sodo traktoriukų. 

— Rinkis, — paprašė jis. 

Ji išsirinko paprastą žalią traktoriuką. 

— Bailė, — tarė Kolinas, linktelėjęs į likusias mašinas, kurių 
visos buvo pažymėtos savininko ženklu. 

Jiems nepavyko nueiti iki ūkinių pastatų, kuriuose buvo laiko- 
mi vežimai. Stabtelėję prie Džemos namelio pasiimti šaukštų, abu 
susižvalgė ir iškart nėrė į miegamąjį, pakeliui plėšdami nuo savęs 
drabužius. 

Abu geidė vienas kito nuo pat rytinio susitikimo sporto salėje. 
Visą dieną paslapčia glamonėjosi liesdami vienas kito pirštų ga- 
liukus ir tarpusavyje šnabždėdamiesi. Jie ištrūko iš minios pačioje 
sužadintos aistros viršūnėje. 

Nusirengusi Džema virto ant lovos, ją užgulė Kolinas ir, siek- 
damas savo burna jos lūpų, įėjo į ją. 

Džema mėgavosi jo didžiuliu kūnu, jo oda, kurią glostė delnais. 
Dievino jo jėgą ir tvirtas šlaunis, kurias jautė tarp savo kojų. 

Išprakaitavę ir pasisotinę jie atsiplėšė vienas nuo kito tik po 
valandos. 

— Sakau, kad ateityje žinotum, — sugebėjo ištarti Džema, — 
tai yra 72410 mėgstamiausias desertas. 

— Bet tu dar neragavai Reičelės gervuoginio pyrago, — atsakė 
Kolinas ir pašokęs nužingsniavo į virtuvę. 

Džema pasidėjo po galva pagalvę ir su didžiausiu malonumu 
stebėjo, kaip jis vaikšto po kambarį nuogas. Kolinas atsinešė pyragą 
bei didelį virtuvinį šaukštą ir atsisėdo greta. 


Jis pakabino šaukštu pyrago, sukramtė ir nurijo. 

— Fantastika. 

Tuomet pasilenkė ir tvirtai pabučiavo Džemą. Kai ji ištiesė į jį 
savo rankas, jis atsitraukė. 

— Ne, ne, dar ne. Vis dar lyginu. — Įsidėjo į burną dar vieną 
pyrago kąsnį. — Geras. Taip, labai geras. Įžvelgiu abiejų privalumus. 
Negaliu apsispręsti, kuris geresnis. 

— Ak taip? — atsigręžė Džema ir atėmė iš Kolino pilną šaukštą. 
Ji lėtai traukė šaukštą burnos link lyg ketindama valgyti, tačiau jai 
nepasisekė. Šiltas, minkštas ir saldus pyrago gabalėlis nukrito tiesiai 
ant nuogos krūties. 

— O, ne, — tarė ji, — kaip aš jį išvalysiu? 

Kolinas padėjo lėkštę su pyragu ant naktinio stalelio ir atsisuko. 

— Būtų labai gaila iššvaistyti tokį skanų kąsnelį. 

Akimirksniu jiedu vėl susivijo į rankų, kojų ir kūnų kamuolį. 

Po pusvalandžio Kolinas atsivertė nuo Džemos. 

— Tu laimėjai, — išlemeno jis. 

— Negirdėjau, ką sakei. 

— Tu skanesnė. Skanesnė už visus pasaulio pyragus. 

Jis prisitraukė ją į glėbį tarsi vaikas žaisliuką. 

— Manau... — buvo besakąs, bet nutilo. 

Pasirėmusi ant alkūnės Džema pamatė, kad Kolinas užmigo. Ji 
niekada nebuvo linkusi į pogulį, todėl tyliai išlipo iš lovos ir nuėjo 
nusiprausti po dušu. Dar niekada gyvenime nesijautė tokia laiminga. 


5 

Besibaigiant savaitei Džema pajuto, kad tampa moterimi, kokios 
visą laiką nekentė. Jai teko kelerius metus stebėti, kaip geriausios jos 
draugės iš „aš“ virsta į „mes“. Džema kiekvieną kartą nustebdavo iš 
naujo — ypač netikėtas jai būdavo tokio pasikeitimo staigumas. Ji 
ir jos draugės vaikščiodavo į pasimatymus, o vėliau mėgdavo susi- 
rinkusios pasidalyti puikiais arba siaubingais įspūdžiais. 

Bet vieną dieną kuri nors draugė imdavo vartoti žodį „mes“. 
Viskas prasidėdavo gana nekaltai. Džema paklausdavo draugės, ar 
nenorėtų šeštadienį kur nors nueiti, o ši atsakydavo: 

— Pasižiūrėsiu, ką mes planuojame veikti savaitgalį. 

Džema nepastebėdavo, kada pirmą kartą nuskambėdavo „mes“, 
kuris nelauktai peraugdavo į „mūsų“: „mūsų“ užsiėmimai, „mūsų“ 
knygos ir galiausiai „mūsų“ laikas. 

Džemai net nespėjus susivokti, kas vyksta, jos draugė dingdavo 
iš ratelio ir beveik niekada nebepasirodydavo viena. Nebelikdavo vien 
merginų susitikimų. Jos draugė tapdavo „mumis“ ir visada su savimi 
atsivesdavo vyriškį, kuris dažniausiai nuobodžiaudavo ir trokšdavo 
būti kur nors kitur. 

Kai Džema pirmą kartą išvydo savo draugės sužadėtuvių žiedą, 
ji naiviai paprašė: 

— Pažadėk, kad mes amžinai liksime draugėmis. 

O kai prieš jos akis trečią kartą blykstelėjo žiedas su deimantu, 
norėjo pasiūlyti: 

— Trenkime į jį plaktuku ir pasižiūrėkime, ar akmuo tikras. 

Bet dabar ji ėmė suprasti. Jiedu su Kolinu drauge praleido 
kiekvieną įmanomą savaitės minutę. 

Abu nurodinėjo, kur pastatyti atvežtus baldus. Buvo smagu 
ginčytis, ar mėlynas kilimas tinkamesnis „jų“ miegamajame, ar 
svečių kambariui. Kolinas pasakė, kad „jo“ naktinis stalelis prie 
„jų“ lovos per mažas, todėl nusprendė pakeisti jį svečių kambariui 
pirktu staleliu. 

Kai vienam krovikui nepavyko pakelti didžiulės Kolino odinės 
kėdės, Džema garsiai atsiduso ir tarė: 

— Kaip gaila, kad čia nėra Pero su Leniu, kurie padėtų įnešti 
šią kėdę. 

Eidamas pro šalį, Kolinas pasičiupo ją per liemenį, išsinešė 
laukan, pasodino į kėdę ir abi kartu įnešė į namus. 

Pastebėjęs išpūstas Džemos akis, krovikas tarė Kolinui: 

— Jau žinau, kas tavęs laukia šiąnakt. 

Ir, savaime suprantama, jis buvo teisus. 

Tą vakarą jie pagaliau atsidarė Tesės siųstą šampaną ir išgėrė 
už „jų“ namus ir „jų“ baldus. 

Kitą rytą Kolinas parvežė Džemą atgal į svečių namelį ir su- 
stojęs kurį laiką sėdėjo nejudėdamas. 

— Tau čia labai patinka, ar ne? 

— Klausi apie savo tėvų namus ar svečių namelį? 

— Apie bet kurį. Apie abu, — pasakė jis. 

— Man labai patinka svečių namelio biblioteka. Tokioje gra- 
žioje vietoje dar niekada neteko dirbti. 

Jis daugiau nieko nesakė, tik palydėjo ją į namus, atsisveikin- 
damas pabučiavo ir išvyko į darbą. 

Džema praleido dieną skaitydama senuosius Freizerių doku- 
mentus ir žymėdamasi pastabas. Jai beveik pavyko sulipdyti visą 

istoriją apie pirmąjį Freizerį, atsikėlusį į Ameriką. Džemai buvo 
labai smalsu sužinoti, kaip jis užkariavo grafo dukters širdį. Galbūt 
Šeimusas buvo nepaprasto grožio... ne, galvojo ji. Jis buvo Freizeris, 
todėl, ko gero, damą sužavėjo savo jėga. 

Džema smaginosi įsivaizduodama aistros kupiną istoriją apie 
įstabią grafienę, patekusią po geltona karieta. Staiga pasirodo ne- 
paprastai stiprus vyras, pakelia karietą ir ją išlaisvina. Ir mergina, 
savaime suprantama, jį įsimyli. 

— Visiškai nemoksliška, — garsiai ištarė Džema. — Ir juo 
labiau netinka disertacijai. 

Apie ketvirtą ji ėmė dairytis į laikrodį ir spėlioti, kada pasirodys 
Kolinas. 

Apie penktą valandą jis parašė žinutę: 

ELĖ MAN KAI KĄ PARŪPINO VAKARIENEI. GAL NORI UŽSUKTI 

PAŽAISTI? O GAL PASILIKSI NAKVOTI? 

Į kelioninį krepšį Džema susimetė švarius drabužius, o į rankinę 
susidėjo užrašų knygutę ir kompiuterį. Praėjus penkiolikai minučių 
nuo gautos žinutės, ji jau stovėjo pas Koliną, „jų“ namuose. 

Jiedu mylėjosi tarsi nebūtų matęsi kelis mėnesius — nevaldomai 
godžiai, to anksčiau ji nebuvo patyrusi. 

Kolinas buvo nupirkęs vakarienei. Drauge pasiruošė maistą, kurio 
pusę suvalgė begamindami. Galiausiai atsisėdo prie „jų“ stalo „jų“ 
svetainėje ir pažvelgė į „jų“ sodą. 

Kai baigė valgyti desertą, Reičelės gervuoginio pyrago likučius, 
Kolinas per stalą pasižiūrėjo į ją ir paklausė: 

— Ar kada nors jauteisi esanti būtent ten, kur reikia, ir daranti 
tai, ką ir turėtum? 

— Taip, — atsakė ji ir pajuto, kaip širdis pulsuoja gerklėje. 
Džema nenorėjo išsiduoti, kad čia ir dabar ir yra ta akimirka, kur 
ji turėtų būti. 

Pavakarieniavę jiedu kalbėjosi. Juk taip menkai pažinojo vienas 
kitą ir tiek daug dalykų dar nebuvo niekam pasakoję. 

Kolinas prisipažino, kad tapti visateisiu šerifu jam pasisekė 
ne taip ir seniai. Pirmiausia į šią darbo vietą turėjo būti surengti 
rinkimai, o jis nenorėjo užsiimti tokiais dalykais. 

— Klijuoti miestelyje plakatus, liaupsinančius mane kaip būsi- 
mą šerifą, tiesiog prieštarauja mano prigimčiai, — pasakė jis. 

— Tai kas gi užsiėmė tavo rinkimų kampanija? 

Kolinas sužiuro į alaus skardinę: 

— Mama pasamdė tokią moterį iš... 

Jis sumosavo ranka ore. 

— Niujorko? 

— Savaime suprantama. 

Abu iš šios istorijos juokėsi. 

Jie nuėjo į lovą dešimtą, o pusę septintos ryto jau stovėjo sporto 
salėje. Šįkart salėje buvo vieni. Maikas su Sara grįžo į Fort Loderdeilį, 
o Lukas parašė žinutę, kad jiedviem su Džose visą naktį neleido 
miegoti dvyniai. Daugiau niekas nepasirodė. Po treniruotės Kolinas 
užšovė sporto salės duris ir jiedu pasimylėjo ant poros treniruoklių, 
o paskui kartu nusiprausė. 

Praleidę savaitę kartu, jie įsivažiavo į rutiną: dieną kiekvienas 
atskirai dirbdavo savo rimtą darbą. O vakarais Kolinas parašydavo 
Džemai vienintelį žodį: „Namo“, ir ji iš svečių namelio keliaudavo 
į „jų namus. 

Jų ramybę sudrumstė antroji vagystė, labai priminusi pirmąją. 
Plėšimas ir vėl buvo įvykdytas dieną, šeimininkui esant namuose. 
Šįkart buvo išlaužtas nedidelis seifas ir pagrobta antikvarinė segė. 

Tą vakarą Džema išvydo Koliną tokį, kokio dar nebuvo regėjusi. 
Jis tylėjo, o tarp antakių matėsi įsirėžusi raukšlė, tad ji suprato, kad 
reikia jį prakalbinti. 

O tai nebuvo taip paprasta. Kai porą kartų nepasisekė užmegzti 
pokalbio, Džema tarė: 

— O visgi esi iš tų vyrų, kurių reikia maldauti. 

Jis nežymiai šyptelėjo, tuomet atsistojo ir nuėjo iki automobilio. 
Kolinas atsinešė storą aplanką su Rojos darytomis fotografijomis iš 
nusikaltimo vietų. 

— Abu kartus, — ėmė pasakoti Kolinas, — plėšikas įėjo į namus 
pro paradines duris, tačiau jo nepastebėjo nei namiškiai, nei kaimynai. 
Ir abiem atvejais buvo pavogti daiktai, kuriuos šeimininkai slėpė. 

Džema pažvelgė į nuotraukas. Prie abiejų namų augo medžiai, 
todėl į vidų buvo galima patekti nepastebėtam. Bet kas tada? Kaip 
jis surado slaptavietę lovos kojoje? Kas žinojo, kaip atidaryti seifą? 

Kolinas paskleidė visus dokumentus ant didelio žurnalinio 
staliuko, kurį buvo išsirinkusi Džema. Ji atsisėdo ant grindų padėtos 
pagalvėlės, o jis įsitaisė ant sofos. Jiedu kelias valandas drauge skaitė 
liudytojų parodymus ir peržiūrinėjo nuotraukas. 

Džemą pribloškė faktas, kad išlaužtame seife, neskaitant segės 
ir dokumentų, taip pat gulėjo ir dvidešimt penki tūkstančiai dolerių 
grynaisiais. 

— Bet vagis nepasiėmė pinigų? — nepatikėjo ji. 

— Nė nepalietė. 

Kolinas išsitraukė lapą iš popierių krūvos apačios. 

— Štai pavogtos segės nuotrauka, daryta draudimui. 

Tai buvo didelė ir labai bjauri segė su smulkiais granatais ir 
apsinešusiais akvamarinais. 

— Nemanau, kad pardavus tokią segę užsidirbtum daug pi- 
nigų, — tarė Džema. — Ji tikrai nėra madinga. Nebent ją nešiojo 
kokia nors įžymybė. 

— Ne, ji nepriklausė įžymybei, o segė buvo įvertinta dviem 
tūkstančiais dviem šimtais dolerių. 

— Visiškai nieko nesuprantu, — suglumo Džema. — Kam 
rizikuoti kalėjimu dėl vagystės segtuko, kuris vertas kur kas mažiau, 
nei šalia gulėjusi pinigų suma? 

— Jei sugalvosi atsakymą į šį klausimą, pranešk, — pasakė 
Kolinas ir atsistojęs nusižiovavo. — Nežinau, kaip tu, bet aš jaučiuosi 
nusikalęs. 

Džema šypsodamasi nuėjo su juo į miegamąjį ir jiedu pasimy- 
lėjo. Bet po to Kolinas užmigo, o Džemos neapleido smalsumas, 
todėl ji sugrįžo į svetainę apžiūrėti nuotraukų, darytų apiplėšimų 
vietose. 

Dar kartą perskaitė Kolino užduotus klausimus aukoms ir jų 
atsakymus. Rodėsi, kad dvi nukentėjusios šeimos neturi nieko bendra. 
Vieni kitų nepažinojo, nesilankė tuose pačiuose darbo vakarėliuose. 

Tačiau vieno lapo kitoje pusėje Džema rado Kolino užrašą: 
Abiejose šeimose yra dešimties metų dukros. Apačioje buvo pridurta: 
Mokykla? Bažnyčia? Klubai? Priešiškos grupelės mokykloje? Gal mer- 
gaitės vogė, norėdamos įrodyti drąsą? 

Džema iš rankinės skyrelio išsitraukė nedidelį didinamąjį stiklą, 
kurį nešiojosi užsegamoje kišenėlėje, ir ėmė tyrinėti Rojos nuotrau- 
kas, darytas mergaičių kambariuose. Apie trečią valandą nakties ji 
apibraukė gluosnių puokšteles, perrištas rausvu kaspinu. 

Džema norėjo iškart pažadinti Koliną, tačiau pagalvojo, kad 
tikriausiai jis jau bus matęs tas puokšteles. Ji įsirangė į lovą, prisi- 
glaudė nugara prie jo plačių pečių ir išsyk užmigo. 

Ją pažadino garsas, primenantis buliaus riaumojimą. Dar ne- 
spėjus pramerkti akių, Kolinas ištraukė Džemą iš lovos. Jisai pakėlė 
ją UŽ pečių ir stipriai pabučiavo į lūpas. 

— Nei aš, nei Roja jų nepastebėjome, — tarė jis ir pradėjo 
rengtis. — Džema, tu esi puiki, nuostabi. Važiuoju į biurą ir apklausiu 
mergaites, kol jos dar neišėjo į mokyklą. Jei puokštes paliko vagis, 
peržiūrėsiu visas bylas ir patikrinsiu, ar atitinka braižas. Ir Maikas, 
ir Frenkas turi ryšių su federalais. Galbūt pavyks gauti jų bylas. 

Džema jautėsi labai laiminga, nes pavyko Koliną nudžiuginti. 

Apsirengęs dar kartą ją pabučiavo. 

— Nežinau, kiek laiko užtruksiu. Turėsiu kai kur nuvažiuoti ir 

— Keliauk! Dirbk savo darbą. Paprašysiu, kad karietas man 
parodytų kas nors kitas. 

— Paprašyk tėčio. Jis nepailsta žmonėms pasakoti apie senus 
vežimus. 


Kolinas dar sykį ją pabučiavo ir išėjo. 

Kolinas jai paskambino apie dešimtą ir pranešė, kad vyksta į Vašing- 
toną patikrinti informacijos. Sakė, kad šias vagystes galėjo įvykdyti 
seniai FTB medžiojamas asmuo. 

— Pasiilgsiu tavęs, — tarė jis. 

— Aš taip pat, — atsakė Džema ir šypsodamasi padėjo ragelį. 

Džema pasinaudojo Kolino patarimu ir paprašė pono Freizerio 
parodyti jai karietas. Galiausiai jie visą dieną praleido kartu. Jis tikrai 
daug išmanė apie vadinamuosius „daiktus su ratais“, ir klausydamasi 
jo kalbos Džema ėmė suprasti, kaip jam buvo skaudu, kad nė vienas 
iš vaikų nedegė Freizeriams būdinga aistra. Kas atsitiks su visu šiuo 
turtu, kurį Freizeriai sukaupė per šimtmečius, jei jaunoji karta nerodo 
jam jokio susidomėjimo? 

Nuo gražiosios geltonosios karietos Šeimusas jau buvo nuėmęs 


sėdynę ir nufotografavęs lentelę. Joje buvo parašyta: 

— Tas vyras nedaugžodžiavo, visai kaip ir manasis Šeimusas, — 
pasakė ponas Freizeris. 

— Ir jie abu menininkai, — pridūrė Džema. 

— Ir mano Šeimusas mokykloje gauna vien tik aukščiausius 
įvertinimus, — didžiuodamasis tarė ponas Freizeris ir nusivedė ją 
į kitą pastatą. 

Vakare Džema norėjo prisiglausti prie Kolino ir papasakoti jam, 
ką tądien matė ir girdėjo ir ką apie visa tai galvojo. Bet jis negrįžo. 
Apie aštuntą parašė žinutę, kad vis dar yra Vašingtone. 

GRĮŠIU KAIP GALĖDAMAS GREIČIAU, — pridūrė jis. 

Pirmą valandą nakties Džemą pažadino telefono skambutis. 
Kolinas pranešė, kad jo brolis Peras pakliuvo į avariją. 

— Ar jis sunkiai sužeistas? — prabudusi ir atsisėdusi lovoje 
sunerimo Džema. 

— Nelabai, — atsakė Kolinas. — Jisai su Trisu, ir jie pažadėjo, 
kad viską man praneš. Ketinau grįžti, bet tėtis pasakė, jog nereikia. 

— Gal man nuvykti į ligoninę? 

— Ne, — tarė Kolinas. — Ten bus sausakimša žmonių. Bet, 
Džema, gal gali išsiaiškinti tiesą? Jei atsitiko kas nors rimta, jie gali 
man ir nesakyti. 

— Sužinosiu, — pažadėjo ji. — Paskambinsiu Trisui ir pa- 
klausiu. 

— Ačiū, — tarė jis. — O dabar eik miegoti. 

— Man taip vieniša be tavęs — niekas neužgrobia visos lovos. 

— Man vieniša be tavęs visomis prasmėmis, — atsakė Kolinas, 
ir jiedu baigė pokalbį. 

Džema bandė užmigti, bet nerimavo dėl Pero. Ji atsibudo anksti 
ryte. Žinojo, kad į sporto salę eiti neverta. Kai kurie žmonės mokėjo 
sportuoti vieni, bet ji buvo kitokia. Atėjusi į sporto salę viena jau po 
dešimties minučių imdavo galvoti apie tai, ką perskaitė arba ką reikia 
perskaityti, ir išeidavo. Ji net nesuprasdavo, kas vyksta. Atsitokėdavo 

prie automobilio, laikydama rankoje raktelius, ir po kelių minučių 
jau sėdėdavo prie darbo. 

Džemai pavyko trumpai nusnūsti, bet vis tiek prabudo anksti 
ir jai parūpo, ar Trisas pas Elę valgo savo tortiliją su kiaušiniais 
prieš parduotuvės atidarymą. Po penkiolikos minučių ji buvo prie 
krovininių parduotuvės vartų. Vienas iš darbininkų jai pamojavo, ir 
Džema įėjo vidun. Kaip ir tikėjosi, parduotuvėje rado Trisą, sėdintį 
prie tuščios lėkštės is geriantį kavą. Jis ką tik baigė valgyti. 

— Džema! — tarė jis. — Koks malonus netikėtumas! — Trisas 
nuspėjo, dėl ko ji rauko antakius. — Perui viskas gerai. Jis tik susilaužė 
koją. Staigiai pasuko, bandydamas nepartrenkti per kelią bėgančio 
žvėrelio, ir įsirėžė į medį. Taip, jis tikriausiai viršijo leistiną greitį. 

Džema atsiduso ir prisėdo greta. 

— Kolinas bijojo, kad Peras rimtai sužeistas, ir visi nuo jo tai 
slepia, — paaiškino ji. 

Džema išsitraukė mobilųjį, atsiprašė Triso ir žinute mikliai 
pranešė Kolinui, kad Peras jaučiasi gerai. Baigus rašyti, Elė paklausė, 
ar Džema nenorėtų ko nors suvalgyti. 

— Suvalgyčiau patiekalą, nereikalaujantį ypatingo paruoši- 
mo, — atsakė Džema. Pažvelgė į Trisą ir jai dingtelėjo viena min- 
tis: — Peras sugipsuotas? 

— Nuo tarpukojo iki kulkšnies. Jam prireiks laiko atsigauti 
po traumos. 

Džema žiūrėjo į stalo paviršių, o kai Elė atnešė sumuštinį su 
kiaušiniu ir didelį puodelį arbatos, ilgai jai dėkojo. 

Trisas ją stebėjo. 

— Kažką sumanei, ar ne? — susidomėjo jis. 

— Ne visai, — sumelavo Džema. — Pažįsti paskutiniąją Pero 
merginą? 

— Nevadinčiau jos „paskutiniąja“. Jie susitikinėja jau ilgiau nei 
metus, — atsakė Irisas. — Su kuo apie ją kalbėjai? 

— Su niekuo, — vėl sumelavo Džema, nes negalėjo išduoti 

Reičelės pasitikėjimo. — Tiesiog ji man nepanaši į moterį, kuri 
norėtų kurti šeimą. O kaip tau atrodo? Ką apie ją manai? 

— Kai būnu greta Eloizos, nieko negalvoju. Ji man sukelia tik 
fizinius jausmus. 

— Apie tai ir kalbu. — Džema atsikando sumuštinio ir ėmė 
lėtai kramtyti, o Trisas bandė suprasti, kur link ji suka. — Ar Žinai, 
kaip atrodo Freizerių namo vidus? 

— Vaikystėje ten praleidau nemažai laiko. Kodėl klausi? 

— Tiesiog galvoju apie kambarėlį prie virtuvės. Mačiau, greta 
jo įrengtas dušas ir tualetas, be to, ten stovi didžiulė sofa, tiesa? 

— Kalbi apie senąją verandą. Ponia Freizer padarė tą patį, ką 
ir mano mama. Gimus Kolinui, ji paprašė aptverti verandą, kad 
galėtų būdama virtuvėje prižiūrėti vaikus. Nepasakyčiau, kad Alėja 
mėgsta gaminti, bet jai patinka kontroliuoti kitus. Ponas Freizeris 
pavadino kambarį kalėjimu, nes jo staktoje jie įstatė grotas, už kurių 
užrakindavo vaikus. 

Džema kantriai laukė, kol Trisas baigs savo pasakojimą. 

— Noriu, kad pasiūlytum Freizeriams ten apgyvendinti Perą, 
kol šis išgis, — tarė ji. 

— O kam? Jis gali sveikti ir savo bute Ričmonde. Peras ir ten 
nepražus. 

— Nemanai, kad jam reikės nuolatinės priežiūros, todėl geriau 
likti namie? 

— Vykdai Alėjos sumanymą? 

— Ne. Tiesiog pagalvojau apie Perą ir tiek. 

Trisas nieko nesuprato: 

— Tu labai miela, bet juo rūpintis tektų Reičelei, o ji ir taip 
apversta darbais. Tačiau gal ir tavo tiesa, kad jam geriau likti Ediline. 
Būtų galima paguldyti Perą antrame aukšte, o aš kaip tik žinau jam 
tinkamą seselę. Ji... 

— Ne! — įsiterpė Džema ir patylomis pridūrė: — Noriu pa- 
sakyti, būtų negražu, jei kam nors tektų visą dieną bėgioti laiptais 

aukštyn Žemyn. Bet gal atsirastų žmogus, kuris padėtų tvarkytis, ir 
Reičelė galėtų skirti Perui tiek laiko, kiek reikėtų. 

Pagaliau Trisas suprato, ką ji nori pasakyti. 

— Ak, taip. Suprantu. Manau, tai puiki mintis. Juk Perui reikės 
pramogų, ar ne? 

— Taip, o seselės tuo neužsiima. 

— Gal juokauji? Seselė, apie kurią kalbu, moka žaisti šachmatais 
ir žongliruoti, be to,ji labai graži. Ji... 

Džema gręžė jį žvilgsniu. 

— Tiesa. Seselės nelinksmina pacientų. Galbūt Perui būtų 
geriau rasti pažįstamą Žmogų, šalia kurio jis jaustųsi patogiai, — 
nusileido jis. 

— Manai, tau pavyks įkalbėti ponią Freizer? Ji gali užsimanyti 
įkurdinti Perą antrame aukšte ir pasamdyti tavo žongliruojančią 
seselę. 

— Jei leisiu Alėjai suprasti, kad čia kvepia ne vien pasveikimu, 
ji pati prisiųs savo sūnaus kojas prie to kambario grindų. Turiu pri- 
pažinti, kad Reičelei pavyko nuslėpti šį faktą. Kiek laiko tai trunka? 

Džemai dar nespėjus atsakyti, Trisas patylomis tarė: 

— O, ne. Parduotuvė jau atsidarė, ir mus pastebėjo. Artėja 
senasis daktaras Burdžesas. Turėsiu paprašyti jo prisėsti šalia. Po 
perkūnais, kaip man reikia su tavimi pasikalbėti. Manau, kad suradau 
Širdies troškimų akmenį. 

— Tu ką?! — gerokai per garsiai paklausė Džema. 

Tuo metu į jos kėdės atkaltę kažkas atsirėmė ir ji vos nenuvirto 
žemyn. Tą pačią sekundę Trisas pašoko, pastatė Džemos kėdę, tuo 
pačiu metu paimdamas už rankos susikūprinusį senuką. Džemos 
kėdei nustojus siūbuoti, Trisas padėjo senukui atsisėsti tarp jų. 

— Daktare Burdžesai, — tarė Trisas, — labai norėčiau, kad 
leistumėte kada jus apžiūrėti. 


— Mane jau maigė ir badė šimtai daktarų, — atsakė jis švelniu 

balsu, žiūrėdamas daugiau į Džemą nei į Tris. — Daugiau nebegaliu 
nė pažvelgti į adatas. 

Džema stengėsi elgtis kuo mandagiau, kai Irisas juos supažin- 
dino, tačiau iš tiesų jautė susierzinimą. Kodėl Irisas leido jai malti 
apie Perą, kai pats turėjo tokių svarbių naujienų? Džema be proto 
norėjo išgirsti, ką jam pavyko sužinoti. 

Daktaras Burdžesas ėmė aiškinti, koks jis išalkęs ir kaip norėtų 
Elės bandelės bei jos gamintos kavos. Kai jis grabinėdamasis bandė 
atsistoti, Trisas paprašė jo sėdėti ir pats nuėjo prie prekystalio už- 
sakyti maisto. 

— Koks tu mielas berniukas, — pasakė daktaras Burdžesas 
nueinančiam Trisui. 

Pasilikęs vienas su Džema, jis iškart prisistūmė kėdę arčiau, ir 
jai teko visą dėmesį skirti senukui. Keistuolis ponas Langas Džemai 
patiko iš pat pirmo žvilgsnio, o šis žmogus, atsisėdęs prie jos per 
daug arti, pasirodė atstumiantis. 

— Norėjau su tavimi pasikalbėti, — tarė jis šypsodamasis tokia 
šypsena, kuri būtų tikusi jaunesniam vyrui, bet šio senuko veide 
atrodė šiurpokai. — Nežinau, ar tau kas nors minėjo, bet aš taip pat 
esu istorikas. Būtų labai įdomu sužinoti apie tavo tyrimą. Mane do- 
mina tavo atradimai. Kiek supratau iš miestelyje sklandančių gandų, 
atradai išties pribloškiančių dalykų. Be to, — jis gudriai dirstelėjo į 
ją, — girdėjau, kad galima tave pasveikinti sužadėtuvių su vietiniu 
šerifu proga. 

— Neteisingai nugirdote, — atsakė Džema. — Jokių sužadė- 
tuvių nėra. Mudu su Kolinu Freizeriu tik susitikinėjame. 

Jis uždėjo savo dėmėtą ranką ant jos delno. 

— Bet juk gyvenate kartu, ar ne? 

Džema atsitraukė ir čiupo savo krepšį. 

— Jergutėliau, įžeidžiau tave, — pasakė jis. — Labai atsiprašau. 
Maniau, šiais laikais įsimylėjusioms porelėms gyventi drauge yra 
normalu. Tikriausiai klydau. 

Sugrįžo Trisas, nešinas kava ir lėkšte su bandelėmis. 

— Džema, tu juk dar neiškeliauji? — nustebo Trisas. 

— Džema — jei galiu tave taip vadinti — ketino papasakoti 
man apie savo tyrimą, — paaiškino daktaras Burdžesas. 

— Ji išmano savo darbą, — pasakė Trisas, žvalgydamasis čia į 
vieną, čia į kitą, ir atsisėdo. 

Džema norėjo likti su Trisu ir išklausyti, ką jis sužinojo apie 
Širdies troškimų akmenį, bet tuo pat metu norėjo pasprukti nuo šito 
senio. Nors ką tik skundėsi alkiu, savo bandelių jis net nepalietė. Dže- 
ma dirstelėjo į didžiulį pilvą, besiveržiantį pro jo senus medvilninius 
marškinius. Rankogaliai buvo apspurę, o apykaklė — patamsėjusi. 
Jei jis ko nors ir norėjo, tai tikrai ne kreminių pyragaičių. 

Staiga Džema suprato, kuo šis senukas jai pasirodė įtartinas. 
Sprendžiant iš skurdžių pasiligojusio istoriko drabužių, buvo galima 
spręsti, kad jam nenusisekė karjera. Šis žmogus buvo akademikas, 
vadinasi, jis troško publikacijų. Džema neabejojo, kad prisiklausęs 
gandų apie Širdies troškimų akmenį jis nusprendė iš jos sužinoti 
dar daugiau, pridėti savo duomenų ir parašyti publikaciją. Džema 
jau įsivaizdavo straipsnius laikraščiuose, žurnaluose, bulvariniuose 
leidiniuose, laidas televizijoje ir internete, mirguliuojančius nuo 
pasakojimų apie Širdies troškimų akmenį. Paviešinus tokias žinias, 
Edilinas jau po kelių minučių būtų užtvindytas... 

Ji net nenorėjo galvoti, kas atsitiktų šiam taikiam miesteliui: 
čia suplūstų visi, tiek genami nevaldomo smalsumo, tiek reikalingi 
tikros pagalbos. Šiurpioje vizijoje atsiskleidė visos priežastys, dėl 
kurių Džema nusprendė neužsiminti apie akmenį jokiame darbe, 
kuris galėtų patekti į viešumą. Džema netgi planavo pasikalbėti su 
ponia Freizer ir paaiškinti, kodėl asmeniniam šeimos naudojimui 
skirtoje istorijoje ji neįtraukė pasakojimo apie Širdies troškimų 
akmenį. Perrašyti seną legendą buvo viena, bet šiuo metu vykstantys 
dalykai atrodė tiesiogiai susiję su tuo akmeniu. 

Ji net papurtė galvą, norėdama atsikratyti apnikusių minčių. 

— Ar gerai jautiesi? — pasiteiravo daktaras Burdžesas ir vėl 
uždėjo savo ranką ant josios. 

Džema daugiau nė sekundės nenorėjo praleisti greta šio senio. 
Ji atsistojo ir pažvelgė į Trisą: 

— Norėčiau daugiau pasikalbėti apie Perą. Gal galėčiau užsukti 
į tavo kabinetą? 

— Šiandien visą dieną turėsiu pacientų. Labai apsidžiaugsiu, 
kai čia atsikels Arielė ir padės man susitvarkyti su krūviu. Gal pa- 
vakarieniaukime? 

— Mielai, — atsakė Džema. — Ateisiu į tavo kabinetą šeštą. 

— Puiku, — jis nusišypsojo. — Ir nesijaudink dėl Pero. Aš 
viskuo pasirūpinsiu. 

— Malonu susipažinti, daktare Burdžesai, — greitai išbėrė 
Džema, pabučiavo Trisą į skruostą ir išėjo. 

Vos nusigavusi iki automobilio parašė Trisui Žinutę, prašy- 
dama nieko nepasakoti daktarui Burdžesui apie Širdies troškimų 
akmenį. 

MAN JIS ATRODO NEPATIKIMAS. 

Jis atrašė: 

AČIŪ UŽ PERSPĖJIMĄ. 

Po valandos ji jau buvo svečių namelyje, bet bibliotekos grožis 
nepadėjo susikaupti darbui. Vis galvojo apie tai, ką pasakė Trisas — 
kad jis greičiausiai surado Širdies troškimų akmenį. 

Pusę pirmos Džema gavo žinutę iš Džosės: 

AR GIRDĖJAI SAROS NAUJIENĄ? 

Ji atrašė, kad nieko negirdėjo apie Sarą. 

Džosė atsakė: 

PASKAMBINK ARBA UŽEIK — PARUOŠIU TAU PIETUS IR 

VISKĄ PAPASAKOSIU. 

Tokios pertraukos Džemai išties reikėjo. Ji kone nubėgo iki 
automobilio ir jau po penkių minučių stovėjo prie gražiojo senovinio 
Džosės namo. Durys nebuvo užrakintos, todėl ji jas atsidarė. Labai 

norėjo, kad kas nors aprodytų namą, bet iš aidinčios kakofonijos 
galėjai suprasti, jog abu kūdikiai verkia. 

Džosė atrodė išvargusi ir paklaikusi. 

— Jų abu galai nešvarūs, — tarė ji. 

Džema nieko neatsakė, tik paėmė vieną vaiką, jį nurengė — 
paaiškėjo, kad tai buvo sūnus — ir panardino į šilto vandens kriauklę. 
Jis nustojo verkti, tarsi pamojus burtų lazdele. 

Džosė pažvelgė į ją su nuostaba. 

— Mane to išmokė sesuo. 

Kelias valandas jos su Džose triūsė kaip tikra komanda: nu- 
prausė vaikus, tuomet juos pavalgydino, vėl nuprausė ir perrengė. 
Visą laiką Džosė nesiliovė dėkojusi Džemai. Tik prabėgus trims 
valandoms vaikai jau buvo vėl pasiruošę miegoti. 

— O gal ir pati nueik nusnūsti? — pasiūlė Džosei Džema. — 
Aš pasiklausysiu kūdikių ir pasirūpinsiu namais. 

— Negaliu tau to leisti, — atsakė Džosė. — Ir taip per daug 
padarei. 

Džemai teko beveik jėga užtempti Džosę į viršų, o ši ties kiek- 
vienu laipteliu vis dėkojo. 

Kol vaikai miegojo, Džema apžiūrėjo namą viena, tuomet iš- 
skalbė skalbinius, išvalė virtuvę ir sutvarkė svetainę. Niekas nesikėlė, 
todėl ji atidarė šaldytuvą ir jame rado produktus netikram zuikiui 
paruošti. Gamindama šypsojosi, nes prisiminė, kaip Kolinas ją erzino 
dėl netikro zuikio, kurio ji dar nebuvo jam iškepusi. 

Truputį po penktos Džosė nusileido laiptais žemyn, laikydama 
glėbyje du kūdikius. Džema paėmė vieną jų. 

— Niekaip negaliu tau atsidėkoti, — žiūrėdama pro orkaitės 
langelį, tarė Džosė. — Kartais taip pasineriu į rūpesčius, kad net 
nustoju galvoti. Nežinau, kaip išsiversčiau, jei ne tokie draugai kaip 
tu. Neįsivaizduoju, kaip seksis Sarai. Už Edilino ribų ji beveik neturi 
draugų. 

— Nori pasakyti, kad ji susilaukė kūdikio? 

— O, dangau! Atėjai čia išgirsti naujienų, o aš ir pamiršau jas 
papasakoti. Naktį Sarai buvo skubiai atliktas Cezario pjūvis ir ji 
pagimdė dvynius. 

Džema liovėsi sūpuoti kūdikį ir sužiuro į Džosę: 

— Dvynius? Nejaugi jos netyrė ultragarsu ir nepasakė, kiek 
kūdikių ji laukiasi? O gal Sara tiesiog niekam neišsidavė? 

— Ji nežinojo. Vienas kūdikis užstojo kitą, todėl jo nesimatė 
tiriant ultragarsu. 

Džema bandė tvardytis: 

— Bet juk per kepsnių vakarėlį ji panorėjo... 

— Žinau. Ji panorėjo dvynių. 

Džema prisėdo prie virtuvės stalo, tvirtai laikydama kūdikį. 

— Berniukas ar mergaitė? 

— Du berniukai. Maikas sakė, kad jau nupirko jiems kovos 
menų įrangą. 

— Kaip jis laikosi? 

— Susijaudinęs. Suglumęs. Beprotiškai išsigandęs. 

— Norėčiau... — buvo besakanti Džema, tačiau nutilo. — Ti- 
kiuosi, jie atsikraustys gyventi į Ediliną. 

— Aš irgi, bet Maikui dar reikia pora metų padirbėti, kad 
galėtų išeiti į pensiją. Kadangi čia apsigyvens jo draugas Frenkas, 
Maikas irgi norės persikraustyti. — Džosė pažiūrėjo į Džemą. — 
Juk nemanai, kad čia kaip nors įsipainiojęs Širdies troškimų akmuo? 

— Ne, žinoma, ne, — pasakė Džema, bet jos atsakymas ne- 
penkiolikos šeštą. — Turiu eiti. Šeštą turiu pasimatymą su Trisu. 

— Pasimatymą? O Kolinas?.. 

— Ne tokį pasimatymą, — nuramino Džema. — Pasimatymą 
siekiant išgauti informacijos. 

Ji pasodino mažąją į jos kėdutę ir pabučiavo. 

— Pranešk, ką pavyks sužinoti, — sušuko Džosė Džemai, le- 

kiančiai prie paradinių durų. — Niekada nesugebėsiu tau deramai 
atsidėkoti už šiandieną. Jaučiuosi kaip nauja moteris. 

Trisas šiltai pasitiko Džemą prie savo kabineto: uždėjo jai ant 
pečių rankas ir pabučiavo į skruostą. Jis vilkėjo baltą chalatą ir atrodė 
labai profesionaliai. 

Ten pat sėdėjusios keturios moterys nužvelgė Džemą su ne- 
pasitikėjimu, tarsi būtų pasiruošusios kautis ir apsaugoti Tristaną. 

Vyras palydėjo Džemą iki savo kabineto ir uždarė paskui ją 
duris. | 

— Čia buvo tavo haremas? 

— Panašiai, — tarė jis, vilkdamasis baltąjį chalatą. — Bent jau 
pačios taip galvoja. Be to, jų manymu, tu išduodi Koliną. 

— O gal tiesiog pyksta, kad aš atėjau pasimatyti su favimi? 

Jis sukikeno ir pasiūlė: 

— Gal nori užsukti pas mane vakarienės? Turiu pilną maisto 
šaldytuvą. 

— Su malonumu, — atsakė ji. 

Džema apsidžiaugė, kai išėjus iš kabineto Trisas savo darbuo- 
tojai pasakė, kad bus namie, jei jo prireiks. 

— Su Džema, — pridūrė jis. 

Jiems išėjus į lauką, Džema tarė: 

— Apie tai sužinos visas miestelis. 

Bet kažkodėl visiškai dėl to nesijaudino. 

— Važiuoti paskui tave savo automobiliu? 

— Žinoma, — atsakė jis ir išsitraukė raktelius. 

Sekdama Tristanui iš paskos Džema vis spėliojo, kur jis gyvena. 
Jie važiavo jai dar nematytu keliu, kuris tikriausiai vedė į gamtos 
draustinį, supantį Ediliną. Asfaltas baigėsi, jie pasuko į žvyrkelį, o 
Džema ėmė galvoti, kad Trisas tikriausiai gyvena palapinėje, pastaty- 
toje tuščiame lauke. Dar kartą pasuko, privažiavo apsauginę gyvulių 
perėją, ir jis ją pervažiavo. 

liuojantį ežerą ir jame plaukiojančias antis. Priešais stovėjo namas. 
Nedidelis, tačiau dailus. O svarbiausia, jis buvo pastatytas idealioje 
vietoje, ant pat ežero kranto. 

Ji sustojo už Triso ir išlipo iš automobilio. Buvo nuostabiai 
tylu — girdėjosi tik paukščių čiulbėjimas ir medžiuose ošiantis vėjas. 

— Pasakiška vieta, — tarė ji. — Ar ilgai čia gyveni? 

— Visą savo gyvenimą, taip pat kaip ir mano tėtis. Jis vadina- 
mas Oldridžų namu ir dalis jo yra sena. Nors Edilino standartais ji 
nėra sena, nes pastatyta ne aštuonioliktame amžiuje, o devyniolikto 
viduryje. 

— Ar tuo laikotarpiu nevyravo kolonijinis stilius? 

— Tikriausiai, bet Oldridžų giminės kartos jį pakeitė. 

Džema patraukė ežero link, norėdama apžiūrėti namą. Šis buvo 
dviejų aukštų, priekinėje sienoje vien langai, o viršuje, ant stogo, 
matėsi kaminas. Įsivaizdavo, kaip gera sėdėti prie židinio, kai lauke 
prisnigta. Kairiajame namo gale buvo stiklinis priestatas žemu stogu. 

— Ar ten oranžerija? — paklausė Džema. 

— Taip, — atsakė Trisas. — Mano protėvis, pastatęs šį namą, 
buvo profesionalus sodininkas. 

— O tu? 

— Retsykiais pasisukinėju apie sodinukus. Eime vidun ir aš tau 
viską aprodysiu. Turėsi pasakyti, kas sena, o kas — ne. 

— O! Iššūkis, — pasakė Džema, sekdama jam iš paskos durų 
link. Jiedu įžengė į didžiulį prieškambarį: jo grindys buvo išklotos 
plytelėmis, o gale matėsi ąžuoliniai laiptai. 

— Sena, — tarė ji ir galva linktelėjo į dešinėje esančias duris, 
nebyliai klausdama, ar gali jas atidaryti. 

Priešais atsivėrė didžiulė ir labai jauki svetainė su knygų len- 
tynomis ir didžiuliu televizoriumi. Iš pirmo žvilgsnio buvo aišku, 
kad šis kambarys gerokai naujesnis už prieškambarį, todėl taip jam 
ir pasakė. 

Perėjusi koridorių Džema atidarė duris į ilgą kambarį, kurio 

dešinė pusė buvo plati, o kairė — siauresnė, ir ten pamatė virtuvę 
su tamsios vyšnių spalvos spintelėmis. 

— Šis kambarys senas, bet nemanau, kad visą laiką buvo viena 
patalpa. Kaip man sekasi spėlioti? 

— Puikiai, — atsakė jis. — Mama šioje pusėje išgriovė sienas. 
Iškart po Edės gimimo mama pareiškė tėčiui viena nesėdėsianti 
virtuvėje, todėl jei nori, kad ant stalo garuotų pietūs, tegul pasirūpina, 
kad ji galėtų stebėtį, ką veikia vaikai. Po poros dienų sienų nebeliko. 

— Man patinka tavo mama. 

— Man irgi, — pritarė Trisas. — Gal sutaisyti ko nors išgerti? 

— Netaisyk. Aš vairuoju, bet jei pats ką nors gersi, išlenksiu 
toniko su dideliu kiekiu žaliųjų citrinų sulčių. 

— Tuojau pat. 

— Neprieštarausi, jei aš?.. — Džema galva parodė į oranžerijos 
duris, ir jis pamojo jai ranka eiti. 

Pasakiškas kambarys priminė karalienės Viktorijos sodą. O kiek 
suprato iš kuklaus Triso tono,jis taip pat buvo geras sodininkas. Visur 
buvo pilna augalų, daugiausia orchidėjų: gėlės kabėjo nuo lubų ir augo 
ant Žemės pastatytuose loveliuose, o išvydusi šią vešlumą Džema 
užsinorėjo atsisėsti į vieną iš pintų krėslų ir skaityti. Jai labiausiai 
patiko, kad Trisas nevaržė didžiųjų augalų ir leido jiems augti iš pat 
žemės, supančios rankomis spalvotomis plytelėmis išklotas grindis. 

Trisas padavė jai šaltą kaip ledas gėrimą. 

— Tai vienintelis kambarys, kurio niekas nelietė. Tėtis sakydavo, 
kad mano propro ir taip toliau senelė, kuri ir pastatė namą, labiausiai 
mėgo šį kambarį ir praleido jame daugiausia laiko. — Vyras pasilen- 
kė nuskinti nudžiūvusį oncidijos lapelį. — Ji buvo viena iš moterų, 
susilaukusių vaiko be vyro. 

— Paprastomis aplinkybėmis tai visai nestebintų, bet kadangi 
visi nepamiršta šios istorijos, manau, joje yra kažkas ypatinga. No- 
rėčiau daugiau apie ją išgirsti. Kuo ji buvo vardu? 


— Luiza. Nedaug apie ją težinau, bet Džosė pasakojo, kad ji 

skambindavo mano seneliui ir jiedu kalbėdavosi apie mūsų šeimą. 
Senelis teigė, kad Luizos sūnaus gimimo liudijime yra įrašyta, kad 
jo tėvai — Luizos brolis ir jo žmona. 

— Manau, tuo laiku tai buvo deramas sprendimas, — pasakė 
Džema.— Vadinasi... maždaug ketvirtame arba penktame devynio- 
likto amžiaus dešimtmetyje Luiza susilaukė nesantuokinio vaiko, 
kurį teko atiduoti, pasistatė miške namą ir apsigyveno jame viena 
su savo augalais. 

— Tu tokia pati romantikė kaip ir Sara, — šypsodamasis tarė 
Trisas. — Išduosiu tau, kad remontuodamas kambarius tėtis rado 
medicininius instrumentus, kurių amžius siekia maždaug namo 
pastatymo laikotarpį. Buvo aptikti ir panašaus senumo žaisliniai 
sunkvežimiukai. Spėju, kad Luiza pasistatė namą taip nuošaliai vien 
dėl to, kad žmonės nematytų jos klientų, besilankančių pas moterų 
daktarę. Taip pat manau, kad ji čia gyveno drauge su sūnumi. 

— Atrodo, apie ją Žinai visai nemažai. 

"Trisas gūžtelėjo pečiais: 

— Visus Oldridžus, tiek vyrus, tiek moteris, traukia medicina, 
todėl nebuvo sunku atspėti. O dabar pereikime prie svarbesnių 
reikalų. 

— Širdies troškimų akmens? — greitai paklausė Džema. 

— Kol kas mane labiau domina maisto tema. Turiu namų 
šeimininkę, ji ateina porą kartų per savaitę ir atneša namie gamintų 
valgių. Jai patinka eksperimentuoti, todėl niekada nežinau, kokio 
patiekalo laukti. 

— Leisk spėti, — tarė Džema,— ji yra jauna, graži ir netekėjusi. 

— Tu ją pažįsti? — pakėlęs antakius paklausė Trisas, ir jiedu 
nusijuokė. 

Džemą labai linksmino Triso sugebėjimas apsimesti, jog nesu- 
pranta, kad moterys dėl jo kraustosi iš proto. Ji matė, kaip suaugusios 
moterys sustoja, išvydusios jį einantį gatve, o jis tik droviai šypteli, 
lyg visiškai nenutuoktų, kodėl jos netenka amo. 

Atidaręs šaldytuvo dureles, Trisas ėmė traukti ir Džemai pa- 
davinėti maistine plėvelė uždengtus dubenis. Ten buvo kelių rūšių 
daržovių salotų, šaltos mėsos ir vištienos bei sūrio kubelių. 

Nuimdami plėveles ir dėliodami dubenis ant stalo jiedu kalbė- 
josi. Nė vienas nepasiūlė pašildyti maistą. Džema troško paklausti 
Triso apie Širdies troškimų akmenį, bet drauge norėjo, kad jis pa- 
pasakotų, kai pats panorės. 

— Kodėl gi daktaras Burdžesas tau kelia nepasitikėjimą? — vos 
atsisėdęs prie stalo paklausė TIrisas. 

— Negaliu tiksliai pasakyti, bet, manau, jis nori kuo daugiau 
sužinoti apie mano tyrimą, kad vėliau galėtų jį publikuoti. 

— Manai, Freizerių šeimos istorija taip apžavės leidėją, kad jis 
sutiks ją spausdinti? 

— Tu puikiai supranti, kas jį domina, — atsakė Džema. 

— A, tu apie šitai, — šypsodamasis Trisas sužiuro į savo lėkš- 
tę. — Galbūt tu teisi. Jis neduoda ediliniečiams ramybės klausinė- 
damas apie stebuklingąjį akmenį. Šiandien Elė pasakė, kad jei jis 
pabandys iš jos išgauti dar kokios nors informacijos, ji nutarkuos 
jo liesą subinę. 

Džema nusijuokė: 

— Bet jo ir kojos labai liesos, ar ne? 

— Elė pasakojo, kad jis skundžiasi, nes visi Edilino gyventojai 
yra tikri slapukai. 

— Bet omeny jis turėjo tik Septynetą. 

Šįkart nusijuokė Trisas: 

— Tai štai kaip mus vadina? Juk buvo toks filmas, ar ne? 

— Kalbi apie „Šaunųjį septynetą“, kuris neturi su jumis nieko 
bendra. 

— O gal turės, kai apie mus parašysi, — pasakė Trisas. — Šį 
rytą, kai tu išėjai, daktaras Burdžesas ėmė mane kamantinėti apie 
Kolino tiriamus plėšimus, bet aš jam nuoširdžiai pasakiau nieko 
apie tai nežinantis. 

— Tikiuosi, kalbos apie vagystes taps pagrindine miestelio 
tema ir užgoš istorijas apie akmenį. 

— Girdėjau, įvykdyta pora įsilaužimų, ir tikriausiai dėl visko 
kalti vaikai, — užsiminė Trisas. 

Džema pažiūrėjo į stiklinę ir pasakė: 

— Daugiau nei tu ir aš nežinau. 

— Ar girdėjai Saros naujienas? — paklausė Trisas. 

— Taip. Nuostabu, ar ne? — kurį laiką patylėjusi Džema 
pridūrė: — Gerai, pakaks taukšti. Minėjai, kad tikriausiai suradai 
Širdies troškimų akmenį. Norėčiau jį pamatyti, jei tai įmanoma, ir 
išgirsti kuo smulkiausią pasakojimą. 

— Jį surado Nelė, — pasakė Irisas. 

Atsistojęs jis atvėrė ant sienos pritvirtintą nuotrauką, už kurios 
slypėjo nedidelis sieninis seifas. Greitai surinko reikiamą kombina- 
ciją, ištraukė daiktą, primenantį sidabrinę damų pudrinę, ir padavė 
j, Džemai. 

Pudrinė buvo stebėtinai sunki. Apžiūrėjus: Džema pastebėjo, 
kad ji graži, tačiau priekis subraižytas, lyg kas jėga būtų bandęs ją 
išlaužti. Remdamasi savo istorijos išmanymu, Džema spėjo, kad ši 
dėžutė galėtų būti vėlyvosios karalienės Viktorijos arba karaliaus 
Edvardo epochos laikų. Švelniai sakant, dėžutė neatrodė ypatingai, 
greičiau visai nykiai. 

— Mano sesuo su Nele atidarė ją, pasinaudojusios pora atsuk- 
tuvų ir kaltu. 

— Pateisinu smalsumą, — pasakė Džema atverdama dėžutės 
dangtelį. Vidus buvo švininis. Ji pakėlė akis į Trisą. 

— Pirmyn, pabandyk nuimti viršutinį sluoksnį, — paragino jis. 

Džemai pavyko nagu užkabinti vidinę briauną ir pakelti 
linkstančio švino plokštelę. Viduje gulėjo smulkus dailus pakabutis. 
Kažkoks akmenukas buvo įtvertas auksiniame apvade. Džema pakėlė 

— Nešlifuotas deimantas? — paklausė ji. 

— Taip. Paprašiau jį apžiūrėti savo pusseserę Kim, ir ji pasakė, 
kad jo šlifuoti neapsimoka. 

Džema iškėlusi laikė pakabutį ir į jį žiūrėjo. Jis buvo gražus, 
bet labai paprastutis, be to, gerokai mažesnis, nei ji tikėjosi. Džema 
jau buvo jį mačiusi. 

— Jis kabėjo ant Lendžio, — tarė ji. 

— O tavo atmintis išties stulbinama, — pastebėjo Trisas. — 
Dabar suprantu, kodėl tau taip gerai sekasi tyrimas. 

— Kaip tu gavai jį iš Nelės? Nejaugi?.. 

— Pavogiau? Norėčiau būti toks protingas. Teko iškeisti jį į 
porą Helenos Kiš ir Heidės Plašok kūrinių. 

— Kas jos tokios? 

— Lėlių kūrėjos. Prisiekiu, ta mergaitė užaugusi bus derybų 
advokatė. Ir, ačiū Dievui, kad yra „eBay“, kitaip nebūčiau gavęs tų 
lėlių. 

Džema neatitraukė nuo pakabučio akių. 

— Kur? Kada? Kaip? — paklausė ji. 

— Norėčiau pasigirti dedukciniais sugebėjimais, deja, tai tebuvo 
nuojauta. Nors vis tiek nesu tikras, ar apie šį papuošalą rašoma tavo 
rastame laiške. Bet svarbiausia, kad tą dieną, kai tu susižeidei, Nelė 
pasakė, jog Lendžio pakabutis spindi. 

— Prisimenu ją taip sakius, bet nekreipiau dėmesio, — patvir- 
tino Džema. 

— Aš taip pat. Nelė gyvena savo pasaulyje. Tačiau mano sme- 
genys tai užfiksavo. Prisimeni, kai turėjau išeiti iš kepsnių vakarėlio, 
nes paskambino dėl pono Gibsono? 

— Žinoma, — atsakė Džema. 

Tą dieną ji baisiausiai tūžo ant Kolino, nors atrodė, kad nuo to 
įvykio jau prabėgo daugybė metų. 

— Beje, jį ištiko panikos priepuolis, ir dabar ponas Gibsonas 
laikosi puikiai. Jaučiausi truputį suirzęs dėl iškvietimo ir ketinau 
sugrįžti į vakarėlį. Paskambinau sesei į Majamį pasiteirauti, kaip 

laikosi ligoninėje gulintis jos vyras. Jis jautėsi gerai, bet su manimi 
panoro pasikalbėti Nelė. Mergaitė pasiėmė telefoną, išėjo į koridorių 
ir ėmė nerišliai pasakoti istoriją apie tai, kad tėtis nori atimti Lendžio 
pakabutį ir kad aš privalau jį išgelbėti. 

— Kodėljjis norėjo atimti iš dukros jos pakabutį? — nesuprato 
Džema. 

— Mano svainis pagalvojo, kad pakabutis buvo įsigytas baž- 
nyčios sendaikčių turgelyje. Jis pamanė, kad papuošalas gali būti 
vertingas ir tikriausiai jo kas nors pasigedo. 

— Koks mielas žmogus. 

— Išties, — pritarė Trisas. — Bet svarbiausia, kad Nelė sume- 
lavo mamai apie tai, iš kur gavo pakabutį. 

— Aaaaaa, — suprato Džema. — Čia ir prasideda visas įdo- 
mumas. 

— Būtent. Mano nenaudėlė dukterėčia pavogė pakabutį iš 
manęs. 

— Gerai, aš jau susipainiojau. Nejaugi nebūtum pastebėjęs tau 
priklausančio pakabučio, laikomo sidabro ir švino dėžutėje? 

— Tikrai apie jį būčiau žinojęs, jei būčiau matęs. Telefonu Nelė 
man paaiškino, kad surado pakabutį už vyro. 

Džema nusišypsojo: 

— Tu tikriausiai supranti, ką tai reiškia. 

— Tikrai taip. Kiekvienas čia gyvenęs vaikas nuo pat namo 
pastatymo žavėjosi „vyru“. 

Trisas pamojo Džemai drauge prieiti prie židinio. Pačiame 
didžiulės židinio atbrailos gale buvo įstatyta maždaug dešimties 
centimetrų dydžio kvadratinė lentelė. Joje buvo išraižytas labai dai- 
laus jauno vyro veidas. Jis pavaizduotas su standžia, devynioliktame 
amžiuje buvusia madinga apykakle, o garbanos apsivyniojusios kaklą. 
Vyriškio skruostikauliai aukšti, o žandikaulis — tvirtas. Jis atrodė 
kaip Tristano kopija. 


— Kiek suprantu, tai tavo protėvis, — spėjo Džema. 

— Manau, taip. Visada galvojau, kad jis panašus į tėtį, bet 
mama pasakė, kad jis atrodo kaip visi Tristanai. Mano šeimoje šis 
vardas gyvuoja jau ilgai. Niekas nežino, kas jis toks iš tikrųjų buvo, 
bet visi mes, vaikai, mėgdavome spėlioti. Ypač lietingomis dienomis 
susėsdavome ir kurdavome apie jį istorijas. Kolinas sakydavo, kad šis 
vyras slapčia kovėsi už teisingumą. 

— Panašu į jį, — šypsodamasi pasakė Džema. — Bet aš spėju, 
kad jis tikriausiai buvo Luizos sūnaus tėvas. 

— Aš irgi laikausi šios nuomonės, tačiau juk suaugusieji ne- 
pasakotų tokio dalyko vaikams, tiesa? Kad ir kas jis toks, niekas 
negali pasakyti, kodėl būtent jis buvo įamžintas židinio atbrailos 
gale. Mama norėjo šią lentelę išimti ir įrėminti. Vis baiminosi, kad 
ji gali užsidegti, bet tėtis neleido. — Trisas pažvelgė į Džemą. — Ir 
gerai, kad jos neišėmė. 

Ištiesęs ranką, jis spustelėjo apatinį kairįjį, tuomet viršutinį 
dešinįjį kampą ir pamygė lentelės vidurį. Mažas medžio kvadratėlis 
atšoko, atverdamas atbrailoje esančią kiaurymę. 

— Nelė sugalvojo kodą, atidarantį šitą? 

— Taip, pati viena, — atsakė Trisas. 

— Didžiuojuosi ją pažinodama. 

— Atrodo, kad ji buvo padaryta būtent pakabučio dėžutei 
paslėpti. 

— Aš irgi taip manau. 

Trisas įdėjo medžio lentelę atgal ir mostu paprašė Džemos 
pabandyti ją atidaryti. 

Jai pavyko iš antro karto. 

— Nejtikima, kad vaikas pats sugalvojo kodą, — stebėjosi ji. 

— Ir niekam neprasitarė! — pridūrė Trisas. — Nelė žinojo, kad 
jei kam nors pasipasakos, dėžutė bus iš jos atimta. 

— O tuomet, pasitelkusi apgaulę, įkalbino mamą padėti jai 
atidaryti dėžutę, — žavėdamasi tarė Džema. — Ir labai protingai 

slėpė pakabutį, viešai jį demonstruodama ant meškiuko kaklo. Lyg 
mesdama iššūkį suaugusiesiems, kad šie pamatytų jos darbą. 

— Tokia ta mano brangioji dukterėčia, — pasakė Trisas. Jis 
grįžo prie stalo, ir jiedu ėmė nurinkti indus. 

— Taigi, kalbėdama telefonu Nelė vos nepuolė į isteriją, nes tėtis 
norėjo atimti iš jos pakabutį. Savaime suprantama, visos bėdos kilo 
dėl jos melagystės, bet Nelė nenorėjo pripažinti šios smulkmenos. 

— Įdomiausia, kad teisybę ji papasakojo žau, o ne savo tė- 
vams, — pastebėjo Džema. 

"Trisas nusijuokė. 

— Kaip tau atrodo, kodėl jai patinka būti su manimi? Nes aš 
leisčiau jai išsisukti net nuo žmogžudystės. Turėjai išgirsti, ką sakė 
Edė, kai sužinojo, kad leidau Nelei važiuoti sunkvežimiu drauge su 
ponu Langu. 

— Juk jis nėra?.. 

— Ne, ne, — patikino Trisas, — jis nėra iškrypėlis, tiesiog 
žmogui jau aštuoniasdešimt penkeri, o jis vis dar vairuoja. 

— Tuomet visiškai pritariu Nelės mamai, — pasakė Džema. 

— Taip, aš irgi, — sutiko Trisas. — Daugiau taip neatsitiks, 
bet visa bėda, kad mergaitė žino, jog gali mane apsukti apie bet kurį 
savo pirštą. Nelė suprato, kad aš susidomėsiu jos istorija, o ne pulsiu 
pamokslauti, kaip negražu yra vogti. Šitą dalį palieku jos tėvams. 

Sudėjęs į šaldytuvą Džemos apdengtus dubenis, Trisas stab- 
telėjo. 

— Kai Nelė man papasakojo, kur rado dėžutę ir kas buvo jos 
viduje, prisiminiau, kad akmenukas spindėjo tą dieną, kai sutikau 
tave, O po to... 

Džema linktelėjo. 

— Po to Nelė garsiai panorėjo, kad tėtis sugrįžtų gyventi į 
Ediliną, — pratęsė ji. 

— Būtent, — pasakė Trisas. — Vadinasi, jei jis spindėjo ir tą 
dieną, kai kepėme kepsnius... 

— Kažkas išsakė savo norą. Kiek suprantu, girdėjai apie mūsų 
popietės žaidimėlį. 

— Paskambinau Sarai, ir ji išvardijo visų norus. 

— Ir staiga pati Sara netikėtai susilaukė dvynių, — švelniai 
ištarė Džema, prisimindama visus tą dieną išsakytus norus. — Bent 
jau niekas nepanorėjo ko nors pikta. 

— Man atrodo, mąstai lygiai kaip ir aš, — pasakė Trisas. — Jei 
pasaulis sužinotų, kad toks daikčiukas egzistuoja... 

— Nebūtų saugus nė vienas Freizeris, — užbaigė mintį Dže- 
ma. — Jau įsivaizduoju, kaip grįžtantį iš mokyklos Šeimusą pagrobia 
kokie sukčiai ir reikalauja panorėti, jog jie laimėtų loterijoje. 

— Arba pareikalautų kokio nesuvokiamo dalyko, pavyzdžiui, 
mokėti sustabdyti laiką. 

— Šitas geras, — tarė Džema. — Arba sielų persikūnijimo. 
Arba galios užvaldyti pasaulį. 

— Išgirdęs apie Saros dvynius, nesilioviau galvojęs, kokių 
piktadarysčių galima prikrėsti. Kaip norėčiau, kad ši istorija nebūtų 
pasklidusi po visą miestelį. 

— Aš taip pat, — paantrino Džema, — Kolinas sakė... — ji 
nutilo. 

Trisas nežymiai šyptelėjo: 

— O tu rimtai pametei dėl jo galvą? 

Džema droviai atsakė: 

— Mes gerai sutariame, ir man su juo lengva bendrauti. 

— Buvusios merginos kalbėjo kitaip. 

— Kalbi apie Džinę? 

— Ne, — pasakė Trisas. — Apie kitas merginas, su kuriomis 
Kolinas susitikinėjo, kai jiedu dar nedraugavo. Jos reikalavo iš jo 
visiško dėmesio, o kai jo negaudavo, tapdavo, švelniai tariant, ne- 
patenkintos. 

— Bet Kolinas moka parodyti moteriai dėmesį, — nesutiko 


Džema. — Mes kalbamės apie viską. 

— Daugiau nė vienai moteriai nebuvo pavykę prakalbinti 
Kolino. 

Džema šypsojosi, o Trisas priėjo prie paveikslu pridengto seifo 
ir rengėsi padėti dėžutę atgal. 

— Palauk! — sustabdė jį Džema. — Turi kai ką Žinoti apie 
sieninius seifus. Ar galiu tau papasakoti tiesą apie plėšimus? 

— Žinoma. Mudu su Kolinu nuolatos kalbamės apie jo tiria- 
mas bylas. 

Džema išdėstė, kaip vagis atidarė vieno namo seifą. Jai baigus, 
Trisas tarė: 

— Panašu, kad vagis ieško smulkaus, gerai paslėpto daikčiuko. 

Jis galva linktelėjo pakabučio pusėn. Džema sutriko: 

— Bet kas gali žinoti apie Širdies troškimų akmenį? Kas žino, 
kad jis toks mažas, jog telpa nedideliame seife? Atlikau kruopštų 
tyrimą, tačiau man nepavyko išsiaiškinti, kaip jis atrodo. Noriu pa- 
sakyti, iki dabar. Jei tai ir yra jis, kuo mes dar nesame tikri. 

— O kur paslėpti daiktą, kuriam nesaugu net seife? — paklausė 
Trisas. — Galbūt grąžinti jį į Nelės aptiktą slaptavietę. 

— Vagis sugebėjo aptikti segę lovos kojoje, todėl abejoju, kad 
paveiksliukas jį sulaikys. Gal geriau duok pakabutį man? Paprašysiu 
Šeimuso, kad jį nupieštų ir nufotografuotų. Taip išsaugosime jo 
atvaizdą, jei kas atsitiktų. 

— Kur ketini jį laikyti? 

— Jo švininėje dėžutėje, kurią pasidėsiu drauge su kitomis savo 
kosmetikos priemonėmis, kad visiškai neišsiskirtų. 

— Džema, labai sumanu, — apsidžiaugė Trisas ir šiltai jai 
nusišypsojo. — Ar esi apsisprendusi dėl Kolino? O gal ir kiti vyrai 
dar turi galimybių? 

Jis išties buvo nuostabaus grožio vyras, tačiau Džemos visiškai 
nedomino. 


— Manau, tikriausiai esu visiškai apsisprendusi, — tarė ji ir 

pažiūrėjo į laikrodį. — Jau po devintos. Geriau eisiu. Sporto salė 
rytoj atsidaro anksti. 

Trisas palydėjo ją iki automobilio. Naktis buvo nuostabi. 

— Džiaugiuosi, kad atvykai į Ediliną. Esi puikus papildy- 
mas, — pasakė jis ir pabučiavo Džemą į skruostą. Triso akys žybte- 
lėjo. — O jei tau kada pavyks išsiaiškinti, koks netikėlis yra Kolinas, 
jau žinai, kur gyvenu. 

Jis atidarė jai automobilio dureles. 

— Tikrai jam perduosiu, kad tu sakei... 

Džema nebaigė sakinio, nes staiga ją nevaldomai supykino. Ji 
pasilenkė ir išvėmė ant Žemės vakarienę. 

Tristanas iš juokaujančio draugo akimirksniu virto daktaru. 
Apkabino ranka Džemos pečius ir palydėjo atgal į namą. 

— Virusas, — gana garsiai pasakė Džema,bandydama išmesti 
iš galvos kitas pykinimo priežastis. — O gal suvalgiau ką nors su- 
gedusio. Greičiausiai apsinuodijau arba pasigavau norovirusą. Po 
kelių minučių viskas bus gerai. Galiu kirsti lažybų, kad šiuo metu 
daugybė tavo pacientų kenčia nuo to paties. Ketvirtadienį lijo, ir aš 
sušlapau. Tikrai taip ir bus. 

Trisas tylėdamas nulydėjo Džemą iki tualeto koridoriaus gale. 
Jis trumpam dingo ir grįžo laikydamas rankoje plastikinį puoduką. 

— Šlapimo mėginį, — paprašė jis. 

— Gerai. Dėl apsinuodijimo, ar ne? 

— Kad sužinotume, kas sukėlė vėmimą. Matai tą kambarį? — 
Trisas parodė į duris, kurių Džema anksčiau nebuvo pastebėjusi. — 
Būsiu ten. 

Jis uždarė duris. 

Džema padarė, ko paprašyta, ir stengėsi negalvoti. Juk tai tikrai 
buvo skrandžio virusas. Nuolatos galėjai jų pasigauti, tiesa? 

Išėjusi iš tualeto, ji ėmė drebėti. Trisas vilkėjo baltą chalatą ir 
stovėjo prie nurodyto kambario durų. Jis buvo įrengtas kaip apžiūros 
kabinetas. 

— Protingai padarei, kad įsirengei kabinetą savo namuose, — 
pasakė Džema, jausdama, kaip nervingai skamba jos balsas. — Ar 
daug pacientų čia užsuka? 

— Pasitaiko. Džema, noriu, kad čia prisėstum ir giliai pakvė- 
puotum. Pasinaudok per treniruotes išmoktais pratimais ir nusira- 
mink. 

— Žinoma, — tarė ji ir stebėjo, kaip jis išeina iš kambario, 
laikydamas rankoje puoduką. 

Džema žinojo, kad jo nebuvo tik kelias minutes, bet šios pra- 
slinko kaip valandos. Džema dairėsi po kambarį ir, pasitelkusi savo 
istorines žinias, bandė įvertinti tai, ką mato. Apžiūros stalas atrodė 
senas, ir Džemai parūpo, ar Triso tėvas nebus jo nusipirkęs šeštajame 
dešimtmetyje. Prie sienos stovėjo aukšta spintelė stiklinėmis durimis, 
ji taip pat atrodė senovinė. 

Ji paliepė sau prieiti ir pasižiūrėti į spintelę, bet kojos neklausė. 
Smalsumas neišjudino kūno. 

"Trisui atidarius duris, Džema sėdėjo ten pat, kur ir buvo palikta, 
tik pakėlė į jį akis. 

— Kaip jautiesi? — paklausė jis tokiu balsu, kokiu tikriausiai 
kalbėdavo su pacientais. 

— Apsinuodijimas maistu? — sušnibždėjo ji. 

— Džema... — pradėjo Trisas, bet mergina suprato atsakymą 
iš jo veido išraiškos. 

Ji užsidengė rankomis veidą. 

— Aš nesu tam pasirengusi, — sukuždėjo. — Aš turiu darbą. 
Ir beveik nepažįstu Kolino. 

Trisas uždėjo jai ant pečių rankas. 

— Gal nori išgerti arbatos su skrebučiu? Pasiūlyčiau krekerių, 
bet jų neturiu. 

Džema nesujudėjo, todėl jis pasilenkė ir padėjo atsistoti. 


— Ateik į svetainę, ir mes pasikalbėsime, — tarė jis. 

Po kelių minučių jiedu jau sėdėjo ant Triso sofos, ir Džema 
bandė valgyti jo pasiūlytą skrebutį, tačiau viskas, ką prarydavo, norėjo 
lipti lauk. Jis nusivilko baltą chalatą ir vėl tapo jos draugu. 

— Kūdikis? — negalėjo patikėti Džema. — Esi tuo tikras? 

— Visiškai. Rytoj išrašysiu tau vitaminų nėščiosioms ir siuntimą 
pas akušerę-ginekologę. Esant tokioms aplinkybėms, nemanau, kad 
turėčiau... 

— Taip, — pritarė Džema. — Tai galėtų stoti skersai kelio 
draugystei. — Ji pažvelgė į jį akimis, kuriose atsispindėjo visi jaus- 
mai. — Ką man daryti? Kaip pranešti apie tai Kolinui? 

Trisas suėmė jos rankas sakydamas: 

— Džema,jeigu tu jo nenori, galiu pasirūpinti abortu. Apie tai 
neprivalo žinoti niekas daugiau, tik tu ir aš. 

Mergina ištraukė rankas. 

— Daugiau niekada nenoriu girdėti panašių dalykų! 

— Puiku, — tarė Trisas ir primą kartą nusišypsojo. Jis vėl paėmė 
ją už rankų: — Džema, viskas bus gerai. Pažįstu Koliną visą savo 
gyvenimą ir galiu užtikrinti, kad jis pasielgs taip, kaip tu panorėsi. 

— Nori pasakyti, kad ves suviliotą merginą? — su pasibjaurė- 
jimu pasakė ji. — Visada svajojau, kad vyras jaustųsi priva/ąs mane 
vesti. 

— Kolinas tavęs nevestų, jei nebūtų beprotiškai įsimylėjęs, 
tačiau vis tiek pasirūpintų tavimi finansiškai. 

— Jis manęs neįsimylėjęs! 

— Tu taip manai? — Trisas įpylė dar arbatos. — Dar neteko 
matyti, kad Kolinas būtų taip pametęs galvą dėl merginos. Jau vai- 
kystėje Kolinas išsiskyrė savo šaltakraujiškumu. Jei kuris iš mūsų 
sugalvodavo kokį nutrūktgalvišką planą, visi sutikdavo, bet tik ne 
Kolinas. Jam nerūpėjo, kad su juo gali kas nors nesutikti, bet visada 
laikėsi savo vertybių. 

— Jis sutiko dirbti pas savo tėvą darbą, kurio nekentė. 

— Kolinas turi labai, labai stiprų šeimos jausmą. 

— Džinė... 

— Juos siejo tik kūniška trauka, be to, ji buvo apžavėjusi Koli- 
ną, — paaiškino Trisas ir pripylė į puoduką karšto vandens. 

Džema atrodė paniurusi: 

— Jei Džinė yra žavinga, tuomet kas tokia aš? Pilkas, nuobodus 
paguodos prizas? 

— Tu esi tikroji meilė, — įpylęs į arbatą pieno, pasakė Trisas 
ir padavė jai puodelį. 

— Bet mes susipažinome visai neseniai. 

— Esi teisi, — sutiko Trisas. — Visi žino, kad įsimylėti žmogų 
galima tik prabėgus dviem kablelis šešiasdešimt aštuonioms dešim- 
tosioms metų dalims. 

Džema nesijuokė. 

— Ką man daryti? Savo gyvenimą planavau visai ne taip. No- 
rėjau pabaigti disertaciją, susirasti darbą. Tuome/ ketinau susirasti 
vyrą, su kuriuo praleisčiau visą gyvenimą, — ji pažvelgė į jį. — Bet 
ponia Freizer užsimanė anūkų ir savo norą išsakė garsiai. 

— O nesaugus seksas, tavo nuomone, čia niekuo dėtas? — 
paklausė Irisas. 

Džema urgztelėjo: 

— Geriau jau galvosiu, kad čia kalta magija, o ne mano pačios 
kvailumas. 

Trisas nusijuokė. 

— Ką gi, jau darosi vėlu. Parvešiu tave namo. Rytoj atvarysiu 
tavo automobilį ir atvešiu vitaminų. Pranešk, kai pasakysi Kolinui, 
ir aš paprašysiu, kad Reičelė pasirūpintų tavo mityba. Turėsi gerai 
maitintis. 

— Kūdikis? 

— Tikrai taip. Didelis laimingas Freizerių kūdikis. Argi tau 


neįdomu, ko jis panorės užaugęs? 

— Neprimink, — Džema pajudėjo durų link, šalia ėjo Trisas. — 
Tikriausiai jau žinome, kodėl akmuo pabudo. Tavo dukterėčia išlupo 
akmenį iš švino ir tokiu būdu išleido džiną. 

— Matyt, — pritarė Trisas. — Ar jau pradėjai galvoti vaikų 
vardus? 

— Smaginiesi, ar ne? 

— Taip, — pripažino jis. — Kolinas yra ne tik mano pusbrolis, 
bet ir mano draugas, todėl su siaubu galvodavau apie tą dieną, kai 
jis praneš, kad tuokiasi su Džine. Vis svarstydavau, ar man pavyks 
apsimesti, kad džiaugiuosi dėl jo. Bet jam užteko proto... 

— Žinau, — nutraukė Džema. — Neprivalai to sakyti. 

Jiedu jau stovėjo prie Triso automobilio, ir jis padėjo Džemai 
atsisėsti vidun. 

— Juk niekam apie tai nepasakosi, tiesa? — susirūpino ji. 

— Niekada neišduodu savo pacientų ir draugų paslapčių. Kol 
negausiu tavo leidimo, niekam nė žodžiu neprasitarsiu. Prisisek diržą. 


Dabar esi atsakinga už dvi gyvybes. 

Po to, kai Trisas paliko Džemą svečių namelyje, ji nemanė, kad pa- 
vyks užmigti, bet apsiriko. Ji tiesiog nukrito skersai lovos ir iškart 
įmigo. Atsikėlusi anksti ryte pirmiausia prisiminė, kad vos atvykusi 
į Ediliną panoro čia pasilikti. Ar tai buvo jos širdies troškimas? Ar 
ją „išgirdo“ spindintis Nelės pakabutis? Ar jis žinojo, kad ji taps 
Freizerio žmona? Kolino senelis teigė, kad akmuo pildo ir moterų 
norus. Todėl gali būti, kad jis pildo ir žmonų svajones. Tokiu atveju, 
pagalvojo ji, geriau paskambinti Arielei į Kaliforniją ir patarti atlikti 
nėštumo testą. 

Gulėdama lovoje Džema perbraukė ranka savo plokščią pilvuką. 
Ji neįsivaizdavo, kaip jis padidės augant kūdikiui. Bet, pasak daktaro 
Triso, netrukus taip ir turėtų atsitikti. 

Džema susidėjo rankas už galvos ir pažvelgė į lubas. O kas gi 
bus dabar? — svarstė ji. Žinoma, visų pirma reikia pranešti Ko- 
linui. 

O jeigu viskas susiklostys taip, kaip užsiminė Trisas, ir Kolinas 
ją ves verčiamas pareigos jausmo? Kaip jis gyvens santuokoje, visą 
laiką jausdamas, kad teko vesti prievarta arba apgaulės būdu? 

Atsikėlusi Džema nusiprausė po dušu, vis dar negalėdama 
patikėti, kad laukiasi. Ji nesijautė prastai, bet juk turėtų būti rytinis 
pykinimas? Užsidėjusi ranką ant pilvo, paklausė: 

— Nori būti toks išskirtinis, kad nusprendei mane pykinti 
vakarais? 

Išlipusi iš dušo apsirengė, pavalgė sočius bei sveikus pusryčius 
ir sėdo dirbti. Džema užsirašinėjo, ką pavyko sužinoti apie pirmąjį 
Šeimusą Freizerį, ir dirbdama beveik pamiršo jos gyvenimą apvertu- 
sią naujieną. Bibliotekos tyloje ji galėjo atsiriboti nuo ateities planų. 

Vienu momentu Džema negalėjo atitraukti akių nuo papuošalo, 
kuris tikriausiai buvo Širdies troškimų akmuo. Jis atrodė toks smul- 
kutis: ovaliame auksiniame rėmelyje, ne didesniame už jos mažojo 
piršto galiuką, buvo įtvertas akmenukas, kuris žioravo iškeltas prieš 
saulę. Argi gali toks menkas daikčiukas iš tiesų pildyti norus? 

Net ir tarusi sau, kad taip daryti negalima, sugniaužė akmenuką 
rankoje ir pasakė: 

— Noriu, kad mano vaikas nugyventų ilgą ir laimingą gyve- 
nimą. 

Atgniaužusi delną patikrino, ar akmenukas pakeitė spalvą 
kaip tada, kai Nelė buvo užkabinusi jį savo meškučiui ant kaklo, bet 
deimantas atrodė nepakitęs. 

— Nesąmonė, — sumurmėjo ji sau ir įdėjusi pakabutį po švini- 
niu apvalkalu uždarė pudrinę. Kaip ir žadėjo Trisui, pasidėjo pudrinę 
į krepšelį, stovintį greta vonios kriauklės, kur laikė savo kosmetiką. 
Akmuo buvo paslėptas visiems matomoje vietoje. 

Tą popietę jos tarpduryje pasirodė jaunasis Šeimusas. Džema 
neatsistojo atidaryti durų, tiesiog pamojo užeiti vidun. Šeimusas 
nuėjo į virtuvę, pagamino jiems porą sumuštinių ir sėdo piešti. 

Jiedu jau buvo įpratę nedaug kalbėtis, ir Džema žinojo, kad 
Šeimusui patinka ją supanti tyla. Freizerių namai, kuriuose nuolat 
kunkuliavo veiksmas, Džemai pasirodė per daug triukšmingi, todėl 
ji visiškai suprato Šeimusą. 

— Mano vaikas bus ramus, — pasakė ji ir pakėlė akis į Šeimusą. 

Ji neketino ištarti šių Žodžių garsiai, ir vaikinas tikriausiai jos 
nenugirdo. Šeimusas toliau eskizavo savo didžiuliame bloknote. 

Vėliau Džema galvos mostu parodė jo piešimo reikmenų dėžutę, 
gulinčią ant stalo. Dėžutės apačia vis dar buvo užklijuota bjauria 
pilka juostele. 

— Gal nori palikti dėžutę čia, ir aš ją sutaisyčiau? 

Šeimusas vieną kartą linktelėjo nepakeldamas galvos. Nežinia, 
ką jis piešė šiandien, bet buvo visiškai įnikęs į darbą. 

Ji vėl bandė suteikti savo gausiems užrašams įskaitomą pavidalą. 
Du kartus pastebėjo tyrinėjanti giminės, apie kurią rašo, medžio 
vardus. Atrodė, kad Freizeriai liepsnoja meile senoviniams vardams, 
bet Džema niekaip negalėtų užkrauti savo vaikui Peregrino vardo. 
O kaip mergaičių vardai? Nejaugi Alėja norėtų pavadinti jos vaiką 
Prudencija? Džema nusiramino prisiminusi, kad savo dukrą ponia 
Freizer pavadino Ariele. 

Kol Džema svarstė vardų klausimą, Šeimusas atsistojo ir 
pamojavęs ranka uždarė paskui save duris. Ji pastebėjo paliktą jo 
dailės reikmenų dėžę, pro kurios kraštą matėsi kyšantis popieriaus 
lapas. Šeimusas vengdavo demonstruoti savo piešinius, todėl Džema 
nesutramdė smalsumo. Ji atsikėlė ir priėjo prie Žurnalinio staliuko. 
Piešinys, kurį išvydo, taip pribloškė, jog ji visu svoriu klestelėjo ant 
sofos. 

Šeimusas nupiešė Džemą, sėdinčią ir skaitančią po didžiuliu 
medžiu, primenančiu Merlino ūkyje augantį ąžuolą. Ji atrodė taip 
pasinėrusi į knygą, kad visiškai nereagavo į aplinką. Portretas būtų 
visiškai tikslus, jei ne trys ją supantys berniukai, kurių kiekvienas 
atrodė kaip iš akies luptas Kolinas. Vienas jų kabojo rankomis 
įsitvėręs į žemą medžio šaką, o kitas, segintis šerifo ženklelį ir 
avintis kaubojiškus batus, rodėsi, nori jį areštuoti. Trečiasis, su ge- 
rokai permirkusiomis sauskelnėmis, buvo iš akmenukų ir šakelių 
susikonstravęs taką su kliūtimis, kuriuo važinėjo keturiais mašinų 
modeliukais. 

Džema žiūrėjo į piešinį išsižiojusi ir netekusi žado. Bet tuomet 
ji atsilošė į sofos atkaltę ir ėmė iš visų plaučių juoktis, nes atrodė, 

kad piešinys beveik neprasilenkia su tikrove. Puikiai įsivaizdavo save 
šioje situacijoje: ji įsitraukusi skaito knygą, o vaikai patys susigalvoja 
užsiėmimų. 

— Kodėl gi Šeimusas sumanė visa tai nupiešti? — sušnabždėjo 
Džema ir prisiminė išsitarusi, kad turės „ramų vaiką“. Atrodė, kad šį 
komentarą jis sujungė su garsiai išsakytu ponios Freizer anūkų troš- 
kimu bei dažnus pono Freizerio pasvajojimus apie palikuonį, pavel- 
dėsiantį protėvių gyslomis tekėjusį pomėgį ratuotoms priemonėms. 
Be to, Džema beveik visą laiką globėjiškai laikė ranką ant pilvo ir 
kas penkias minutes vaikščiojo į tualetą, todėl Šeimusui tikriausiai 
nebuvo sunku įspėti jos paslaptį. Viename piešinyje jis sutalpino 
savo tėvų širdies troškimus ir Džemos netyčia jam išduotą norą. 

Džema rūpestingai padėjo priešinį atgal į dėžutę ir grįžo prie 
darbo, bet daugmaž kas pusvalandį atsitraukdavo, nusišypsodavo ir 
iš nuostabos papurtydavo galvą. 

Šeštą valandą ji gavo iš Kolino žinutę, ir jos širdis nukrito į 
kulnus. Štai ką reiškia būti įsimylėjusiai, pamanė Džema, bet tuojau 
pat nusprendė, kad sukvailėjo. Įsimylėti dar per anksti. Tačiau juk 
būtų geriau, kad ji mylėtų savo vaiko tėvą, tiesa? 

GAL GALĖTUME KUO GREIČIAU SUSITIKTI 

MERLINO ŪKIO PAVĖSINĖJE? MAIKO IR SAROS NĖRA. 

BŪSIME TIK DVIESE. 

Džema pajuto, kaip smarkiai ėmė daužytis širdis, o galva 
prisipildė įvairiausių spėlionių. Ar sakydamas „tik dviese“ Kolinas 
turėjo omeny slaptą įsimylėjėlių pasimatymą? Tikriausiai nebuvo 
romantiškesnės vietos už žmonių apleistą Merlino ūkį. Ten jie galės 
pasislėpti nuo svetimų akių. Jų nematys nei jo šeima, nei žmonės, 
kurie vėliau apkalbės. 

Ji paskubomis pasidažė ir nubėgo prie automobilio. Greitai ten 
važiuodama jau įsivaizdavo, kaip gulėdama jo glėbyje papasakos apie 
atrastą Širdies troškimų akmenį. O vėliau praneš apie kūdikį. O kas 
tada? — pagalvojo ji. Džema tikėjosi, kad Koliną užplūs džiaugsmas, 

jis iškels ją į orą ir apsuks ratu, o po to abu kalbėsis apie ateities 
planus. Jai išties reikėjo taip trokštamos /aimės. 

Pasukusi į Merlino ūkį ir artėdama prie daržinės, Džema 
nusijuokė iš savęs. Pasirodo net turėdama ambicijų siekti karjeros 
ir nepriklausomybės, ji paprasčiausiai troško būti Pelene, kurią iš- 
gelbėtų didelis ir tvirtas vyras. 

Džema pamatė Kolino džipą, stovintį prie nuošaliau esančios 
pavėsinės pinučių sienomis, ir pasistatė automobilį greta. Vos išvydusi 
Koliną, iškart suprato, kad tai nebus romantiškas pasimatymas. Jis 
atrodė susirūpinęs, lyg ketintų pasakyti kokią baisią žinią. 

— Sveika, — tarė ką tik iš automobilio išlipusiai Džemai ir, 
uždėjęs ant pečių rankas, atsainiai pakštelėjo į lūpas. 

— Kas atsitiko? — paklausė ji. 

— Džinė, — atsakė jis. 

Džema vos susivaldė neužvertusi akių. Kolinas pasikvietė ją į šią 
nuostabią, romantišką vietą pasikalbėti apie savo buvusią merginą? 

— K3 ji padarė? — paklausė bandydama nepamiršti, jog yra 
suaugęs žmogus. Ir gyrė save už tai, kad nepuolė rėkti. 

— Ko dabar užsigeidė Drakonė? — pasiteiravo Džema ir pri- 
sėdusi ant žolės pakėlė į Koliną akis, tačiau šis stovėjo, nes tikriausiai 
iš jaudulio negalėjo prisėsti. 

Kolinas jai papasakojo, kad peržiūrėjus senas bylas pavyko ap- 
tikti vagį, kuris prieš daugelį metų, savo jaunystėje, paliko gluosnių 
puokštelę, perrištą rausvu šilkiniu kaspinu. 

— Iš naujo ėmėsi savo karjeros? — pasidomėjo Džema. — Ar 
turi jo fotografiją? 

— Taip, bet čia dar ne viskas. Jis įvykdė keletą rimtų vagysčių 
visame pasaulyje. Apšvarino keletą bankų, Rumunijos konsulatą, kelis 
prabangius butus Honkonge. Jis užkopdavo namo siena naudoda- 
masis siurbtukais. Tas vagis sugeba atidaryti bet kurį seifą. 

— Kiek suprantu, atsukti lovos kojos bumbulą jam buvo vieni 
niekai. 

— Visiškai. 

Rodėsi, kad Kolinas nori jai pranešti kažką svarbaus, bet ne- 
drįsta pasakyti tiesiai į akis. 

— O ko profesionaliam vagiui prireikė Ediline? 

— Jis yra Džinės dėdė. 

Džema tramdė besiveržiančius keiksmažodžius ir stengėsi 
išlaikyti ramią veido išraišką. Ji nutarė, kad neleis pykčiui, kurį 
sukėlė žinia apie Džinės nusikaltėlį giminaitį, užgožti naujienos 
apie kūdikį. 

— Kiek suprantu, tau apie dėdę ji nepasakojo. 

— Nė žodžio. Džinė sakė esanti vienturtė vienturčių tėvų dukra. 

— Suprantu, kodėl vyrui, kuris dievina teisėsaugą, ji nepapasa- 
kojo apie savo dėdę — pagarsėjusį vagišių. Galbūt ji jo nepažinojo. 

— Cha! Kol Džinė studijavo teisę, jis buvo stebimas, ir žinoma, 
jog jiedu begalę laiko praleisdavo kartu. Sprendžiant iš mano skaitytų 
bylų ir matytų nuotraukų, kelerius metus jiedu buvo neišskiriama 
pora. Džinė keliavo drauge su juo. Žinojau, kad yra apkeliavusi ne- 
mažai pasaulio, tačiau neįtariau, jog vyko tenai su dėde — su žmo- 
gumi, kuris... — Kolinas nerado tinkamų žodžių nusakyti Džinės 
nuslėptam gyvenimo tarpsniui. 

Džema suprato, kad turėtų jį paguosti, nes buvusi mergina jį 
apgavo, bet neprisivertė to padaryti. Ar jis tikrai taip tūžtų išsiaiškinęs 
apgaulę merginos, su kuria, kaip pats sakė, buvo viskas baigta? Bet 
ji pasilaikė savo mintis sau. 

— Vadinasi, tau reikia surasti jos dėdę. 

— Taip, būtent. 

— Oką apie visa tai sako Džinė? — paklausė Džema sulaikiusi 
kvapą ir tikėdamasi, jog jis atsakys, kad su ja nesikalbėjo ir apklausą 
atlikti įpareigojo Roją — savo pavaduotoją. 

— Džinė sakė nemačiusi jo daugybę metų, bet įtariu, kad ji 
meluoja. 

— Apie tai ir noriu su tavimi pasikalbėti, — tarė jis. — Nema- 
nau, kad visa tai tėra tik atsitiktinumas. 

— Visa kas? 

Kolinas sumosavo ore: 

— Tu, aš, Džinė, jos dėdė, vagystės. Manau, viskas vyksta ne 
be priežasties. 

— Kokia tavo teorija? — ji nuoširdžiai susidomėjo. 

— Spėju, Džinė papasakojo savo dėdei, kad mes išsiskyrėme. 
Kadangi gerai ją pažįstu, numanau, jog visą kaltę ji suvertė man. 
Imu galvoti, kad miestelyje įvykdytos vagystės yra bandymas at- 
keršyti. 

— Bet jei jis pažįsta Džinę, tikriausiai nutuokia tiesą apie jūsų 
išsiskyrimą. Ir viskas vyksta dėl kitos priežasties. 

Džema papasakojo, kad Tristanas įtaria radęs Širdies troškimų 
akmenį. 

— Vis tiek nesuprantu, kaip visi apie jį sužinojo. Juk tu niekam 
nepasakojai? 

— Nė nereikia pasakoti. Tą legendą žino daugelis gyventojų. 
Nereikia būti gudruoliui, kad pastebėtum, jog tau panaršius senus 
dokumentus, ėmė pildytis žmonių norai. Trisas tau tikriausiai pa- 
pasakojo apie savo svainį. 

— Taip, — atsakė Džema, — bet nemanau, kad tą istoriją 
atskleidė ir kitiems. 

— Vos per kelias savaites Džeikas grįžo iš karo ir gavo darbą 
Ediline. Žmonės pastebi tokius dalykus. 

— O dabar ir Saros dvyniai, — pridūrė Džema. — Manau, 
norus pildančio akmens pakaktų prisivilioti tarptautinį vagį. 

— Bijau, kad tavo tiesa, — tarė Kolinas. — Dėl to man dar 
sunkiau tau šį tą pasakyti. 

Nuo jo tono Džemai pasišiaušė sprandas. 

— Ką nori man pasakyti? 


— Jei Džinės dėdė vykdo šiuos nusikaltimus kerštaudamas 

man dėl išsiskyrimo su jo dukterėčia arba bando sužinoti tavo ty- 
rimo rezultatus, baiminuosi, kad kyla grėsmė žau. Jei jis toks pats 
kaip Džinė, įtariu, imsis bet kokių priemonių savo tikslui pasiekti, 
visiškai nesukdamas galvos dėl pasekmių. 

Džema bandė nuslėpti nusivylimą, nes tikėjosi visiškai kitokio 
susitikimo. 

— Bet Džinę įskaudinai tu, todėl gali būti, kad jos dėdė siekia 
padaryti tave miestelio pajuokos objektu. 

— Sakai, jis nori mane pažeminti? — pasitikslino Kolinas. — 
Įmanoma. Tačiau šiuo metu mane labiausiai jaudina mintis, kad 
jis kėsinasi į stebuklingąjį akmenį ir gali pagalvoti, kad jis pas žave. 

Džema numanė, kur link jis suka. Kolinas ketino kurį laiką 
pabūti atskirai. Bet Džema to nenorėjo. 

— Galvoji, kad Džinė pakurstė įvykdyti vagystes? — paklausė 
Džema. — Galbūt Džinė paprašė dėdės atlikti tokį nusikaltimą, 
kuris tave sugėdintų. 

— Nemanau, — atsakė Kolinas, tačiau nežiūrėjo jai į akis. 

Džemai atrodė, kad jis nesirengia iškloti visko, ką galvoja. 

— O kas bus dabar? — pasidomėjo ji. 

Įdėmiai į ją žiūrėdamas, Kolinas pasiteiravo: 

— Ar kas nors atsitiko? Gal padariau ką nors blogo? 

— Ne. Tu nieko nepadarei, — atsakė Džema, meluodama 
taip pat kaip ir jis. — Tiesiog susirūpinau tavo saugumu ir tiek. Ką 
planuoji dabar daryti? 

— Ketinu dar kartą apklausti Džinę. Panaudosiu viską, ką 
apie ją Žinau, tiesai išgauti. Privalau išsiaiškinti, kas ir kodėl vyksta. 
Kol kas įvykdytos menkos vagystės, bet aš nerimauju, kad jos gali 
būti tik įžanga į rimtesnį nusikaltimą. Vienos vagystės metu, per jo 
pabėgimą, žuvo keturi nekalti žmonės. 

Įsivaizduotą pokalbį apie būsimą kūdikį Džemos galvoje stai- 
ga pakeitė vaizdiniai su Kolinu ir Džine, todėl ji nutilo. Galiausiai 
susikaupusi tarė: 

— Nori, kad pabūtume atskirai, ir miestelis galvotų, jog išsi- 
skyrėme, tiesa? 

— Manau, šiuo metu taip bus geriausia, — tarė Kolinas ir 
gudriai šyptelėjo. — Galvojau susibarti su tavimi, taip aršiai, kad 
tau tektų mane išmesti iš namų, bet nusprendžiau nerizikuoti. Kur 
aš dėčiausi, jei tu man neatleistum? 

— Ten pat, kur ir buvai prieš porą savaičių, — atsakė Džema. 

Ji dirstelėjo į laikrodį. Jautė prasidedant pykinimą. Jeigu greitai 
neišeis, ims vemti, o pranešti apie jųdviejų sukurtą kūdikį Džema 
norėjo visai kitokiu būdu. 

— Man reikia grįžti prie darbo, — pasakė ji, atsistojo ir pasuko 
automobilio link, bet Kolinas čiupo jai už rankos. 

— Tu ant manęs pyksti, — apstulbęs pastebėjo jis. 

— Suprantu, toks yra tavo darbas ir privalai taip elgtis, — 
Džema pagalvojo apie jo pasakytus žodžius. — Kaipgi būtum su 
manimi surengęs barnį? 

— Pamiršk, ką sakiau, — tarė jis. — Gal išvažiuokime kur nors 
pavakarieniauti už miesto ir apie viską pakalbėti? 

Džemai prieš akis iškilo niūri apvemto stalo vizija, todėl ji 


atsakė: 

— Gal kitą kartą. Man išties reikia keliauti. 

— Darbas! — tarė Kolinas. — Galėčiau su tavimi susibarti dėl 
to, kad tiek daug dirbi. 

Šįkart apstulbo ji. 


— Bet aš maniau, tau patinka klausytis istorijų, kurias atrandu 
apie tavo šeimą. Ar klystu? 

— Man patiko. Ir patinka. Nors pasakojimo apie Trisą nebuvo 
lengva klausytis. 

— Trisą? Kaip jisai susijęs su plėšimais? 

— Kiek aš žinau — niekaip. 

— Tai kodėl apie jį užsiminei? 

— Paprasčiausiai nustebau, kai Trisas man pasakė, kad pa- 

pasakojai jam apie mano bylą. Jis žinojo tokių smulkmenų, kokių 
nepasakojau net savo pavaduotojai. Gal reikėjo tave prisaikdinti 
gyvybe, kad niekam neišplepėtum. O kur dar judu ir tas prakeiktas 
akmuo! Lengvai sukelčiau barnį. 

Kolinas šypsojosi, bet Džema jo žodžius priėmė rimtai. Anks- 
čiau niekas nėra jos apkaltinęs išdavyste. 

— Bet aš maniau... — ji jautė, kaip rausta veidas. — Tu teisus. 
Neturėjau pasakoti apie tavo bylą. Pasielgiau netinkamai. Atsiprašau. 
Pykinimas vis stiprėjo, ir Džema žengė prie automobilio. 

— Džema, čia aš turiu atsiprašyti. Nieko tokio, kad papasakojai 
Trisui. Tikrai turiu atsiprašyti. Tiesiog... 

Kolinui nutilus, Džema atsisuko: 

— Tiesiog kas? 

— Nieko. Pamiršk, — jis atsistojo greta. — Pasimatysime po 
poros dienų. 

— Noriu išgirsti, ką ketinai pasakyti. 

Kolinas nusisuko. 

— Nieko, — pasakė jis. — Aš netikiu gandais. 

— Kokiais gandais? 

Kolinas persibraukė delnu veidą ir tarė: 

— Tai tiesiog dėja vu, ir tiek. Visą dieną buvai su Trisu, bet aš 
tave suprantu. Džinė irgi leisdavo laiką su kitais vyrais. Apsimetu, 
kad man nerūpi, nors iš tiesų tai skaudina. 

— Dėja vu? Skaudina? Kiti vyrai? Kokias nesąmones čia paistai? 

— Kalbu apie tave ir Trisą, štai apie ką! — pasakė jis, lyg tai 
būtų savaime suprantama. 

— Kuo čia dėtas Tristanas? 

— Džema, nenoriu pyktis. Pasikviečiau tave norėdamas pa- 
pasakoti tiesą, o ne ginčytis. Kurį laiką turime pabūti atskirai, nes 
aš privalau ištraukti iš Džinės visą įmanomą informaciją. Be to, 
būgštauju, kad tu gali nukentėti nuo jų keršto. Ir galiausiai tu žinai 
apie akmenį. 

— Žinoma, — pasakė Džema. — Visiškai suprantu. Merginai, 
su kuria susitikinėji šį mėnesį, tu paaiškini, kad turėsi praleisti šiek 
tiek laiko su mergina, su kuria susitikinėjai praeitą mėnesį. O kol 
būsi su ja, aš turiu laikytis atokiau nuo kitų vyrų. Lieka vienintelis 
klausimas: ar kitą mėnesį mudu būsime kartu. O gal išsirinkai kokią 
nors naują merginą? 

— Džema! Dėl Dievo meilės, elgiesi visiškai nesąžiningai! Ar 
bent įsivaizduoji, ką man tenka iškęsti vien dėl to, kad tiek daug laiko 
praleidi su Trisu? Jo namas stovi labai nuošalioje vietoje ir bent penki 
žmonės man pasakojo, kad tu jame lankeisi naktį. Ir jis parvežė tave 
namo. Gal buvai per girta, kad vairuotum? 

Džema neketino jam aiškinti tikrosios priežasties, dėl ko Trisui 
teko parvežti ją namo. 

— Jei tu apie mane tokios nuomonės, tikrai būtų geriau daugiau 
nebesimatyti. Esu įsitikinusi — tavo šeima labai nudžiųgs, kai vėl 
pasirodysi su savo gražiąja teisininke. Kadangi tu jai atleidi visas 
padarytas niekšybes, įtariu, drauge būsite nepaprastai laimingi. O 
dabar, jei neprieštarausi, turiu grįžti prie darbo. 

— Visiškai neturiu nieko prieš, — atrėžė Kolinas. — Tikiuosi, 
judu su Trisu irgi būsite labai laimingi. 

— Puiku! Nes atrodo, kad, nepaisant visko, jūs su Džine esate 
tobula pora. 

— Gal taip ir yra, — atkirto Kolinas. 

Džemai trūko kantrybė. Ji įsėdo į automobilį, užtrenkė dureles 
ir nukūrė žvyrkeliu tolyn. 

Kolinas, lygiai taip pat įtūžęs, nuvažiavo į savo biurą. Jis troško 
sėsti prie darbo. Kuo sparčiau jam pavyks atskleisti nusikaltimus ir 
suimti nusikaltėlius, tuo greičiau galės susitaikyti su Džema. Žinoma, 
Jeigu ji to norės. 

Po valandos jis dar nebuvo nieko nuveikęs. Tik mąstė apie jų 
kivirčą ir bandė jį suprasti. 

Po barnių su Džine Kolinas visada jausdavo palengvėjimą. Jie 

prikalbėdavo baisiausių dalykų, kaltindavo vienas kitą neištikimybe, 
tingumu, kvailumu — viskuo, kas tik šaudavo į galvą. Nelikdavo 
nepaliesta nė viena tema: nei jos palikta suversta virtuvė, nei Kolino 
niūrumas, nei Džinės sugebėjimas rūpintis vien tik savimi. 

Kelias valandas pasispjaudžius nuodais, išsekdavo ir jėgos, ir 
vienas kitam metamų priekaištų ištekliai. Tuomet jie atsikvėpdavo, 
susižvalgydavo ir vienas iš jų pasakydavo ką nors absurdiško. Tarkime, 
Kolinas ištardavo: „Tu užgrobi vonią.“ 

Džinė atsikirsdavo: „O tu mieliau žiūri sporto laidas per tele- 
vizorių, nei eini į šokius.“ 

„O tau labiau patinka...“ — pradėdavo Kolinas, tačiau neuž- 
baigdavo sakinio, nes jiedu atsidurdavo vienas kito glėbyje. Barnio 
pakurstytas karštis persikeldavo į lovą. 

Bet Džema buvo kitokia. Jis pasikvietė ją į Merlino ūkį, nes 
nenorėjo su ja tariamai — ir laikinai — susipykti vieno iš jų namuose, 
kuriuose jiedu mylėjosi. Per pastarąsias dienas Kolinas buvo taip 
išsiilgęs Džemos, jog labiausiai norėjo atsigulti drauge į lovą ir ją 
apsikabinti. Todėl pasiūlė geriau susitikti prie pavėsinės. 

Jis niekada negalvojo, kad galės su ja susikivirčyti. Anksčiau 
būtų pasakęs, kad jiems su Džema nėra dėl ko bartis. Jau nuo pat 
pradžių jie buvo ideali pora, lengvai sutarianti tarpusavyje. 

Žinoma, ji turėjo visą teisę ant jo pykti, nes jis juk užmiršo jų 
drauge lovoje praleistą laiką, bet juk jie viską išsiaiškino, ar ne? Ir 
jisai Džemos atsiprašė. 

Kolinas manė, nekreipiantis dėmesio į nuolatinius pasakoji- 
mus apie Džemą ir daktarą Trisą, kuriuos pastarąsias kelias savaites 
jis girdėjo iš Edilino gyventojų. Jo tikrieji draugai, žmonės, su 
kuriais užaugo, apie tai nė žodeliu neužsiminė, bet viską išplepėjo 
naujakuriai. Kad ir kur pasisukdavo, kas nors vis užsimindavo apie 
Džemą ir Trisą. 

— Jie kalbėjo persisvėrę per puodelį kakavos, — sakė vienas 
vyriškis. — Tas vyras tikrai žino, kaip užkariauti merginos širdį. 

Maisto prekių parduotuvėje seselė pasistengė, kad Kolinas neva 
netyčia nugirstų jos pasakojimą apie tą naktį, kurią Trisas praleido 
namuose vienas su Džema. 

— Nesu tikra, — gana garsiai postringavo seselė, — bet man 
atrodo, kad čia mezgasi tikras meilės romanas. 

— Daktaras Trisas tikrai to nusipelnė, — dar garsiau paantrino 
kita moteris. — Jam pats laikas susitupėti ir sukurti šeimą. 

Kolinas jau norėjo įsiterpti į jų pokalbį ir pareikšti, kad Džema 
priklauso jam, o ne Trisui, bet nugalėjo jo ilgalaikis įprotis slėpti savo 
asmeninį gyvenimą. 

Apie tai, kad Džemą po tariamo „pasimatymo“ namo parvežė 
Trisas, Kolinas sužinojo iš pono Lango. 

— Tai nebuvo pasimatymas, — šiurkščiai paprieštaravo senukui 
Kolinas. — O ką pats ten veikei tokiu metu? 

Ponas Langas gūžtelėjo pečiais ir apsidairė po Kolino biurą. 
Apie save jis kalbėjo dar mažiau nei bet kuris Freizeris. Jis atsisuko 
į Koliną ir tarė: 

— Jei ji tau patinka, pasistenk jos neprarasti. 

— Palikime ramybėje mano asmeninį gyvenimą. Gal ką nors 
matei ar girdėjai apie vagystes? 

— Ne, — atsakė ponas Langas, ir Kolinas žinojo daugiau iš 
senuko nieko neišgirsiantis. 

Kolinas labai graužėsi, kad teks paprašyti Džemos kurį laiką 
nesimatyti, tačiau jam svarbiausia buvo jos saugumas. Jis neketino 
Džemai atskleisti, kad jos įtarimai dėl Džinės taip pat tapo svarbiau- 
sia jo svarstymų tema. Tikrai nesunkiai patikėtų, jog Džinė sukūrė 
kokį nors keršto planą. Buvo matęs, kokių kiaulysčių ji prikrėsdavo 
bendradarbiams, kurie, pavyzdžiui, bandydavo pasiglemžti iš jos 
bylą. O tą dieną, kai jo bute Džinė pagaliau pripažino išsiskyrimą, 
ji buvo nepaprastai įširdusi. 

Neskaitant Džinės, Kolinas negalėjo suvokti, kodėl Džema 
nesupranta, kad jis viską sugalvojo vien dėl jos. Sprendžiant iš jos 

kalbėjimo tono galėjai pagalvoti, kad Kolinas mori leisti laiką su 
Džine. Džemai atrodė įmanoma, jog Kolinas netgi džiaugėsi dėl 
susiklosčiusios situacijos, nes galės vėl susitikti su Džine. 

Be to, iškilo ir jo draugo Triso klausimas. Anksčiau paklaustas 
Kolinas būtų atsakęs, kad jis nepavydi nė per nago juodymą, todėl 
jį patį pribloškė išsakyti priekaištai. Rodėsi, jo galvoje nesiliauja ūžti 
girdėtos kalbos apie Džemą ir Trisą. 

Kolinas buvo įsitikinęs, kad tai tik gandai. Tiesa? Jis tuojau pat 
išsitraukė mobilųjį ir surinko Triso numerį. 

— Ar tarp tavęs ir Džemos kas nors vyksta? — tėškė Kolinas, 
vos Trisas spėjo atsiliepti. Net pats pajuto, koks agresyvus ir kovingas 
jo tonas. 

— Kas atsitiko? — nesuprato Trisas. 

— Atsakyk, prašau, į mano klausimą. 

Trisas padvejojo ir tarė: 

— Klausimas retorinis ar reikalaujantis nuoširdaus atsakymo? 

Kolinas tylėjo. 

— Gerai, pasakysiu tau tiesą, — nusprendė Trisas. — Mus 
su Džema sieja tik draugystė, bet negalėčiau sakyti, kad nedėjau 
pastangų į artimesnius santykius. 

Kolino nenuramino toks atsakymas. 

— Kodėl parvežei Džemą namo? Tu ją nugirdei? 

— Žinai, jei mudu su tavimi nebūtume draugai, vien už tokius 
žodžius tau trenkčiau. Turiu eiti. Nesikalbėk su manimi, kol neatvirsi 
] Žmogų. 

— O tu nesiartink prie Džemos! 

— Kolinai, aš rimtai sakau — jei jūs išsiskirsit, aš pabandysiu 
ją užkariauti. 

Trisas padėjo ragelį. 

Džema visai savaitei paniro į darbą. Ji du kartus vyko į Viljams- 
bergą nusipirkti maisto produktų. Nenorėjo susidurti su Ele ir jos 
klausimais, kur dingo Kolinas. Arba, dar blogiau, kentėti užuojautos 
kupinus žvilgsnius, nes ją paliko viso miestelio mylimas vyras. 

Visą savaitę ji nepaliaujamai skaitė ir pildė gausius užrašus 
apie Freizerių protėvius. Šeimos nariai nesiliovė jos lankę ir kaip 
visada buvo malonūs bei rūpestingi. Šeimusas su Džema praleisdavo 
valandų valandas, ir ji įsitikino, kad kai nori, vaikinas kalba. Kartą 
jis atsinešė dešimties centimetrų storio koledžų lankstinukų stirtą 
ir pasiteiravo, kur, jos nuomone, jam geriausia mokytis. 

Trys Džemos draugai dėstė kai kuriuose iš tų koledžų, todėl ji 
paskambino jiems ir paklausinėjo. Po jų išsakytų nuomonių Šeimusui 
atkrito keturios mokyklos. 

Išeidamas jis pabučiavo Džemą į skruostą ir tarė: 

— Sveika atvykusi į šeimą. 

Gavusi darbą, Džema net nesvajojo tapti šeimos nare. Nors 
daug apie tai negalvojo, vis dėlto manė, kad jos socialinis gyveni- 
mas apsiribos keliomis pažintimis su miestelio gyventojais, galbūt 
ir kokiu nors vyru. Įsiliejimas į Freizerių šeimą nebuvo viena jos 
fantazijų. Bet jie ją įtraukė, ir dabar Džema nebegalėjo be jų įsi- 
vaizduoti savo gyvenimo. 

Neturėdama treniruočių partnerio, Džema liovėsi sportavusi ir 
jautė, kaip raumenys virsta drebučiais. 

Džosė parašė jai elektroninį laišką, kuriame dar kartą padė- 
kojo už suteiktą vienos dienos ramybę. Pagauta smalsumo, Džema 
paklausė, ar ji kam nors papasakojo apie drauge praleistą dieną. 
Džosė atrašė: 

TU GAL JUOKAUJI? VISAM MIESTELIUI PAPASAKOJAU, 

KOKIA PASLAUGI IR DOSNI ESI. 

Žiūrėdama į ekraną Džema nusivaipė. Jei Džosė papasakojo 
„visam miesteliui“, vadinasi, Kolinas šiuo metu jau žino, kad ji pra- 
leido visą dieną drauge su Džose, keisdama vystyklus ir šveisdama 
virtuvės kriauklę, o ne kartu su Trisu, kuo buvo kaltinama. Bet jis 
neatsiprašė. 

Porą dienų Džema visur nešiojosi savo telefoną, vaizduodamasi, 
kaip pasako Kolinui, kad atleis jam, jeigu jis pažadės daugiau niekada 
nebepavyduliauti. Bet jis nepaskambino. 

Kiekvieną vakarą, septintą valandą, ji vemdavo. Gerą valandą 
kovodama su pykinimu suprato, kad geriausia prigulti ir palaukti, 
kol šis atslūgs. 

Prabėgus beveik savaitei po Kolino kaltinimų, Džema atsikėlė 
ir tarė: „Gana!“ Jai nusibodo jaustis prislėgtai. Suvokė turinti suimti 
gyvenimą į savo rankas. Nebešvaistys laiko laukdama, kol ją išgelbės 
koks nors vyras. 

Ji atsisėdo prie bibliotekos stalo ir ėmė sudarinėti būtinų 
darbų sąrašą. Svarbiausia buvo tai, kad ji iš žikryjų laukėsi. Pa- 
tinka ar nepatinka, su tėvu ar be jo, yra kaip yra, todėl jai reikėjo 
susidaryti planą. 

Džema žinojo, kad Trisas kalbėjo rimtai apie Freizerių šeimos 
finansinę pagalbą. Ji niekada nesutiktų gyventi užsikorusi jiems ant 
sprando, tačiau už pagalbą būtų dėkinga. 

Didžioji jos dalis norėjo neatsigręždama sprukti iš Edilino, bet 
jai nepakako naivumo manyti, jog pajėgs užauginti vaiką visiškai 

viena. Džema svarstė galimybę grįžti pas motiną, tačiau pastaroji tik 
susigėstų, kad dukra yra netekėjusi mama. Joks vaikas to nenusipelnė. 

Ne, geriau pasilikti Ediline, kur vaikas turės jį dievinančius 
senelius ir kur Džemą sups žmonės, su kuriais ji ima pamažu susi- 
draugauti. 

Pirmiausia Džemai būtina susirasti tikrą darbą, už kurį mokėtų 
daugiau nei dvidešimt penkis tūkstančius dolerių per metus. O kad 
tokį susirastų, reikėjo baigti disertaciją ir apsiginti daktaro laipsnį. 

Mažiau nei per valandą ji sukurpė laišką savo darbo vadovui. 
Išvardijo šešias galimas disertacijos temas ir paprašė jo patvirtinti 
vieną, kad galėtų kibti į darbą. 

Įdomiausias buvo jos pasiūlymas rašyti disertaciją apie me- 
diciną praktikuojančias moteris devyniolikto amžiaus penktojo 
dešimtmečio Virdžinijos valstijos provincijoje. Trisas išsitarė, kad su 
mielu noru jai parodytų gausybę savo šeimos išsaugotų dokumentų. 
Istoriniu požiūriu, dauguma Oldridžų vertėsi gydytojo profesija, 
o Freizerių dokumentuose Džema apie juos aptiko išties įdomios 
informacijos. Pirmasis daktaras giminėje buvo vardu Metju Oldri- 
džas, kuris pats susisiuvo savo skalpą. Džemos nuomone, tai būtų 
ganėtinai įspūdinga istorija darbo įžangai. 

Išsiuntusi temų pasiūlymus vadovui, Džema parašė laiškus 
dar keturiems dėstytojams, teiraudamasi, ar Viljamo ir Marijos 
universitete jie pažįsta žmonių, į kuriuos būtų galima kreiptis dėl 
dėstytojos darbo. 

Vienintelė problema, kurios negalėjo išspręsti, buvo Kolinas. 
Bijojo, kad jį išvydusi palūš, bet prisiekė sau to neleisti. Jųdviejų 
trumpas romanas baigėsi, ir dabar Džemai reikėjo — kad ir kaip 
nekentė šitos frazės, bet ji buvo tinkama — judėti į priekį. 

Savaitgalį Džema pasijuto geriau. Anksti atsibudo ir nuvykusi 
į Viljamsbergą susirado sporto klubą. Pasinaudojusi Maiko duotu 
sporto salės raktu ji rizikuotų susitikti Koliną, o to jau būtų per 
daug. Praleido pusvalandį mindama dviratį, keturiasdešimt penkias 

minutes kilojo lengvus svarmenis ir užsimovusi pirštines dvidešimt 
minučių daužė kriaušę. Prisiminusi įsčiose augantį mažylį, atsisakė 
spardymo. 

Sporto salėje nusimaudė, persirengė švariais drabužiais ir pirmą 
kartą per keletą dienų pasijuto gerai. 

Antroji užduotis buvo ištverti susidūrimą su Edilinu ir jo gy- 
ventojų reiškiama užuojauta. Džema dar nebuvo pasirengusi susitikti 
su Ele ir jos klausimais, todėl pasistatė automobilį miestelio centre 
ir nužingsniavo į aikštę. Ji patraukė į vieną ten matytą parduotuvėlę, 
kuri anksčiau nebuvo sudominusi. 

Tai buvo nedidelė elegantiška drabužių parduotuvė pavadinimu 
„Vakarykštė diena“. Ji stovėjo priešingoje aikštės pusėje nei Kolino 
biuras. Džemai pravėrus duris, suskambo senovinis varpelis. Visi 
viduje esantys baldai — palei sienas stovinčios lentynos ir stiklinis 
prekystalis parduotuvės gale — buvo senoviniai, atgabenti čia iš se- 
nesnių epochų pastatų. Viduje puikiai tiko raudonmedžio lentynos, 
nes jose buvo išdėlioti tokie gražūs senoviški kūdikių drabužėliai, 
kokių Džemai dar nebuvo tekę matyti — pasiūti iš pačios minkš- 
čiausios medvilnės ir papuošti rankų darbo nėriniais. 

Už prekystalio stovėjo aukšta, subtilaus grožio moteris, grei- 
čiausiai einanti penktą dešimtį. 

— Tikriausiai esi ponios Niuland draugė? — paklausė par- 
davėja. 

Džemai reikėjo kurį laiką pagalvoti, kad suprastų, apie ką 
kalbama. 

— Taip, — atsakė ji. — Esu Saros draugė. 

Vien nuo tokios minties Džema išsitiesė. Mano vieta šiame 
miestelyje, mąstė ji. Ji to troško ir jos troškimas pildėsi. 

— Brangioji Sara, — pradėjo moteris. — Ji yra viena mano 
geriausių klienčių. Neseniai skambino ir užsakė papildomą drabu- 
žėlių komplektą, derantį prie to, kurį jau įsigijo. Aš esu vardu Olivija 
Vingeit, kaip galėčiau tau padėti? 

Džemai vos neišsprūdo, kad laukiasi kūdikio, bet ji negalėjo sau 
leisti tokio malonumo. Todėl pasinaudojo pirmu į galvą šovusiu melu: 

— Sesuo laukiasi trečio vaiko, ir aš norėčiau jam nupirkti ki- 
toniškesnių nei įprasti drabužių. 

— Tuomet atėjai ten, kur reikia. Ar esi ką nors girdėjusi apie 
siuvinėjimą peltakiu? 

— Visiškai nieko. 

— Nori tiesiog išsirinkti drabužėlį ar drauge ir sužinoti, kaip 
jis pasiūtas? 

— Sužinoti yra mano mėgstamiausias žodis visomis kalbo- 
mis, — pasakė Džema ir pasidėjo rankinę ant prekystalio. — Klausau 
ištempusi ausis. 

Po valandos Džema išėjo iš parduotuvės įsigijusi tris neišpasa- 
kyto grožio drabužėlius, kurių kiekvienas buvo suvyniotas į šilkinį 
popierių ir įdėtas į levandų spalvos maišelį su mėlynu užrašu „Va- 
karykštė diena“. Jos galvoje sukosi gausybė naujų žodžių — kanva, 
prancūziški mazgeliai, tinklinis peltakys, pusinis kryželis — bet 
svarbiausia, Džema ėmė pamažu visiškai įsisąmoninti, kad iš tiesų 
laukiasi kūdikio. 

Pirmą kartą ši mintis Džemai sukėlė džiaugsmą, o ne rūpestį 
dėl naštos ir būsimų darbų. Ji labai mėgo savo dukterėčias, jai patiko 
žaisti su Džosės vaikais ir mažyliai ją jau atpažindavo. Be to, Džema 
labai norėjo išvysti Saros dvynukus. 

Prisiminusi Saros naujagimius, susiprato turinti nupirkti jai 
dovaną ir jau žinojo kokią. Parduotuvėje ji pastebėjo dvi poras mėlynų 
šortų, tobulai tiksiančių berniukams. Ko gero, Maikas norės prie jų 
priderinti marškinėlius su bokso reikmenų gamintojo logotipu, bet 
Džemos protą valdė siautėjantys moteriški hormonai, todėl ji apie 
tai negalvojo. 

Vos pasisukusi grįžti atgal į krautuvėlę, ji kaktomuša susidūrė 
su Kolinu. Iš pradžių negalvodama nusišypsojo. Džema be galo jo 
ilgėjosi ir troško pasidalyti žiniomis apie būsimą kūdikį. 

Bet staiga atmintyje iškilo jo kaltinimai ir šypsena pranyko. 

— Džema... — tarė jis, tiesdamas į ją ranką. 

Ji žengtelėjo atgal ir prisivertė nusišypsoti. 

— Kaip gyveni? — kaip sugebėdama džiugiau pasiteiravo 
ji. — Nuostabi diena, ar ne? 

— Džema, gal galėtume kur nors nueiti apie viską pasikalbėti? 

Ji būtų sutikusi su tokiu pasiūlymu prieš porą dienų, bet dabar 
jau buvo per vėlu. 

— Turiu sutvarkyti gausybę reikalų ir sugrįžti į svečių namelį. 
Pasikalbėsime kitą kartą, — pasakė ji ir pasuko automobilio link. 

— Ar girdėjai Maiko istoriją? — paklausė jis. 

Nors ir nenorėjo, Džema atsisuko. Vis tas mano nepažabojamas 
smalsumas! — pamanė sau. 

— Kas jam atsitiko? — pasidomėjo ji. 

Kolino rimtis dingo, ir jis nusišypsojo: 

— Gandais dalijuosi tik valgydamas. 

— Aš nesu alkana, — atkirto Džema ir žengė prie kelkraščio. 

— Jei nieko negirdėjai apie Maiką, tuomet spėju, kad Džosė 
tau nepasakojo ir apie Luką. Oi! Prisiminiau, juk apie tai žinome 
tik mes keliese. Pasirodo, tavo Širdies troškimų akmuo tikrai 
veikia. 

— Po velnių! — garsiai ištarė ji ir atsisuko. Smalsumas masino 
tarsi narkotikas. Džemai buvo 4ū/ina sužinoti, apie ką Kolinas kalba. 

— Kur? — iškošė ji pro sukąstus dantis. 

Nekęsdama jo visažinės šypsenėlės, Džema nusekė paskui Ko- 
liną į už kampo esančią sumuštinių ir vaisinių kokteilių užkandinę. 

— Ko pageidausite, šerife? — paklausė už prekystalio stovinti 
daili mergina. 

— To paties kaip ir visada, Džiljana, o Džemai paruošk ką nors 
su kuo daugiau aviečių. 

— Norėsiu mangų gėrimo, — pareiškė Džema. — Su avietėmis 


viskas baigta. Amžiams, — pridūrė ji. 

Kolinas palydėjo ją į užkandinės galą. Palyginti su kitomis 
Edilino krautuvėmis, šioji buvo labai siaura ir užėmė visą pastato 
ilgį. Daugiau pirkėjų nebuvo, todėl jie vieni atsisėdo ant minkš- 
tasuolio. 

— Kaip laikaisi? — pasiteiravo Kolinas. 

— Puikiai, — atsakė Džema. — O tu? 

— Pasiilgau tavęs, — švelniai tarė jis ir pabandė paimti ją už 
rankos, bet Džema patraukė delną. — Džema, yra dalykų, kurių 
negaliu tau pasakoti, bet aš... 

— Tokiu atveju manęs laukia darbas, — nutraukė ji ir ėmė stotis. 

Mergina atnešė gėrimus ir užstojo Džemai kelią. 

— Ar viskas gerai? — paklausė padavėja. 

Džema žinojo, kad kiekvienas šios merginos išgirstas žodis 
netrukus bus praneštas visam Edilinui. 

— Viskas tiesiog puiku, — atsakė ji ir atsisėdo. 

Mergina padėjo gėrimus ant stalo ir nuėjo. 

— Gerai, — atsidusęs tarė Kolinas. — Nebesikarščiuokime. 
Įvykdyta dar viena vagystė. 

— O? — tepasakė Džema. 

Nors norėjo jį tuoj pat iškamantinėti, susilaikė. Sutelkė visą 
dėmesį į savo gėrimą. 

Kolinas patylomis ėmė kalbėti: 

— Stengėmės, kad miestelis apie ją nesužinotų, bet nusikaltimo 
braižas tas pats. Ten taip pat gyveno dešimties metų mergaitė ir 
po vagystės buvo rasta gluosnio puokštelė, perrišta rausvu šilkiniu 
kaspinu, — jis nutilo. — Džema, negaliu tau atsidėkoti už tai, kad 
pastebėjai jas fotografijose. Tik tavo dėka supratau, į ką kreipti dėmesį 
tiriant naują plėšimą. 

Ji vis dar buvo įbedusi akis į gėrimą ir nežiūrėjo į Koliną. 

— Papasakok apie Luką ir Maiką, — paprašė Džema. 

— Ak, taip, — prisiminė Kolinas. — Tikriausiai jau girdėjai, 
kad Sara susilaukė dvynių, visai kaip norėjo. 

— Žinoma. Man apie tai papasakojo ir Džosė, ir Trisas. 
skausmą. Atrodo, Kolinas buvo įsitikinęs, kad ją ir daktarą Irisą iš 
tiesų kažkas sieja. Kur gi ne, pagalvojo ji, vitaminai nėščiosioms. 

— Ką tik buvau užsukusi į krautuvėlę „Vakarykštė diena“ įsigyti 
drabužėlių sesers vaikui ir prisiminiau, kad reikia nupirkti dovaną 
Sarai. Manai, jai patiktų, jei padovanočiau berniukams mėlynus 
šortukus? 

— Labai, — pasakė Kolinas. — Taip miela, kad apie ją pagal- 
vojai. Ji... 

— O dar yra ir Džosė. Nors jau vėloka, vis tiek nusprendžiau 
ką nors nupirkti jos vaikams. Tiesą sakant... 

Įkišusi ranką į maišą, Džema ištraukė vieną iš nusipirktų 
drabužėlių ir parodė jį, išskleisdama pakavimo popierių ant stalo. 
Pardavėja sakė, kad tai buvo dieninis rūbas, skirtas tiek berniukui, 
tiek mergaitei, pasiūtas iš švediško batisto ir rankomis išsiuvinėtas 
smulkiomis bitutėmis. 

— Argi ne gražus? — paklausė Džema. 

Kolinas perbraukė jo kraštą. 

— Labai dailus. Ponia Vingeit turi daugybę tokių drabužėlių. 
Ji gyvena netoli Triso ir... 

Ištaręs šį vardą, Kolinas nutilo, tuomet Džema suprato, kad jis 
jaučiasi nelaimingesnis už ją. Tačiau tokia mintis jos nepralinksmino. 

Ji sulankstė drabužėlį į popierių, įsidėjo jį atgal į maišelį ir 
atsigėrė vaisinio kokteilio. 

— Man jau išties laikas. Susitariau dėl pokalbių keliuose uni- 
versitetuose ir turiu apie juos kuo daugiau sužinoti. Kai patvirtins 
mano darbo temą, vakarais rašysiu disertaciją. 

Kolinas stebėjo, kaip ji susirenka daiktus. 

— Palauk! Dar nepapasakojau tau apie Luką ir Maiką. 

— Nieko tokio. Paprašysiu, kad papasakotų Džosė arba pa- 

skambinsiu Sarai. Man vis tiek reikės sužinoti Saros adresą Floridoje, 
kad išsiųsčiau jai dovaną. 

— Jie persikrausto gyventi čia. 

— Kaip nuostabu! — stodamasi pasakė Džema. — Buvo labai 
malonu su tavimi pasikalbėti. 

Ji išėjo su šypsena ir skubiai užsuko į už kampo įsikūrusią 
peltakiuotų drabužėlių parduotuvę. 

— Ar ką nors pamiršai? — vos įžengusios Džemos paklausė 
ponia Vingeit. 

Visiškam Džemos siaubui, ji puolė į ašaras. 

— O, Dievulėliau, — tarė ponia Vingeit ir kuo skubiau paso- 
dino Džemą į krėslą. Ji paėmė jos maišelį ir įdavė nosinaičių, kurių 
dėžutė stovėjo ant prekystalio. 

— Paprastai aš neverkiu, — teisinosi Džema, — bet pastaruoju 
metu negaliu sustoti. 

— Taip veikia pagausėję hormonai, — paaiškino ponia Vingeit. 

— Aš ne... — buvo besakanti Džema, bet iškart atsisuko į 
moterį. — Iš kur jūs sužinojote? 

— Atidariau šią parduotuvę iš karto po vyro netekties, ir 
nepatikėtum, ko man teko prisižiūrėti. Čia užsuka begalė jaunų 
moterų, jos apsimeta, kad ieško dovanos giminaičiams, tačiau iš 
tiesų būna neseniai sužinojusios, jog laukiasi kūdikio, ir nori su kuo 
nors pasišnekėti. 

— Ir ką su jomis darote? 

— Pirmiausia išklausau, o paskui siunčiu jas pas Oldridžus. Ar 
jaunasis Tristanas?.. 

— Tėvas? — paklausė Džema. — Ne. 

— Aaaaa, — tarė ponia Vingeit. — Ar jau pranešei mūsų 
šerifui? 

— Greičiau jau pragaras užšals nei aš... — Džema įkvėpė. — 
Noriu pasakyti, ne, nepranešiau. Mes susikivirčijome, ir jis... — ji 
gūžtelėjo. | 

— Suprantu, — nuramino ponia Vingeit. — Ir gali būti tikra, 
kad aš niekam neprasitarsiu. Tačiau, brangioji, juk ir pati žinai, kad 
tokio įvykio ilgai nuslėpti nepavyks. 

— Juo labiau kai šiame miestelyje gimsta vien dvyniai. 

Ponia Vingeit šyptelėjo: 

— Išties. Tiesą sakant, kaip tik šį rytą viena mano siuvėjų už- 
baigė dvynukams skirtus rūbelius. Nujaučiu, kad geros valios žmonės 
užplūs mano parduatuvę ieškoti Sarai dovanų. 

Džema šniurkštelėjo ir nusišypsojo: 

— Esate puiki verslininkė, jei apie tai pagalvojote. 

— Turiu mąstyti į priekį. Stengiuosi išgyventi masinės gamybos 
pasaulyje. Nagi, kelkis ir aš tau parodysiu kitas prekes. 

— Ar čia yra tualetas? 

— Neišvengiamai, nes čia apsilanko daugybė enceinte* moterų, 
tokių pat kaip ir tu. Štai čia. 

Džema šyptelėjo, išgirdusi prancūzišką žodį. Močiutė ją mokė, 
kad žodis „nėščia“ yra vulgarus ir jo nevalia vartoti nė vienam pa- 
doraus auklėjimo žmogui. 

Džemai sugrįžus, ponia Vingeit paskleidė ant prekystalio 
vienus gražiausių Džemos matytų vaikų drabužėlių ir papasakojo 
jai dar vieną dalyką — galimybę išsiuvinėti pasirinktus personažus. 
Kai Džema pasakė, kad Maikas norėtų sūnums šliaužtinukų su 
kovos menų meistrais, ponia Vingeit atsidarė nešiojamąjį kom- 
piuterį, prisijungė, ir Džema išsirinko iš ponios Vingeit pasiūlytų 
nuotraukų. 

— Pora drabužėlių bus pasiūti savaitės pabaigoje, — tarė mo- 
teris. — Gal užsuk ir mes pasikalbėsime apie... viską? 

Išėjusi iš parduotuvės Džema jautėsi taip puikiai, kad net įsigijo 
ketvirtą drabužėlį savo būsimam vaikui. Ponia Vingeit išties išmanė 
savo darbą! 


*  Besilaukiančių (pranc). 

Sugrįžusi namo, Džema parašė elektroninį laišką Džosei, klausdama, 
kas vyksta su Luku ir Maiku. Džosė atrašė: 

ATLEISK, KAD NEPAPASAKOJAU, BET ČIA VYKSTA TOKIA 

SUMAIŠTIS. LUKUI PASIŪLĖ PAGAL JO KNYGĄ STATYTI FILMĄ. 

BREDAS PITAS NORI VAIDINTI TOMĄ KENONĄ. IR NEGALIU PA- 

TIKĖTI, KAD NIEKAS TAU NEPRANEŠĖ APIE MAIKĄ. 

BŪDAMAS FORT LODERDEILIO RESTORANE, JIS ATPAŽINO 

VYRUKĄ, IEŠKOMĄ DĖL KETURIŲ MERGINŲ ŽMOGŽUDYSČIŲ. 

MAIKAS JĮ SULAIKĖ, O TO IŠKRYPĖLIO NAMUOSE SURADO 

DAR VIENĄ SURIŠTĄ MOTERĮ. MAIKAS IŠGELBĖJO JOS GYVYBĘ! 

UŽ TAI JAM SUTEIKTA TEISĖ ANKSČIAU IŠEITI IŠ DARBO SU 

VISA PENSIJA. JIEDU SU SARA IR BERNIUKAIS ATSIKRAUSTYS 

ČIA VASAROS PABAIGOJE. 

Džema krito į kėdės atlošą. Atrodo, išsipildė dar keli norai. Jei 
Luko filmas bus pripažintas, jis sulauks taip trokštamo nemirtingu- 
mo. O Maikas padėjo teisėsaugai sugauti „tikrą niekšą“ — juk apie tai 
jis ir svajojo. Ji parašė elektroninį laišką Trisui ir išdėstė viską — nuo 
septintą valandą vakaro užklumpančio pykinimo iki norų išpildymo. 

Vakare, prieš guldamasi miegoti, Džema žvilgtelėjo į kosme- 
tikos krepšelyje gulinčią sidabrinę pudrinę. Atidariusi ją pažiūrėjo į 
dailų smulkutį pakabutį. Negalvodama ištarė: 

— Nemanau, kad esi stebuklingas, bet jei iš tikrųjų pildai norus, 
gal galėtum į mano gyvenimą sugrąžinti Koliną? 

Pakabutis niekaip nepasikeitė, to ji, žinoma, ir tikėjosi, todėl 


uždariusi dėžutę Džema nuėjo miegoti. 

„Pasakyk jai.“ 

Žodžiai nuskambėjo taip garsiai, kad Kolinas pašoko iš miegų. 
Jis užsnūdo didžiuliame odiniame krėsle, kurį pirko drauge su Dže- 
ma, o išgirdęs balsą, staigiai nuleido kojas, todėl krėslas atsilenkė į 
priekį. Jis vos neperskrido skersai kambario. | 

Buvo taip giliai įmigęs, kad iš pradžių nesusigaudė kur esąs. 
Ant kelių gulėję popieriai nuslydo, ir po kojomis susidarė trijų 
centimetrų aukščio šūsnis. Jis apsidarė po kambarį, lyg tikėdama- 
sis išvysti jame kokį žmogų, bet suprato, kad tikriausiai jam tik 
prisisapnavo. 

— Kam ką pasakyti? — keldamasis iš krėslo sumurmėjo 
Kolinas. Lauke smarkiai lijo, bet žodžiai nuskambėjo labai garsiai, 
užgoždami visus kitus garsus. „Pasakyk jai. Pasakyk jai. Pasakyk jai.“ 
Vis iš naujo ir iš naujo. 

"Trenkė griaustinis, po jo iškart tvykstelėjo žaibas, nuo kurio 
Kolinas siektelėjo prie diržo kabančio ginklo. Praeitą naktį jis 
nesivargino nusirengti. Suvalgė sumuštinį ir išgėrė alaus, tada vėl 
sėdo skaityti bylų apie Adrijaną Koldvelą, dar žinomą kaip Džoną 
Koldfyldą, dar žinomą kaip... jo vardų sąrašas buvo begalinis, tačiau 
bet kokiu atveju jis buvo Džinės dėdė. 


Pastarosiomis dienomis Kolinas su Džine daug kalbėjo apie 

bylą. Nebuvo lengva, tačiau jis stengėsi vengti asmeniškumų ir 
apsiriboti vien sausais faktais apie jos dėdę. Kolinas lankėsi Džinės 
bute Ričmonde, o ji buvo kelis kartus užsukusi į jo biurą Ediline. 

Džinė pasakojo apie savo santykius su liūdnai pagarsėjusiu dėde, 
o Kolinas stebėjosi, kad apie tą vyrą nebuvo nieko girdėjęs. Jiedu 
drauge gyveno kelerius metus, ir Kolinas būtų tvirtinęs žinantis apie 
ją viską, bet dabar suprato visiškai klydęs. 

Džinė atskleidė, kaip vaikystėje jos dėdė prasmukdavo į jų na- 
mus, nors buvo įrengta signalizacija, o mama sudėjo geležines grotas. 

— Kai paklausiau, kaip jam pavyko patekti vidun, dėdė tik 
nusijuokė ir atsakė: jei mes sugebame išeiti lauk, jis gali įeiti į 
vidų, — kalbėjo Džinė. 

Ji pasiskundė, kaip dėdė du kartus buvo apšvarinęs mamos 
banko sąskaitas. 

— Po paskutinio karto mama jau nebesugebėjo atsigauti, — 
pagiežingai tęsė pasakojimą Džinė. — Todėl dabar, kad ir kokio lygio 
apsaugą bankas paskirtų jos pinigams, mama jaučiasi nesaugi. — Ji 
pažvelgė į Koliną. — Nejaugi tau niekada nekilo įtarimas, kodėl 
laikau savo pinigus keturiuose bankuose ir konsultuojuosi su trimis 
brokeriais? 

Kolinui buvo gėda prisipažinti, jog nieko apie tai nežinojo. Ta- 
čiau juk sąskaitas apmokėdavo jis vienas. Gilintis į Džinės finansus 
jam neleido vyriškumo garbės kodeksas. 

Ji papasakojo, kaip susitaikė su dėde studijuodama teisę. 

— Galvojau, sužinojęs daugiau apie mane bei mamą ir supratęs, 
kad mes taip pat esame žmonės, iš mūsų nebevogs. 

— Bet tavo viltys nepasiteisino, — tarė Kolinas. 

— Ne. Visiškai nepasiteisino. Manau, jis ėmė galvoti, jog turime 
būti jam dėkingos, kad jis mūsų neskriaudžia. 

Ji papasakojo, kad po antrojo karto mamai visai pakriko nervai. 

— Susitikusi su tavimi, aš vis dar rėmiau mamą ir mokėjau jos 
skolas. Visais būdais bandžiau suteikti jai saugumo pojūtį. Neži- 

nau, kaip būtume išgyvenusios, jei tu nebūtum pagelbėjęs su mano 
sąskaitomis. 

Su kiekvienu Džinės žodžiu Kolinas vis labiau stebėjosi, kiek 
nedaug apie ją žino. Ji akylai saugojo savo paslaptis ir nepasakojo 
nei apie savo praeitį, nei apie dabartį. 

Bet prisiminęs tuos laikus suprato, kad tuomet labiausiai jį 
graužė prekyba automobiliais. Jis net nepastebėjo, ką tenka išgyventi 
Džinei. Nenuostabu, kad ji nuolatos buvo pasiruošusi konfliktui, 
kuris padėtų išlieti slegiančią įtampą. 

Kolinui į akis niekada nekrito siaubingi Džinės slepiami da- 
lykai, jos nuolatos patiriamas milžiniškas stresas ir pastovi baimė, 
kad viskas vėl pasikartos. 

Dabar jis stengėsi atpirkti savo nedėmesingumą. Įdėmiai 
klausydamasis, stebėjo jos veidą ir kūno judesius, ir suprato ją kažką 
slepiant. Kolinas nujautė, kad atsakinėdama į kiekvieną klausimą 
moteris kažką nutyli. Jis negalvojo, kad Džinė meluoja, bet ji nea- 
bejotinai išsisukinėjo. 

Kolinas spėjo, kad Džinė žino, kur šiuo metu yra jos dėde, ir net 
buvo neseniai su juo susitikusi. Džinės kalbos ir jos paslaptingumas 
vertė Koliną susirūpinti Džemos saugumu. Pastarąją savaitę Džinė 
net kelis kartus užsiminė apie naująją Kolino merginą, net teigė, kad 
jis ją metė dėl „jaunesnės manekenės“. Nuo šių žodžių ir jos tono 
Kolinui ant sprando šiurpo plaukai. Jis galvojo, kad tikrai neklydo, 
nusprendęs bet kokia kaina apsaugoti Džemą. 

Bet net ir tai žinodamas negalėjo susitvardyti išvydęs Džemą 
Ediline. Ji su juo elgėsi taip šaltai, šypsojosi ir rodė vaikų drabužė- 
lius. Buvo jos taip pasiilgęs, o ji, rodos, nepakeitė nuomonės dėl jų 
išsiskyrimo. 

Žinoma, Kolinas išsiaiškino, kad Džema nepraleido visos dienos 
su Trisu. Reikėjo jai paskambinti ir atsiprašyti už savo kaltinimus, 


bet po atsiprašymo jų kivirčas nebetektų prasmės. Šiuo metu jiems 

geriau būti atskirai, kad Džinė nepagalvotų, jog jiedu su Džema 
gali susitaikyti. 

O kas dėl Džemos, tai kuo mažiau ji žinos, tuo geriau. 

Bet praeitą naktį viskas pasikeitė. Kolinas vartė bylos doku- 
mentus ir iš naujo skaitė interviu su Džine užrašus. Jis negalėjo 
atsitokėti, kiek mažai žinojo apie žmogų, su kuriuo kartu gyveno. 
Staiga Kolinui dingtelėjo, kad jis su Džema elgiasi lygiai taip pat, 
kaip su juo — Džinė. 

Nuo pat ankstyvos vaikystės Kolinui buvo kalama į galvą, kad 
Freizerių giminė skiriasi nuo likusių Žmonių, kad jie yra kitokie. 
Kolino tėvas šios temos neliesdavo, bet senelis daugiau beveik apie 
nieką nekalbėdavo. 

— Mes kitokie nei jie, visiškai skiriamės, — sakydavo senelis, 
galvoje turėdamas ediliniečius. 

— Kodėl? — paklausdavo Kolinas. 

Senelis neturėdavo tvirto atsakymo. 

— Taip visada buvo ir bus, — kalbėjo jis. — Tiesiog su niekuo 
nesidalyk savo šeimos reikalais. 

Praeitą naktį Kolinas ėmė svarstyti, ar jo santykiai su Džine 
būtų buvę kitokie, jei jis nebūtų taip aklai tikėjęs savo seneliu. Kas 
būtų nutikę, jei jis būtų pasisodinęs ją ir papasakojęs, kaip nekentė 
savo darbo? Kad nori persikraustyti atgal į Ediliną ir kokiu nors 
būdu tapti miestelio šerifu? 

— Būtume išsiskyrę prieš kelerius metus, — garsiai tarė jis. Su 
dėde ar be jo Džinė nekentė šio miestelio iš visos širdies. 

— Čia visi žino, ką aš darau, — kartodavo ji. — Visur slampi- 
nėja tas šiurpą keliantis senis Briusteris Langas. Prisimeni, kai vieną 
dieną buvau pamiršusi užsirakinti automobilį? Išėjusi iš parduotuvės 
užklupau jį atidarius; automobilio dureles ir besidairantį po jo vidų! 

— Jis net nežinojo, kas tu tokia, — pasakė Kolinas gindamas 
žmogų, kuris jam buvo padėjęs tiriant ne vieną bylą. 

Praleidęs miestelyje tik valandą, ponas Langas sužinodavo dau- 

giau už visus sklandančius gandus kartu sudėjus. Bet užvis geriausia 
buvo tai, kad savo informaciją jis paremdavo faktais. Kolinas jau 
seniai buvo nusprendęs nesigilinti, kokiais metodais ponas Langas 
sužino visą informaciją. 

Pernai ponas Langas padėjo jam išsiaiškinti tiesą apie vyrą, už 
kurio rengėsi tekėti Sara. Kolinas planavo pateikti jai visus faktus ir 
bet kokia kaina atkalbėti nuo vedybų. Bet jam dar nespėjus surinkti 
reikiamų duomenų pasirodė Maikas, kuris ir tapo jos vyru. 

Vėl sugriaudėjo griaustinis, po kurio iškart sekė žaibas, ir Koli- 
nas grįžo į tikrovę. Jis Žvilgtelėjo į sieninį laikrodį — šis rodė antrą 
nakties. Galvoje vis dar aidėjo žodžiai: „Pasakyk jai.“ 

Jau reikėjo gultis į lovą, o ryte jis nueis pas Džemą ir papasakos 
jai visą tiesą apie... apie... 

— Pasakysiu, ką jai jaučiu, — nusprendė Kolinas ir pasuko 
miegamojo link. Jis nesiliovė galvojęs, jog tai /y miegamasis. 

Dar nepasiekus miegamojo durų, suskambo mobilusis bei 
stacionarus telefonai ir Kolinui vos nesustojo širdis. Tokią valandą 
abu telefonai galėjo skambėti tik namuose ištikus bėdai. 

Jis vienu metu pakėlė abu ragelius ir prisidėjo juos prie skir- 
tingų ausų. 

— Kas atsitiko? — paklausė. 

Mama skambino mobiliuoju, tėtis — stacionariu. 

— Vakar vakare Šeimusas negrįžo namo, — kone pro ašaras 
tarė mama. — Man paskambino Reičelė. 

Mama svečiavosi pas Arielę Kalifornijoje. 

— Tavo jaunėlis broliukas kažkur praleido visą naktį ir niekam 
apie tai nepranešė, — antrino tėtis. 

Jis buvo apsistojęs įmonės bute Ričmonde, kur nakvodavo 
sudarant didelius sandorius. 

— Tikiuosi, berniukas susirado merginą, — pridūrė tėvas. 

— Ten kalba tavo tėvas? — paklausė ponia Freizer. 

— Taip, mama, jis skambina kitu telefonu. 

— Peregrinai! — suriko ponia Freizer. — Tu išvykai ir palikai 
mūsų sūnų vieną! 

Kolinas priglaudė vieną ragelį prie kito. 

— Jam jau nebereikalinga auklė, — kalbėjo ponas Freizeris. — 
Jo tikrai niekas nepagrobė ir neįkišo į automobilio bagažinę. Jis 
netilptų net į didelio pikapo bagažinę. 

— Negali apsieiti be juokų, ar ne? — atsakė ponia Freizer. — 
Pabėgai ir palikai mūsų jaunylį likimo valiai. Tikriausiai jis miršta 
badu. 

— Reičelė pasirū... 

— Tik jau vėl nepradėk! Reičelė ir Peras jau beveik įsimylėjo 
vienas kitą. Visi tai pastebėjo, išskyrus tave. Atvykau į Kaliforniją, 
norėdama suteikti jiems laisvės. 

— Cha! Nuvažiavai ten ėsti Arielę, kad ši greičiau pastotų. 

— Nieko panašaus... 

Kolinas padėjo mobilųjį ant žurnalinio staliuko, o ant viršaus 
uždėjo stacionaraus telefono ragelį, kad jie galėtų vienas su kitu 
bartis. Jis palindo po dušu, apsivilko švarius džinsus ir marškinius, 
o grįžęs rado juos tebesiginčijančius. 

— Jei paliktum merginą ramybėje, galbūt ji rastų laiko pasto- 
ti, — sakė ponas Freizeris. — Frenkas nori vaikų, o tai jau pusė darbo. 

— Nuo kada vyrai dalyvauja vaikų reikaluose? Tai aš išnešiojau 
tavo vaikus. Pamiršai, kad ką tik gimęs Kolinas svėrė beveik pusšešto 
kilogramo? 

Kolinas užvertė akis. Visą vaikystę šį faktą jis girdėdavo maž- 
daug kas savaitę. Jis pakėlė abu ragelius. 

— Einu ieškoti savo mažutėlio bejėgio broliuko ir man prireiks 
mobiliojo. Eikite miegoti, abu, — paliepė Kolinas ir padėjo abiejų 
aparatų ragelius vienu metu, tuomet įsikišo mobilųjį į diržo kišenėlę 
prie ginklo. 

Jis nuėjo į garažą, įlipo į džipą ir atidarė vartus. Išvydęs lauke 
siautėjančią liūtį, apsidžiaugė įsigijęs naujus namus. Pastaruosius me- 

tus, kol gyveno bute, automobilį jis palikdavo gatvėje. Kiekviename 
tėvų garaže ponas Freizeris laikydavo mašinas — antikvarinės arba 
tokias brangias, kad niekam neleisdavo jomis važinėtis. Automobiliai, 
kuriais naudojosi šeima, buvo keičiami kelis kartus per metus, tačiau 
visą laiką stovėdavo kieme — lyjant, šviečiant saulei, sningant. 

— Džema bent jau turi pastogę mašinai, — garsiai ištarė jis ir 
su malonumu įsivaizdavo ją jaukiai ir šiltai gulinčią lovoje. 

Kolinas numanė, kur yra Šeimusas. Jo nuomone, nė vienas 
šeimos narys nenutuokė, kiek laiko tas vaikinas praleidžia namelyje 
pas Džemą. Šeimusas nueidavo pas ją pėsčiomis, nes, kaip pats sakė, 
naudotis sodo traktoriukais yra lygiai tas pat, kaip pastatyti neoninį 
ženklą, pranešantį, kur esi. 

Vieną popietę Kolinas matė, kaip Šeimusas tik kartą pabeldęs 
įžengė pro Džemos namelio duris. Akivaizdu, jo apsilankymai ten 
tapo tokie įprasti, kad jai net nereikėdavo vargintis vaikino įleisti 
vidun. 

Po poros valandų Kolinas netoliese pasistatė džipą ir ketino 
aplankyti Džemą, bet už kelių metrų nuo namo stabtelėjo pasižiū- 
rėti vidun. Ant sofos sėdėjo Šeimusas: savo dideliu kūnu palinkęs 
virš eskizų bloknoto ir susikėlęs kojas ant žurnalinio staliuko, greta 
tuščios lėkštės ir stiklinės. 

Džema buvo atsigulusi ant grindų išdėliotų pagalvėlių, apsi- 
krovusi popieriais ir prie alkūnės išsirikiavusi savo spalvotuosius 
rašiklius. 

Tą akimirką Kolinas suprato, kad ją myli ir kad tikriausiai įsi- 
mylėjo iš pat pirmo žvilgsnio. Iš pradžių Kolinas įtarė, kad Džema 
patraukė jį dėl to, jog puikiai įsikomponavo į jo įsivaizduojamą ateitį. 
Tačiau priežastis nebuvo svarbi, nes nuo pat pirmosios akimirkos jis 
troško būti drauge su ja. Su jokiu kitu žmogumi nesijautė taip jaukiai 
kaip su Džema. Tarp jų nebuvo konkurencijos kaip su Džine. Jis 
kaulų smegenimis juto, kad jiedu su Džema yra skirti vienas kitam, 
kad ji yra tas žmogus, su kuriuo jam lemta būti. 

Lango valytuvai dirbo visu pajėgumu ir vairuodamas Kolinas 
galvojo, kad suklydo nepasitikėdamas Džema ir parodydamas savo 
pavydą. Galbūt jis slėpė dalį savo gyvenimo nuo Džinės dėl to, jog 
pasąmoningai juto ją elgiantis lygiai taip pat. Turbūt jis suvokė, 
kad pademonstruodamas savo pažeidžiamumą tokiam agresyviam 
žmogui kaip Džinė jaustųsi lyg gladiatorius, pripažinęs baimę. 

Tačiau Džema buvo kitokia. Ji buvo /:47a. 

Kolinas pasuko į įvažą ir, išvydęs po stogu stovinųį Džemos 
volvo, su palengvėjimu atsiduso. Jis suprato: antrą kartą gyvenime 
jam teks apnuoginti savo sielą prieš kitą žmogų. Pirmąjį kartą jis 
papasakojo Džemai, ką Džinė jam išsakė tą siaubingą dieną jo bute. 
Jis išgyveno šį atsivėrimą. O dabar Kolinas jautė, kad norėdamas 
susigrąžinti Džemą — o jis to tikrai norėjo — turės „pasakyti jai “ 
viską, įskaitant ir prisipažinimą apie savo jausmus. 

Kaip tada sakė ponas Langas? „Jei ji tau patinka, pasistenk jos 
neprarasti.“ Senukas buvo teisus. 

Kolinas pabeldė į duris, bet niekas neatsakė ir jam pasirodė, kad 
širdis pašoko į gerklę. Nejaugi jo gudrybė buvo išaiškinta ir Džemą 
pagrobė Džinės dėdė? O gal ji su Trisu? Nejaugi per savo kvailumą 
Kolinas pastūmėjo ją į kito vyro glėbį? 

Jis stengėsi nusiraminti. Nuspaudus rankeną, durys atsivėrė, 
ir jį apėmė baimė. Tikėjosi, kad Džema miega lovoje ir per audrą 
neišgirdo beldimo. Jei taip ir yra, jis jai primins, kad pabrėžtinai prašė 
visuomet užsirakinti duris. 

Tačiau Džemos lova buvo tuščia. Matėsi, kad joje miegota. 
Kolinas apžvelgė kambarį pareigūno akimis, bet susirėmimo ženklų 
nepastebėjo. Jos pižama buvo numesta ant neklotos lovos, todėl buvo 
galima spėti, kad prieš išeidama ji apsirengė. Bet Džemos automo- 
bilis stovėjo lauke, ir jis niekada nematė merginos vairuojant sodo 
traktoriuką, nors Lenis ir parūpino vieną specialiai jai, tad kurgi ji 


galėjo dingti? 

— Ji drauge su Šeimusu, — balsu ištarė Kolinas, išėjęs į kiemą 
ir lipdamas į savo automobilį. 

Jis rekordiniu greičiu nukūrė vingiuotais žvyro keliukais, vedan- 
čiais į Freizerių valdų gale stovintį sandėlį. Lietus pylė taip smarkiai, 
kad jis matė tik per kelis metrus, tačiau gerai žinojo kelią. Žemas 
ir ilgas pastatas stovėjo pačiame tėvo sklypo gale, kuris ribojosi su 
valstybei priklausančio gamtos draustinio teritorija. Šiame sandėlyje 
buvo laikomi vieni seniausių šeimos artefaktų, įskaitant ir geltonąjį 
vežimą, kuris, Kolino nuomone, turėjo stovėti muziejuje. Bet jei 
kuris iš sūnų apie tai užsimindavo, Peregrinas Freizeris atkirsdavo, 
jog šeimos nuosavybė priklauso tik jiems. 

Pasistatęs automobilį priešais, Kolinas pastebėjo pro durų apačią 
sklindančią šviesą. Statinys buvo be langų ir turėjo kelias apsaugos 
signalizacijas. Šeimusas žino visus kodus, tačiau jie nebūtų sustabdę 
Džinės dėdės, pagalvojo Kolinas. 

Pasistatė automobilį prie verandos stogo, kad nereikėtų eiti per 
lietų. Pamatęs duris neužrakintas, o signalizaciją išjungtą, dėl viso 
pikto išsitraukė iš dėklo ginklą ir laikydamas jį ištiesta ranka įėjo į 
vidų, tyliai paskui save uždarydamas duris. 

— Šeimusai, — mieguistai tarė Džema, — gal gali užbaigti jį rytoj? 

Jis sėdėjo didžiulio dengto Konestogos vežimo gale ir paišė už 
kelių metrų stovintį geltoną vežimą. 

— Negalėjau užmigti, — atsakė Šeimusas, nepakeldamas gal- 
vos. — Bet tau geriau grįžti į lovą. 

— Negaliu čia tavęs palikti vieno. Šeima dėl tavęs jaudinasi. 

Ji sėdėjo vežime už jo, ant didelio brezento gabalo. 

— Jie pyksta ant Kolino, ne ant manęs. 

— Žinau, — atsakė Džema. — Aš taip pat. Bet geroji žinia yra 
ta, kad jis jaučiasi sugniuždytas. 

Išgirdusi krebždes;, Džema atsisuko į kairę ir išvydo Koliną, 
besidedantį ginklą atgal į dėklą. 

— Vilką mini... Taigi, šerife, kas privertė jus čia atsibelsti šį 
nuostabų rytą? — pasiteiravo Džema. 

— Mano jaunėlis broliukas. Dėl tavęs kilo sumaištis. 

Šeimusas dėbtelėjo į brolį: 

— Kodėl pastarąsias dienas praleidai su Džine? 

Kolinas žvilgtelėjo į; Džemą. Matyt, ji niekam nepapasakojo 
apie Džinės dėdę. O ir kaip galėjo po to, kai jis ją išbarė per daug 
atskleidus Irisui. 


Kolinas užsiropštė į vežimo galą ir atsisėdo arčiau Seimuso, 

maždaug už metro nuo Džemos. Lauke pliaupiantis lietus garsiai 
barbeno į sandėlio stogą ir, nors lubose buvo įrengti šviestuvai, Frei- 
zerių protėvių gamintų karietų ir vežimų siluetai erdviame sandėlyje 
kūrė vaiduoklišką nuotaiką. Šeimusui ji patiko, Kolinui — niekada. 
Jis įkvėpė ir pasiruošė atskleisti broliui visą tiesą: 

— Visus tuos metus, kol bendravau su Džine, ji man melavo. 
Ji tikino neturinti nei tetų, nei dėdžių, nei pusseserių ar pusbrolių. 

— Vadinasi, ji nėra kilusi iš Edilino, — pastebėjo Džema. 

Šeimusas prunkštelėjo. 

— Tuo blogiau jai, — atsakė Kolinas. — Velionis Džinės tėvas 
turi brolį — pasaulinio lygio vagį. Jis įsilaužia ir apvagia tokias vietas 
kaip JAV konsulatas Rumunijoje. 

— Ir ką jis vagia? — nors Džema jau buvo girdėjusi šią istoriją, 
negalėjo suvaldyti savo smalsumo. 

— Bet ką, už ką galima gauti pinigų. Tas žmogus neturi sąži- 
nės nei moralės. Iškvočiau Džinę, kad ji man papasakotų apie savo 
gyvenimą, ir, pasirodo, tas šunsnukis porą kartų buvo ištuštinęs jos 
mamos banko sąskaitas. Jis yra arba prakeiktas turčius, arba visiškas 
skurdžius. 

— Ar Džinė išdavė, kur jis dabar? — paklausė Džema. 

— Ji teigia nesimačiusi su juo daugybę metų. 

— Dar nesupratai, kad ji visą laiką meluoja? — metė Šeimusas. 
Jis vis dar sėdėjo atsukęs jiems nugarą ir paišė. 

— Taip, dabar jau žinau, — atsakė Kolinas. — Ji nė žodžiu 
neužsiminė apie savo dėdę. 

— Apie ką ji melavo? — paklausė Džema Šeimuso. 

— Ji nebuvo ištikima Kolinui, — atsakė vyrukas. — Niekada 
nebuvo ištikima, — piktai pridūrė jis. 

— Žinau, — švelniai savo broliui atsakė Kolinas. — Išsiaiškinau 
daugiau nei norėjau. 

Jis su ilgesiu pažvelgė į Džemą. 

Šeimusas atsisukęs klausiamai dirstelėjo į Džemą ir ji suprato, 

kas jį domina. Ji papurtė galvą. Ne, ji dar nepasakojo Kolinui apie 
kūdikį ir nesirengė to daryti dabar. 

— Nori pasakyti, kad Džinė turėjo nuo tavęs paslapčių? — kaip 
įmanydama nekalčiau pasiteiravo Džema. 

— Taip, — atsakė Kolinas, — ji elgėsi su manimi taip pat, kaip 
aš — su tavimi. 

Šeimusas trumpai nusikvatojo: 

— Džema protingesnė už tave. 

Kolinas išsišiepė: 

— Nesunku tuo patikėti. 

Lauke trankėsi griaustinis. 

— Nenoriu nutraukti jūsų smagaus pasisėdėjimo, bet, manau, 
mums laikas grįžti namo, į lovas. O tu, mažyjli, turėsi paskambinti 
tėvams ir pranešti, kad tau viskas gerai, — paliepė Kolinas. 

Šeimusas nepajudėjo. 

— Tu pravirkdei Džemą, — tarė jis. | 

— Žinau, — pripažino Kolinas, — ir dėl to apgailestauju. 
Galvojau, bus geriau, jei Džinės dėdė išgirs, kad išsiskyriau su Dže- 
ma. Bijojau... iki šiol bijau, kad... — jis pažvelgė merginai į akis ir 
sulaikė jos žvilgsnį. Džema galėjo išskaityti iš Kolino akių visus jo 
jausmus ir baimes. 

— Daugiau taip nebedarysiu, — pažadėjo Kolinas. 

Šeimusas užvertė bloknotą ir išlipo iš vežimo. 

Kolinas pasekė jo pavyzdžiu, jiedu abu atsistojo vežimo gale 
ir, norėdami padėti Džemai nulipti, ištiesė jai rankas. Ji pasirinko 
Šeimusą, ir šis, nukėlęs ją, pastatė kitoje pusėje nei stovėjo Kolinas. 

— Kiek laiko turės praeiti, kol man atleisi? — paklausė Kolinas. 

— Neįsivaizduoju, — atsakė Džema. — Pasikalbėsiu apie tai 
su Trisu. 

Kolinas nepatenkintai prunkštelėjo, o Šeimusas išsišiepė: 

— Ji niekada neturėtų leisti tau išlipti sausam iš balos. 

Kolinas įkvėpė ir žiūrėdamas į Džemą tarė: 

— Pasistengsiu, kad tavo žodžiai neišsipildytų. 

Tuomet pakėlė galvą ir pažvelgė į Šeimusą: 

— Mažyjli, vežu tave namo, o kai įsitikinsiu, kad paskambinęs 
mamai ir tėčiui atsiprašysi už sukeltą nerimą, nusivešiu Džemą pas 
save į namus ir paprašysiu jos atleidimo. Maldausiu. Darysiu viską, 
kad ji man atleistų. 

Šeimusas linktelėjo: 

— Turėsi jos išklausyti. Ji tau turi daug ką papasakoti. 

— Noriu išgirsti kiekvieną žodį, — atsakė Kolinas. 

Džema nedrįso pažvelgti į Šeimusą, baimindamasi, kad veido 
išraiška išduos jos paslaptį. Nors Kolinas kalbėjo apie viena, ji buvo 
tikra, jog Šeimusas omenyje turėjo kūdikį. Nenuleisdama akių nuo 
Kolino, Džema suprato: jai nebus lengva užmiršti savo nuoskaudą. 
Galvoje vis dar aidėjo apie ją ir Trisą pasakyti žodžiai. Jųdviejų 
santykiams reikėjo didžiulių permainų. 

Džema buvo pasirengusi paaukoti dalį savo nepriklausomybės. 
Jiedu turėjo tapti komanda, o ne du asmenys, susitinkantys tada, kai 
susikerta jų keliai. 

Šeimusas su Kolinu žiūrėjo į ją, laukdami atsakymo. 

Ji pažvelgė į Koliną: 

— Mudviem reikia apie daug ką pasikalbėti. 


— Sutinku, — tarė jis ir jie išėjo iš sandėlio. 

Kolinas laukė, kol Džema pasistatys automobilį po stogu. Kai įėjo 
į vidų, jis atsisuko. 

— Padariau daug klaidų, — pradėjo jis. — Turėjau nuo pat 
pradžių tau atskleisti visą tiesą apie Džinę. Ir turėjau papasakoti jai 
apie tave jau kitą dieną po mūsų pažinties. Neturėjau pavydėti tau 
ir Tristanui. Neturėjau... 

Jis nutilo, nes Džema iškėlė ranką ir priglaudė prie jo lūpų 
pirštus. 

— Jei pageidauji tęsti mūsų santykius, turėsi man pasakoti, kas 
vyksta. Noriu žinoti savo vietą tavo gyvenime. Be galo sunku praleisti 
su tavimi nuostabią dieną, o ryte sužinoti, kad tu grįžai pas Džinę. 
Man iš tiesų svarbu žinoti, ką tau reiškiu. 

Kolinas priglaudė delną prie jos skruosto. 

— Aš myliu tave, — švelniai ištarė jis. — Prireikė šiek tiek 
laiko, kad susivokčiau, bet aš tave myliu. 

Kolino mestų kaltinimų paliktos žaizdos dar buvo šviežios, todėl 
Džema negalėjo jam atsakyti tokiais pat žodžiais. Galbūt jos viduje 
sukirbėjo mokslininko dvasia, bet ji norėjo išgirsti faktus. 

— Noriu sužinoti, ką tu veikei. Visas miestelis kalba, kad leidi 
laiką su Džine, ir man jau įgriso užuojautos kupini žvilgsniai. 

— Turi teisę viską žinoti, — tarė jis, ir jiedu prisėdo ant sofos. 

Kolinas ilgai dėstė viską, ką pavyko sužinoti Vašingtone ir ką 
pavyko iškvosti iš Džinės. 

— Vis dar nesuprantu, ko jis čia atkeliavo, — tęsė Kolinas, — o 
Džinė sako irgi nežinanti. 

Saulė patekėjo, o jiedu vis dar kalbėjosi. 

— Daugiau manęs nebepaliksi? — paklausė Džema. 

— Niekada, — atsakė Kolinas ir ją pabučiavo. 

Jiedu lėtai ir švelniai mylėjosi ir Kolinas prisipažino, kaip mintis, 
kad gali jos netekti, beveik išvedė jį iš proto. 

— Dar niekada nesu taip jautęsis, — kalbėjo jis. — Manęs 
neapleido noras pasikalbėti su tavimi, būti drauge. Visą gyvenimą 
buvau vienišas. Net ir šeimos apsuptyje, ir visus tuos metus gyven- 
damas su Džine aš jaučiausi vienišas. Bet dabar, kai esu su tavimi... 

— Žinau, — sukuždėjo Džema, padėdama galvą ant jo nuo- 
gos krūtinės. — Aš jaučiuosi lygiai taip pat. Aš myliu tave, Kolinai. 
Manau, įsimylėjau pirmąkart išvydusi tave stovintį tarpduryje. Ne- 
įsivaizduoju, ką būčiau dariusi, jei tavo mama man nebūtų davusi 
šio darbo. 

— Būčiau leidęsis tau iš paskos. 

Pakėlusi galvą ji pažvelgė į jį: 

— Ir palikęs savo numylėtą Ediliną? Cha! 

Kolinas paglostė jai galvą ir žiūrėdamas į akis tarė: 

— Jei tu nerasi čia darbo arba jei tau nepatiks šis miestelis, 
keliausiu su tavimi bet kur, kur tik norėsi gyventi. 

Šypsodamasi Džema nuleido galvą. To ji ir norėjo. Troško, kad 
jis /ą mylėtų, dar nežinodamas apie jų kūdikį. Nenorėjo visą gyvenimą 
spėlioti, ar jis liko su ja tik todėl, kad kitaip pasielgti būtų negarbinga. 

— Turiu tau kai ką pranešti, — pasakė perbraukdama ranka 
jo nuogą krūtinę. 

Jis pabučiavo jos pirštų galiukus: 

— Sakyk viską. 

— Aš... 

Džema nebaigė sakinio, nes suskambo Kolino mobilusis tele- 
fonas, bet šis į jį nežiūrėjo. 

— Gal geriau atsiliepk? Galėjo atsitikti kas nors rimta. 

— Man būtų įdomiau išklausyti, ką nori pasakyti tu. 

— Palauksiu, — netylant skambučiui, tarė Džema. 

Kolinas pasilenkė per lovos kraštą ir, pasirausęs savo kelnėse, 
išsitraukė mobilųjį. 

— Skambina Roja. 

Jis paspaudė mygtuką, išklausė Roją ir pasakė, kad tuoj bus 
vietoje. 

— Į ją kreipėsi naujakuriai. Viena šeima lovoje nerado savo 
penkiolikmetės dukters. 

— Keliauk! — pasakė Džema, supdamasi į antklodę ir sėsda- 
masi. — Tuojau pat. Eik ieškoti tos merginos. 

— Tu ir aš... 

— Negaliu sulaukti, — tarė Džema ir ištiesusi ranką uždėjo 
ant jo peties delną. 

Kolinas jį pabučiavo. 

— Juk žinai, kad myliu tave? — švelniai paklausė jis. 

— Manau, supratau tai pamačiusi, koks nusiminęs buvai su- 
muštinių užkandinėje. 

Jis tebelaikė jos ranką. 

— O tu pati? — paklausė jis. 

— Taip, — paprastai atsakė Džema, — aš irgi tave myliu. 

— Aš taip pat, — pasakė Kolinas ir pasilenkė ją pabučiuoti. 

Bet Džema pasitraukė: 

— Dar turime pasikalbėti apie Trisą ir apie visus kitus vyrus 
mano gyvenime — esamus ir būsimus. Man nepatinka pavydas. 

— Man tai nauja emocija. Anksčiau nesu jos patyręs, — pri- 
sipažino Kolinas. 

— Net ir su Džine? 

— Juo labiau. 

Jis ėmė ją bučiuoti, bet vėl suskambo telefonas, šįkart garsas 
priminė kaukiančius trimitus. 

Džema jį atstūmė. 

— Ir vėl Roja, ji jau vietoje. Turiu eiti. — Kolinas prisitraukė 
merginą prie savęs. — Džema, aš myliu tave. Tu įkūniji visus mano 
kada nors svajotos moters bruožus. Nepagalvosi, kad esu pamišęs, 
jei pasakysiu, jog laukiau tavęs? 

— Ne, — sušnabždėjo ji, džiaugdamasi vėl atsidūrusi jo glė- 
byje. — Puikiai suprantu, ką nori pasakyti. 

— Manau, Džinės man reikėjo... tik tam, kad turėčiau ką veikti, 
kol pasirodei tu. — Jis pabučiavo ją į kaktą. — Panorėjau Tikrosios 
meilės ir ją suradau. 

Vėl suskambo jo telefonas, šįkart kaip automobilio signalas. 

— Tėtis skambina. 

— Tu turi eiti, — tarė Džema. — Pasišnekėsime vėliau. 

Jo bučinys buvo kupinas geismo. 

— Aš myliu tave. Nepamiršk to, — tarė Kolinas. 

— Nepamiršiu, — pažadėjo ji, tuomet jis įsėdo į savo džipą ir 
išvažiavo. 

Džema stebėjo, kaip Kolinas išvažiuoja, paskui užsirakino 
duris. Studijuodama ji dažnai mokydavosi per naktis. Bet dabar, 
kai laukėsi, atrodė, kad jai reikia dvylikos valandų miego per parą. 
Džema jau miegojo, kai gerokai anksčiau jai paskambino ponia 
Freizer ir paklausė, ar nežino, kur yra Šeimusas. Džema patikrino, 
ar vaikinukas nebus užmigęs ant jos sofos, tuomet pasakė poniai 
Freizer, jog nežino kur jis. 

Džema stengėsi vėl užsnūsti, bet ją kamavo nerimas ir audros 
garsai. Po valandos nusprendė, kad nieko nebus, todėl apsirengė, 
sėdo į greta namo stovėjusį sodo traktoriuką ir nuvažiavo į sklypo 
gale esantį didžiulį sandėlį. Ir visai nenustebo viduje aptikusi jaunąjį 


Seimusą, piešiantį savo protėvių pagamintus vežimus. 

Po kelių minučių pasirodė Kolinas. Vadinasi, buvo prabėgusios 
jau kelios valandos, ir jos galvoje sukosi tik viena mintis — miegoti. 
Ak, tas nėštumas, pamanė ji ir nugriuvusi skersai lovos akimirksniu 
užsnūdo. 

Kai atsibudo, jau buvo šešta valanda vakaro. Ji išmiegojo visą 
dieną! Netvirtomis kojomis atsistojo ir paėmė mobilųjį. Jai buvo 
atėję keturi elektroniniai laiškai ir šešios tekstinės žinutės. Vadovas 
patvirtino darbo temą apie moteris, kurios vertėsi medicinos prak- 
tika devyniolikto amžiaus penktajame dešimtmetyje Virdžinijoje, 
o dėstytojas pažinojo kelis žmones, dirbančius Viljamo ir Marijos 
universitete. 

— Puiku, — tarstelėjo Džema ir šypsodamasi patraukė į vir- 
tuvę. Ji buvo pasiruošusi suvalgyti viską, kas tik pasitaikys po ranka. 

Iš Kolino ji gavo keturias žinutes. Dingusi paauglė rasta drauge 
su savo vaikinu, ir tėvai jai skyrė dvidešimties metų trukmės namų 
areštą. Kolinas žadėjo pasirodyti po pusvalandžio, bet tuomet pra- 
nešė, kad kažkas purškiamaisiais dažais išterliojo Elės parduotuvės 
galą ir jam riekia jį apžiūrėti. 

PASIMATYSIME, KAI TIK GALĖSIU. 

Paskutiniai du pranešimai buvo nuo Tristano, jie atėjo prieš 
valandą. 

TURIME KUO SKUBIAU SUSITIKTI. 

Valgydama antrą skrebutį, Džema suraukė antakius. Nors Ko- 
lino pavydas buvo absurdiškas, ji neketino jo kurstyti, todėl nepuolė 
] savo automobilį. 

ATSITIKO KAS NORS SVARBAUS? 

Atrašė ji. Ir sulaukė tokio atsakymo: 

LABAI. NORIU, KAD TUOJAU PAT ATVAŽIUOTUM 

PAS MANE Į NAMUS. 

Nepanašu į Trisą, pamanė Džema. Galbūt bijodama Kolino, 
o gal jausdamasi atsakinga už dvi gyvybes, Džema elgėsi atsargiai. 

JUK ŽINAI, KAS BŪNA SEPTINTĄ VALANDĄ, AR NE? — parašė ji. 

Laukdama atsakymo, Džema pastebėjo jau kelias dienas ant 
žurnalinio staliuko gulinčią Šeimuso dailės reikmenų dėžę. Ją pa- 
kėlė ir nulupo juostą, norėdama apžiūrėti padarytą žalą. Nulaužtas 
kampelis buvo pritaisytas ir jį bekrapštydama Džema pastebėjo 
viduje užkištus popierius. Tikriausiai ten jo slapti piešiniai, pamanė 
ir ėmė svarstyti, kieno gi portretą vaikinas nupaišė su jam būdingu 
precizišku tikslumu. 

Suvibravus telefonui, ji padėjo dėžę į šalį. 

AŠ IR VĖL PALAIKYSIU TAVO GALVĄ,buvo rašoma žinutėje, PRA- 
ŠAU, ATEIK, TUOJAU PAT! 

Nebeliko abejonių, kad čia rašo Trisas, be to, nejaugi geriau būti 
su kuo nors kitu, kai užklumpa „rytinis“ pykinimas? 

Ji bandė skambinti Kolinui, bet įsijungė jo balso paštas, todėl 
parašė jam, kad keliauja pas Trisą rinkti medžiagos darbui. PRAšAU, 
SUSITIKIME PAS JĮ, pridūrė. 

Pasičiupusi iš šaldytuvo kietai virtą kiaušinį ir butelį vaisių 
sulčių, nulėkė į automobilį. 

Priartėjusi prie įvažiavimo į Triso namus, Džema juo nepasu- 
ko. Jai nepatiko Kolino pavydas, bet taip pat nenorėjo jam sukelti 
nepatogumų, nes puikiai žinojo, jog šiuo metu ją stebi pusė Edili- 
no. Važiavo tolyn, kol pamatė kitą žvyrkelį ir juo pasuko. Dešinėje 
pastebėjo didžiulį baltą namą ir prisiminė Koliną sakant, kad šalia 
Triso gyvena ponia Vingeit. 

Pasukusi iš kelio, Džema pasistatė automobilį erdvioje miško 
aikštelėje. Medžiai užstojo įvažą, todėl pravažiuojantys automobiliai 
nepastebės jos mašinos. 

Jeigu jos krypties suvokimas neapgauna — o dažniausiai ji 
neklydo — Triso namai stovėjo tiesiai priešais ją. Džema pabandė 
dar kartą pranešti Kolinui kur esanti, bet žinutės išsiųsti nepavyko. 
Medžiai slopino signalą. 


Ji stovėjo miške, o ne ant kelio, todėl pastebėjo po šakomis 

paslėptą sidabrinį Džinės mersedesą. Vos jį išvydusi, iškart suprato, 
kad geriau iš čia sprukti. Nubėgti iki savo automobilio ir nešdintis. 

Bet Džema buvo tikra, kad žinutes parašė Trisas. Jis vienintelis 
žinojo apie septintos valandos pykinimą ir kvietė ją čia atvykti. 

Mergina tyliai prisėlino prie Džinės automobilio. Šis buvo 
tuščias, bet vien faktas, kad jį bandyta paslėpti, sustiprino įtarimus, 
jog čia kažkas ne taip. Džema negalėjo atsikratyti nuojautos, kad 
viskas, kas šiuo metu vyksta, yra kažkaip susiję su Širdies troškimų 
akmeniu. Jei Džinės dėdė buvo tarptautiniu lygiu pagarsėjęs vagis, 
nejaugi jis nesusiviliotų nugvelbti neva stebuklingo daikto? 

Džema dar kartą pabandė išsiųsti žinutę Kolinui ir elektroninį 
laišką Džosei. Ji rašė: 

PRAŠAU, ATSIŲSKITE PAGALBĄ Į TRISO NAMUS. 

ATSIŲSKITE GINKLUOTĄ POLICIJĄ. 

Ji pasirodys visiška kvailė, jei iš tikrųjų nieko neatsitiko, bet jau 
geriau apsikvailinti, negu rizikuoti Triso gerove. 

Džema greitai brovėsi pro medžius, sustodama tik ten, iš kur 
matėsi Triso namas. Namas buvo pastatytas taip, kad jo priekinė 
dalis žiūrėtų į ežerą, todėl užpakalinėje sienoje langų beveik nebuvo. 
Dešinėje stovėjo didžiulė oranžerija, kurioje buvo galima įžiūrėti 
orchidėjas. Kairėje — trys maži langučiai, skirti tualetui ir skalbyk- 
lai. Pačiame viduryje buvo dvejos stiklinės durys, vedančios į didįjį 
kambarį, kuris buvo pastatytas vėliau. 

Jei Džema sugalvotų eiti tiesiai pro jas, ją pastebėtų. 

Prireikė kelių minučių, bet galiausiai ji pasiekė duris ir prisiglau- 
dė prie sienos. Akimirką pastovėjusi, staigiai pasilenkė pasižiūrėti, 
kas dedasi viduje. 

Išvystas vaizdas privertė sulaikyti kvapą. Kambaryje buvo du 
žmonės: Džinė ir vyresnis vyras, kuris, kaip Džema suprato, greičiau- 
siai buvo jos dėdė. Keisčiausia, kad vyras sėdėjo kambario viduryje, 


ant medinės kėdės stačiu atlošu, už kurio buvo surištos jo rankos. 

Džinė stovėjo už kelių metrų, nusisukusi į vyrą nugara, ir rašė žinutę 
telefone. Greta jos ant stalo gulėjo ginklas. 

Džema prisišliejo prie sienos. Ji atpažino sėdintį vyrą. Tai buvo 
tas pats šlykštynė, save vadinęs profesoriumi, taip bjauriai elgęsis tą 
rytą Elės parduotuvėje. Jo maskuotė buvo pusiau nuplėšta ir puikiai 
matėsi, kad jis nėra toks senas, kokiu dėjosi, o juo labiau suluošintas. 

Džema neapsisprendė, kaip pasielgti. Dirstelėjusi į telefoną 
pamatė, kad nepavyko išsiųsti nė vienos žinutės. Akivaizdu, kad 
Trisui praverstų naujas interneto ryšio paslaugų skirstytuvas, bet 
gali būti, jog buvo nupjauti kabeliai. 

Ji galiai įkvėpė ir dar kartą pasižiūrėjo pro stiklines duris. Džinė 
ėjo iš kambario, tikriausiai ieškodama geresnio ryšio. Ar ji mėgino 
susisiekti su Kolinu? Su savimi pasiėmė ir ginklą. 

Džema suvokė, kad šiuo metu protingiausia būtų sprukti, sėsti 
) automobilį ir išvažiuoti. Reikia viską palikti Kolinui, pamanė ji. 

Prieš išeidama paskutinį kartą dirstelėjo pro duris ir suakme- 
nėjo. Vyras į ją sėdėjo nugara, todėl Džema matė jo rankas. Jis karš- 
tligiškai bandė išsipainioti iš juostelės, kuria Džinė buvo apvyniojusi 
jo rankas, ir rodėsi, kad po kelių minučių jam pavyks išsilaisvinti. 

Nors visai įmanoma, kad Džinė buvo įsivėlusi į vagystes, ir 
tarp jųdviejų tvyrojo priešiškumas, tačiau Džema suprato turinti ją 
perspėti. 

Už kampo buvo Triso apžiūros kambario langas. Džema nubėgo 
prie jo tikėdamasi, jog nebus užrakintas. Taip ir buvo. Stumtelėjusi 
langą į viršų ir permetusi per jį koją, pateko vidun. Dešinėje buvo 
svetainė, o kairėje — virtuvė. 

Atvėrusi duris, Džema išvydo prie Triso virtuvės stalo stovinčią 
Džinę, kuri kėlė prie lūpų puodelį. Ji nematė, kaip už jos atsistojo 
dėdė. Jis laikė iškėlęs savo kelnių diržą ir taikėsi apvyti juo savo 
dukterėčios kaklą. 

Džema negalvodama puolė veikti. Ji patylomis žengė kelis juos 


skyrusius metrus ir suriko: 

— Ei, profesoriau! 

Vyrui atsisukus, puolė jį taip pat kaip sporto salėje Koliną. 
Apsisukusi aplink savo ašį, spyrė jam iš kojos į pilvą. Vyras susirietė 
iš skausmo, tuomet Džema vėl apsisuko ir šįkart vožė kumščiu į 
žandikaulį, sutelkdama į smūgį visą jėgą. Kolinas sugebėjo ištverti 
jos smūgį — to nepasakytum apie šį žmogų. Jis susmuko ant žemės, 
pakeliui susitrenkdamas į akmeninį stalviršį galvą. Slysdamas per 
spinteles, paliko kraujo pėdsaką. Į grindis atsitrenkė jau būdamas 
be sąmonės. 

Džinė vis dar stovėjo, išplėtusi akis ir laikydama rankose prie 
lūpų pakeltą puoduką. 

— Kur Trisas? — paklausė Džema. 

Drebančia ranka Džinė pastatė puoduką ant stalo ir patraukė 
prie sukniubusio dėdės kūno. Aplink vieną jo riešų tebebuvo apvy- 
niotas diržas. 

— Trisas Majamyje, lanko savo seserį. 

— Ne,jis ne Majamyje. Gavau iš jo žinutę, kurioje buvo parašyta 
tai, ką galėjo žinoti tik jis. 

— Jis... — Džinė linktelėjo dėdės pusėn, — ... stebėjo judu su 
Trisu, sekė jus. Jei jis parašė ką nors asmeniško, vadinasi, matė jus 
kartu. Ar tai atsitiko lauke, kur jis galėjo jus stebėti? 

Džemai darėsi bloga pagalvojus, kad tamsoje šmirinėjo vyras, 
bet ji nebuvo tikra, ar Trisas sveikas. 

— Trisas neliptų į lėktuvą be savo mobiliojo, — pasakė ji. 

— Galbūt jis sugrįžo namo ir taip sujaukė mano dėdės planus. 
Be manęs, daugiau niekas nesugebėtų dėdės užklupti iš pasalų. 

— Tai kur yra Tristanas? — neatlyžo Džema, pakeldama nuo 
stalo ginklą. 

— Nežinau, kur Trisas, — atsirėmusi į spinteles ir slysdama 
žemyn, atsakė Džinė. — Jis rengėsi mane nužudyti, — tarė ji, žiū- 
rėdama į dėdę. 

Šiuo metu Džemai labiausiai rūpėjo Trisas, bet ji nedrįso palikti 
Džinės ir jos dėdės be priežiūros. Ji išsitraukė iš kišenės mobilųjį. 
Pagaliau jos žinutės buvo išsiųstos. Nudžiugo gavusi du pranešimus: 
Roja rašė, kad Kolinas jau pakeliui, o Džosė pranešė, kad atvažiuoja 
policija. 

Džinė ėmė pasakoti: 

— Jis išgirdo apie Ediline rastus paveikslus ir žinojo, kad aš čia 
turiu ryšių. Jo kišenėse švilpavo vėjai, todėl atvykęs čia bandė išsi- 
aiškinti, ar yra ką pavogti. Jei nebūtų radęs ką vogti, tikriausiai būtų 
atėmęs iš manęs pinigus. Jis puikiai moka įsilaužti į banko sąskaitas 
ir jas apšvarinti. Norėjau, kad jis dingty iš čia. 

— Ar jis būtų tave nužudęs? — paklausė Džema. Ji jaudinosi 
ir norėjo leistis ieškoti Tristano, bet negalėjo jų palikti. 

Patylomis Džinė pasiteiravo: 

— Ar žinai tą Kolino triuką su pirštais? 

Iš pradžių Džema nesuprato, ką Džinė turi omenyje, bet staiga 
suvokė, jog ši kalba apie seksą. Vien pagalvojusi, kad savo mylimu 
vyru jai teko dalytis su kita moterimi, Džema tvirčiau suspaudė prie 
šono laikomą ginklą. 

— Nieko tokio, — tęsė Džinė, — neprivalai man pasakoti. Aš 
pati to išmokiau Koliną. O ar žinai, kas išmokė mane? 

Ji pažvelgė į ant grindų tysantį dėdę. 

— Jis. Kai man buvo dešimt. 

Džema aiktelėjo. 

— Kolinas nežino, kad pasikeičiau savo vardą. Anksčiau antra- 
sis mano vardas buvo Gluosnė. Dėdė Adrijanas mėgdavo įsilaužti 
į namus, kur augdavo dešimtmetės, ir palikti joms gluosnio šakelių 
puokšteles, perrištas rausvu kaspinu. Jam tai atrodė kaip pokštas. 

— Bet studijuodama teisę tu praleidai su juo nemažai laiko. 

— Aha, — su panieka tarė Džinė. — Maniau, tokiu būdu su- 
gebėsiu apginti mamą ir save. Taip pat galvojau, kad jis nė neįtaria, 
kaip aš jo nekenčiu. 

— Kodėl jis ėmė plėšti Edilino gyventojus? — nesuprato 
Džema. — Juk turėjo suprasti, kad čia neras nieko, atitinkančio jo 
standartus. 

— Na... — pratarė Džinė. 

Džinė nukreipė žvilgsnį į šalį, todėl Džema viską suprato. 

— Tai /u įvykdei visas šias vagystes, ar ne? 

— Taip, — prisipažino Džinė. — Tikėjausi, kad jis išvyks, bet 
staiga nugirdo kalbas apie tą prakeiktą Širdies troškimų akmenį ir 
nusprendė pasilikti. Jis ėmė stebėti judu su Trisu. Buvo įsitikinęs, 
jog jums pavyko surasti stebuklingąjį akmenį, dėl to taip ir slapu- 
kaujate. Tikėjausi, kad įvykdžiusi porą vagysčių pagal jo senąjį braižą 
patrauksiu federalų dėmesį, ir dėdė išsigandęs paspruks. Tačiau jis 
suprato, jog tai mano darbas, ir žinojo, dėl ko taip elgiuosi — va- 
gystės jį prajuokino. Tokiais mėgėjiškais dalykais jis užsiiminėjo dar 
būdamas paauglys. 

Džema pasibjaurėjo jos pasakojimu. 

— Numanau, kad jis turėjo pirkėją, — tarė ji. 

— Kelis, — atsakė Džinė. — Jei dėdė būtų pavogęs tą akmenį, 
nė vienas Freizeris pasaulyje nebūtų saugus. 

Jos išgirdo, kaip žvyrkeliu atvažiavę automobiliai sustojo prie 
namo. 

— Čia Kolinas, — tarė Džema. 

Džinė maldaujamai pasižiūrėjo į Džemą. 

— Suprask, aš žinojau, kad vogti yra blogai, bet nesugalvojau, 
ko daugiau griebtis. Galėjau visko netekti. Jau per vakarienę, kurią 
gaminau, pastebėjau, kaip Kolinas tavęs nori. Ir numaniau, kad viską 
buvo sumaniusi jo motina. Kartais ji būna klastinga it gyvatė. 

Džema norėjo ją užginčyti, bet žinojo Džinę kalbant tiesą. 

— Prašau, — kalbėjo Džinė. — Atiduodu savo likimą į tavo 
rankas. Jei tu pasakysi Kolinui, ką aš padariau... 

Džema pažvelgė į ant grindų gulintį vyrą. Jis sujudėjo. Įsilau- 


žimų metu aukų nebuvo. 

— Ar nusikaltimo vietose bus rasta jo kaltės įrodymų? — pa- 
klausė Džema. 

— Paskutinį kartą palikau jo plauką ir piršto atspaudą. 

Pasigirdo žvyro gurgždėjimas: pas jas bėgo Kolinas. 

Džema nesugebėjo staigiai apsispręsti. Jai reikėjo pagalvoti. 

— Kaip tau pavyko aptikti lovos kojoje paslėptą žiedą? 

Džinė niekinamai prunkštelėjo: 

— Lova buvo, rankų darbo. Kojos viršūnė kreivai įsukta. Jis 
išmokė mane pirmiausia atkreipti dėmesį į akivaizdžius dalykus. 

Kolinas atplėšė duris. Jis prilaikė Trisą, kurio veidas buvo visiš- 
kai išbalęs ir jis laikėsi už kairės, tikriausiai lūžusios, rankos. 

Džema norėjo pribėgusi apsikabinti abu vyrus ir iš palengvėjimo 
apsiverkti, bet staiga ją užplūdo stipri pykinimo banga ir ji susiėmė 
rankomis burną. 

Trisas, nepaisydamas veriančio skausmo, šyptelėjo: 

— Tikriausiai jau septinta. 

Jis atsitraukė nuo Kolino, kuris išgąstingai stebėjo Džemą. 

— Ar viskas gerai? — paklausė suėmęs ją už peties. 

Nesugebėjusi atsakyti, Džema apvėmė jo batus. 

Kolinas pratrūko įtūžiu. 

— Aš tave užmušiu, jei ją sužalojai! — sumaurojo jis, šokdamas 
prie Džinės dėdės, kuris bandė keltis. 

— Kolinai, ne! — suriko Trisas. — Ją pykina nuo tavo nešio- 
jamo vaiko. 

Kolinas jau buvo sučiupęs vyrą už skvernų ir užsimojęs kumš- 
čiu, bet kai Triso žodžiai pasiekė jo ausis, staiga patylomis jį paleido 
žnektelėti ant grindų. 

— Džema? — atsisukęs klausiamai tarė jis. 

Ji bandė sutramdyti pykinimą. 

— Vesk ją prie kriauklės! — riktelėjo Trisas. — Dabar tavo 
eilė laikyti jai galvą. 

Lauke pasigirdo sirenos. Atvyko policija. 

— Todėl nusprendei nuo manęs šią žinią nuslėpti... — glausdamas 
prie savęs Džemą, kalbėjo Kolinas. Už jų nugarų policija su Roja 
dėjo antrankius Džinės dėdei Adrijanui. — Niekada nesugebėsiu 
tavęs tinkamai atsiprašyti, — tęsė jis. 

— Dabar jau viskas gerai, — tarė Džema. 

Jis perbraukė delnu jos skruostą: 

— Ne, negerai. Galvojau, kad judu su Trisu... 

— Žinau, — pasakė Džema. 

Ji žinojo, kad dabar turėtų ir pati prisipažinti pavydėjusi Džinei, 
bet buvo netinkamas metas. Ji taip jaukiai ir saugiai jautėsi Kolino 
glėbyje. 

— Daugiau niekada nebepavydėsiu, — pažadėjo Kolinas. — Ir 
prisiekiu, kad visą gyvenimą bandysiu išpirkti savo kaltę. 

— Aš nieko prieš, — atsakė Džema, ir Kolinas ją pabučiavo. 

— Aš myliu tave, Džema. Ir amžinai mylėsiu. 

— O aš myliu tave, — atsakė ji ir nusijuokė, kai jis užsispyrė 
nunešti ją iki automobilio. 


28 


— Ar dabar gerai? — tūkstantąjį kartą pasitikslino Kolinas. 

Buvo rytas po Džinės dėdės suėmimo, ir Džema gulėjo svečių 
namelio svetainėje, užsiklojusi kojas dygsniuota antklode. 

Ji tegalėjo šypsotis ir stebėti, kaip aplink ją zuja ponas ir ponia 
Freizeriai ir netgi Šeimusas. Ponia Freizer norėjo paguldyti Džemą į 
patį geriausią jų svečių kambarį, bet Kolinas pasakė, kad jai geriausia 
bus jųdviejų, jo ir Džemos, namuose. 

— Aš nesergu, tik laukiuosi, — tarė Džema. 

Nuo tų žodžių ponia Freizer ėmė verkti — vėl. 

Galiausiai jie priėjo kompromisą. Ateinančias tris dienas Dže- 
ma praleis Freizerių namuose, kur ją prižiūrės ponia Freizer, o paskui 
visam laikui persikels pas Koliną. 

— Ar tikrai gerai jautiesi? — pasiteiravo Kolinas, žiūrėdamas 
į Džemą su nuostaba ir pasididžiavimu. 

— Taip, — atsakė Džema. — Prašau, eik tirti bylos. Ir išsiaiš- 
kink, kas atsitiko Tristanui. Noriu žinoti, kaip jis jaučiasi ir kas jam 
nutiko. 

Į kambarį įžengė Roja, rankoje laikydama telefoną. 

— Į šitą klausimą galiu atsakyti aš, — tarė ji. — Nuvažiavęs pusę 
kelio į oro uostą, daktaras Trisas susigriebė, kad neturi telefono, ir 

grįžo atgal jo pasiimti. Jis netikėtai užtiko Džinės dėdę, kuris tuo 
metu rausėsi jo namuose. 

Džema pažvelgė į Koliną, ir jis, paėmęs jos ranką, linktelėjo. Ji 
buvo teisi: Adrijanas ieškojo Širdies troškimų akmens. 

— Daktaras teigė, kad tas vyras pabėgo pro langą ir Trisas jį 
nusivijo, — pasakojo Roja. 

— Geriau būtų likęs namie ir paskambinęs man, — įsiterpė 
Kolinas. 

— Trisas tai žino, — tęsė Roja, — bet jis baiminosi, kad tas 
vyras įsilauš į ponios Vingeit namus, todėl puolė jį vytis. Tas niekšas 
pasislėpė krūmuose ir kažkokiu daiktu trenkė Trisui. Dar nežinome, 
koks tai daiktas, bet įtariame, jog jis pasinaudojo golfo lazda. Dak- 
tarui Trisui pasirodė, kad vyras taikosi jam į galvą, todėl jis pasisuko. 
Smūgis teko kairiai rankai. 

— Ar jis smarkiai sužalotas? — pasiteiravo Džema. 

— Ranka lūžo, bet ne itin baisiai. Kelias savaites teks nešioti 
gipsą. Iš Sarasotos atskrido jo tėvai ir kuriam laikui daktaro pareigas 
perims Triso tėtis. 

— O kaip laikosi Džinė? — pasidomėjo ponia Freizer. — Kaip 
ji reaguoja į visą šitą istoriją? 

Džema nevalingai sulaikė kvapą. Ar jie išsiaiškino, kad vagystės 
Ediline buvo Džinės darbas? Džema pažvelgė į Koliną. Ji žinojo, 
kad jis visą naktį tardė Džinę, bet nieku gyvu nebūtų jai išdavęs, ką 
pavyko sužinoti. 

Pirmasis prabilo Kolinas: 

— Ji girdėjo, kad Trisas išvyksta iš miestelio, todėl nutuokė, jog 
dėdei kils noras apieškoti jo namus. Tikriausiai tas vyras kurį laiką 
sekė Trisą. Jis slapstėsi krūmuose, kai Džema pirmą kartą apsivėmė. 

Kolinas pasižiūrėjo į Džemą ir suspaudė jos ranką lyg dar kartą 
patvirtindamas savo pažadą. Daugiau jai niekada nebereikės nuo jo 
nieko slėpti. 


Jis atsisuko į likusiuosius: 

— Atvykusi prie Triso namų, Džinė jo nepastebėjo. Tuo metu 
jis be sąmonės gulėjo kalvos pašlaitės viduryje, o dėdė jau buvo grįžęs 
į namus. Džinė nežinojo, kad jos dėdė parašė Džemai iš Iriso tele- 
fono ir paprašė kuo skubiau atvykti. Džinė turėjo ginklą ir užklupo 
jį netikėtai. Surišo jį medicininiu pleistru. 

Kolinas nutilo. 

— Džinė bandė man prisiskambinti, — tęsė jis, — bet dėl 
audros buvo dingęs Triso interneto ryšys. Jei Džema būtų patikėjusi, 
kad ją kviečia Trisas, tas vyras tikriausiai būtų privertęs ją atiduoti 
akmenį ir vėliau nužudęs. 

Vyras porą kartų giliai įkvėpė, tuomet kalbėjo toliau: 

— Tačiau Džema pasielgė labai protingai ir pasistatė automobilį 
ne prie įvažos, bet toliau esančioje aikštelėje. Tuo metu Džinė jau 
buvo pririšusi dėdę prie kėdės. Deja, tas vyras mokėjo išsilaisvinti 
iš bet kokių pančių. Jei Džema nebūtų jo puolusi — o to jai, beje, 
nederėjo daryti — jis būtų nužudęs dukterėčią. 

— r visa tai dėl akmens, kuris pildo norus, — su pasišlykštėjimu 
tarė ponia Freizer. 

Visi susirinkusieji kambaryje į ją atsisuko. Bepigu kalbėti su 
panieka, kai išsipildė jos pačios didžiausias troškimas. 

— Bet kurgi tas akmenukas? — pasidomėjo ponia Freizer. — 
Labai norėčiau jį pamatyti. 

Džema jau buvo besižiojanti sakyti, bet ją nutraukė Kolinas: 

— Tai Triso ir Džemos reikalas. Pats jo nemačiau ir nenoriu 
matyti. Žinau, kad daugybę metų jis buvo paslėptas Triso namuose, 
todėl ir nuosavybės teisės atitenka jam. Manau, jei pasikalbėsiu su 
juo, Trisas sutiks perleisti akmenuką saugoti Džemai. Žinoma, jei 
tik ji sutiks pasilikti Ediline. 

Ponas Freizeris uždėjo sūnui ant peties ranką ir apžvelgė liku- 
sius kambaryje. 

— Gal kuriam laikui palikime šiuos įsimylėjėlius vienus? — 
paklausė jis. 

Nelaukdamas atsakymo, jis išgrūdo visus pro svečių namelio 
duris. 

Kai visi išėjo, Džema nusispardė ant kojų užtiestą antklodę ir 
atsistojusi tarė: 

— Nežinau, kaip tu, bet aš mirštu iš alkio. 

Ji pasuko eiti į virtuvę, tačiau Kolinas liko kur buvęs. Atsisukusi 
išvydo jį klūpantį ant vieno kelio ir rankoje laikanti pačią tikriausią 
žiedo dėžutę. 

Džema lėtai priėjo prie jo. 

— Ar tekėsi už manęs? — paklausė Kolinas ir ištiesė jai mė- 
lyno aksomo dėžutę. Atidariusi ją, Džema išvydo iš kartos į kartą 
keliaujantį žiedą su trimis deimantų akutėmis, įtvertomis į truputėlį 
nutrintus apvadėlius. 

— Pagalvojau, tau labiau patiks senas, o ne naujas žiedas, — 
švelniai ištarė jis. 

— Jis nuostabus, — tarė Džema, paėmusi dėžutę ir duodama 
jam žiedą. 

Jis paėmė dėžutę, numetė ją ant lovos, o tada užmovė ant piršto 
žiedą. Žiedas puikiai tiko. 

— Tavo dydį man pasakė tavo mama, — pasakė jis. 

— Mano mama? — Džema buvo priblokšta. 

— Pagalvojau, reikia jai prisistatyti, todėl paskambinau ir pa- 
prašiau leidimo. 

Džema prisėdo ant sofos. 

— Ar tu pasakei jai apie... — ji žvilgtelėjo į savo pilvą. 

— Kai skambinau, apie tai dar nežinojau. 

Ji sėdėjo, o jis vis dar klūpėjo ant vieno kelio. 

— Kada spėjai paskambinti mamai? — pasidomėjo Džema. 

— Iškart po mūsų susitikimo sumuštinių užkandinėje. Kaip 
ir sakei mano broliui, jaučiausi sugniuždytas, — jo akys sušvito. — 
Drabužėlius pirkai savo kūdikiui, tiesa? 

— Taip. — Džema suėmė rankomis jo veidą ir pabučiavo. — 
Norėčiau sužinoti daugiau, bet tavo vaikas toks alkanas, jog net tavo 
ausys man kelia apetitą. 

Ji atsistojo. 

— Džema? — nekantriai tarė Kolinas. — Tu dar neatsakei į 
mano klausimą. 


— Kokį klausimą? 

— Ak! — atsakė juokdamasi ji. — Vargšelis. Tikriausiai baisiai 
skauda kelius. Taip, aš tekėsiu už tavęs. Taip, taip ir dar kartą taip. 

— Puiku, — apsidžiaugė Kolinas. — O dabar padėk man 
atsistoti. 

Ji ištiesė Kolinui rankas, bet jam nereikėjo pagalbos. Jis parvertė 
Džemą ant sofos. Jiedu švelniai apsikabino vienas kitą, o jų širdys 
tryško emocijomis. Jų bučiniai tapo kitokie, nes išsisklaidė visos 
baimės ir dvejonės, ir abu galvojo tik apie ateitį. 

Pasislėpęs nuo žmonių žvilgsnių, Troškimų akmuo du kartus 
suspindėjo. Jis išpildė dar porą norų. Džema surado savo vietą ir 
mylimus žmones, o Kolinas — savo Tikrąją meilę. 


Epilogas 


Džema kokias dvi savaites neprisiruošė prisėsti ir pataisyti Šeimuso 
dailės reikmenų dėžutės. Per tą laiką Džinės dėdė jau buvo perduotas 
į Rumuniją, kur jam reikės dalyvauti keliuose teismuose. Po to jo 
laukė dar kelios šalys. 

Džema papasakojo Kolinui visą tiesą apie vagystes Ediline ir 
maldavo pateisinti Džinę. Ji teigė, kad Džinė ir taip per daug prisi- 
kentėjo nuo savo dėdės ir nenusipelnė kalėjimo ar nušalinimo nuo 
teisininkės pareigų. Kolinas jai pritarė, tačiau pasakė, kad įstatymas 
yra įstatymas. 

Galiausiai šią dilemą išsprendė FTB. Jie atvyko praėjus dviem 
dienoms nuo Adrijano Koldvelo suėmimo ir nustūmė Koliną į šalį, 
lyg šis būtų kaimo piemuo, nesuvokiantis, kokią žuvį pavyko sugauti. 
Džema šypsodamasi stebėjo, kaip Kolinas atsitraukia ir leidžia fede- 
ralams pasipūtusiu tonu aiškinti, kad šitokio lygio vagystes, kokios 
buvo įvykdytos Ediline, galėjo įvykdyti tik toks patyręs vagis kaip 
Koldvelas. 

— Nenuostabu, šerife, kad nesugebėjote surasti kaltininko, — 
kalbėjo jie su miesčioniška pašaipa. — Tai tikrai negalėjo būti vietinio 
darbas. Gaila, kad iš karto neaptikote plauko ir piršto atspaudo. 
Šie įrodymai susieja jį su kitais stambiais nusikaltimais, už kuriuos 
Koldvelas atsisės už grotų visam likusiam gyvenimui. 

Kolinas jiems tik geranoriškai nusišypsojo ir pasiūlė atvažiuoti 
į Ediliną apsipirkti dovanų prieš Kalėdas. Jie patapšnojo per petį ir 
pažadėjo būtinai atvažiuosią. 

Vienintelė Džema matė, kaip nuožmiai Kolinas kalbėjosi su 
Džine, ir jai net pagailo tos moters. Bet vėliau Džinė pažvelgė pro 
Kolino petį ir sužiopčiojo Džemai „dėkoju“. 

Po tokio didelio sujudimo gyvenimas Ediline į savo vėžes grįžo 
tik praėjus kuriam laikui. Kai ponia Freizer ėmė Džemą kamantinėti, 
kokios spalvos pamergių suknelių ji pageidautų, Džema su Kolinu 
pabėgo ir susituokė paslapčia. Po kuklios ir privačios ceremonijos jie 
persikraustė pas Koliną, beje, viską nuveikė tą patį savaitgalį. Jiedu 
buvo labai laiminga pora. 

Besikraustydama Džema pastebėjo Šeimuso dėžutę ir prisėdo 
jos pataisyti. Šeimusas vestuvėse buvo vienintelis Džemos palydovas, 
todėl ji jautėsi skolinga vaikinui už tai, kad palaikė jos puokštę, kol 
jiedu su Kolinu užmovė vienas kitam žiedus. Džema manė, kad ten 
paslėpti Šeimuso piešiniai, bet pradėjusi traukti pastebėjo, koks tra- 
pus ir pageltęs nuo senumo yra popierius, ir jos širdis kone sustojo. 

Ji atsargiai ištraukė popierius iš dėžės dugno. Pirmiausia akis 
užkliuvo už vardo ir datos. Tamsena Freizer Bijan, 1895. 


Džema krito į kėdę ir puolė skaityti. 


1895, vasario 12 d. 

Istoriją pradėsiu pasakojimu apie savo gerbiamų tetos ir dė- 
dės, Kejos ir Aleksandro Makdauelų, kelionę į Angliją 1834-aisiais, 
kur jie ketino praleisti vasarą pirkdami žirgus. Jie ketino išsi- 
nuomoti namą, bet mama parašė laišką vyriausiam tėtės broliui 
Juvanui, kuris buvo Ryptono grafas, ir staiga visos durys atsivėrė, 
pasipylė kvietimai. Norėčiau teigti, kad jis taip pasielgė dėl gimi- 
nystės ryšių, tačiau taip nebuvo. Dėdė Juvanas buvo godus, o jo 
nekilminga, bet turtinga žmona taip nekentė mūsų, amerikiečių, 
jog atsisakė Preizerių pavardės. Bet ji žinojo, kad tetos Kejos dukra 

buvo neseniai ištekėjusi už Greisono Armitidžo, vieno stambiau- 
sių paveldėtojų Amerikoje, todėl pasikvietė tetą Keją apsistoti pas 
save. 

Gimtajame Ediline šis kvietimas sukėlė tikrą sambrūzdį. Juk 
dėdė Aleksas visą laiką keliaus po Britų salas, ieškodamas taip 
savo mėgstamų žirgų, todėl teta Keja liks viena. Iš tiesų jos tas nė 
trupučio netrikdė, nes meną ji mylėjo beveik taip pat, kaip ir savo 
šeimą. Laimės jai suteikdavo rankose laikomas pieštukas, popie- 
rius ir prieš akis atsiveriantis vaizdas. 

Bet tuo metu aš buvau dvidešimt ketverių metų mergina, ką 
tik pamesta mylimojo, ir dėl to jaučiausi nelaimingiausias žmogus 
pasaulyje, tad nusprendžiau įkalbėti tetą pasiimti mane drauge. 
Begėdiškai pasinaudojau faktu, kad Juvanas buvo mano dėdė. 
Man visiškai nerūpėjo, kad jis buvo grafas ir kad jo žmona į savo 
namus nebuvo linkusi įsileisti mūsų — savo giminaičių, darbo 
klasės amerikiečių. Tuo metu tenorėjau įrodyti visam pasauliui, 
ty, Edilinui, kad man nė kiek nerūpi vyras, už kurio tikėjausi 
ištekėsianti, jei šis savo nuotaka nebūtų pasirinkęs kitos moters. 

Nebeprisimenu, kaip sugalvojau drauge pasiimti kompanio- 
nę. Ko gero, tai buvo Kejos sumanymas. Tikriausiai baiminosi, jog 
jai teks linksminti melancholijos ištiktą merginą, todėl ir įkalbėjo 
kartu pasiimti draugę. 

Dėl neaiškių priežasčių tą 1834-ųjų pavasarį iškeliavome ketu- 
riese: Keja su Aleksu, kurie, nors ir buvo seniai susituokę, karštai 
tebemylėjo vienas kitą (kai išvysdavau juos susikibusius už rankų, 
puldavau į ašaras), Vinė ir aš. 

Luiza Vinafreda Oldridž buvo mano pusseserė, su kuria kartu 
užaugome. Jos tėvai buvo miestelio gydytojai — tai buvo jau tre- 
čia ir ketvirta Oldridžų daktarų karta Ediline, — dėl to Vinė pui- 
kiai išmanė mediciną. Ji padėdavo tėčiui nuo mažų dienų. Kaip 
mes, jos draugės, bjaurėdavomės, kai į mūsų rafinuotas arbatėles 
ji ateidavo krauju aptaškytu sijonu. Kai kurios merginos kone 

alpdavo, klausydamosi jos vaizdingų pasakojimų apie operacijas 
ar net amputacijas. 

Tačiau mums visoms patiko Vinės praktiškumas. Kai tik mes 
iškrėsdavome ką nors netinkamo — o taip pasielgdavome atsa- 
kydamos į pasiutusių Velšo merginų iššūkius, — Vinė mokėdavo 
mus nuraminti ir sugalvoti, kaip rasti geriausią išeitį. 

Iš visų savo draugių kartu keliauti pasikviečiau Vinę, nes ji 
vienintelė nerodė man užuojautos dėl to, kad mane ką tik paliko 
mylimas vyras. Ji gana šaltai vertino mano patirtą pažeminimą. 
Vinė pasakė: „Robertas Olandeilas yra neką geresnis už tai, kas 
lenda arkliui iš pauodegio.“ Ji tai pasakė tik kartą ir daugiau 
neaiškino savo minties, bet to pakako. Supratau, ką ji galvoja, ir 
žinojau, kad savo nuomonės nepakeis. Vinafreda Oldridž buvo 
tokia pat tvirta, kaip aš tuo metu — aikštinga. 

Iki išvykos laivu jau buvau spėjusi pakankamai atsigauti, 
tad sugebėjau atsisveikindama pamojuoti draugams, kurie atėjo 
mūsų išlydėti. Kai po kelių savaičių pasiekėme Sauthemptoną, ne- 
galėjau išmesti iš galvos minties, kad mano dėdė turėjo du sūnus, 
kuriems pagal amžių jau buvo laikas vesti. Vyriausiasis, Džiulja- 
nas, turėjo tapti grafu. Argi Robertas Olandeilas nepažaliuotų iš 
pavydo, jei grįžčiau įsikibusi į parankę Džiuljanui! 

Manau, turėčiau prisipažinti, kad tai aš pavogiau Širdies 
troškimų akmenį. Nors seneliui Šeimusui mirus man tebuvo 
aštuoneri, buvau vienintelis vaikas, kuris daugiausia žinojo apie 
gyvenimą Škotijoje. Šaltais žiemos vakarais sėdėdavau jam ant 
kelių, ir jis man pasakodavo istorijas. Labiausiai patikdavo klau- 
sytis apie Širdies troškimų akmenį. Jis papasakojo, kad tą akmenį 
padovanojo ragana, atsidėkodama jaunam ir stipriam Preizeriui, 
išgelbėjusiam kelių žmonių gyvybes. Senelis Šeimusas kalbėjo, kad 
akmuo gali išpildyti po vieną kiekvieno šeimos nario norą, jei tik 
trokštama iš visos širdies. 

Senelis paaiškino, kaip jo tėvas Urstedas iššvaistė savo norą. 
Kai Urstedas dar buvo jaunas, vienintelis jo noras ir troškimas 
buvo vesti gražiąją Merę Maktern — klano lerdo dukterį. Urste- 


das manė, kad ją vedęs jis klane įgautų valdžią ir iškiltų kitų aky- 
se. Jam buvo iki gyvo kaulo įgrisę, jog jo šeima buvo laikoma kone 


krovininiais gyvuliais. „Patrauk šitą, Preizeri“, — sakydavo jam 
žmonės. „Nurisk šitą akmenį.“ Trokšdamas garbės, jis išsitraukė 
akmenį iš švininio apvalkalo ir ištarė savo norą. 


Tikriausiai norėjo iš visos širdies, nes jau kitą dieną jis apti- 


ko Merę Maktern vaikštinėjančią vieną ir paėmė ją jėga. Nė ne- 


noriu pagalvoti, ką teko išgyventi tai vargšelei. Visi Freizeriai yra 
stambūs ir nežmoniškai stiprūs. Merė žinojo, kad jei papasakos 


tėčiui, kas atsitiko, klano viduje kils karas, todėl ji pasiliko šią 
paslaptį sau. Nesulaukusi savo mėnesio meto, ji nuėjo pas tėvą 
ir pareiškė, kad myli Urstedą Preizerį ir nori už jo tekėti. Visas 
klanas pakraupo. Miela, daili, išsilavinusi Merė nori atiduoti 
savo širdį netašytam, bukam, vaidingam Urtsedui Preizeriui? 
Sklido gandas, kad jos motinos aimana buvo girdėti už kelių 
kilometrų. 

Tačiau Merė žinojo, kad atskleidus tiesą žūtų daugybė žmo- 
nių, todėl būdama šešiolikos ji ištekėjo už dvidešimt dvejų metų 
amžiaus Urstedo Freizerio. Bet ir po to žmonės nesiliovė iš jo 
juokęsi ir laikę jį kvailiu, todėl Urstedas ėmė lieti savo įtūžį ant 
žmonos. Ji kaip galėdama slėpė mėlynes ir aiškino tėvams, kad 
džiaugiasi savo gyvenimu. Merė buvo išties vaisinga ir pagimdė 
aštuonis sveikus sūnus. Kai šie paaugo, Urstedas liedavo savo 
pyktį ne tik ant žmonos, bet ir ant vaikų. 

Motina vienam po kito savo keturiems vyriausiems sūnums 
papasakojo apie stebuklingąjį akmenį, ir jie išsakė savo nuošir- 
džiausius norus. Visi buvo jauni ir vienintelis jų troškimas buvo 
pabėgti nuo tėvo ir susirasti darbą kuo toliau nuo namų. Taip jie 


ir padarė. Bet mano senelis Šeimusas iš namų neišėjo, nors pagal 

amžių jau turėjo tam teisę. Jis pasiliko globoti ir saugoti savo mo- 
tiną bei tris jaunesnius brolius. 

Vieną vakarą jo girtas tėvas nesugrįžo namo. Senelis Šeimusas 
per daug nesileisdavo į šnekas apie tą įvykį, o aš ir pati nenorė- 
davau pagalvoti, kas atsitiko. Bet galiausiai Šeimusas, jo mama 
ir trys jaunėliai broliukai atgavo ramybę, nors jų švaistūnas tėvas 
paliko tik skolas ir namą, kuriame buvo beveik nebeįmanoma 
gyventi. Šeima vertėsi taip skurdžiai, kad net neįsivaizduoju, kaip 
jiems pavyko išgyventi. 

Senelis Šeimusas sakė, kad nuolatinė šeimos kenčiama pa- 
juoka buvo kur kas blogesnė už skurdą. Pagrindinis jo priešas 
buvo pusbrolis Angusas Maktemnas, turėjęs tapti klano lerdu. Dar 
būdami bemniukai jie dažnai pešdavosi, ir klanas visada palaiky- 
davo Anguso pusę. Kai klano nuosavybė buvo pralošta, Šeimusas 
džiaugėsi, jog Angusas neteko valdžios ir turtų. Bet klano žmonės 
vis tiek palankiai žiūrėjo į Angusą, o iš Preizerių giminės pašaipiai 
juokėsi. „Dydžio kaip jautis, o proto nė tiek neturi“, — kartą, 
būdamas bemiuku, Šeimusas nugirdo taip sakant vieną žmogų. 

Senelis teigė, kad vėliau su tuo žmogumi „atsiskaitė“, tačiau 
neatskleidė kaip. 

Šeimusas savo norą nusprendė panaudoti tik tada, kai į Mak- 
ternų pilį gyventi atsikėlė nuostabaus grožio anglė, vardu Edilina 
Talbot. Laikydamas rankoje stebuklingąjį akmenį jis pasakė, kad 
nori aukso, begalės aukso. 

Jo motina Merė jau buvo pastebėjusi, kad retsykiais akmuo 
ne tik iškraipo išsakytus norus, bet jų išpildymas turi siaubingų 
pasekmių. Ji metų metus kankindamasi mąstė apie savo velio- 
nio vyro norą ir nenorėjo, kad panašus likimas ištiktų jos vai- 
kus. Merė nebuvo tikra, ar jai pakanka freizeriškumo, kad jos 
noras išsipildytų, bet pabandė atsverti nepamatuotą Šeimuso 
troškimą. Paėmusi iš jo akmenį, ji tarė, kad tegu jis gauna savo 
auksą, bet drauge ji linki, kad jo gyvenimas pagerėtų. Taip ji lin- 

kėjo surasti jam meilę. Nė vienas jos sūnų nepanorėjo meilės, ir 
tai Merę skaudino labiau nei vyro smūgiai. Nė vienas iš jų nebu- 
vo matęs, o juo labiau jautęs Tikrosios meilės, ir ji labai troško, 
kad sūnūs ją surastų. 

Toliau tęsdamas savo pasakojimą senelis Šeimusas visada 
juokdavosi, nes atvykęs į Ameriką jis išgelbėjo savo pusbrolį An- 
gusą nuo staigios mirties. „Buvo tikra šventė“, sakydavo jis. Supra- 
tau, kad jis džiūgavo dėl savo pusbrolio pažeminimo. 

Mėgdavau klausytis jo merginimosi senelei Pru istorijų. Jis 
pasakojo, kaip kartą ji atvykusi į senąją Maktemų pilį ieškodama 
Edilinos dėdės, ir senelis ją įsimylėjo iš pirmo žvilgsnio. „Ji atjojo 
ant stambaus žirgo, galinčio pavilkti prikrautą pilną vežimą, — 
tai prisiminus, jo akys apsitraukdavo meilės migla, — o kai nuo 
jo nulipo, ūgiu beveik prilygo man.“ 

Tą pačią istoriją girdėjau ir iš senelės Pru, bet ši buvo kur 
kas žemiškesnė. Ji sakė, kad pirmą kartą išvydusi Šeimusą 
Freizerį norėjo mesti jį į šieną ir drauge pasismaginti. „Man 
buvo taip įgrisę mergaitiški vyrai!“ Kiekvieną kartą, girdėdama 
šį pasakojimą, nesilioviau stebėtis, kaip jiems pavyko surasti 
vienam kitą. Ji buvo grafo duktė, o jis buvo tik truputį geresnis 
už arklininką. Mano senelė buvo didelio stoto moteris — ne 
stora, bet stambių kaulų. Net ir jaunystėje jos veidas nebuvo 
dailus. „Grožis priklauso nuo žiūrinčiojo“, paaiškindavo ji ir 
nusijuokusi taip smarkiai trenkdavo savo seneliui per nugarą, 
kad menkesnis vyras būtų nugriuvęs. 

Mano seneliai jau buvo labai seni, kai man tebuvo septyneri, 
bet senelis Šeimusas sakė nepaliksiąs šios žemės, kol nenumirs jo 
pusbrolis Angusas. Anguso žmona Edilina mirė 1817-aisiais, ir po 
šio įvykio Angusas nebenorėjo likti žemėje. Jis pasimirė po metų. 
Senelis Šeimusas vis kartodavo, kad džiaugsis, kai Anguso, — „jo 
senojo priešo“, kaip pats jį vadino — nebeliks, tačiau taip nenu- 


tiko. Po Anguso mirties Šeimusas staigiai sunyko, o mirus senelei 

Pru senelis pragyveno tik tris mėnesius. „Visi jau iškeliavo“, kol 
laikiau jo ranką, tarė jis, gulėdamas, kaip vėliau paaiškėjo, savo 
mirties patale. „Visi — priešai, draugai, šeima — jau iškeliavo. 
Tikriausiai ir man laikas su jais pasimatyti. Noriu iškrėsti Angu- 
sui keletą triukų ir pasižiūrėti, kaip jis niršta!“ — juokdamasis 
kalbėjo jis. Senelis mirė po trijų dienų. Tiesiog užmigo ir nebepra- 
budo. Mama sakė, kad rado jį besišypsantį. Mano tėtis Kolinas 
pasakė, kad senelis dabar tikriausiai yra labai laimingas, nes pa- 
galiau susitiko su Prudencija. „Jie beveik visą laiką būdavo kartu.“ 

Tą popietę, kai mirė senelis, paprašiau Širdies troškimų 
akmens, kurį jis visada laikydavo dėžutėje drauge su šeimos Bib- 
lija. Tėtis sakė, kad visa ta istorija tėra mitas, bet jam niekad ir 
nerūpėjo senoviniai pasakojimai. Jis gyveno šia diena ir vienintelė 

jo aistra buvo daiktai su ratais. Jo įmonė gamino pačius geriausius 
vežimus ir karietas visoje šalyje. Vieną užsisakė net pats preziden- 
tas Medisonas (tėtis labai juokėsi iš to užsakymo, nes reikėjo pa- 
daryti aukštesnes sėdynes, kad pravažiuojant žmonėms atrodytų, 
jog šis smulkus vyras yra gerokai didesnis). 

„Gal galiu pasiimti Širdies troškimų akmenį kaip prisimini- 
mą apie senelį?“ — paklausiau aš, ir tėvas panosėje sumurmėjo 
kažką panašaus į „taip“. Bėgant laikui pastebėjau, jog pajutęs 
psichologinį spaudimą į bet kurį mano klausimą tėtis atsakys 
teigiamai, kad tik palikčiau jį ramybėje. Kita vertus, mano mama 
nenuleisdavo nuo manęs akių nei ausų ir nuolatos žinodavo, ką 
esu sumaniusi, todėl aš jai neužsiminiau apie stebuklingąjį akme- 
nį. Tikėjausi, tėtis jai irgi nieko nesakys. Tačiau man nepavyko 
nuslėpti akmens nuo mamos. Ji pastebėjo, kad jis dingo, ir žinojo, 
kad aš jį pasiėmiau. Mama iš manęs atėmė akmenį, ir tik sulau- 
kusi pilnametystės aptikau švininę dėžutę viename jos komodos 
stalčių (per šviną akmens magija negali prasiskverbti, bet vos jį 
iš ten ištraukė, akmenukas pradeda žibėti, pildydamas norus). 

Antrąjį kartą neklausiau niekieno leidimo. Pasiėmusi akmenį su- 
spaudžiau savo delne ir iš visų jėgų panorėjau, kad mane pamiltų 
Robertas Olandeilas. 

Ko gero, tas noras nebuvo labai nuoširdus, nes Robertas vis 
tiek mane išdavė. Jis susirado moterį, kuriai neseniai miręs tėvas 
buvo palikimu užrašęs tris namus. Po savo tėvų mirties aš irgi 
būčiau paveldėjusi apvalią sumelę, bet kol jie gyvi, buvau priklau- 
soma nuo jų dosnumo, ir Robertas tai žinojo. 

Legenda apie stebuklingąjį akmenį byloja, kad jis gali išpildyti 
po vieną kiekvieno Freizerio norą, o kadangi mano troškimas dėl 
Roberto neišsipildė, aš vis dar galėjau sugalvoti kitą norą. Turėda- 
ma tai omenyje, paslėpiau akmenį lagamine, su kuriuo keliavau į 
Angliją. Kai mama pastebėjo, jog akmens nebėra, suprato mane jį 
paėmus. Mano brolis juo visiškai nesidomėjo, lygiai taip pat, kaip 
ir mano tėvas. Tegu Viešpats man atleidžia už tai, kad prisiekiau 

jai neėmusi akmens ir nenumananti, kieno tai darbas. Prisiekiau 
jai tą pačią dieną, kai tuokėsi Robertas, todėl, tikiuosi, Viešpats 
atleis man šį siaubingą melą. 

Pasiėmiau Širdies troškimų akmenį į Angliją su viltimi, kad 
jis padės man sugrįžti įsikibus vyrui į parankę. Bet teko išpildyti 
Vinės, o ne mano troškimą. 

Jiedu su gražuoliu Džiuljanu įsimylėjo vienas kitą ir ketino 
tuoktis. Tačiau jo snobiška pamotė, nekenčianti visų savo vyro 
giminaičių amerikiečių, nenorėjo, kad Džiuljanas paveldėtų jų 
turtą. Ji siekė, kad viskas atitektų jos nutukusiam, šlykščiam sū- 
nui Klaivui. 

Niekada to nesakiau Vinei, bet mačiau, kaip Džiuljano pamo- 
tė stebi juos abu pro langą. Tuo metu jie su Vine juokėsi. Jie nelietė 
vienas kito ir juo labiau nedarė nieko nepriderama, tačiau galėjai 
nesunkiai pasakyti, kad yra įsimylėję. Buvau vienintelė, kuri 
žinojo, kad kitą dieną jie planuoja pabėgti ir slapčia susituokti. 


Kažkodėl mane šiurpino žvilgsnis, kuriuo ta moteris varstė porelę. 

Tą naktį aš išėmiau akmenį iš švininės dėžutės ir iš visos širdies 
panorėjau, kad Džiuljanas ir Vinė liktų kartu amžinai. 

Dar nežinojau, kad tuo metu, kai sakiau savo norą, Džiulja- 
nas jau buvo nebegyvas. 

Kai kitą dieną Vinei buvo pranešta apie Džiuljano mirtį, ji 
laikėsi stoiškai. Neverkė. Tik mes, ją mylintys žmonės, supratome, 
kokį skausmą jai tenka iškęsti. 

Ašaras liejo jo pamotė. Niekada netikėjau, kad Džiuljanas 
nukrito nuo stogo Vien dėl nelaimingo atsitikimo. Buvo tiesiog 
bjauru stebėti, kai ta nepakenčiama moteris ėmė taip raudoti, kad 

jai net prireikė pagalbos žengiant į bažnyčią. Pasakiau tetai Kejai, 
jog, mano manymu, ta moteris ir nužudė Džiuljaną. 

Teta Keja nieko į tai neatsakė, bet numanau, kad pritarė man. 
Netrukus po to išvykome iš Anglijos. Kelionės metu paaiškėjo, 
kad Vinė laukiasi Džiuljano kūdikio. Tuomet ji ir pravirko — 
džiaugsmo ir laimės ašaromis. 

Man Vinės naujiena tebuvo Širdies troškimų akmens galios 
patvirtinimas. Jis pasistengė įgyvendinti mano norą, bet niekada 
nesilioviau svarsčiusi, ar Džiuljanas būtų išlikęs gyvas, jei troški- 
mą būčiau ištarusi anksčiau. 

Apie savo norą Vinei neprasitariau, nes ši būtų tik nusišaipiu- 
si ir papasakojusi, kaip atsiranda vaikai. Be to, nenorėjau griauti 
jos laimės. 

Ji iškart norėjo bėgti ir pasipasakoti tetai Kejai ir dėdei 
Aleksui. Aš baiminausi vyresniųjų pykčio, tačiau be reikalo. 
Nebuvo jokių pamokslų apie nesantuokinių ryšių nuodėmę. 

Jie tik susižvalgė su kibirkštėle akyse ir, rodėsi, suprato jaunys- 
tės aistrą. 

Vis tiek jaudinausi dėl Vinės tėvų reakcijos. Ji sutiko iš 
pradžių leisti jiems pasikalbėti su dėde Aleksu. Nežinia, ką jis 
kalbėjo, bet jo žodžiai suveikė, ir Vinės žinia buvo sutikta džiaugs- 
mingai. Tėvai pasistengė, kad bažnyčios metrikuose būtų įrašyta, 

jog bemiukas Patrikas Džiuljanas Oldridžas gimė jos broliui ir jo 
žmonai. Toks įteisinimas apsaugos vaiką nuo patyčių. 

Iš senelių gauto palikimo Vinė pasistatė gražų namelį už 
miestelio, prie ežero, kur ir išaugino savo sūnų. Ji niekada nebuvo 
oficialiai pripažinta kaip gydytoja, tačiau iš savo tėvo ir senelio 
buvo sukaupusi tiek patirties, kad sėkmingai užsiėmė šia veikla. 

Jaunasis Patrikas išaugo toks pat gražus kaip ir jo tėvas ir taip 
pat tapo miestelio daktaru. 

O Vinė taip ir nesusitaikė su savo mylimojo netektimi — ji 
niekada neištekėjo. Teta Keja išraižė medyje Džiuljano portretą ir 
pritaisė jį prie židinio atbrailos name, kurį Vinė pasistatė sau ir 
Džiuljano sūnui. Dėdė Aleksas sugalvojo neįtikėtiną kodą, kuriuo 
būtų galima atidaryti paveikslėlį. Už jo mes paslėpėme Širdies 
troškimų akmenį ir, tikiuosi, jo paslaptis niekada nebus atskleista. 
Pasirodo, man visiškai nereikėjo burtų, kad susirasčiau mylimą 
vyrą, kuris man atsakytų tuo pačiu. Nugyvenau gražų gyvenimą. 
Tačiau, nors ir nenoriu būti sentimentali, prisipažinsiu: net ir 
praslinkus šitiek metų, aš kiekvieną savo gyvenimo dieną ilgiuosi 


Vinės. 

ir dauguma žmonių Džema mano, kad šis pasakojimas tėra 
legenda. Vis dėlto praleidusi su šeima daugiau laiko ji 
pastebi, kad ima pildytis patys slapčiausi Freizerių troškimai, 

